ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΒ**΄**

Παρασκευή 25 Ιουλίου 2025

Αθήνα, σήμερα στις 25 Ιουλίου 2025, ημέρα Παρασκευή και ώρα 09.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Εισερχόμεθα στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφισης επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις - Συνταξιοδοτικές διατάξεις».

Τον λόγο έχει ο κ. Παναγής Καππάτος και αμέσως μετά ο Υπουργός Εθνικής Οικονομίας και Οικονομικών κ. Πιερρακάκης.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η σημερινή συνεδρίαση διεξάγεται μία ημέρα μετά που η χώρα μας τίμησε πενήντα ένα χρόνια από την αποκατάσταση της Δημοκρατίας, μια ιστορική τομή που υπενθυμίζει ότι η θεσμική σταθερότητα, η πολιτειακή ευθύνη και ο σεβασμός των δικαιωμάτων δεν είναι αυτονόητες κατακτήσεις, αλλά καρπός αγώνα, μνήμης και διαρκούς υπευθυνότητας. Σε αυτό το πνεύμα, η ψήφιση κάθε νομοσχεδίου είναι πράξη ευθύνης. Όμως, όταν πρόκειται για τομές που ανασχεδιάζουν τον τρόπο λειτουργίας του κράτους απέναντι στον πολίτη, τότε η ευθύνη αυτή γίνεται και βαθιά θεσμική.

Σήμερα καλούμαστε να επικυρώσουν ένα νέο Εθνικό Τελωνειακό Κώδικα που δεν περιορίζεται σε τεχνικές αλλαγές, αλλά αγγίζει τον πυρήνα της σχέσης πολιτείας και κοινωνίας, τη φορολογική δικαιοσύνη, τη διαφάνεια την ίση μεταχείριση και τον εκσυγχρονισμό του κράτους. Πρόκειται για ένα νομοθετικό βήμα που αποτυπώνει την πίστη μας σε μια πολιτεία ικανή να προστατέψει το δημόσιο συμφέρον, να εντοπίζει τις παθογένειες και να λειτουργεί με όρους αξιοπιστίας και συνέπειας, μακριά από αδιαφάνεια, παλαιές πρακτικές και φοβικά σύνδρομα απέναντι στις μεταρρυθμίσεις.

Η ανάγκη επικαιροποίησης του τελωνειακού πλαισίου δεν αποτελεί μια αφηρημένη επιδίωξη, αλλά απάντηση στις σύνθετες προκλήσεις του διεθνούς εμπορίου, της διακίνησης προϊόντων και της οικονομικής ασφάλειας. Σε έναν κόσμο που αλλάζει ραγδαία με νέες τεχνολογίες, ψηφιακά τελωνεία, ευρωπαϊκές οδηγίες και γεωπολιτικές μετατοπίσεις, η Ελλάδα δεν μπορεί να παραμείνει με ένα πλαίσιο ξεπερασμένο, γεμάτο αντιφάσεις και νομικά κενά.

Με το νέο Κώδικα διαμορφώνεται ένα σύστημα διαφανές, λειτουργικό και σαφές σε τελωνειακές διαδικασίες που διευκολύνει τις συναλλαγές, μειώνει τη γραφειοκρατία και ενισχύει τη συμμόρφωση. Δεν είναι μόνο μια τεχνική μεταρρύθμιση, είναι ένα βήμα ελευθερίας για τις υγιείς δυνάμεις της αγοράς και ένα ανάχωμα απέναντι σε όσους οικοδομούν την κερδοφορία τους πάνω στη σκιά της παρανομίας.

Η μάχη κατά του λαθρεμπορίου, της φοροδιαφυγής και της τελωνειακής παραβατικότητας δεν είναι μόνο υπόθεση οικονομικής αποτελεσματικότητας, είναι πρωτίστως, υπόθεση θεσμικής ισότητας. Όταν το κράτος αδυνατεί να ελέγξει ποιοι εισάγουν, πώς φορολογούνται και ποιοι καταστρατηγούν τη νομιμότητα, τότε οι συνεπείς πολίτες νιώθουν προδομένοι. Ο νέος τελωνειακός μηχανισμός με σύγχρονες δικονομικές προβλέψεις, αυστηροποίηση των ελέγχων και σαφές κανονιστικό πλαίσιο για τη διαχείριση παραβατικών συμπεριφορών ενισχύει τη δυνατότητα της πολιτείας να επιβάλει το νόμο με τρόπο δίκαιο και αποτελεσματικό. Παράλληλα, εξασφαλίζει ότι τα δημόσια έσοδα που χάνονται από παράνομες πρακτικές, θα επιστρέψουν εκεί που ανήκουν, στην κοινωνία, στις δημόσιες υποδομές, στην εθνική αξιοπρέπεια που δεν μπορεί να συμβιβαστεί με τη διαφθορά.

Όμως, η σημασία του νομοσχεδίου δεν εξαντλείται στον τελωνειακό τομέα. Επεκτείνεται με συνέπεια σε κρίσιμες φορολογικές ρυθμίσεις που αποδεικνύουν έμπρακτα την κοινωνική ευαισθησία και τη μεταρρυθμιστική πυγμή της πολιτείας, ρυθμίσεις που δεν τιμωρούν, αλλά καθοδηγούν, που δεν αναζητούν τον ένοχο εκ των υστέρων, αλλά ενθαρρύνουν τη συμμόρφωση και την ειλικρίνεια από την αρχή.

Από τη διευκόλυνση των άμεσων πληρωμών μέσω ψηφιακών τερματικών, μέχρι τη δημιουργία ενιαίου μητρώου διαχείρισης ακινήτων, από την αντιστοίχιση της φορολογικής μεταχείρισης των ναυτικών της αναψυχής με εκείνη της εμπορικής ναυτιλίας, μέχρι την εξαίρεση από τον φόρο δωρεάς των δαπανών υγείας που καταβάλλει ο εργοδότης για τους εργαζομένους του, όλα τα παραδείγματα οδηγούν σε ένα συμπέρασμα: Ένα σύγχρονο κράτος δεν αρκείται στο να τιμωρεί όσους αποκλίνουν, αλλά διαμορφώνει ένα πεδίο, όπου η συμμόρφωση είναι λογική, εφικτή και δίκαιη. Αυτό το πεδίο δικαιοσύνης και εφικτής συμμόρφωσης ενισχύεται ακόμη περισσότερο από τις ειδικές προβλέψεις για περιοχές και ανθρώπους που επλήγησαν από φυσικές καταστροφές.

Η δυνατότητα ρύθμισης οφειλών σε έως και εβδομήντα δύο δόσεις για συμπολίτες μας που υπέστησαν ζημιές από την κακοκαιρία ή τη θαλάσσια ρύπανση δεν είναι μια τεχνική διευκόλυνση. Είναι πράξη έμπρακτης αλληλεγγύης. Είναι τρόπος με τον οποίο το κράτος δείχνει ότι γνωρίζει πότε να λειτουργεί με αυστηρότητα, αλλά και πότε να σκύβει με κατανόηση στις έκτακτες συνθήκες. Είναι απόδειξη ότι η έννοια του επιτελικού κράτους δεν ταυτίζεται με ψυχρή διοίκηση, αλλά με ικανότητα παρέμβασης εκεί όπου δοκιμάζεται η κοινωνική συνοχή και τούτη η ικανότητα δεν πηγάζει από στείρα διαχείριση, αλλά από βαθιά αντίληψη του ρόλου της πολιτείας ως θεματοφύλακα όχι μόνο των αριθμών, αλλά και της κοινωνικής ισορροπίας.

Στο ίδιο πνεύμα εντάσσονται και οι ρυθμίσεις που ενισχύουν τη λογοδοσία και τη θεσμική διαφάνεια στη δημόσια διοίκηση, όπως η πρόβλεψη για πρόσβαση της Ανεξάρτητης Αρχής Δημοσίων Εσόδων στα δεδομένα του ΟΠΕΚΕΠΕ. Σε έναν τομέα που για χρόνια διαπιστώθηκαν ασάφειες, καθυστερήσεις και φαινόμενα που πλήγωσαν την εμπιστοσύνη των πολιτών, η ενίσχυση της διαλειτουργικότητας και του ψηφιακού ελέγχου αποτελεί αναγκαία συνθήκη, για να κλείσουν εκκρεμότητες του παρελθόντος.

Η αγροτική παραγωγή δεν μπορεί να εξαρτάται από αδιαφανείς μηχανισμούς ούτε να σκιάζεται από σκιές κακοδιοίκησης. Οφείλει να προστατεύεται με καθαρούς όρους, λειτουργική εποπτεία και έναν κρατικό μηχανισμό που να αντανακλά την ανάγκη των καιρών για θεσμική σοβαρότητα, όχι εύκολες υποσχέσεις και αυτό υπηρετεί η νέα προσέγγιση, με σεβασμό στον κόπο των ανθρώπων της υπαίθρου και στόχο τη θεσμική αναγέννηση εκεί που η κοινωνία ζητά και επιτακτικά. Μέσα σε αυτό το πλέγμα παρεμβάσεων εντάσσεται και η αναμόρφωση του θεσμικού πλαισίου για τη διοικητική δομή της οικονομικής επιθεώρησης.

Η μεταφορά της Γενικής Διεύθυνσης του Σώματος Δίωξης Οικονομικού Εγκλήματος στην Ανεξάρτητη Αρχή Δημοσίων Εσόδων συνιστά μια επιλογή με καθαρά ιδεολογικό στίγμα, λιγότερη πολιτική παρέμβαση, περισσότερη διοικητική αποτελεσματικότητα, όχι επειδή η πολιτεία παραιτείται από τον εποπτικό της ρόλο, αλλά γιατί αναγνωρίζει πως για να είναι ο έλεγχος ουσιαστικός, πρέπει να είναι αδιάβλητος και θεσμικά κατοχυρωμένος.

Η θεσμική ανεξαρτησία δεν είναι πολυτέλεια, είναι προϋπόθεση για την αποκατάσταση της εμπιστοσύνης των πολιτών στο κράτος και όσο η φορολογική δικαιοσύνη συνδέεται με τον πραγματικό έλεγχο, τόσο η εθελούσια συμμόρφωση ενισχύεται όχι από τον φόβο του προστίμου, αλλά από την εμπέδωση ότι κανείς δεν βρίσκεται πάνω από το νόμο.

Κυρίες και κύριοι συνάδελφοι, σε κάθε κοινοβουλευτική στιγμή που αφορά τον κορμό της οικονομικής λειτουργίας του κράτους οφείλουμε να στεκόμαστε με συναίσθηση ευθύνης και με το βλέμμα στραμμένο στο μέλλον.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μισό λεπτό θα χρειαστώ. Ευχαριστώ.

Το παρόν νομοσχέδιο υπηρετεί έναν σταθερό εθνικό στόχο, την αποκατάσταση της εμπιστοσύνης ανάμεσα στην κοινωνία και τους θεσμούς της. Η ποιότητα της δημοκρατίας μας δεν μετριέται με την ποσότητα των νόμων, αλλά με την αξιοπιστία τους. Η ελευθερία του πολίτη προϋποθέτει ένα πλαίσιο λειτουργικό, σύγχρονο και θεσμικά υγιές. Όπου υπάρχει διαφάνεια καλλιεργείται εμπιστοσύνη. Όπου υπάρχουν κανόνες, γεννιέται προοπτική. Και όπου το κράτος σέβεται τον πολίτη, δημιουργείται πατριωτισμός του καθημερινού ανθρώπου όχι μόνο της στιγμής, αλλά της συνείδησης. Σε αυτή την κατεύθυνση κινούμαστε, όχι από συνήθεια, αλλά από αξιακή δέσμευση.

Και σήμερα 51 χρόνια από την αποκατάσταση της δημοκρατίας τιμούμε έμπρακτα εκείνους που μας χάρισαν το δικαίωμα να νομοθετούμε ελεύθερα, να διορθώνουμε τις αδυναμίες του κράτους και να οικοδομούμε μια πολιτεία θεσμικά υπεύθυνη και κοινωνικά δίκαιη, για να μπορεί η Ελλάδα να στέκεται με αξιοπρέπεια στους δύσκολους καιρούς, με θεσμική αυτοπεποίθηση και με πίστη στις δημιουργικές δυνάμεις του λαού της.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καππάτο.

Τον λόγο έχει ο Υπουργός Εθνικής Οικονομίας και Οικονομικών ο κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο το οποίο συζητούμε, -έχει στον πυρήνα του- αφορά κυρίως το ζήτημα των τελωνείων. Είναι ο νέος Τελωνειακός Κώδικας. Μετά από πάνω από είκοσι χρόνια γίνεται μια πάρα πολύ ουσιαστική ανανέωση στο θεσμικό λογισμικό, το οποίο αφορά τη λειτουργία των τελωνείων.

Και πριν πάω στον πυρήνα των αλλαγών, στον εκσυγχρονισμό στο μεταρρυθμιστικό πρόσημο του νέου Τελωνειακού Κώδικα, απλώς θέλω να έχετε κατά νου πώς αυτό συνδέεται και με πράγματα τα οποία συζητούμε και εθνικά και διεθνώς αυτή τη στιγμή. Και αναφέρομαι στη συζήτηση περί δασμών, όπου όλη η διαπραγμάτευση που διεξάγεται ανάμεσα στην Ευρωπαϊκή Ένωση και στις Ηνωμένες Πολιτείες ακουμπά πυρηνικά το θέμα των τελωνείων.

Ήδη με το υφιστάμενο επίπεδο δασμών το οποίο βάζει η Ευρωπαϊκή Ένωση, το 12,7% του ευρωπαϊκού προϋπολογισμού συνολικά προέρχεται από έσοδα από δασμούς. Τα δε έσοδα από δασμούς κατά τα τρία τέταρτα πηγαίνουν στον ευρωπαϊκό προϋπολογισμό, κατά το ένα τέταρτο πηγαίνουν στους εθνικούς προϋπολογισμούς. Όλο αυτό γίνεται στα τελωνεία. Και ο τρόπος με τον οποίο τα τελωνεία λειτουργούν, ψηφιοποιούνται, θεσμικά ενισχύονται, είναι εξαιρετικά σημαντικός για να μπορεί κανείς να έχει κυριαρχία εν τοις πράγμασι σε αυτό το επίπεδο.

Τώρα εμείς με αυτό το νομοσχέδιο ερχόμαστε να κάνουμε πολλά πράγματα. Είχαμε την ευκαιρία να το συζητήσουμε εκτενώς και χθες. Ο πυρήνας φυσικά είναι αυτός τον οποίο ανέφερα πριν, τα τελωνεία. Είναι κρίσιμος κόμβος συνεπώς στη ροή της εμπορικής και οικονομικής δραστηριότητας. Γιατί εκεί διασφαλίζεται η απρόσκοπτη λειτουργία του εμπορίου, η ασφάλεια των αγαθών, τα συμφέροντα του κράτους, τα συμφέροντα των πολιτών. Σημειώνονται όμως και αρνητικά φαινόμενα στη διαχείριση των υποθέσεων, όπως αποτυπώνονται σε υποθέσεις παρανομιών που συχνά βλέπουμε να βρίσκουν το φως της επικαιρότητας.

Με το νομοσχέδιο αυτό νομίζω ότι θα διαπιστώσετε, μελετώντας τα άρθρα του, ότι κλείνουμε ερμητικά τα παράθυρα και τις δυνατότητες για κατάχρηση εξουσίας που μπορεί να υπήρχαν, κυρίως λόγω –εγώ θα πω- της υστέρησης της εφαρμογής νέων τεχνολογιών στο τελωνειακό έργο αλλά και μιας θεσμικής υστέρησης, δηλαδή, πραγμάτων που έπρεπε να αλλάξουν ως προς τη θεσμική τους αρχιτεκτονική. Και εδώ που τα λέμε είναι λογικό να έχουμε αυτή την υστέρηση, αφού εδώ και είκοσι τέσσερα χρόνια βρίσκεται σε εφαρμογή ένας εθνικός τελωνειακός κώδικας, που είναι πλέον φανερό ότι δεν απαντά στις ανάγκες μιας σημερινής εποχής. Απαντούσε στις ανάγκες της προηγούμενης, μιας εποχής προ ψηφιακής όπου το ενδοευρωπαϊκό αλλά και το διεθνές εμπόριο δεν είχαν τα χαρακτηριστικά που έχουν σήμερα.

Να πω εδώ ότι συζητούμε και πρόσθετες αλλαγές αυτή τη στιγμή σε ευρωπαϊκό επίπεδο σε σχέση με το πώς θα αντιμετωπίζουμε τα τελωνεία. Θα χρειαστούμε διαρκείς βελτιώσεις στο θεσμικό λογισμικό των τελωνείων. Πάντως σίγουρα εδώ ερχόμαστε και κάνουμε μια πάρα πολύ σημαντική αλλαγή.

Ξεκινώ σταχυολογώντας πέντε παρεμβάσεις. Παρέμβαση πρώτη: Ο εκσυγχρονισμός με βάση την υιοθέτηση των νεότερων τεχνολογιών όπως την ανέφερα αρχικά. Τα τελωνεία πρέπει να φύγουν άμεσα από την αναλογική εποχή του χαρτιού, του στυλό, των αναπόφευκτων καθυστερήσεων. Θα έλεγα με την ευκαιρία αυτή ότι αυτό είναι κάτι το οποίο γενικά θέλουμε να το πετύχει η χώρα. Ήδη η ψηφιοποίηση είναι κάτι το οποίο έχει τρέξει πάρα πολύ τα τελευταία χρόνια. Η χώρα πραγματοποιεί το άλμα από την αναλογική στην ψηφιακή εποχή.

Στη συγκεκριμένη περίπτωση στα τελωνεία εισάγεται ηλεκτρονική υπογραφή τόσο για τους ελεγκτές όσο και για τους ελεγχόμενους. Οι πράξεις θα κοινοποιούνται ηλεκτρονικά. Η προώθηση των εργασιών θα πραγματοποιείται με νέες ταχύτητες και η διοίκηση με αυτόν τον τρόπο θα γίνει περισσότερο ορατή, προβλέψιμη, αποτελεσματική.

Σημαντική αλλαγή αφορά τον εφοδιασμό των τελωνείων με ένα σύγχρονο σύστημα παρακολούθησης επαγγελματικών οχημάτων και εμπορευματοκιβωτίων, συνδεδεμένο με σύγχρονο τεχνολογικό εξοπλισμό, που μεγιστοποιεί τις δυνατότητες ταχύτατων και αξιόπιστων ελέγχων. Στο ελληνικό κράτος η αποτελεσματικότητα πρέπει να περάσει -αυτό θα ήθελα πάρα πολύ να το υπογραμμίσω- στην πρώτη γραμμή των στόχων μας. Θα πρέπει σε κάθε υπηρεσία σε κάθε Υπουργείο να δούμε πώς μπορούμε να πετύχουμε αποτελεσματικότητα από μεριάς του κράτους. Εν προκειμένω πολίτες και επιχειρήσεις θα εξυπηρετούνται εξ αποστάσεως, θα έχουν συνεχή εικόνα της προόδου των υποθέσεών τους και δεν θα καταδικάζονται μέσα από καθυστερήσεις.

Παρέμβαση δεύτερη: Τάξη, διαφάνεια, ισονομία. Για να ενισχύσουμε την κοινωνική εμπιστοσύνη πρέπει όλοι οι πολίτες να είναι πεπεισμένοι ότι οι θεσμοί λειτουργούν εξίσου για όλους, ότι δεν υπάρχουν παρακάμψεις, ότι δεν υπάρχει ειδική μεταχείριση για κανέναν. Αυτός ο κώδικας φέρνει νέους, αυστηρότερους κανόνες συμμόρφωσης. Τα πρόστιμα θα είναι δίκαια και σαφή. Η γενικότερη αντιμετώπιση των υποθέσεων θα συμβάλει στην ενίσχυση μιας κουλτούρας, όπως ο σεβασμός στη νομιμότητα θα είναι ολοένα και περισσότερο κυρίαρχο χαρακτηριστικό.

Η ενίσχυση των ελεγκτικών μηχανισμών συνδυάζεται με τη δυνατότητα των τελωνειακών αρχών να μπορούν πλέον να διασυνδέονται, να συνεργάζονται διαλειτουργικά με άλλες υπηρεσίες, να διασταυρώνουν στοιχεία, να αποκτούν πληρέστερη εικόνα για κάθε υπόθεση. Το μέλλον της διοίκησης συνδυάζει την ευφυή επεξεργασία στοιχείων, την ακρίβεια, τη διασύνδεση, που όλα μαζί δυναμώνουν την αποτελεσματικότητα, την ταχύτητα και τη διαφάνεια ταυτόχρονα.

Παρέμβαση Τρίτη: Η προστασία του δημοσίου συμφέροντος σε νέες αγορές. Έχει σημασία ότι στο νέο τελωνειακό πλαίσιο εισάγεται ειδική πρόβλεψη για νέα καπνικά προϊόντα, όπως τα ηλεκτρονικά τσιγάρα και τα θερμαινόμενα προϊόντα καπνού.

Τέταρτη παρέμβαση: Η διευκόλυνση του εμπορίου και η στήριξη της επιχειρηματικότητας. Τα τελωνεία είναι κομβικό σημείο όπου το κράτος συνεργάζεται με την ιδιωτική οικονομία. Γι’ αυτό το κράτος οφείλει στη θέση των εμποδίων που μπορεί να υπάρχουν, να βάλει κρίσιμους επιταχυντές. Έτσι για πρώτη φορά προβλέπεται η δυνατότητα διεύρυνσης του ωραρίου λειτουργίας των τελωνείων μέσω ψηφιακής αίτησης, έτσι ώστε να υποστηριχθούν περισσότερο οι εξαγωγικές επιχειρήσεις που κινούνται στις διεθνείς αγορές και που οφείλουν να είναι ανταγωνιστικές στο σκέλος της ταχύτητας, αλλά και της αποτελεσματικότητας για την προμήθεια των αγαθών τους.

Παρέμβαση Πέμπτη: Η εναρμόνιση με την Ευρώπη του αύριο. Η Ευρώπη σχεδιάζεται και ανασχεδιάζεται καθημερινά, αργά και σταθερά. Μια χώρα όπως η είναι η Ελλάδα, μια χώρα που ανήκει πλέον στις παλιές πρώτες χώρες μέλη της ένωσης, οφείλει να δίνει το παρών με προετοιμασία, με προτάσεις, με συγκεκριμένες θέσεις και -εγώ θα προσθέσω εδώ- με το παράδειγμά της, όπως κάνουμε τα τελευταία χρόνια έπειτα απ’ αυτή τη μεγάλη δημοσιονομική περιπέτεια που είχαμε.

Ο νέος τελωνειακός κώδικας εναρμονίζεται πλήρως με τον ενωσιακό τελωνειακό κώδικα, καθώς ανταποκρίνεται στις υποχρεώσεις και τα δικαιώματα που έχουμε ως κράτος μέλος της Ευρωπαϊκής Ένωσης. Δεν αντιπροσωπεύει απλά μία συμμόρφωση. Είναι μια μετεξέλιξη.

Μέσα από την ενσωμάτωση των βέλτιστων ευρωπαϊκών πρακτικών οικοδομούμε ένα σύγχρονο τελωνείο, που είναι λειτουργικό, ασφαλές, ψηφιακό, ικανό να διασφαλίσει την ταχύτητα, τη λειτουργικότητα και τη νομιμότητα στο μέγιστο δυνατό βαθμό.

Με όλα τα παραπάνω καθίσταται σαφές ότι ο νέος τελωνειακός κώδικας δεν είναι απλά μια τεχνικής φύσεως αλλαγή, μια αλλαγή που αφορά λίγους. Είναι μια μεταρρύθμιση. Είναι μια μεταρρύθμιση που ακουμπά πολλούς. Έμμεσα ή άμεσα ακουμπά ολόκληρη την οικονομία και κατά συνέπεια αφορά ολόκληρη την κοινωνία. Αφορά ολόκληρη την κοινωνία, γιατί και αυτή η μεταρρύθμιση είναι άλλο ένα αναπόσπαστο κομμάτι του λειτουργικού και αποτελεσματικού κράτους, που θέλουμε να οικοδομήσουμε, που θέλουμε να κατακτήσουμε.

Κυρίες και κύριοι Βουλευτές, στο νομοσχέδιο αυτό βέβαια παράλληλα με τον τελωνειακό κώδικα προχωρούμε και σε μια διπλή πρωτοβουλία. Επεκτείνουμε σημαντικά την προσπάθεια για την καταπολέμηση της φοροδιαφυγής και διορθώνουμε αδικίες που έχουν σημειωθεί σε διάφορα πεδία της οικονομικής δραστηριότητας. Σε ό,τι αφορά την καταπολέμηση της φοροδιαφυγής προωθούμε την ενσωμάτωση σημαντικών φορολογικών και διοικητικών μεταβολών. Η πολιτική στόχευση όλων αυτών των αλλαγών είναι η ενίσχυση της διαφάνειας, της λογοδοσίας αλλά και της αποτελεσματικότητας των θεσμών ελέγχου.

Πρώτα και κύρια είναι μείζονα πολιτική απόφαση η ενίσχυση των ελεγκτικών δυνατοτήτων του κράτους. Είχαμε την ευκαιρία να τα συζητήσουμε εκτενώς και χθες. Στο πλαίσιο αυτό θεσμοθετούμε τη δυνατότητα της ΑΑΔΕ για άντληση στοιχείων από τον ΟΠΕΚΕΠΕ και όλους τους συνεργαζόμενους ιδιώτες επί ποινή 10.000 έως 100.000 ευρώ για όσους αρνηθούν να συνεργαστούν για τη χορήγηση στοιχείων.

Ταυτόχρονα το ΣΔΟΕ ενσωματώνεται στη ΑΑΔΕ. Η ενσωμάτωση του ΣΔΟΕ πιστοποιεί τη βούληση της Κυβέρνησης για απαλλαγή των φοροελεγκτικών μηχανισμών από οποιαδήποτε υποψία πολιτικής παρέμβασης. Το σύγχρονο κράτος πρέπει να λειτουργεί ουδέτερα, δίκαια και εντελώς ανεπηρέαστα από τις πολιτικές μεταβολές στη διακυβέρνηση.

Κρίσιμη παρέμβαση που περιλαμβάνεται στο νομοσχέδιο είναι επίσης η θέσπιση της υποχρεωτικής πληρωμής των μισθωμάτων ενοικίων μέσω τραπεζικών λογαριασμών. Σε περίπτωση που ο μισθωτής δεν καταβάλλει το ενοίκιο μέσω τραπεζικού λογαριασμού τότε χάνει κάθε είδους ευεργέτημα, όπως την επιστροφή του ενοικίου, που θεσμοθετήσαμε ως κυβέρνηση πρόσφατα. Παράλληλα το μίσθωμα δεν θα έχει καταβληθεί ηλεκτρονικά, δεν θα λογίζεται ως εκπιπτώμενη επιχειρηματική δαπάνη. Τέλος, ο εκμισθωτής στην περίπτωση αυτή χάνει και την έκπτωση ποσοστού 5% επί του εισοδήματος από το ακίνητο για δαπάνες συντήρησης, κάτι που προβλέπεται για όλα τα φυσικά πρόσωπα που είναι εκμισθωτές. Με τον τρόπο αυτόν κλείνουμε τα περιθώρια φοροδιαφυγής και σε αυτό το πεδίο της οικονομικής δραστηριότητας. Σε μια χώρα που τα περιθώρια φοροδιαφυγής στενεύουν αυξάνεται το αίτημα για διαφάνεια, λογοδοσία, ορθολογισμό και αποτελεσματικότητα της διοίκησης. Ενισχύεται η εμπιστοσύνη στο κράτος, αλλά και η εμπιστοσύνη μέσα στην ίδια την κοινωνία.

Στην ίδια φιλοσοφία εντάσσεται και ο δεκαπλασιασμός των προστίμων σε περίπτωση διακίνησης αγαθών χωρίς την ύπαρξη των απαιτούμενων ψηφιακών παραστατικών. Και βέβαια μία σημαντική εξέλιξη είναι και το Μητρώο Ιδιοκτησίας και Διαχείρισης Ακινήτων, ΜΙΔΑ. Το εθνικό μητρώο ακινήτων θα καταγράφει με ακρίβεια την ιδιοκτησία, τους διαχειριστές, τα ενοικιαζόμενα, ακόμη και στο πλαίσιο συμβολαίων με συμμετοχή κάτω του 5%. Αυτό τι σημαίνει σήμερα; Ότι οι φορολογικές διαδικασίες γίνονται περισσότερο προβλέψιμες και δίκαιες ακόμη και όταν υπάρχουν οφειλές, διαμορφώνοντας ένα σύγχρονο θεσμικό πλαίσιο πλήρους διαφάνειας και στο πεδίο των ακινήτων.

Επενδύουμε περισσότερο στο σύστημα IRIS. Έχετε διαπιστώσει ότι το σύστημα αυτό και οι ψηφιακές πληρωμές είναι κάτι που έχει αγκαλιαστεί από την κοινωνία. Έχουμε διπλασιάσει τα όρια –έχει ήδη ανακοινωθεί αυτό- χωρίς χρεώσεις για τους πολίτες. Εδώ λοιπόν τι κάνουμε; Θεσμοθετούμε αυστηρά πρόστιμα έως 20.000 ευρώ για όσους αγνοούν τις υποχρεώσεις τους, ακριβώς επειδή πιστεύουμε ότι το σύστημα αυτό πρέπει να μπορέσει να διαχυθεί σε όλη τη χώρα, να μπορεί να χρησιμοποιείται από κάθε πολίτη αυτής της χώρας.

Τα υλοποιούμε όλα αυτά γιατί πιστεύουμε πως όταν η οικονομική δραστηριότητα αποκτά πιο ισχυρά ψηφιακά χαρακτηριστικά κερδίζει η διαφάνεια και η ταχύτητα των συναλλαγών, κερδίζει η οικονομία και η κοινωνία ταυτόχρονα. Άλλωστε όταν μιλάμε για το πλεόνασμα του 4,8%, το οποίο έχουμε τώρα, η θεμελιώδης παράμετρος διαμόρφωσης αυτού του πλεονάσματος ανάμεσα σε άλλα είναι και η διασύνδεση των POS συνολικά με τις ταμειακές μηχανές, είναι η χρήση των ψηφιακών πληρωμών ευρύτερα. Η ψηφιοποίηση της οικονομίας έχει επιτρέψει να μειωθεί η φοροδιαφυγή, να μειωθεί η παραοικονομία, να φέρουμε ένα μεγάλο κομμάτι αυτής στην επιφάνεια και έτσι έχουμε μπορέσει να θεμελιώσουμε πλεονάσματα τα οποία ενισχύουν συνολικά την οικονομία. Πάνω σε αυτό λοιπόν θα χτίσουμε.

Στα παραπάνω μπορούν να προστεθούν τα κίνητρα για την πρόωρη εφαρμογή της ηλεκτρονικής τιμολόγησης και παράλληλα με τον εκσυγχρονισμό του Τελωνειακού Κώδικα και την επέκταση των πρωτοβουλιών για την καταπολέμηση της φοροδιαφυγής διορθώνουμε και μια σειρά από αδικίες. Στο πλαίσιο αυτό εισάγουμε μια σημαντική αλλαγή που οι πολίτες περίμεναν καιρό, η οποία έχει συζητηθεί εκτενώς τις τελευταίες ημέρες. Δίνουμε τέλος στις καταχρηστικές χρεώσεις των τραπεζών που επιβάλλονταν μέχρι χθες ακόμη και σε απλές διατραπεζικές πράξεις, όπως αυτές στα ΑΤΜ. Γενικά διαφωνούμε σταθερά με της υπερβάλλουσες χρέωσης στους καταναλωτές που μπορεί να υιοθετούνται από πλευράς της αγοράς. Αυτές οι πρακτικές πρέπει να τερματιστούν στο όνομα πάνω απ’ όλα του αλληλοσεβασμού και της εμπιστοσύνης, που είναι και το σημαντικότερο άυλο κεφάλαιο που πρέπει να ρέει και να διαχέεται μέσα στην κοινωνία.

Κατά συνέπεια με το νομοσχέδιο αυτό αφενός κατοχυρώνουμε τις μηδενικές χρεώσεις για τους πελάτες των τραπεζών, προχωρούμε στον μηδενισμό των χρεώσεων που επιβάλλουν οι τράπεζες μεταξύ τους, όπως ισχύει εγώ θα πω στις περισσότερες χώρες της Ευρώπης, ειδικά όταν μετέχουν στο ψηφιακό σύστημα, στο τραπεζικό σύστημα ΔΙΑΣ, και καθιερώνουμε εθνικό πλαφόν ενάμιση ευρώ για χρεώσεις τρίτων παρόχων. Και φυσικά κάτι σημαντικό, όταν μία τράπεζα έχει μετοχική σύνθεση με τρίτους παρόχους, τότε ο τρίτος πάροχος θα αντιμετωπίζει τους πελάτες της τράπεζας σαν να είναι η ίδια η τράπεζα, άρα με μηδενική χρέωση. Με άλλα λόγια δεν θα μπορεί ο τρίτος πάροχος να χρεώσει τον πολίτη στη συγκεκριμένη περίπτωση.

Ένα άλλο σημαντικό πεδίο στο οποίο παρεμβαίνουμε είναι στην κάλυψη δαπανών υγείας εργαζομένων από τους εργοδότες τους. Είναι κάτι το οποίο είχε συζητηθεί το προηγούμενο διάστημα. Θεσμοθετούμε την εξαίρεση από το φορολογητέο εισόδημα για δαπάνες υγείας εργαζομένων ή των οικογενειών τους που καλύπτονται από τον εργοδότη.

Επιπλέον μια πολύ σημαντική διόρθωση αδικίας είναι και η εξής. Στο νομοσχέδιο υπάρχει πρόβλεψη, προκειμένου οι διαχειριστές, σύμβουλοι, μέτοχοι και μέλη εταιρειών να έχουν τη δυνατότητα να εκδίδουν φορολογική ενημερότητα χωρίς παρακράτηση στο τίμημα και να προβαίνουν σε πωλήσεις ή γονικές παροχές και δωρεές των ακινήτων τους ακόμα και όταν η εταιρεία με την οποία συνδέονται έχει οφειλές προς το Δημόσιο. Αυτό θα ισχύει εφόσον πληρούνται δύο όροι. Ο πρώτος είναι η εταιρεία να έχει διευθετήσει όλα τα χρέη της, πχ από ΦΠΑ, δηλαδή είτε να τα έχει εντάξει σε ρύθμιση, την οποία και να τηρεί, είτε τα χρέη αυτά να τελούν σε αναστολή βάσει νόμου ή δικαστικής απόφασης ή απόφασης της Διεύθυνσης Επίλυσης Φορολογικών Διαφορών της ΑΑΔΕ και δεύτερον, τα ίδια τα πρόσωπα που θέλουν να μεταβιβάσουν δικό τους ακίνητο να μην έχουν εταιρική ή μετοχική συμμετοχή στην εταιρεία, νομικό πρόσωπο ή οντότητα ή αυτή να είναι εξαιρετικά περιορισμένη, δηλαδή κάτω από 5% για οποιαδήποτε μη εισηγμένη εταιρεία και κάτω από 0,5% αν αυτή είναι εισηγμένη. Η διάταξη αυτή ανοίγει τον δρόμο για μεταβιβάσεις ακινήτων ακόμη και στην περίπτωση που αυτά τα φυσικά πρόσωπα, που είναι μέλη διοίκησης ή εταιρειών, συνδέονται με εταιρική συμμετοχή και άνω του 5% με εταιρείες οι οποίες χρωστούν στο Δημόσιο.

Γιατί προχωρούμε σε αυτήν τη ρύθμιση, φυσικά με προϋποθέσεις και κανόνες; Γιατί είναι ορθολογική και δίκαιη και έτσι απελευθερώνεται ένα κομμάτι της οικονομικής δραστηριότητας που πρακτικά σήμερα είναι μπλοκαρισμένο. Όλα αυτά είναι ρυθμίσεις αν θέλετε και αδικίες οι οποίες είχαν θεμελιωθεί τα χρόνια της οικονομικής κρίσης στην Ελλάδα μέσα από κανόνες οι οποίοι πολύ συχνά ήταν και υπερβολικά σκληροί. Οπότε όσο η οικονομία ενισχύεται σταδιακά εξορθολογίζουμε αυτό το θεσμικό πλαίσιο το οποίο παραλάβαμε μέσα στον χρόνο.

Επιπλέον, μαζί με όλα τα παραπάνω εμπλουτίζουμε τα κίνητρα για επενδυτές και φορολογικούς κατοίκους εξωτερικού, ενισχύοντας έτσι την τάση επιστροφής στην πατρίδα. Το σχέδιο προβλέπει φορολογικά κίνητρα σε άτομα και οικογένειες που επέλεξαν την Ελλάδα ως τόπο επένδυσης με απαλλαγές από φόρους δωρεάς και κληρονομιάς ακόμη και για περιουσία στο εξωτερικό.

Τέλος, μια άλλη σημαντική πρόβλεψη που αφορά πολλούς Έλληνες που επιστρέφουν στην Ελλάδα είναι ότι η κινητή περιουσία που απέκτησαν στο εξωτερικό πριν από τη μόνιμη επιστροφή τους στην Ελλάδα απαλλάσσεται από τον φόρο κληρονομιάς στην Ελλάδα, εφόσον έχουν διαμείνει στο εξωτερικό για πέντε συνεχόμενα χρόνια, αντί για δέκα που ίσχυε μέχρι σήμερα. Με τη μείωση αυτής της χρονικής προϋπόθεσης σε συνδυασμό με τα λοιπά ισχύοντα φορολογικά κίνητρα για επαναπατρισμό διευκολύνεται η ταχύτερη επιστροφή Ελλήνων στην πατρίδα.

Κυρίες και κύριοι συνάδελφοι, εν κατακλείδι, με το νομοσχέδιο αυτό οι υπερβάλλουσες χρεώσεις τραπεζών παίρνουν τέλος. Παραθυράκια κλείνουν και η καθήλωση στην αναλογική εποχή και στο «περίμενε» για πάρα πολλά κομμάτια της οικονομικής δραστηριότητας με έμφαση πυρηνική στο ζήτημα των τελωνείων λαμβάνει και αυτή τέλος.

Έχω και έχουμε πει στο παρελθόν ότι η Ελλάδα πολύ απλά δεν μπορεί να περιμένει. Δεν μπορούμε να περιμένουμε πότε θα έρθει το μέλλον, γιατί τότε δεν θα έρθει ποτέ. Το μέλλον πρέπει εμείς να το κατακτήσουμε, εμείς να το χτίσουμε και να το χτίσουμε τώρα και όχι αύριο. Μόνο που το μέλλον δεν χτίζεται με ένα νόμο και ένα άρθρο. Το μέλλον χτίζεται με πολλούς νόμους και πολλά άρθρα. Χρειάζεται μελέτη, σχεδιασμό, παρακολούθηση της εφαρμογής πολλών αλλαγών, που όλες μαζί συνθέτουν την πρόοδο που θέλουμε να πετύχουμε.

Το νομοσχέδιο αυτό είναι ένα αναπόσπαστο στοιχείο αυτής της προσπάθειας για μια Ελλάδα που κατακτά το μέλλον, με περισσότερη σιγουριά, αυτοπεποίθηση και το αποκτά σε όλες τις πτυχές της με ευρωπαϊκό πρόσημο. Σε αυτήν την πορεία συνεχίζουμε αταλάντευτα και χωρίς συμβιβασμούς. Αν η κρατική λειτουργία είναι ένα μεγάλο λογισμικό, όπως μπορεί κανείς να το σκεφτεί και με αυτόν τον τρόπο, τότε το μυαλό μας πρέπει να βρίσκεται διαρκώς στην επόμενη ανανέωση, στην επόμενη απλοποίηση, στην επόμενη βελτίωσή του. Έτσι όχι σιγά-σιγά, αλλά γρήγορα και αποτελεσματικά, θα κατακτήσουμε αλλαγές, θα καλύψουμε υστερήσεις και θα κάνουμε πολλά βήματα μπροστά σε όλους τους τομείς της δραστηριότητας του κράτους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, θέλω να καταθέσω μια σειρά από νομοτεχνικές βελτιώσεις στο σχέδιο νόμου οι οποίες καλύπτουν το σύνολο των άρθρων. Χθες είχαμε καταθέσει το απόγευμα μία, που αφορούσε την τροπολογία για τις χρεώσεις στα ΑΤΜ. Τώρα αυτό δεν αφορά αυτές. Αφορά κατά βάση τα τελωνειακά άρθρα. Τις καταθέτω στα Πρακτικά.

(Στο σημείο αυτό ο Υπουργός Εθνικής Οικονομίας και Οικονομικών κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, να φωτοτυπηθούν και να διανεμηθούν.

Παρακαλώ, κύριε Φλώρο, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση σχέδιο νόμου με τον Εθνικό Τελωνειακό Κώδικα αποτελεί μια τεχνικά αναγκαία παρέμβαση, καθώς εναρμονίζει η χώρα με το Ενωσιακό Δίκαιο και εκσυγχρονίζει κρίσιμες διαδικασίες του τελωνειακού μας πλαισίου. Όμως, όπως συχνά συμβαίνει, η ουσία δεν βρίσκεται μόνο στα άρθρα, αλλά στην πρόθεση εφαρμογής τους. Διότι παρά τη θετική ενσωμάτωση των δύο κρίσιμων Ευρωπαϊκών Οδηγιών, της 2020/2285 για τις μικρές επιχειρήσεις και της 2022/542 για τους συντελεστές ΦΠΑ, με φοβερή καθυστέρηση και αφού πρώτα η Ευρώπη μας προειδοποίησε πάρα πολύ αυστηρά ότι θα έχουμε κυρώσεις, οφείλετε ως Κυβέρνηση να μας αποδείξετε ότι δεν πρόκειται για μία τυπική συμμόρφωση, αλλά για μια πραγματική ευκαιρία ενίσχυσης της κοινωνίας, καθώς η εναρμόνιση με την Ευρώπη δεν αρκεί.

Χρειάζεται πολιτική βούληση για να εφαρμοστούν στην πράξη αυτά που προβλέπουν οι Οδηγίες ήτοι ΦΠΑ έως 0% στα βασικά αγαθά, ουσιαστική ελάφρυνση για τις μικρομεσαίες επιχειρήσεις, στήριξη νοικοκυριών και ελεύθερων επαγγελματιών. Και ειδικά για το τελευταίο, που αφορά τις μικρομεσαίες επιχειρήσεις και τους ελεύθερους επαγγελματίες, κατέθεσα χθες τροπολογία που αφορά την ουσιαστική βελτίωση της εφαρμογής του άρθρου 39 του ν.2859/2000 για τον κώδικα ΦΠΑ με σκοπό την ορθολογική, δίκαιη και αποτελεσματική εφαρμογή του ειδικού καθεστώτος απαλλαγής του ΦΠΑ για επιχειρήσεις με ετήσιο τζίρο έως 10.000 ευρώ, σύμφωνα και με την Οδηγία 2020/285, που ενσωματώνει το νομοσχέδιο. Θα καταθέσω στα Πρακτικά την τροπολογία. Διότι σήμερα η Ελλάδα διατηρεί μεν το όριο απαλλαγής ΦΠΑ στις επιχειρήσεις με τζίρο έως 10.000 ευρώ, αλλά το εφαρμόζει με αυστηρότητα και τιμωρητική λογική και οδηγεί συχνά μικρούς επαγγελματίες σε δυσανάλογες κυρώσεις ακόμη και για μικροπαραλείψεις.

Τώρα, ως προς την Ευρωπαϊκή Οδηγία 2022/542 για τον ΦΠΑ, που δίνει το δικαίωμα σε κράτη-μέλη της Ευρώπης να μειώσουν τον ΦΠΑ έως και 0% σε βασικά τρόφιμα, όπως γάλα, ψωμί, φρούτα, φάρμακα, ιατρικά βοηθήματα και λοιπές υπηρεσίες φροντίδας και υγείας, αντιλαμβάνομαι ότι θέλουν σοβαρή μελέτη για να υπάρξουν οι αντίστοιχες μειώσεις, οι οποίες θα πρέπει πάντα βέβαια να είναι σύμφωνες με τις δεσμεύσεις μας απέναντι στην Ευρώπη, τον ESM κλπ.

Οπότε το κρίσιμο ερώτημα που τίθεται απέναντί σας είναι, αν θα αξιοποιήσετε αυτά τα εργαλεία που σας δίνονται από την Ευρώπη προς όφελος των πολιτών ή αν θα περιοριστείτε σε μια ακόμη προσχηματική συμμόρφωση. Διότι γνωρίζουμε πάρα πολύ καλά ότι η ενσωμάτωση Ευρωπαϊκών Οδηγιών από μόνη της δεν σημαίνει αυτόματα ότι και αυτές εφαρμόζονται. Γι’ αυτό λοιπόν και απαιτούμε να προχωρήσετε άμεσα και στην εφαρμογή όσων αναφέρουν οι Ευρωπαϊκές Οδηγίες για να ανακουφιστούν επιτέλους τα νοικοκυριά και να ανασάνουν οι μικρομεσαίες επιχειρήσεις.

Θα μου επιτρέψετε σε αυτό το σημείο, κυρίες και κύριοι συνάδελφοι, πριν ολοκληρώσω, να τοποθετηθώ για ένα άλλο πιο προσωπικό ζήτημα, παρότι δεν μου αρέσει καθόλου να μιλάω επί προσωπικού. Όμως η κατάσταση έχει ξεφύγει πάρα πολύ και το συγκεκριμένο θέμα δεν αφορά μόνο εμένα, αλλά και τον ίδιο τον τρόπο με τον οποίο διεξάγεται ο πολιτικός διάλογος στο Κοινοβούλιο.

Προχθές δέχτηκα προσωπική στοχοποίηση από την κυρία Κωνσταντοπούλου, επειδή ούτε λίγο ούτε πολύ τόλμησα να εκφράσω θετική άποψη επί του νομοσχεδίου που αφορά την ασφάλεια για τον ελληνικό σιδηρόδρομο και επί της ουσίας φέρνει την πλειοψηφία όσων φωνάζουμε εδώ και δυόμισι χρόνια μετά το έγκλημα στα Τέμπη.

Προφανώς και δεν με ενόχλησε το γεγονός ότι με έψεξε, επειδή εξέφρασα θετική άποψη, καθώς μου είναι παντελώς αδιάφορη η άποψη της κυρίας Κωνσταντοπούλου. Αυτό που με ενόχλησε όμως και με οδήγησε στην έκρηξή μου είναι ότι επιχείρησε να με μειώσει, όπως συνηθίζει να κάνει για όλους τους συναδέλφους εδώ στην Αίθουσα, επικαλούμενη μια παρελθοντική ποινική μου υπόθεση, πάρα πολύ ωραία.

Αρχικά να πάει στη μητέρα μου να της πει ότι «Ξέρετε κάτι; Ο γιος σας διώκεται ποινικά γιατί σας υπερασπίστηκε». Δεύτερον, θα ανέμενε κανείς από μία επαγγελματία συνήγορο, συνήθως υπεράσπισης, με αυτό το εύρος και την γκάμα πελατών, να σέβεται το άρθρο 71 του Κώδικα Ποινικής Δικονομίας, που δεν είναι άλλο από το τεκμήριο της αθωότητας.

Αλλά αυτό, όπως και πολλά άλλα, είναι ψιλά γράμματα για την κυρία Κωνσταντοπούλου, η οποία άλλοτε θυμάται την επαγγελματική της ιδιότητα, άλλοτε θυμάται να συμπεριφέρεται ως υπέρμαχος των δικαιωμάτων των γυναικών -εκτός και αν αυτές είναι θύματα βιασμού, εκεί ενίοτε υπερασπίζεται και τον βιαστή, και αναφέρομαι φυσικά σε αυτό εδώ, το έχει αναφέρει και η ίδια σε συνέντευξή της. Θα το καταθέσω και αυτό στα Πρακτικά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μάλλον θα πάρετε και εσείς μήνυση εκτός από τον κ. Φλωρίδη.

**ΚΩΝΣΤΑΝΤΙΝΟΣ ΦΛΩΡΟΣ:** Η ίδια τα έχει πει, μην αγχώνεστε.

Άλλοτε θυμάται λοιπόν να σέβεται το τεκμήριο της αθωότητας και άλλοτε φροντίζει ως εθνική εισαγγελέας να δικάζει και να καταδικάζει ανθρώπους, να κηλιδώνει υπολήψεις και εν γένει όποτε τη συμφέρει άλλοτε θυμάται και άλλοτε ξεχνά, καθώς η μνήμη της κυρίας Κωνσταντοπούλου, ενδεχομένως και η ακοή της, όπως καταλάβαμε, φαίνεται να είναι εξόχως επιλεκτική. Φυσικά εννοείται ότι θυμάται να σχηματίζει καρδούλες, προσπαθώντας να δείξει πόσο ευαίσθητη είναι, και ενίοτε φροντίζει να δημιουργεί δικαστικές διαμάχες με πρώην υποψήφιους της κ.λπ.

Είναι ενδιαφέρον πάντως το γεγονός ότι σε πολλές καταγγελίες πρώην στελεχών της Πλεύσης Ελευθερίας η κυρία Κωνσταντοπούλου έχει επιμελώς αρνηθεί να τοποθετηθεί δημοσίως. Να μιλήσουμε για τις καταγγελίες από την κυρία Δάλλα, υποψήφιά της και άτομο με αναπηρία μάλιστα, που της πήρε την Έδρα;

Βγήκε μάλιστα στέλεχός της, ο κ. Ζευγαράς, -θα το καταθέσω και αυτό στα Πρακτικά- ο οποίος είπε ότι υπάρχει αρχείο συνομιλίας, τηλεφωνικό και γραπτό, παράνομα σχετικά με το τι ειπώθηκε μεταξύ εκείνου και του συντονιστή της Πλεύσης Ελευθερίας με την κυρία Δαλλά και αυτά τα αρχεία τα έχει μάλιστα η κυρία Κωνσταντοπούλου στα γραφεία της; Δεν συνιστά αυτό το κακούργημα για παραβίαση απορρήτου τηλεπικοινωνιών, για το οποίο έχει μηνυθεί μάλιστα;

Να μιλήσουμε για άλλη εργαζόμενη της κυρίας Κωνσταντοπούλου, η οποία της έκανε επίσης μήνυση, επειδή την είπε απατεώνισσα και δεν της πλήρωνε τους μισθούς;

Η Ένωση Δικαστών δεν έβγαλε ανακοίνωση η οποία στηλίτευσε τη συμπεριφορά της τόσο απέναντι στο δικαστήριο, που έκανε λόγο για βασανισμούς στο ΜΟΕ Λαμίας, και ότι παριστάνει τη δικαιωματίστρια και την υπεράνω; Ορίστε, θα το καταθέσω και αυτό «Η Ένωση Δικαστών και Εισαγγελέων κατέγραψε τα βάσανα από την κυρία Κωνσταντοπούλου», θα το καταθέσω στα Πρακτικά και αυτό.

Ενώ η ίδια λοιπόν παριστάνει τη δικαιωματίστρια και την υπεράνω, τραμπουκίζει και συναδέλφους της στον Άρειο Πάγο, που της έχουν υποβάλει και μήνυση, όπως ο κ. Ζαπάντης. Αυτόν δεν κυνηγούσε στον Άρειο Πάγο και τον φώναζε φασίστα και ρουφιάνο, τον κυνηγούσε στους διαδρόμους του Αρείου Πάγου; Αλλά και στο ΜΟΕ Λαμίας όταν τραμπούκιζε την ποινικολόγο, την κυρία Βάσω Πανταζή.

Δεν αναφέρθηκε χθες πάλι στο πρόσωπό μου στη Διάσκεψη των Προέδρων και στάθηκε μάλιστα στο γεγονός ότι εγώ προ διετίας από αυτό εδώ το Βήμα στήριξα την υποψηφιότητα του κ. Κασιδιάρη, που κατέβηκε νόμιμα στον Δήμο Αθηναίων, ο οποίος εξέλεξε και δυο δημοτικούς συμβούλους; Πολύ ωραία, να αναφέρω λοιπόν και εγώ από αυτό εδώ το Βήμα ότι η μία εκ των δύο δημοτικών συμβούλων, πλέον ανεξάρτητη, που διατηρεί και κανάλι στο YouTube, είναι αυτή που αναπαράγει κατά ριπάς την κυρία Κωνσταντοπούλου. Φυσικά, ορίστε, και αυτό θα το καταθέσω στα Πρακτικά.

Όπως επίσης ήταν σε συνυποψήφιό μου με τους Σπαρτιάτες συνήγορος υπεράσπισης σε μια νομική του υπόθεση και δέχθηκε τις σχετικές ευχαριστίες. Δεν είχατε και τη μητέρα του υποψήφιά σας; Θα το καταθέσω στα Πρακτικά και αυτό.

Όπως και ένα κανάλι κακή έκδοση του Luben, που κάποτε πούλαγε Κασιδιάρη και σήμερα πουλάει Daily Profeet και Πλεύση ελευθερίας. Εθνική εισαγγελέας, έτσι πρέπει να ονομαστεί, όχι Ζωή Κωνσταντοπούλου. Έχει αυτό το κανάλι, αν δεν κάνω λάθος, το γνωρίζετε, ένας μόνιμος υπαξιωματικός -κ. Κατσόγκαρης;- δεν γνωρίζω πώς τον λένε. Είναι στο Ναυτικό ο κύριος, πρέπει να το δει και το ΥΠΕΘΑ αν μπορεί να τα κάνει αυτά. Είναι γνωστό λοιπόν, κυρίες και κύριοι συνάδελφοι, το πρόβλημα της κυρίας Κωνσταντοπούλου και δεν είναι νομικό.

Πάμε όμως τώρα και στο νομικό και κλείνω με αυτό, κύριε Πρόεδρε, και ευχαριστώ για την ανοχή σας.

Κυρίες και κύριοι συνάδελφοι, εξαιτίας αυτής της στοχοποίησης που δέχτηκα από την ίδια και λόγω αυτής της χυδαιότητας, του πολιτικού κανιβαλισμού, της κοινοβουλευτικής κακοποίησης και του μισανδρισμού, που η ίδια προωθεί, έλαβα το κάτωθι μήνυμα στα μέσα κοινωνικής δικτύωσης από οπαδό της κυρίας Κωνσταντοπούλου σε ανάρτηση που έκανα σχετικά με το περιστατικό που συνέβη προχθές και για το οποίο θα πάω kai στη Δίωξη Ηλεκτρονικού Εγκλήματος. Θα σας το διαβάσω και σας καλώ να καταδικάσετε.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΦΛΩΡΟΣ:** Ευτυχώς που δεν έχουμε παιδιά, γιατί αυτά που θα ακουστούν αυτήν τη στιγμή δεν πρέπει να τα ακούσουν παιδιά. Το μήνυμα λέει το εξής: «Άτομα σαν εσένα και αυτά που ξεπλένεις, δηλαδή τον Κούλη, πρέπει να σας βγάλουν τα άντερα να σας τα κάνουν κοκορέτσι. Αν δεν σκοτώσουν καμιά εκατοστή από εσάς, δεν υπάρχει σωτηρία. Σου εγγυώμαι σε περιμένει σύντομα ο χάρος μαμημένο ναζίδιο. Ο αγώνας τώρα ξεκινά. Αυτό, την Παναγία σου και ό,τι αγαπάς να λιώσει μπροστά σου. Πρέπει να σε κάνουν κομματάκια εσένα και τους ομοίους σου». (OR)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΚΩΝΣΤΑΝΤΙΝΟΣ ΦΛΩΡΟΣ:** Αυτό το μήνυμα έλαβα από οπαδό της κυρίας Κωνσταντοπούλου. Αυτά καλλιεργεί, αυτά προωθεί η κυρία Κωνσταντοπούλου. Και αυτό συμβαίνει γιατί, όπως είπε και μια αριστερή εφημερίδα, όταν εκλαμβάνεις την πολιτική και ειδικά την κοινοβουλευτική διαδικασία ως μία απολύτως προσωπική υπόθεση προς ικανοποίηση ενός υπερτροφικού εγώ ή αλλιώς ενός αθεράπευτου ναρκισσισμού, εκεί οδηγούνται δυστυχώς τα πράγματα.

Γίνεται πλέον αντιληπτό, κυρίες και κύριοι συνάδελφοι, ότι ο φασισμός δεν είναι ιδεολογία, αλλά νοοτροπία.

Σας ευχαριστώ πολύ.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Χαλκιάς.

Στη συνέχεια, τον λόγο θα λάβει ο κ. Λαζαρίδης, μετά ο κ. Αποστολάκης και μετά η κυρία Καραγεωργοπούλου.

Κύριε Χαλκιά, ορίστε.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Καλημέρα σε όλους τους συναδέλφους μου.

Κύριε Υφυπουργέ, ξεκινώντας την ομιλία μου -βάρυνε λίγο το κλίμα με αυτά που ακούστηκαν-, θα ήθελα να πω για το σημερινό νομοσχέδιο ότι θα μπορούσαμε να χρησιμοποιήσουμε τον τίτλο «Ζητείται υπηρεσία δίωξης οικονομικού εγκλήματος». Είναι η κατάλληλη ονομασία για το παρόν νομοσχέδιο, αφού με το 254, άρθρο κεντρικό του νομοσχεδίου, προβλέπεται η ολοκληρωτική μεταφορά του ΣΔΟΕ στην ΑΑΔΕ.

Το ΣΔΟΕ, όμως, κατέχει ευρείες ανακριτικές και διωκτικές αρμοδιότητες, όπως τη διερεύνηση απάτης εις βάρος των οικονομικών συμφερόντων της Ευρωπαϊκής Ένωσης, τον έλεγχο κοινοτικών επιδοτήσεων, το ξέπλυμα μαύρου χρήματος και το λαθρεμπόριο. Είναι βέβαιο ότι με αυτή τη μεταφορά οι εν λόγω αρμοδιότητες θα συνθλιβούν από τον εισπρακτικό και γραφειοκρατικό οδοστρωτήρα της ΑΑΔΕ. Είναι μια συγκυρία εκπληκτικά βολική εν μέσω του παρόντος κλίματος σκανδάλων.

Ένας καχύποπτος πολίτης θα μπορούσε να ισχυριστεί ότι πρόκειται για το ταχυδακτυλουργικό κόλπο της εξαφάνισης. Παίρνεις έναν εξειδικευμένο διωκτικό μηχανισμό, το ΣΔΟΕ, τον βυθίζεις μέσα σε έναν γιγαντιαίο εισπρακτικό οργανισμό, ΑΑΔΕ, και voilà, το σοβαρό οικονομικό έγκλημα εξαφανίζεται, αφού o αρμόδιος διωκτικός φορέας έχει νεκρωθεί και δεν μπορεί να το εντοπίσει.

Ακούσαμε νωρίτερα τον κύριο Υπουργό πολύ προσεκτικά, που είπε ότι για να υπάρχει διαφάνεια, γι’ αυτόν το λόγο πηγαίνουμε το ΣΔΟΕ στη ΑΑΔΕ. Αλήθεια; Τον Διοικητή της ΑΑΔΕ ποιος τον διορίζει; Εσείς δεν τον έχετε διορίσει, εσείς δεν τον έχετε τοποθετήσει και έχετε ανανεώσει πάλι τη θητεία του;

Η επίσημη δικαιολογία περί ενίσχυσης των φορολογικών ελέγχων είναι τόσο πειστική όσο ένας λύκος που δηλώνει χορτοφάγος προκειμένου να αναλάβει τη φύλαξη των προβάτων.

Η μεταφορά του ΣΔΟΕ στην ΑΑΔΕ είναι επιλογή οπισθοδρόμησης που θέτει την εισπρακτική λογική πάνω από τη δικαιοσύνη. Αποδυναμώνεται ένας κρίσιμος ελεγκτικός μηχανισμός ακριβώς τη στιγμή που η χώρα τον χρειάζεται όσο ποτέ.

Ομολογουμένως, το άρθρο 254 εισάγει καινοτομίες. Η πρώτη καινοτομία είναι η διοικητική σχιζοφρένεια του συνδρόμου του διπλού αφεντικού. Ορίζεται σαφώς ότι οι υπάλληλοι του ΣΔΟΕ θα υπάγονται διοικητικά, ιεραρχικά και μισθολογικά στον Διοικητή της ΑΑΔΕ, ενώ ταυτοχρόνως θα διατηρούν την ιδιότητα του ειδικού ανακριτικού υπαλλήλου και θα υπάγονται στον εισαγγελέα οικονομικού εγκλήματος.

Φανταστείτε ο εισαγγελέας να παραγγέλνει μια πολύμηνη, επίμονη, δύσκολη έρευνα για την αποκάλυψη ενός κυκλώματος κατάχρησης επιχορηγήσεων, ενώ ο προϊστάμενος της ΑΑΔΕ να ζητά από τους ίδιους υπαλλήλους να ολοκληρώσουν πενήντα φορολογικούς ελέγχους εντός μιας εβδομάδας για να επιτευχθούν οι οικονομικοί στόχοι. Βρείτε άκρη.

Η δεύτερη καινοτομία αφορά την τριάδα ΑΑΔΕ-ΣΔΟΕ-ΟΠΕΚΕΠΕ, τρία σε ένα, νοικοκυρεμένα. Με την απόφαση να υπαχθεί λειτουργικά ο ελεγχόμενος Οργανισμός ΟΠΕΚΕΠΕ στην ΑΑΔΕ και ταυτόχρονα να απορροφηθεί από την ίδια αρχή ο ελεγκτικός μηχανισμός του ΟΕΕ, έχουμε ελεγκτή και ελεγχόμενο να είναι ένα και το αυτό, δηλαδή η ΑΑΔΕ.

Δεν είναι μόνο αυτά. Το νομοσχέδιο προβλέπει και άλλα αναχρονιστικά. Υιοθετεί μία σαφώς τιμωρητική αντίληψη μετατοπίζοντας το βάρος από την πρόληψη και την αναλογικότητα στην επιβολή εξοντωτικών προστίμων και κυρώσεων. Το μήνυμα είναι ένα: Ο Θεός συγχωρεί, η ΑΑΔΕ όχι. Η παραμικρή παράλειψη ή σφάλμα οδηγούν στην εξόντωση της μικρομεσαίας επιχείρησης.

Το άρθρο 215 εισάγει πρόστιμο ύψους 10.000 ευρώ για επιχειρήσεις με απλογραφικά βιβλία και 20.000 ευρώ για επιχειρήσεις με διπλογραφικά σε περίπτωση μη αποδοχής πληρωμών μέσω του συστήματος IRIS. Η ρύθμιση αυτή είναι δυσανάλογη και καταστροφική, καθώς ένα πρόστιμο αυτού του μεγέθους είναι πολλαπλάσιο της αξίας των συναλλαγών ή ακόμα και του ετήσιου κέρδους μιας μικρής επιχείρησης.

Το άρθρο 214 αυξάνει δραματικά το πρόστιμο για διακίνηση αγαθών χωρίς παραστατικά από 500 ευρώ σε 5.000 ευρώ για απλογραφικά και από 1.000 ευρώ σε 10.000 ευρώ για διπλογραφικά βιβλία και ανά φορολογικό έλεγχο, μια πραγματική οικονομική λαιμητόμος για τον επαγγελματία, η οποία μετατρέπει ένα ανθρώπινο σφάλμα σε θανάσιμο παράπτωμα.

Το άρθρο 219 προβλέπει την άμεση αναστολή λειτουργίας μιας επιχείρησης για σαράντα οκτώ ώρες εάν διαπιστωθεί η έκδοση ή μη διαβίβαση στοιχείων λιανικής πώλησης για πάνω από δέκα παραστατικά ή για παραστατικά συνολικής αξίας άνω των 500 ευρώ. Η ποινή αυξάνεται σε ενενήντα έξι ώρες και δέκα ημέρες σε περιπτώσεις υποτροπής και μόνο για τρία παραστατικά, απειλώντας με οικονομική καταστροφή επιχειρήσεις ιδίως σε περιόδους αιχμής ακόμα και για τεχνικά σφάλματα.

Εδώ θα σταθώ. Δεν είναι λανθασμένη η φιλοσοφία σας, λανθασμένο είναι όμως να μην λαμβάνεται υπόψη από τους ελεγκτικούς μηχανισμούς όταν υπάρχει τεχνικό σφάλμα.

Το άρθρο 210 καθιστά υποχρεωτική την καταβολή του ενοικίου μέσω τραπεζικού λογαριασμού, προβλέποντας αυστηρές κυρώσεις για μη συμμόρφωση, οι οποίες συμπεριλαμβάνουν και τον ενοικιαστή. Ενοικιαστής που πληρώνει με μετρητά τιμωρείται, έστω και αν είναι ηλικιωμένος που δεν έχει ψηφιακές δεξιότητες. Πρόκειται για άρθρο που προετοιμάζει το κλίμα για μελλοντική υποχρεωτική χρήση ψηφιακού νομίσματος και κατάργηση μετρητών.

Τα άρθρα 256 και 257 εισάγουν μια ρύθμιση για τις φορολογικές και ασφαλιστικές οφειλές των πληγέντων από την κακοκαιρία Daniel, προβλέποντας έως και εβδομήντα δύο άτοκες μηνιαίες δόσεις. Ωστόσο, η ρύθμιση αυτή επικρέμεται ως δαμόκλειος σπάθη επί των κεφαλών των οφειλετών, οι οποίοι χάνουν τη ρύθμιση εάν δεν καταβάλουν δύο συνεχόμενες δόσεις. Πρόκειται για ακαμψία που δεν λαμβάνει υπόψη τη σκληρότητα και τη φύση της καταστροφής.

Το παρόν νομοσχέδιο υπό το μανδύα του εκσυγχρονισμού εισάγει διατάξεις υπερσυγκέντρωσης εξουσιών στην ΑΑΔΕ, την υιοθέτηση ενός δυσανάλογα τιμωρητικού πλαισίου, την προώθηση αμφιλεγόμενων θεσμικών αλλαγών και την επιβολή νέων βαρών που πλήττουν μικρομεσαίες επιχειρήσεις και τα χαμηλότερα εισοδηματικά στρώματα.

Θα ήταν καλύτερα να γίνει επανεξέταση των προστίμων με βάση την αρχή της αναλογικότητας και με χρονικές περιόδους συμμόρφωσης αντί για την άμεση επιβολή εξοντωτικών ποινών, ενώ οι όροι απώλειας των ρυθμίσεων για τους πληγέντες από φυσικές καταστροφές θα πρέπει να γίνουν πιο ελαστικοί.

Αντί της απορρόφησης του ΣΔΟΕ από την ΑΑΔΕ, θα πρέπει να ενισχυθεί η αυτονομία και η εξειδίκευση του σώματος αυτού, με βάση επιτυχημένα διεθνή πρότυπα όπως το Serious Fraud Officeτου Ηνωμένου Βασιλείου και του Tracfin της Γαλλίας, υπηρεσίες υποδειγματικές στο είδος τους.

Γι’ αυτόν τον λόγο καταθέτω και στα Πρακτικά έγγραφο σχετικά με τις δύο αυτές υπηρεσίες.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χαλκιά.

Το λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πλέον ριζοσπαστικό στην πολιτική είναι η συνέχεια και η αποτελεσματικότητα και εδώ και έξι χρόνια η Κυβέρνηση του Κυριάκου Μητσοτάκη εργάζεται μεθοδικά, με σχέδιο, σε αντίθεση με την κραυγαλέα αδράνεια και τις τυχοδιωκτικές «κορώνες» του παρελθόντος.

Σήμερα συζητάμε για ένα νομοσχέδιο που αφορά τον Εθνικό Τελωνειακό Κώδικα, όμως στην πραγματικότητα μιλάμε για κάτι βαθύτερο, για το πώς θέλουμε να λειτουργεί το κράτος. Θέλουμε να λειτουργεί το κράτος ως ένα κράτος που θα «κλείνει το μάτι» στην αδιαφάνεια ή ένα κράτος που θα κοιτάζει στα μάτια τους πολίτες, ένα κράτος-θεατή ή πρωταγωνιστή της ευρωπαϊκής οικονομίας; Σε αυτό η Κυβέρνηση της Νέας Δημοκρατίας απαντά καθαρά, με διαφάνεια, με λογοδοσία και με αποτελεσματικότητα.

Ο Τελωνειακός Κώδικας που ισχύει μέχρι σήμερα είναι είκοσι τεσσάρων ετών. Μια ολόκληρη εποχή έχει περάσει, όπως ανέφερε ο Υπουργός Εθνικής Οικονομίας. Το διεθνές εμπόριο, η εσωτερική αγορά, η ψηφιοποίηση έχουν αλλάξει ριζικά. Ο νέος Εθνικός Τελωνειακός Κώδικας εκσυγχρονίζει πλήρως τις διαδικασίες εκτελωνισμού, διευκολύνει τις επιχειρήσεις και τις εξαγωγές, αυστηροποιεί τις ποινές για λαθρεμπόριο και φοροδιαφυγή και το κυριότερο, ψηφιοποιεί τον έλεγχο, διασφαλίζοντας την ακεραιότητα του ελεγκτικού μηχανισμού. Μιλάμε για ψηφιακή υπογραφή, για διαλειτουργικότητα των συστημάτων, για αξιοποίηση κάθε εργαλείου προς την κατεύθυνση ενός σύγχρονου κράτους.

Δεν θα επεκταθώ περαιτέρω στο σχέδιο νόμου. Άλλωστε το έχει κάνει με εξαιρετικό τρόπο ο εισηγητής μας κ. Λιβανός. Θα σταθώ μόνο σε δύο σημεία του νομοσχεδίου που θεωρώ ότι χρήζουν αφενός ιδιαίτερης αναφοράς και αφετέρου καθώς θέλω πολιτικά να αναδείξω την υποκρισία των κομμάτων της Αντιπολιτεύσεως.

Το πρώτο είναι η έναρξη ένταξης λειτουργιών του ΟΠΕΚΕΠΕ στην ΑΑΔΕ, με στόχο την ολοκλήρωση το δεύτερο εξάμηνο του 2026, μια βαθιά θεσμική μεταρρύθμιση. Μετά τις πρόσφατες αποκαλύψεις για παράνομες επιδοτήσεις, η Κυβέρνηση επέλεξε τον δύσκολο, αλλά αναγκαίο δρόμο, να βάλει τάξη και να θωρακίσει θεσμικά τη διαδικασία. Ο αγρότης πρέπει να πληρώνεται γρήγορα, με διαφάνεια, χωρίς μεσάζοντες και «σκιές». Η πρόσβαση της ΑΑΔΕ στα δεδομένα του ΟΠΕΚΕΠΕ, η διασύνδεση των συστημάτων, ο έλεγχος με ψηφιακά εργαλεία, όλα υπηρετούν έναν στόχο: Δικαιοσύνη και σεβασμό στα ευρωπαϊκά χρήματα. Θα επανέλθω στον ΟΠΕΚΕΠΕ σε λίγο.

Το δεύτερο είναι η ενσωμάτωση του ΣΔΟΕ στην ΑΑΔΕ. Δεν γίνεται ο έλεγχος της φοροδιαφυγής να είναι κατακερματισμένος, κυρίες και κύριοι συνάδελφοι, ούτε οι ελεγκτικοί μηχανισμοί να λειτουργούν παράλληλα, χωρίς συνεργασία, χωρίς τεχνολογική σύμπραξη και ενίοτε χωρίς λογοδοσία. Η ΑΑΔΕ έχει αποδείξει ότι λειτουργεί με επάρκεια, αξιοπιστία και ανεξαρτησία. Αυτά ακριβώς τα χαρακτηριστικά τής επιτρέπουν να αναλάβει έναν ρόλο-κλειδί, με ακόμα ισχυρότερο «οπλοστάσιο» απέναντι στη φοροδιαφυγή που μόνον αυτή η Κυβέρνηση με τις πολιτικές της έχει καταφέρει και έχει φέρει πολύ σημαντικά αποτελέσματα.

Αυτό το οποίο θέλω να αναδείξω στα κόμματα της Αντιπολίτευσης είναι ότι φυσικά δεν καταργούμε τον ΣΔΟΕ, όπως ψευδώς ισχυρίζεστε κάποιοι, ΣΔΟΕ που θυμίζω ότι επί ΣΥΡΙΖΑ υπαγόταν απευθείας στον Υπουργό Επικρατείας, άρα στον Αλέξη Τσίπρα, όπως είπε και χθες ο κ. Πιερρακάκης.

Εμείς κάνουμε ακριβώς το αντίθετο. Μεταφέρουμε έναν ελεγκτικό μηχανισμό από την πολιτική ηγεσία του Υπουργείου Εθνικής Οικονομίας και Οικονομικών σε μία Ανεξάρτητη Αρχή, η οποία δεν πρέπει να ξεχνάμε ότι συστάθηκε, δημιουργήθηκε, λειτούργησε επί ΣΥΡΙΖΑ. Μάλιστα αυτή η Κυβέρνηση, ακριβώς λόγω των αποτελεσμάτων που έχουν πετύχει και οι εργαζόμενοι και ο διοικητής, συνεχίζει και διατηρεί τον ίδιο διοικητή.

Βεβαίως την ίδια στιγμή ο κ. Τσακαλώτος στην επί της αρχής συζήτηση στην αρμόδια Επιτροπή μάς είπε ότι η ΑΑΔΕ ήταν έμπνευση του τότε Υπουργού Οικονομικών, του κ. Βαρουφάκη, που θεώρησε ότι στη διαπραγμάτευση θα μπορούσε να δώσει κάτι που δεν είχαν ζητήσει οι θεσμοί. Νομίζω ότι τα λόγια είναι περιττά για εκείνη την περίοδο.

Ενώ εμείς προχωράμε με μεταρρυθμίσεις που αντιμετωπίζουν παθογένειες δεκαετιών, εσείς, κυρίες και κύριοι της Αντιπολίτευσης, κάνετε αυτό που γνωρίζετε καλύτερα. Λέτε «όχι» σε όλα, όχι γιατί έχετε αντίλογο, όχι γιατί έχετε πρόταση, αλλά γιατί αρνείστε να παραδεχτείτε την πρόοδο. Παραμένετε εγκλωβισμένοι σε μία λογική αντιμνημονιακής ρητορικής άλλων εποχών, αρνούμενοι κάθε θετική εξέλιξη.

Ας δούμε όμως πολύ σύντομα ποια είναι η πραγματικότητα. Η οικονομία αλλάζει πρόσωπο και η Ελλάδα, είτε σας αρέσει είτε, όχι αλλάζει επίπεδο. Σε έξι χρόνια στη χώρα μας έχει αυξηθεί το ΑΕΠ κατά 28%, έχει μειωθεί η ανεργία στο μισό πέφτοντας στο 7,9%, έχει καταγραφεί ρεκόρ επενδύσεων κατά 64%, έχει μειωθεί το δημόσιο χρέος κατά σχεδόν τριάντα μονάδες, έχουν αυξηθεί οι καταθέσεις των επιχειρήσεων κατά 113% και των νοικοκυριών κατά 33%, όταν στην περίοδο ΣΥΡΙΖΑ χρήματα έφευγαν από τις τράπεζες. Το σημαντικότερο, κυρίες και κύριοι συνάδελφοι, είναι ότι έχει αποκατασταθεί η εμπιστοσύνη των αγορών, των επενδυτών και των πολιτών.

Ας το πούμε καθαρά: Αυτή η επιτυχία δεν ήταν αυτονόητη. Είναι αποτέλεσμα σχεδιασμού, πειθαρχίας, μεταρρυθμίσεων, αλλά κυρίως είναι αποτέλεσμα των θυσιών του ελληνικού λαού και γι’ αυτό απορρίπτουμε την επιστροφή σ’ ένα μοντέλο πολιτικής διαχείρισης που θέλει απλώς να λέει «όχι» χωρίς να χτίζει τίποτα.

Κυρίες και κύριοι συνάδελφοι, το σχέδιο νόμου που συζητάμε από χθες είναι κρίκος μιας αλυσίδας μεταρρυθμίσεων που οδηγεί τη χώρα σε μια νέα κανονικότητα, μια κανονικότητα όχι της στασιμότητας, αλλά της ανάπτυξης και της εμπιστοσύνης. Η Ελλάδα του 2025 είναι η Ελλάδα της προόδου. Είναι τελείως διαφορετική από την Ελλάδα του 2015 που ήταν η Ελλάδα της παρακμής. Με ασφάλεια, υπευθυνότητα και όραμα συνεχίζουμε για μια χώρα πιο παραγωγική, πιο δίκαιη, πιο ευρωπαϊκή. Αυτό υποσχεθήκαμε στον ελληνικό λαό το 2023 και αυτό υλοποιούμε.

Έρχομαι τώρα, κυρίες και κύριοι συνάδελφοι, στην υπόθεση του ΟΠΕΚΕΠΕ. Η Νέα Δημοκρατία από την πρώτη στιγμή αντιμετώπισε με σοβαρότητα και υπευθυνότητα την υπόθεση αυτή. Δεν κρυφτήκαμε, δεν προσπαθήσαμε να κουκουλώσουμε τίποτα, δεν αποποιηθήκαμε τις δικές μας ευθύνες. Αντίθετα, δηλώσαμε με απόλυτη σαφήνεια ότι όλα πρέπει να έρθουν στο φως, γιατί αυτό επιβάλλει η συνείδησή μας και η εμπιστοσύνη του ελληνικού λαού που δεν ανέχεται άλλο να βλέπει να παίζονται παιχνίδια με τα χρήματα των αγροτών και των κτηνοτρόφων. Γι’ αυτόν ακριβώς τον λόγο υπερασπιζόμαστε τη σύσταση Εξεταστικής Επιτροπής και όχι Προανακριτικής, όπως ζητά η Αντιπολίτευση. Δεν υπάρχουν ενδείξεις ποινικής ευθύνης για τους πρώην Υπουργούς Αγροτικής Ανάπτυξης και Τροφίμων. Άλλωστε και η ίδια η δικαιοσύνη δεν έχει προχωρήσει σε καμία δίωξη κατά μη πολιτικών προσώπων.

Την ίδια στιγμή, όμως, νέα στοιχεία έρχονται στο φως που δείχνουν ότι στελέχη του ΠΑΣΟΚ, κύριε Υπουργέ, φέρονται να εμπλέκονται σε αυτήν την υπόθεση. Επομένως επιβεβαιώνεται απόλυτα η πρότασή μας να διερευνηθεί όλη η περίοδος λειτουργίας του Οργανισμού από το 1998 μέχρι σήμερα. Τι λέμε; Λέμε «ελάτε να τα δούμε όλα» και το λέμε με θάρρος, γιατί δεν έχουμε απολύτως τίποτα να φοβηθούμε.

Πριν από ακριβώς μία εβδομάδα κατήγγειλα από αυτό εδώ το Βήμα τον Γραμματέα της Νομαρχιακής Επιτροπής του ΠΑΣΟΚ στο Ηράκλειο, τον κ. Αντωνόπουλο, για βοσκοτόπια στην Τήνο και στην Εύβοια και πριν αλέκτορα φωνήσαι, ως εκ θαύματος, αυτός αναγκάστηκε σε παραίτηση και τώρα το ΠΑΣΟΚ προσπαθεί να το παρουσιάσει ως δική του κίνηση. Μα, αφού τον πιάσαμε «με τη γίδα στην πλάτη», όπως λέει και ο ελληνικός λαός, δεν είχε άλλη επιλογή.

Άρα, κυρίες και κύριοι συνάδελφοι του ΠΑΣΟΚ, αφήστε την υποκρισία. Ο κ. Ανδρουλάκης χθες αλλά και προχθές, την περασμένη Τρίτη, στις 850 λέξεις που χρησιμοποίησε αναφερόμενος στον ΟΠΕΚΕΠΕ, δεν τόλμησε να αναφερθεί ούτε μία φορά στο όνομα του κολλητού του φίλου, στενού του συνεργάτη και πρωτοπαλίκαρο του στο Ηράκλειο. Θα καταθέσω στα Πρακτικά μια κοινή τους φωτογραφία μπας και ο κατά τα άλλα λαλίστατος Πρόεδρος του ΠΑΣΟΚ τον θυμηθεί.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά την προαναφερθείσα φωτογραφία, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναρωτιέμαι όμως αν υπάρχουν και άλλοι φίλοι και στενοί συνεργάτες του κ. Ανδρουλάκη που σχετίζονται με τη συγκεκριμένη υπόθεση. Αν υπάρχουν στενοί συνεργάτες πρωτοκλασάτων στελεχών του ΠΑΣΟΚ και υποψήφιων προέδρων του ΠΑΣΟΚ. Θα σταματήσω εδώ καθώς το επόμενο χρονικό διάστημα οι αποκαλύψεις για στελέχη του ΠΑΣΟΚ και του ΣΥΡΙΖΑ θα είναι καταιγιστικές.

Η πραγματικότητα, λοιπόν, κυρίες και κύριοι της Αξιωματικής Αντιπολίτευσης είναι ότι γνωρίζατε και δεν μιλούσατε. Γνώριζε σίγουρα ο κ. Ανδρουλάκης όπως προφανώς γνώριζε και ο Βουλευτής, κ. Χνάρης, ανεξάρτητα τι μας είπε χθες καθώς ως αντιπεριφερειάρχης της Κρήτης είχε την αρμοδιότητα του πρωτογενή τομέα. Άλλωστε στις αρμοδιότητές τους μεταξύ άλλων είναι και η καταγραφή και η διαχείριση του μητρώου κτηνοτρόφων. Όπως προφανώς γνώριζε και ένας ακόμη Βουλευτής ο κ. Παρασύρης που έκανε και αυτός τα τηλεφωνάκια του. Έτσι δεν είναι; Ή κάνω λάθος;

(Στο σημείο αυτό χτυπάει το κουδούνι λήξης της ομιλίας του κυρίου Βουλευτή)

Κύριε Πρόεδρε, θα πάρω και τη δευτερολογία μου.

Κι αυτά τα λέω, κυρίες και κύριοι συνάδελφοι του ΠΑΣΟΚ, όχι για να συμψηφίσω αλλά για να καταδείξω την ανάγκη σύστασης εξεταστικής επιτροπής. Να δούμε τις διαχρονικές και διακομματικές ευθύνες των διοικήσεων του ΟΠΕΚΕΠΕ. Να δούμε τις ευθύνες των Υπουργών, να δούμε τις ευθύνες των στελεχών των οργανισμών. Να δούμε τις ευθύνες των εταιρειών «Gaia Επιχειρείν» που έχει τη διαχείριση των κέντρων υποδοχής δηλώσεων και απ’ ό,τι φαίνεται αποτελεί τη μήτρα του προβλήματος, τη μήτρα αυτής της υπόθεσης. Να δούμε την εταιρεία Neuropublic των Τάσου και Ρόζας Γαργαλάκου. Να δούμε πώς εμπλέκονται σε όλη αυτή την ιστορία. Και πρέπει να πω ότι κανένας εδώ μέσα στην Αίθουσα, από κανένα κόμμα, δεν έχει τολμήσει να μιλήσει με ονόματα. Γιατί; Φοβάστε κάτι;

Στη Νέα Δημοκρατία εμείς, λοιπόν, δεν καλύπτουμε κανέναν. Και αυτό το αποδείξαμε από το 2019 όταν ό,τι ύποπτο εντοπίζαμε πήγαινε αμέσως στην ελληνική δικαιοσύνη. Και αυτό συνέβη δύο χρόνια πριν δημιουργηθεί η Ευρωπαϊκή Εισαγγελία. Προτεραιότητά μας είναι μία. Να επιστραφούν τα χρήματα στους δικαιούχους ακόμη και αν χρειαστεί να δημευθούν οι περιουσίες όσων αποδεδειγμένα συμμετείχαν στο πάρτι των επιδοτήσεων.

Εδώ θέλω να κάνω ένα διαχωρισμό γιατί δεν είναι όλοι ίδιοι. Βλέπω τα κόμματα της αντιπολίτευσης να μιλάνε οριζόντια και ισοπεδωτικά για το σύνολο σχεδόν των αγροτών και των κτηνοτρόφων. Η συντριπτική πλειοψηφία, κύριε Υπουργέ, των αγροτών και των κτηνοτρόφων, αυτών των ανθρώπων του μόχθου που καθημερινά δίνουν τη μάχη τους για να επιβιώσουν οι ίδιοι, να επιβιώσουν οι οικογένειές τους είναι έντιμοι άνθρωποι. Γι’ αυτό, λοιπόν, θα βρούμε αυτούς τους λίγους απατεώνες και θα ξεριζώσουμε με αυτή τη βρωμιά. Και κάτι ακόμα, κυρίες και κύριοι συνάδελφοι, η Κυβέρνηση αυτή ανέλαβε τις ευθύνες της που δεν λύθηκε το πρόβλημα στον ΟΠΕΚΕΠΕ και ήδη λαμβάνουμε πρωτοβουλίες για την αντιμετώπιση του προβλήματος. Το ίδιο περιμένουμε και από την Αντιπολίτευση. Κανείς από το ΠΑΣΟΚ δεν παραδέχτηκε ότι υπήρξαν παρατυπίες επί των ημερών τους. Καμία αυτοκριτική. Γι’ αυτό λέμε εξεταστική επιτροπή για να ελεγχθούν όλοι οι περίοδοι χωρίς εργαλειοποίηση και χωρίς σκιές.

Έχω την ανάγκη, κύριε Πρόεδρε, να κλείσω, λέγοντας ότι το τελευταίο χρονικό διάστημα έχουμε ακούσει απίστευτες εκφράσεις για την παράταξη της Νέας Δημοκρατίας, για τον Πρωθυπουργό, τους Υπουργούς και τους Βουλευτές. Έχουμε ακούσει ότι είμαστε καμόρα, ότι είμαστε μαφία, ότι είμαστε παρακράτος. Προφανώς αυτοί που λένε αυτά, με πρωτοπαλίκαρο τον κ. Φάμελλο, δεν ξέρουν τι σημαίνει καμόρα. Θα εξηγήσω εγώ. Καμόρα σημαίνει ναρκωτικά. Καμόρα σημαίνει απαγωγές. Καμόρα σημαίνει πόρνες. Καμόρα σημαίνει κομμένα δάχτυλα κλπ. Αυτό πιστεύετε ότι είναι η Νέα Δημοκρατία; Είστε σοβαροί; Η νόμιμα εκλεγμένη Κυβέρνηση στον τόπο; Και καλά ο ΣΥΡΙΖΑ. ΣΥΡΙΖΑ είναι, ό,τι θέλει λέει. Καλά η Πλεύση Ελευθερίας. Πλεύση Ελευθερίας είναι, ό,τι θέλει λέει. Αλλά να τα λέει, κύριε Κουκουλόπουλε, το ΠΑΣΟΚ; Είστε ο μοναδικός από το ΠΑΣΟΚ στην Αίθουσα. Ντροπή σας. Ντροπή σας. Και αναρωτιέμαι πόσο χαμηλά θα πέσετε ακόμη.

Για να εξηγούμαστε, κανένας σας δεν έχει το πολιτικό και το ηθικό ανάστημα να μιλάει έτσι για τη Νέα Δημοκρατία γιατί θα μας βρείτε μπροστά σας. Θα βρείτε μπροστά σας σύσσωμη την Κοινοβουλευτική Ομάδα της Νέας Δημοκρατίας, αλλά πρωτίστως θα βρείτε μπροστά σας τον απλό νεοδημοκράτη, καθώς εμάς, κύριε Κουκουλόπουλου, μας συνδέουν κοινές αξίες, αρχές και ιδανικά που προφανώς δεν συνδέουν εσάς στο ΠΑΣΟΚ. Και για να μη μου πείτε ότι ο κ. Ανδρουλάκης δεν τα έχει πει αυτά, καταθέτω στα Πρακτικά την ομιλία του κ. Ανδρουλάκη, αρχηγού του ΠΑΣΟΚ την περασμένη Τρίτη.

Σας ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον κ. Αποστολάκη. Στη συνέχεια τον λόγο θα λάβει η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας και θα κλείσουμε τον κατάλογο των ομιλητών και Κοινοβουλευτικών Εκπροσώπων με τον κ. Νεοκλή Κρητικό. Μετά θα περάσουμε στις δευτερολογίες των εισηγητών και ειδικών αγορητών.

Παρακαλώ, κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω σημειώνοντας πόσο περήφανους μας κάνουν οι εθνικές μας ομάδες, ιδιαίτερα των κοριτσιών της εθνικής και των ανδρών που πήραν το τρίτο μετάλλιο στο πόλο. Είναι μία ευχάριστη νότα μέσα σε όλα αυτά τα δύσκολα και τα δυσάρεστα που γίνονται. Επίσης, θα ήθελα να υπενθυμίσω για άλλη μία φορά ότι δεν πρέπει να ξεχνάμε τους πολέμους που συνεχίζονται γύρω μας και τις ανθρώπινες ζωές που έχουμε κάθε μέρα με προεξέχουσα τη Γάζα, την Ουκρανία, στην οποία σιγά-σιγά αρχίζουμε να ανησυχούμε για το αν τελικά θα καταφέρει να γίνει ειρήνη και τη μεγάλη μας ανησυχία που φαίνεται ότι ξεκινάει στη Συρία.

Ωστόσο ας έρθουμε στο θέμα της σημερινής μέρας. Εν μέσω πολύ σοβαρών εξελίξεων που αφορούν και στο νευραλγικό Υπουργείο Εθνικής Οικονομίας και Οικονομικών, όπως είπαμε προηγουμένως, καλούμαστε σήμερα να συζητήσουμε ένα πραγματικά ογκώδες νομοσχέδιο που αφορά στο μεγαλύτερό του μέρος την κωδικοποίηση της τελωνειακής νομοθεσίας και την ενσωμάτωση της ευρωπαϊκής νομοθεσίας. Όμως περιέχει και πλήθος άλλων διατάξεων που άπτονται άλλων σημαντικών ζητημάτων. Δεν μπορούμε να δούμε αυτό το νομοσχέδιο αποκομμένο από τις πρόσφατες εξελίξεις με τον ΟΠΕΚΕΠΕ αλλά και από τη μεταφορά αρμοδιοτήτων του ΣΔΟΕ στην ΑΑΔΕ και στην ουσιαστική κατάργηση του. Πρέπει να τονιστεί ότι από τα άρθρα 2004 και εντεύθεν πρόκειται για διατάξεις που έπρεπε να αφορούν ξεχωριστό νομοσχέδιο. Ο τρόπος που επιλέχθηκε να έρθει προς συζήτηση στη Βουλή είναι προβληματικός και δεν δημιουργεί τις κατάλληλες συνθήκες. Αντιθέτως καταδεικνύει μια έντονη βιασύνη της Κυβέρνησης και περιέχει χαρακτηριστικά πρόχειρης νομοθέτησης.

Ο πολιτικός χαρακτήρας κάποιων άρθρων του συγκεκριμένου νομοσχεδίου είναι πέρα από προφανής. Είναι προφανής η κυβερνητική επιλογή να διευρύνει ακόμη περισσότερο τις υπεραρμοδιότητές της ΑΑΔΕ.

Δεν μπορεί κάποιος να αναφερθεί στο σημερινό νομοσχέδιο και να μην σχολιάσει τα όσα διαδραματίζονται με τον ΟΠΕΚΕΠΕ. Το άρθρο 252 τα λέει όλα ήδη στον τίτλο του. Πρόσβαση της Ανεξάρτητης Αρχής Δημοσίων Εσόδων στα δεδομένα του ΟΠΕΚΕΠΕ. Και ρωτώ: Γιατί δίνεται η δυνατότητα στην ΑΑΔΕ τώρα; Είναι μια κίνηση της Κυβέρνησης που προκαλεί εντύπωση σε κάθε καλόπιστο τρίτος, σε κάθε καλόπιστος πολίτη. Ειδικά με τα όσα είδε όλη η χώρα να εκτυλίσσονται στη Θεσσαλονίκη στην αποθήκη του ΟΠΕΚΕΠΕ, όπου κιβώτια που περιείχαν έγγραφα κατέληγαν στην καρότσα φορτηγού με προορισμό την ανακύκλωση. Η εντολή φέρεται να δόθηκε από την ίδια την ΑΑΔΕ, όπως προκύπτει από το σχετικό έγγραφο που αποκάλυψε ο Τύπος που έφερε τον τίτλο «Παραλαβή χαρτιού προς ανακύκλωση» με ημερομηνία 2 Ιουλίου 2025. Η εντολή φέρεται να δόθηκε στις 27 Ιουνίου 2025 δηλαδή την επομένη της διαβίβαση της δικογραφίας για το σκάνδαλο του ΟΠΕΚΕΠΕ στη Βουλή και την ίδια μέρα που παραιτήθηκαν οι Υπουργοί της Κυβέρνησης. Σε αυτή την ΑΑΔΕ θέλει η Κυβέρνηση να δώσει πρόσβαση στα αρχεία του ΟΠΕΚΕΠΕ. Δεν έχει άραγε ήδη όλα τα εργαλεία η αρχή αυτή για να πράξει όσα όφειλε, ενώ οι αυθαιρεσίες με τις επιδοτήσεις έδιναν και έπαιρναν για χρόνια; Γιατί δεν χτύπησαν τα καμπανάκια;

Κι έρχομαι στο άλλο σημαντικό ζήτημα του σημερινού νομοσχεδίου που πρέπει να εξεταστεί παράλληλα και συμπληρωματικά με το άρθρο 252. Αναφέρομαι στα άρθρα 254 και 267 με τα οποία περνάει η Γενική Διεύθυνση του Σώματος Δίωξης Οικονομικού Εγκλήματος, το ΣΔΟΕ δηλαδή, στην ΑΑΔΕ. Άραγε είναι τυχαία αυτή η επιλογή της Κυβέρνησης; Είναι τυχαίο ότι το ΣΔΟΕ διενεργούσε ελέγχους στα κεντρικά γραφεία του ΟΠΕΚΕΠΕ;

Είναι γνωστό ότι το ΣΔΟΕ έχει αναλάβει τη διερεύνηση πάρα πολλών υποθέσεων που αφορούν ακριβώς τα πεπραγμένα με τον ΟΠΕΚΕΠΕ. Έχει δηλαδή αναλάβει να ελέγξει πληθώρα υποθέσεων που αφορούν τη λήψη επιδοτήσεων, αλλά και την ένταξη σε διάφορα αναπτυξιακά προγράμματα. Είναι, επίσης, γνωστό ότι το ΣΔΟΕ έχει συνεργαστεί και με την Ευρωπαϊκή Εισαγγελία, αλλά και με άλλους ελεγκτικούς μηχανισμούς της Ευρωπαϊκής Ένωσης. Δεν μπορεί κανείς να αγνοήσει αυτό τον προφανή συσχετισμό.

Επίσης, δεν μπορεί κανείς να αγνοήσει τον κίνδυνο που αναδύεται για την τύχη των εκκρεμών υποθέσεων που χειρίζονται οι αρμόδιοι υπάλληλοι του ΣΔΟΕ. Τι θα γίνει με τις έρευνες που είναι ανοιχτές; Είναι άγνωστο. Δεν υπάρχει καμία πρόβλεψη. Τι θα γίνει με τον μεγάλο όγκο εισαγγελικών παραγγελιών που χειρίζεται το ΣΔΟΕ; Γιατί τέτοια βιασύνη να μπουν τίτλοι τέλους στο ΣΔΟΕ; Ποιο θα είναι το μέλλον των υπαλλήλων; Πώς θα αξιοποιηθεί η σοβαρή και πολύτιμη τεχνογνωσία που διαθέτουν; Πρέπει να τονιστεί ότι όλα αυτά γίνονται ενώ υπάρχει σοβαρή υποστελέχωση τόσο στην ΑΑΔΕ όσο και στο ΣΔΟΕ. Είναι ένα σοβαρό ερώτημα με στόχευση επιχειρείται αυτή η υπερσυγκέντρωση ελεγκτικών αρμοδιοτήτων και εξουσιών αποκλειστικά στην ΑΑΔΕ.

Ως προς τις διατάξεις και την κωδικοποίηση της τελωνειακής νομοθεσίας, σίγουρα υπάρχει θετικό πρόσημο, καθώς εναρμονιζόμαστε με την ευρωπαϊκή νομοθεσία. Η καθολική ψηφιοποίηση διαδικασιών προσφέρει πλεονεκτήματα σε μεγάλο εύρος διαδικασιών.

Βέβαια, πρέπει να σημειωθεί ότι οι αυξημένες ψηφιακές απαιτήσεις δημιουργούν σοβαρά νέα κόστη για τις μικρομεσαίες επιχειρήσεις, όπως ακριβώς έχει συμβεί και με άλλες κυβερνητικές πρωτοβουλίες που έχουν προκαλέσει πληθώρα προβλημάτων.

Επίσης, πρέπει να τονίσω ότι με το νομοσχέδιο δεν επιλύεται το πρόβλημα της υποστελέχωσης των τελωνειακών υπηρεσιών και δεν δίνονται επαρκή κίνητρα στους υπαλλήλους όπως θα έπρεπε, εάν αναλογιστεί κανείς τον εργασιακό φόρτο, αλλά και τη γενικότερη φύση των καθηκόντων και αρμοδιοτήτων τους.

Στα άρθρα 194 και επόμενα, στις εξουσιοδοτικές δηλαδή διατάξεις της πρώτης ενότητας του νομοσχεδίου, παρέχεται πλήρης κανονιστική αρμοδιότητα στον διοικητή της ΑΑΔΕ για τα ζητήματα που αφορούν τους τελωνειακούς υπαλλήλους, αλλά και τις τελωνειακές διαδικασίες.

Καταληκτικά, να πω ότι από το παρόν νομοσχέδιο γίνεται παραπάνω από εμφανής η πρόθεση της Κυβέρνησης να αποδώσει ακόμη περισσότερες εξουσίες στην ΑΑΔΕ, εφόσον της δίνει το λόγο στον ΟΠΕΚΕΠΕ, μεταφέρει το ΣΔΟΕ σε αυτή και διατηρεί, αλλά και επεκτείνει τις εξουσίες της αρχής επί των τελωνειακών υπαλλήλων και των τελωνειακών διαδικασιών. Και αυτό παρά το πάγιο αίτημα των υπαλλήλων για επαναφορά τους στο Υπουργείο Εθνικής Οικονομίας και Οικονομικών. Είναι πρακτικά αδύνατο να συσσωρεύει η αρχή εξουσίες και αρμοδιότητες, ενώ ο αριθμός των υπαλλήλων της να παραμένει αμετάβλητος.

Η υπερσυγκέντρωση όλων αυτών των ελεγκτικών μηχανισμών σε μια μόνο αρχή δεν μπορεί να επιφέρει σε καμία περίπτωση τα επιθυμητά αποτελέσματα, δηλαδή τη διαφάνεια και τη λογοδοσία, και θεωρώ ότι προκαλεί ανασφάλεια και πολλά ερωτηματικά στον ελληνικό λαό για το τι μέλλει γενέσθαι σε αυτή τη χώρα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Αποστολάκη.

Τον λόγο έχει η Κοινοβουλευτική Εκπρόσωπος της Πλεύσης Ελευθερίας η κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Παρατηρούμε χωρίς έκπληξη ότι ο λόγος της Κυβέρνησης και της Ακροδεξιάς ταυτίζεται σήμερα -και όχι μόνο σήμερα, δυστυχώς- σε μια ιδιαίτερα κρίσιμη περίοδο για τη δημοκρατία την ειρήνη και τη δικαιοσύνη. Και αυτό μας λυπεί. Ο οχετός των ύβρεων, των συκοφαντικών και οι παρακρατικού τύπου επιθέσεις είναι τις περισσότερες φορές ο μόνος τρόπος για να μείνουν στην επιφάνεια εκείνοι που απεργάζονται όλα τα μέσα σε εκπλήρωση σκοτεινών στόχων και προσωπικών επιδιώξεων.

Με πολύ εύγλωττο τρόπο φάνηκε από τον συκοφάντη και υβριστή πρώην Βουλευτή Σπαρτιατών, νυν ανεξάρτητο ότι σήμερα οργανώθηκε μία επίθεση εναντίον της Προέδρου μας Ζωής Κωνσταντοπούλου, εναντίον της Πλεύσης Ελευθερίας. Παρατηρήσαμε ακολούθως και παρατηρούμε συχνά ότι πολλές φορές σε αυτή την Αίθουσα όλα τα υπολείμματα ακροδεξιάς και φασισμού συναγελάζονται, συμφωνούν και ταυτίζονται.

Για εμάς η απάντησή μας είναι ότι οι πολίτες μας αγκαλιάζουν, οι πολίτες μας εμπιστεύονται. Η απάντησή μας είναι ότι ο φασιστικός, μισογυνικός λόγος σας επιστρέφεται.

Σε μια τέτοια εκδήλωση, ανταποκρινόμενοι χθες στο πολιτικό μας καθήκον, βρεθήκαμε συμπαραστάτες, αλληλέγγυοι στον λαό της Παλαιστίνης εδώ στο Σύνταγμα με το κίνημά March To Gaza, με απλούς πολίτες, δίνοντας το παρών και ενώνοντας τη φωνή μας, φωνή αλληλεγγύης, προς τον παλαιστινιακό λαό που βιώνει αυτή τη στιγμή τη μεγαλύτερη ίσως εθνοκάθαρση που έχει γίνει ποτέ στην ανθρωπότητα. «Ούτε στη Σύρο ούτε πουθενά, με την Παλαιστίνη ως τη λευτεριά». «Τέμπη, Πύλος, Παλαιστίνη, δεν υπάρχει ειρήνη χωρίς δικαιοσύνη». Αυτά ήταν τα συνθήματά μας χθες. Με αυτά αγκαλιαστήκαμε με τον κόσμο και φωνάξαμε.

Ήταν μια πολύ ζεστή χθες ακόμα ημέρα για την πρωτεύουσα, στην πρωτεύουσα που συμβαίνουν οι κατεδαφίσεις σε Παγκράτι, Αμπελοκήπους, Κυψέλη, Καλλιθέα, Περιστέρι, Ψυχικό, Φιλαδέλφεια. Λαίλαπα κατεδαφίσεων που αφορούν την αρχιτεκτονική κληρονομιά κτιρίων προ του 1940. Και στη θέση αυτής τι; Στη θέση αυτής η Diamona Greece, μία από τις εταιρείες ξένων, ισραηλινών συμφερόντων, στην ιδιοκτησία της οποίας βρίσκονται ακίνητα στις περιοχές Κουκάκι, Κυψέλη, συνολικής αξίας άνω των 35 εκατομμυρίων ευρώ.

Στην καρδιά της Κυψέλης, στις οδούς Σύρου και Δροσοπούλου, στεκόταν μέχρι πρόσφατα μια διώροφη κατοικία χτισμένη το 1935 από τον Εμμανουήλ Λαζαρίδη, στα πιο γνωστά έργα του τα οποία του οποίου συγκαταλέγεται το μνημείο του «Αγνώστου στρατιώτη» εδώ στο Σύνταγμα. Κι άρχισε να γκρεμίζεται, παρά την ομόφωνη αρνητική γνωμοδότηση του Συμβουλίου της Αρχιτεκτονικής του Κεντρικού Τομέα. Γκρεμίζεται για να χτίσει τη θέση του η άνω εταιρεία κατοικία με είκοσι εννέα διαμερίσματα και τέσσερις υπόγειες θέσεις πάρκινγκ.

Πόσα ιστορικά κτίρια θα γκρεμιστούν για να υψωθούν ξενοδοχεία και πολυκατοικίες με διαμερίσματα βραχυχρόνιας μίσθωσης; Και δεν είναι βυζαντινισμοί αυτά που αναφέρουμε ούτε προσκολλημένη, αρρωστημένη αντίληψη που εδραιώνεται σ’ ένα παρελθόν.

Τι αντικαθιστά τα παλιά και τι σημαίνει αυτό για τις γειτονιές και τις ζωές μας; Αυτά τα κτίρια δεν είναι απλώς παλιά, είναι φορείς μνήμης, αισθητικής, τεχνολογικής εξέλιξης. Κάθε φορά που ένα τέτοιο οικοδόμημα κατεδαφίζεται, χάνεται ένα κομμάτι από την αφήγηση της πόλης, χάνεται ο τόπος που θα περπατήσουν, θα σταθούν τα παιδιά μας.

Και σε όλα αυτά έχουμε τον μονόλογο του Πρωθυπουργού, συνεντευξιαζομένου, για μια επιγραμματική αποτίμηση της εξαετίας της διακυβέρνησής του; Να το κάνουμε κι εμείς σε αυτό το περιβάλλον. Θεσμική εκτροπή εμείς θα πούμε, παρακολουθήσεις, συγκάλυψη σκανδάλων, ατιμωρησία, οικονομική αφαίμαξη, αισχροκέρδεια, καρτέλ, φτωχοποίηση λαού, κοινωνική αποσύνθεση, υποβάθμιση παιδείας, διάλυση υγείας, δημογραφικό, κακοποίηση της δημοκρατίας, παρακολουθήσεις, σκάνδαλο υποκλοπών, έγκλημα Τεμπών, πενήντα επτά νεκροί, μπάζωμα, συγκάλυψη, ελεγχόμενη δικαιοσύνη, διακόσιοι είκοσι παιδεραστές άφαντοι στην υπόθεση της 12χρονης στον Κολωνό, δολοφονία Καραϊβάζ, σκάνδαλο Novartis και η συγκάλυψή του, αδιευκρίνιστα ποσά πολιτικών προσώπων, λίστα Πέτσα, χρηματοδότηση μέσων μαζικής επικοινωνίας και η χειραγώγηση τους, εκατοστή έβδομη θέση στην ελευθερία του τύπου, πρόσφατα έχουμε διεθνή πίεση για την ελευθερία του τύπου στη χώρα, δέκα οργανώσεις ζητούν άμεσες μεταρρυθμίσεις από τον Πρωθυπουργό, θάνατοι εκτός ΜΕΘ, μελέτη Τσιόδρα-Λύτρα, ακαταδίωκτο τραπεζιτών και επιτροπής κορονοϊού, πολυνομία, κακονομία, καρτέλ στα καύσιμα και στην ενέργεια, εκτόξευση της ακρίβειας και του πληθωρισμού, ρεκόρ μετακλητών, εκτόξευση του δημοσίου χρέους, greek mafia, αύξηση εγκληματικότητας, 10 δισεκατομμύρια ευρώ σε απευθείας αναθέσεις, συστημική φύση αστυνομικής βίας, ΕΥΠ, ΑΠΕ στον Πρωθυπουργό, στήριξη στον εγκληματία Νετανιάχου, σκάνδαλο ΟΠΕΚΕΠΕ, σκάνδαλο με τα χρήματα του Ταμείου Ανάκαμψης. Δικαιοσύνη; Ας μην αναφερθούμε καθόλου στην ανυπαρξία της. Είναι γνωστό από την εποχή του Πλάτωνα και του Αριστοτέλη ότι μια πολιτεία πάσχει όταν πάσχει η δικαιοσύνη της, αλλά και όταν πάσχει η οικονομία της.

Τι έρχεστε να κάνετε σήμερα με αυτόν τον Τελωνειακό Κώδικα, όπως λέτε; Τι εξυπηρετεί αυτός ο κώδικας; Θα σταθώ σε τρία σημεία. Υποτιμολόγηση, δηλώσεις ψεύδους αξίας. Κατώτατο όριο στα 1.500 ευρώ. Η Ευρωπαϊκή Ένωση -ξέρετε- δεν επιβάλλει να θεσπίζονται κατώφλια που αφήνουν ατιμώρητες μικρές και επαναλαμβανόμενες απάτες. Στην Επιτροπή έθεσα τα σχετικά ερωτήματα και δεν πήρα καμία απάντηση σε αυτό. Άρα, τι κάνετε στην πραγματικότητα με αυτήν τη νομοθέτηση; Σκοπεύετε την κατάτμηση των αποστολών, μειώνετε την αποτρεπτικότητα του ελέγχου, παραβιάζετε το πνεύμα του ενωσιακού δικαίου.

Η εγγύηση δύναται να παρέχεται από το ίδιο πρόσωπο ή από τρίτο πρόσωπο στο άρθρο 26 του σχεδίου νόμου. Περίπτωση Πειραιά, η απάτη του Πειραιά, ο πραγματικός εισαγωγέας δεν εμφανιζόταν πουθενά. Η εγγύηση δινόταν από μια εταιρεία βιτρίνα. Το θεραπεύει αυτό το νομοσχέδιο; Όχι, δεν υπάρχει καμία πρόβλεψη για επαλήθευση της ταυτότητας του εγγυητή, καμία πρόβλεψη για πιστοληπτική ικανότητα του εγγυητή. Δεν προβλέπεται καν black list ή αξιολόγηση εγγυητικών. Η σύγκριση με την ευρωπαϊκή πρακτική είναι πραγματικά εντυπωσιακή. Δεν έχει προβλεφθεί ειδική μονάδα ελέγχου τελωνειακής δεοντολογίας. Δεν προβλέπεται έλεγχος της κατάχρησης αυτής της εξουσίας. Δεν προβλέπεται σύστημα λογοδοσίας εσωτερικής εποπτείας. Δεν υπάρχει ανεξάρτητος μηχανισμός ελέγχου πράξεων τελωνειακού υπαλλήλου με προανακριτικά καθήκοντα.

Άρα, τι ακριβώς κάνετε, κύριε Πιερρακάκη, που είπατε λίγο πριν στην ομιλία σας ότι αναβαθμίζεται ο Τελωνειακός Κώδικας με ψηφιακή υποδομή; Ποια είναι η ψηφιακή σας εξέλιξη και αναμόρφωση και μεταρρύθμιση, όπως συνηθίζετε να λέτε; Τι ακριβώς έχετε πετύχει; Μητρώο ιδιοκτησίας και διαχείρισης ακινήτων; Αλήθεια; Διασύνδεση της ΑΑΔΕ με το κτηματολόγιο, όταν είναι γνωστό και το δήλωσα στην Επιτροπή και δεν πήρα πάλι καμία απάντηση, από Υφυπουργό που είναι και νομικός, ότι τα τετραγωνικά μέτρα στην ΑΑΔΕ στο Ε9 σπανιότατα συμφωνούν με το κτηματολόγιο; Γιατί στο κτηματολόγιο υπήρχε ρητή εγκύκλιος, διάταξη, γραπτός νόμος, έμμεσος νόμος, εσωτερική εγκύκλιος, που διανεμόταν πάντα -και αυτό εφαρμόζατε- ότι δεν περνούσαν ποτέ στα φύλλα του κτηματολογίου τα αυθαίρετα τετραγωνικά μέτρα των ακινήτων και τις περισσότερες φορές αυτό δεν ήταν καν εφικτό νομικά, γιατί οι τροποποιήσεις συστάσεων οριζόντιας ιδιοκτησίας της πολυκατοικίας πολλές φορές δεν μπορούν να συμβούν, γιατί δεν υπάρχει συναίνεση, άλλες φορές ακόμη και νομικά δεν επιβάλλεται αυτό. Άρα, όταν στο κτηματολόγιο δεν φαίνονται αυτά τα τετραγωνικά, έρχεστε και λέτε ότι θα λειτουργεί αυτό το μητρώο και θα επιβάλλονται πρόστιμα σε όσους δεν δηλώνουν την πραγματική εικόνα των ακινήτων όταν αυτό δεν είναι εφικτό; Τι ακριβώς κάνετε και τι προσπαθείτε να πετύχετε;

Κατάργηση ΣΔΟΕ. Ποιους εξυπηρετεί η κατάργηση του ΣΔΟΕ, λίγο μάλιστα πριν εγκατασταθεί ως ΣΔΟΕ σε νέο κτίριο; Πόσο τυχαία είναι η χρονική συγκυρία κατάργησής του με το γεγονός της συνεργασίας του με την Ευρωπαϊκή Εισαγγελία; Αυθόρμητα ερωτήματα, σας τα έθεσαν και εκπρόσωποι φορέων. Αναβάθμιση ονομάζετε την ενσωμάτωση ΣΔΟΕ στην ΑΑΔΕ, δηλαδή τη σφράγιση μιας υπηρεσίας η οποία μπορεί, αν της επιτραπεί, να πετύχει άμεσα και ουσιαστικά αποτελέσματα στον αγώνα κατά της διαφθοράς και του οικονομικού εγκλήματος; Σε μια περίοδο που κεντρικό ζήτημα στη δημόσια συζήτηση είναι το θέμα της διαφθοράς και της κατασπατάλησης εθνικών και ευρωπαϊκών πόρων, η Κυβέρνηση επιθυμεί να την κλείσει, να υπαγάγει το προσωπικό της στην ΑΑΔΕ, επιβάλλοντας σε όλους τους αξιωματούχους, υπαλλήλους και συνεργάτες του οργανισμού να παραχωρήσουν στην ΑΑΔΕ όλα τα δεδομένα τους και τα αρχεία τους; Δεν καταργείτε λέτε ως Κυβέρνηση το ΣΔΟΕ, μόνο μεταφέρετε ως σύνολο αρμοδιοτήτων, υπηρεσιακών μονάδων, θέσεων προσωπικού, αρχείο, περιουσιακών στοιχείων και υλικοτεχνικό εξοπλισμό στην ΑΑΔΕ. Και λίγο παρακάτω σε επόμενο κεφάλαιο η κατάργηση διατάξεων για τη λειτουργία του είναι σαφέστατη. Να μην πούμε βεβαίως για το πλήθος των εξουσιοδοτικών διατάξεων που παραπέμπουν σε άλλες νομοθετικές ρυθμίσεις εσωτερικές στην πραγματικότητα που δεν έχουν περάσει από το νομοθετικό έλεγχο και δεν είναι γνωστές και δεν μπορούν να είναι γνωστές από πριν.

Πρόστιμα, διαρκώς πρόστιμα και φοροαπαλλαγές κατά τα άλλα στα κρουαζιερόπλοια. Θα απαλλάσσονται από ΦΠΑ τα τρόφιμα που καταναλώνονται -λέτε- στα κρουαζιερόπλοια. Εκτός ΦΠΑ και τα καύσιμα πολεμικών πλοίων τρίτων χωρών. Ποιες χώρες; Ποιος θα πληρώσει αυτά τα έσοδα που δεν θα τα εισπράξει το κράτος από αυτούς τους πτωχούς των τρίτων χωρών;

Και βεβαίως το ότι παντού επιβάλλονται πρόστιμα είναι κάτι που προκύπτει ευθαρσώς από την αιτιολογική έκθεση. Με την επιδιωκόμενη ρύθμιση επιτυγχάνεται η αύξηση των φορολογικών εσόδων, λέτε. Αυτός είναι ο σκοπός τελικά.

Πραγματικά θέλω να ρωτήσω τους ελάχιστους παρόντες και τους πολλούς απόντες, αυτούς που νέμονται μακρά χειρί την εξουσία, που τη νομιμοποιούν εκ του μακρόθεν με την ψήφο τους, έχετε διαβάσει αυτό το νομοσχέδιο των διακοσίων εβδομήντα άρθρων; Έχετε έστω διατρέξει με το βλέμμα σας τα διακόσια εβδομήντα άρθρα του; Έχετε εμπεδώσει ποια αλλαγή επιφέρει έστω και ένα από αυτά τα άρθρα; Πώς θα δοθεί η ψήφος σας σε κάτι που θα καταστεί νόμος του κράτους, αγνοώντας το περιεχόμενό του; Με πόσα εν λευκώ «ναι» έχετε εξαγοράσει αυτά τα προνόμια που σας δίνει η εκλογή σας ή η μη εκλογή σας, αλλά τα μπόνους της Νέας Δημοκρατίας; Υπάρχει ένα σημείο που αν το υπερβείτε θα δυσανασχετήσει η συνείδησή σας; Αναρωτιόμαστε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Καραγεωργοπούλου.

Τον λόγο έχει ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, μια σύντομη μνεία και από εμένα στο θέμα που δικαίως και ευλόγως ξεσήκωσε θύελλα αντιδράσεων την περασμένη εβδομάδα, αυτό των προμηθειών και χρεώσεων των τραπεζών και παρόχων ΑΤΜ, πρόβλημα που σαφώς και απηχεί στην καθημερινή έννοια και το άγχος του πολίτη και που επιλύεται με την κατατεθείσα τροπολογία.

Περνώ στο σχέδιο νόμου. Το σύνολο του Εθνικού Τελωνειακού Κώδικα έπρεπε να κωδικοποιηθεί και να επικαιροποιηθεί στη βάση που απαιτούν πλέον τα σύγχρονα δεδομένα λειτουργίας της αγοράς και διακίνησης προϊόντων εντός και εκτός Ευρωπαϊκής Ένωσης.

Βασικές, λοιπόν, αλλαγές που επέρχονται είναι η ψηφιοποιημένη ιδιόχειρη υπογραφή τόσο του ελεγκτή όσο και του ελεγχόμενου κατά την διενέργεια του τελωνειακού ελέγχου, η δυνατότητα διεύρυνσης του ωραρίου λειτουργίας των τελωνείων με δαπάνες που βαρύνουν τον ενδιαφερόμενο, η λειτουργία και καθιέρωση ψηφιακού Συστήματος Παρακολούθησης Επαγγελματικών Οχημάτων και Εμπορευματοκιβωτίων όχι μόνο στα σημεία που είναι συνοριακά, αλλά και σε σταθμούς διοδίων και σε σημεία κατά τόπους στις εθνικές οδούς, προκειμένου να καταπολεμηθεί το λαθρεμπόριο και η παράνομη διακίνηση προϊόντων.

Παράλληλα, εφαρμόζονται μέτρα δέουσας επιμέλειας για διακίνηση ενεργειακών προϊόντων, όπου τριπλασιάζονται τα πρόστιμα και οι κυρώσεις για παραβάσεις στη διάθεση και διακίνηση προϊόντων, όπως τα καύσιμα.

Προβλέπεται η επέκταση του Ενιαίου Κεντρικού Μητρώου Εφοδιαστικής Αλυσίδας καπνού και βιομηχανοποιημένων καπνών με συμπερίληψη των καπνών και των εταιρειών που παράγουν, εισάγουν και διακινούν στην εσωτερική αγορά ηλεκτρονικά τσιγάρα και θερμαινόμενα προϊόντα καπνού.

Εκσυγχρονίζονται -και είναι βασικό- οι κανόνες για χορήγηση απαλλαγής του τέλους ταξινόμησης σε τρίτεκνες και πολύτεκνες οικογένειες με βάση τις νέες προβλέψεις στο οικογενειακό δίκαιο και σε ό,τι αφορά στα διαζύγια και στην επιμέλεια.

Προβλέπεται αναστολή πληρωμής τέλους ταξινόμησης για οχήματα, που εισάγονται στην Ελλάδα με σκοπό την παράδοση σε άλλο κράτος - μέλος. Είναι μια διάταξη που προστίθεται για τη διευκόλυνση του διαμετακομιστικού εμπορίου στη χώρα μας.

Ως προς τις τροποποιήσεις της νομοθεσίας για τη φορολογία εισοδήματος και τον Κώδικα Φόρου Προστιθέμενης Αξίας, συγκεκριμένα μέσω των άρθρων 204 έως το 271, επιδιώκεται η διασφάλιση των δημοσίων εσόδων, η ενίσχυση της φορολογικής συμμόρφωσης, η αντιμετώπιση φαινομένων φοροδιαφυγής, η διευκόλυνση των φορολογουμένων και των φορολογικών αρχών, ακόμη η απογραφή της δημόσιας περιουσίας και η αναβάθμιση διαδικασιών πληρωμών των ενωσιακών ενισχύσεων που χορηγούνται στον αγροτοκτηνοτροφικό τομέα.

Να σταθώ, βέβαια, στο τελευταίο, και βρίσκομαι στο άρθρο 252, υποχρεωτική αποδοχή άμεσων πληρωμών από λογαριασμό σε λογαριασμό μέσω διασυνδεδεμένων τερματικών POS στις λιανικές συναλλαγές. Πρόσβαση της ΑΑΔΕ σε όλα τα πληροφοριακά συστήματα του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων, προκειμένου κατόπιν της επεξεργασίας τους να αξιοποιηθούν για διενέργεια των σχετικών πληρωμών και ελέγχων από την ΑΑΔΕ και σταδιακή απορρόφηση του οργανισμού από την ανεξάρτητη αρχή με αξιοποίηση των δεδομένων αυτών.

Να σταθώ και στο άρθρο 254, που συζητήθηκε αρκετά στην επεξεργασία του σχεδίου νόμου, μεταφορά της Γενικής Διεύθυνσης του Σώματος Δίωξης Οικονομικού Εγκλήματος στην Ανεξάρτητη Αρχή Δημοσίων Εσόδων με σαφή τρόπο. Προβλέπεται η διατήρηση των οργανικών θέσεων των υπαλλήλων και η διατήρηση της ιδιότητας τους ως ειδικού ανακριτικού υπαλλήλου, που λαμβάνει παραγγελίες προκαταρκτικών εξετάσεων με βάση τον Κώδικα Ποινικής Δικονομίας υπό την διαρκή εποπτεία, όμως, καθοδήγηση και συντονισμού του Προϊσταμένου Εισαγγελέα του Τμήματος Οικονομικού Εγκλήματος της Εισαγγελίας Εφετών Αθηνών.

Τέλος, με το άρθρο 267, προβλέπονται ευεργετικές συνταξιοδοτικές ρυθμίσεις για τους συγγενείς ένστολων που απεβίωσαν σε υπηρεσία ή ένεκα αυτής, ρυθμίσεις με σαφές κοινωνικό αποτύπωμα.

Κυρίες και κύριοι συνάδελφοι, πρόκειται για ένα νομοσχέδιο που δεν αρκείται σε κωδικοποίηση κανόνων και νομοθετικών διατάξεων, αλλά απαντά στις ανάγκες της κοινωνίας και της αγοράς. Και, βέβαια, γι’ αυτόν τον λόγο σας καλώ να το υπερψηφίσετε.

Κύριε Πρόεδρε, συγγνώμη που μίλησα μόνο για το νομοσχέδιο.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κρητικό.

Θα ξεκινήσουμε τώρα τις δευτερολογίες των εισηγητών και ειδικών αγορητών.

Τον λόγο έχει ο κ. Ηλιόπουλος

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ξέρετε στην πολιτική συζήτηση πολιτικός χρόνος πάντα μετράει. Δεν υπάρχει ποτέ πολιτικό κενό. Και οι στιγμές που συζητάμε αυτήν τη στιγμή σίγουρα δεν είναι ουδέτερες, είναι πάρα πολύ κρίσιμες.

Αυτήν τη στιγμή που συζητάμε, μπορεί να μην σας απασχολεί εσάς ως Κυβέρνηση, αλλά πολίτες, μικρά παιδιά πεθαίνουν από την πείνα. Πεθαίνουν από την πείνα, γιατί ο φίλος σας, ο ακροδεξιός δολοφόνος Νετανιάχου -φίλο του τον έχει χαρακτηρίσει ο κ. Μητσοτάκης, περισσότερο κανονικά εργοδότη του θα έπρεπε να τον έχει χαρακτηρίσει, αφού ως υπάλληλος του λειτουργεί- έχει επιβάλει κανονικά την πείνα ως εργαλείο θανάτου αυτήν τη στιγμή στη Γάζα.

Αυτό είναι το χθεσινό πρωτοσέλιδο του «Guardian». Δεν ξέρω αν έχετε την αντοχή να βλέπετε αυτές τις εικόνες. Δεν ξέρω αν ντρέπεστε έστω και λίγο γι’ αυτές τις εικόνες και για τη στάση σας ως Ελληνική Κυβέρνηση απέναντι σ’ αυτό. Το καταθέτω στα Πρακτικά, γιατί δεν μπορεί να ξεχνάμε σε τι στιγμή συζητάμε.

(Στο σημείο αυτό ο Βουλευτής κ.Αθανάσιος (Νάσος) Ηλιόπουλοςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες η Ελληνική Δημοκρατία δήλωσε κάτι πάρα πολύ σημαντικό. Χθες η Ελληνική Δημοκρατία δήλωσε ότι δεν έχει χώρο στη γιορτή για την επέτειο αποκατάστασης της Δημοκρατίας για τη φωνή της Παλαιστίνης. Δήλωσε ότι δεν έχει χώρο για έναν κατατρεγμένο πρόσφυγα από τη Γάζα, για έναν κατατρεγμένο άνθρωπο από τη γενοκτονία.

Η άρνηση στον Αλέξη Χαρίτση να συνοδευτεί στη χθεσινή εκδήλωση από έναν παλαιστίνιο πρόσφυγα, δεν είναι απλά μια άρνηση απέναντι στην Νέα Αριστερά. Αυτό δεν έχει σημασία. Είναι άλλη μια ενεργητική κίνηση στήριξης των ακροδεξιών δολοφόνων και της Κυβέρνησης του Νετανιάχου.

Μάλιστα, τη στιγμή που χθες είχαμε μία σημαντική δήλωση, μια σημαντική πρωτοβουλία από τη Γαλλία. Να δούμε πώς θα πάει. Όμως, όταν ακόμα και ο Μακρόν βγαίνει και λέει ότι θα αναγνωρίσει το παλαιστινιακό κράτος, στο τέλος θα μείνετε μόνοι σας αγκαλιά με τη δολοφονική κυβέρνηση του Ισραήλ.

Να ξέρετε το εξής, όμως. Να ξέρετε ότι η ντροπή της κυβερνητικής πολιτικής, δεν θα γίνει ντροπή της χώρας. Κινήσεις, όπως αυτές στη Σύρο, κινήσεις όπως αυτές χθες στον αθλητικό αγώνα με τους οπαδούς της ΑΕΚ, που δεν άκουσαν την απαγόρευση, παρά τις προσαγωγές πώς προκύπτουν; Έχουμε φτάσει να κάνετε προσαγωγές οπαδών, επειδή είχαν μαζί τους παλαιστινιακή σημαία. Από πού ακριβώς είναι παράνομο να έχει ένας πολίτης πάνω του παλαιστινιακή σημαία; Ποια εντολή ήταν αυτή που η Ελληνική Αστυνομία έκανε προσαγωγές, γιατί πολίτες είχαν παλαιστινιακές σημαίες; Έχετε σπάσει όλα τα κοντέρ και κάνετε ό,τι μπορείτε για να βγείτε και αυτόν το μήνα υπάλληλοι του μήνα για τον κ. Νετανιάχου.

Έρχομαι τώρα λίγο στα του νομοσχεδίου, γιατί είμαι σίγουρος ότι στα προηγούμενα ούτε θα σχολιάσετε, ούτε θα απαντήσετε. Δεν σας απασχολούν. Για εσάς, οι δουλειές να γίνονται. Αυτά τώρα για το διεθνές δίκαιο και τον ανθρωπισμό και την αλληλεγγύη και την ειρήνη είναι ψιλά γράμματα για εσάς.

Έρχομαι στα του νομοσχεδίου και θα ξεκινήσω από το ζήτημα των τραπεζών. Να θυμηθούμε λίγο την υπόθεση. Η Πειραιώς πουλάει περισσότερα από οχτακόσια ΑΤΜ στην Printec, σε έναν όμιλο στον οποίο συμμετέχει. Με το που αλλάζουν τα ΑΤΜ και τα διαχειρίζεται η εταιρεία Cashflex, μπαίνουν επιπλέον χρεώσεις, ένα μέρος στην Πειραιώς και ένα μέρος στην Cashflex. Ξεκινάνε καταγγελίες από πολίτες, κάνουμε εμείς δημόσια παρέμβαση ως Νέα Αριστερά και αναδεικνύουμε το ζήτημα, γίνεται το briefing των πολιτικών συντακτών, γίνονται δύο ερωτήσεις στον κ. Μαρινάκη. Και τι απαντά ο κ. Μαρινάκης, ενώ έχει ξεκινήσει ο χαμός; Λέει: «Θα ψάξουμε αν υπάρχουν χρεώσεις και αν υπάρχουν, θα παρέμβουμε». Δηλαδή, ήσασταν τουλάχιστον μια εβδομάδα πίσω από το ζήτημα. Όλοι καταγγέλλαν τις χρεώσεις και ο κ. Μαρινάκης δήλωνε ότι θα ψάξετε.

Άρα, ακόμα και αυτή η κουτσουρεμένη τροπολογία που φέρνετε, αφήνει απέξω χρεώσεις, τις οποίες δεν τις ακουμπάτε, ενώ η τροπολογία, που καταθέσαμε ως Νέα Αριστερά είναι καθολική για τις χρεώσεις στα ΑΤΜ. Δεν σας απασχολεί αυτό. Είναι κουτσουρεμένη τροπολογία, γιατί δεν βάζετε καν την υποχρέωση σήμανσης στα ΑΤΜ, έτσι ώστε να ξέρει ένας πολίτης αν το συγκεκριμένο ΑΤΜ έχει σχέση με έναν τραπεζικό όμιλο και άρα, θα εμπίπτει στην τροπολογία. Όμως, ακόμα και αυτήν -ξαναλέω- την κουτσουρεμένη τροπολογία που φέρατε, την φέρατε μετά από πολιτική και κοινωνική πίεση. Δεν πήρατε καμία πρωτοβουλία. Συρμένοι είστε εδώ. Είστε συρμένοι, γιατί είστε κυριολεκτικά μια Κυβέρνηση, η οποία κάνει τα πάντα για το χατίρι των τραπεζών.

Λέτε για τις προμήθειες. Για να δούμε τα στοιχεία. Το πρώτο τρίμηνο του 2025 ήταν πεντακόσια σαράντα τρία εκατομμύρια κέρδη από τις προμήθειες για τις τράπεζες. Το αντίστοιχο τρίμηνο του 2024, ήταν τετρακόσια εβδομήντα επτά, ενώ υποτίθεται ότι έχετε περιορίσει τις προμήθειες. Γιατί; Διότι πάνω από το 88% των προμηθειών δεν το έχετε ακουμπήσει.

Το ακόμα πιο εξοργιστικό είναι ότι σε αυτές τις συνθήκες οι τράπεζες τα δύο τελευταία χρόνια έχουν μοιράσει πάνω από δύο δισεκατομμύρια σε μερίσματα. Αν η φορολογία ήταν απλά στον ευρωπαϊκό μέσο όρο, το ελληνικό κράτος θα είχε εισπράξει τετρακόσια τριάντα εκατομμύρια. Αλλά, όχι, η φορολογία για τα μερίσματα στην Ελλάδα είναι στο 5%. Άρα, ποιο είναι το αποτέλεσμα; Ότι κάνετε δώρο στις τράπεζες τριακόσια είκοσι οκτώ εκατομμύρια. Εδώ είστε πολύ ανοικτοί, δεν έχετε πρόβλημα. Τριακόσια είκοσι οκτώ εκατομμύρια ευρώ στις τράπεζες ή μάλλον στους μετόχους των τραπεζών από τα μερίσματα, αλλά δεν υπάρχει κανένα θέμα. Η συνολική χρηματοδότηση για τις λειτουργικές δαπάνες των ΑΕΙ ετησίως είναι στα εκατόν δέκα επτά εκατομμύρια, έτσι για να έχουμε μια σύγκριση.

Μία φράση, κλείνοντας, για αυτά που ακούσαμε για ΑΑΔΕ, ΣΔΟΕ, ΟΠΕΚΕΠΕ και από αυτά που είπε και ο κ. Λαζαρίδης. Πάλι, για να έχουμε λίγο μια εικόνα και μία σύγκριση για το τι έχετε κάνει, υπήρξε ΑΦΜ, γιατί άκουσα τον κ. Λαζαρίδη εδώ να λέει ονόματα -ένα παράξενο πράγμα, ο κ. Λαζαρίδης μπορεί να λέει ονόματα μόνο αν είναι σε άλλο κόμμα, λες και είναι άλλη Κυβέρνηση αυτή τη στιγμή- αλλά μπορεί να μας πει ο κ. Λαζαρίδης, αφού φαίνεται ότι έρχονται αποκαλύψεις -δεν ξέρω αν έχετε παραπάνω υλικό από τις παρακολουθήσεις και το predator, διότι τον είδα πολύ χαρούμενο τον κ. Λαζαρίδη ότι έρχονται αποκαλύψεις- το όνομα του ανθρώπου ενός ΑΦΜ που πήρε δεκαεννέα εκατομμύρια; Δεκαεννέα εκατομμύρια! Ολόκληρο το ΕΚΠΑ παίρνει δεκατέσσερα εκατομμύρια τον χρόνο.

Άρα, όταν ο κ. Λαζαρίδης μιλάει για βρωμιά και απατεώνες που πρέπει να ξεριζώσουν, να κοιτάξει προς το Μαξίμου. Κι επειδή δεν πιστεύουμε στην αυτοκάθαρση, δεν θα κάνετε καμία κάθαρση. Θα σας δώσω μόνο ένα παράδειγμα, γιατί δε θα κάνετε καμία κάθαρση. Η διευθύντρια του ΟΠΕΚΕΠΕ που συνεργάστηκε με την Ευρωπαϊκή Εισαγγελία για να ξεκινήσουν έλεγχοι είναι ακόμα διωκόμενη από εσάς. Ξεκίνησε η δίωξη από προηγούμενο Υπουργό και προηγούμενο Διοικητή του ΟΠΕΚΕΠΕ –έχετε αλλάξει πέντε Υπουργούς και έξι διοικητές- αλλά με όλους τους Υπουργούς και όλους τους διοικητές συνεχίζει να είναι διωκόμενη. Όταν διώκετε υπάλληλο που ξεκίνησε έρευνες, δεν θέλετε κάθαρση.

Επίσης, δίνετε και ένα πολύ καλό σήμα για το τι θέλετε με την αξιολόγηση των δημοσίων υπαλλήλων. Δεν θέλετε υπαλλήλους, δούλους θέλετε. Είναι η άλλη στον ΟΠΕΚΕΠΕ, πάει να κάνει τη δουλειά της, πειθαρχικό, σε διώχνουμε από διευθύντρια, σε στέλνουμε στο πρωτόκολλο χωρίς υπολογιστή, τρως και μια στέρηση μισθού είκοσι μέρες, γιατί είναι και μεγάλοι οι μισθοί των δημοσίων υπαλλήλων, οπότε αν φας και μια στέρηση μισθού είκοσι μέρες, θα πάνε όλα καλά.

Μία τελευταία φράση για να κλείσω, επειδή ακούσαμε και ακούμε πάρα πολλά για την ανεξαρτησία, για τις επιτροπές κλπ., να σας πω το ουσιαστικό της πολιτικής. Εμείς λέμε ότι το μοντέλο της ΑΑΔΕ είναι αποτυχημένο. Το κράτος πρέπει να έχει στα χέρια του τον μηχανισμό για την είσπραξη των φόρων. Ήταν ένα μοντέλο το οποίο επιβλήθηκε στη χώρα σε συνθήκες χρεοκοπίας, την οποία εσείς είχατε φέρει. Δεν θα ξαναγράψουμε την ιστορία. Είστε η παράταξη του greek statistics και σε λίγο θα είστε η παράταξη της Ευρωπαϊκής Εισαγγελίας. Τα πάτε πολύ καλά. Σε κάθε πίστα ξεκλειδώνετε και καινούργιες δυνατότητες.

Η ΑΑΔΕ πρέπει να επιστρέψει στο κράτος και να έχει εργαλεία το κράτος στα χέρια του. Αυτό είναι το ουσιαστικό πολιτικό σκέλος. Όμως, υπάρχει και ένα συμβολικό. Εσείς, που το πρώτο πράγμα που κάνατε ήταν να πάρετε την ΕΥΠ στο γραφείο του Πρωθυπουργού και να αλλάξετε το νόμο για να βάλετε ένα ντράμερ Διοικητή της ΕΥΠ, καλό είναι τώρα να μην κάνετε μαθήματα σε άλλους ούτε για ανεξαρτησίες, ούτε για θεσμούς, ούτε για τίποτα. Διότι, όπως θα έλεγε και ένας άνθρωπος που ασχολείται λίγο με τα ζώα και μπορεί να πήρε και καμιά επιδότηση από τον ΟΠΕΚΕΠΕ, «γελάνε και τα κοτόπουλα στα Μέγαρα». Οπότε, κόφτε το αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Τον λόγο έχει ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα μια τροπολογία που θα έπρεπε να αποτελεί στοιχειώδη πράξη προστασίας των πολιτών απέναντι στην αυθαιρεσία των τραπεζών. Αντί, όμως, να περιορίσουμε τις εξωφρενικές χρεώσεις στα ATM η Κυβέρνηση έρχεται να νομιμοποιήσει ένα ακόμη χαράτσι στις πλάτες των πιο αδύναμων.

Αναρωτιέμαι: Ποια κοινωνική ανάγκη επιτρέπει αυτή την πολιτική; Ποιον εξυπηρετεί η ανοχή στη συνεχιζόμενη υπερχρέωση των συναλλαγών, την ώρα που στις απομακρυσμένες περιοχές της χώρας οι συμπολίτες μας δεν μπορούν καν, να έχουν πρόσβαση στο τραπεζικό σύστημα, την ώρα που οι συνταξιούχοι στήνονται με ουρές, για να βγάλουν τα λίγα ευρώ της σύνταξής τους, οι τράπεζες επιβάλλουν τέλη ανάληψης, τέλη ερώτησης υπολοίπου και τέλη εκτύπωσης. Και ποια η αντίδραση της Κυβέρνησης; Αδιαφορία, συνενοχή, διευκόλυνση των τραπεζών.

Δεν είναι δυνατόν να πληρώνει ο πολίτης προμήθεια για να έχει πρόσβαση στα ίδια του τα χρήματα. Δεν είναι δυνατόν η τραπεζική συναλλαγή να μετατρέπεται σε προνόμιο για λίγους, εις βάρος των πολλών. Εδώ δεν μιλάμε, απλώς, για μια εμπορική πρακτική, μιλάμε για μια συστηματική απομύζηση των μικροκαταθετών, για μία νέα μορφή κοινωνικού αποκλεισμού και αυτό, κυρίες και κύριοι, δεν είναι ανεκτό σε ένα κράτος δικαίου. Ειδικά οι τράπεζες και οι διοικήσεις τους δεν θα πρέπει να ξεχνάνε πως στα χρόνια των μνημονίων, το κράτος τις διέσωσε με την παροχή 47 δισεκατομμυρίων ευρώ μέσω των ανακεφαλαιοποιήσεων. Χρήματα που χάθηκαν έναντι των ζημιών τους, ενώ τους επέτρεψε να τιτλοποιήσουν τα κόκκινα δάνεια και να τα πουλήσουν σε funds. Αυτό γιατί έγινε; Για να γλιτώσουν το αδίκημα της απιστίας οι τραπεζίτες.

Σε πρόσφατο άρθρο του ο Αντώνης ο Καλόγηρος γράφει ότι περίπου 2 δισεκατομμύρια δάνεια της Attica Bank πουλήθηκαν με 2% σε funds. Για να καταλάβουμε πού βρισκόμαστε σαν κράτος. Η Κυβέρνηση δεν μπορεί ή δεν θέλει να προστατεύει τους πολίτες από την αυθαιρεσία των τραπεζών και το δηλώνει καθαρά. Εμείς, όμως, δεν πρόκειται να σιωπήσουμε. Η κοινωνία απαιτεί δικαιοσύνη, ισονομία, πρόσβαση στις βασικές υπηρεσίες χωρίς εκβιασμούς. Το δικαίωμα της χρήσης των δικών μας χρημάτων δεν μπορεί να είναι προϊόν εμπορικής εκμετάλλευσης. Είναι γνωστό ότι όλες οι τραπεζικές εργασίες δεν μπορούν να γίνουν στα ATM ενώ πολλοί συμπολίτες μας δεν είναι εξοικειωμένοι με τις νέες τεχνολογίες. Η τροπολογία δεν καλύπτει την έλλειψη καταστημάτων, ειδικά στην επαρχία. Θα πρέπει να υποχρεωθούν οι τράπεζες να διατηρούν καταστήματα και στην επαρχία και όχι μόνο ATM. Πιστεύουμε ότι αυτό επιβάλλεται, γιατί θα δώσει την αίσθηση ότι σεβόμαστε τους πολίτες που ζουν στην επαρχία μας.

Με άρθρο προβλέπεται διπλασιασμός των προστίμων στη διακίνηση των αγαθών χωρίς παραστατικά, κάτι που αποτελεί εξοντωτικό μέτρο που εξυπηρετεί καθαρά την εισπρακτική λογική του οικονομικού επιτελείου της Κυβέρνησης. Η εξωφρενική λογική της επιβολής των προστίμων έρχεται να προστεθεί στην έναρξη υποχρεωτικής εφαρμογής του ψηφιακού δελτίου αποστολής, αλλά και στη σταδιακή επέκταση της ηλεκτρονικής τιμολόγησης. Άλλο αρνητικό σημείο που δεν αντιμετωπίζει το παρόν νομοσχέδιο είναι ότι οι τελωνειακές υπηρεσίες στο σύνολό τους έχουν μειωμένο ανθρώπινο δυναμικό, σε σχέση με την περίοδο πριν τα μνημόνια. Πρόκειται για μια πραγματικότητα που δεν μπορεί να καλυφθεί με την ψηφιοποίηση των τελωνειακών εργασιών. Με άρθρο ορίζονται οι συντελεστές υπολογισμού των τελών ταξινόμησης επιβατικών αυτοκινήτων. Πρόκειται για μία εντελώς άδικη προοδευτική κλίμακα, αφού επιβαρύνει υπέρμετρα την αξία των οχημάτων. Ειδικότερα, οι συντελεστές για οχήματα αξίας από 14.000 έως 30.000 ευρώ ορίζονται προοδευτικά από 26% έως 71%, ενώ για αξίες άνω των 30.000 ευρώ, ορίζεται συντελεστής 30%. Το κίνημά μας προτείνει τον εξορθολογισμό των τελών ταξινόμησης επιβατικών αυτοκινήτων με μία πιο ήπια προοδευτική κλίμακα και με συντελεστές από 10% έως 25%.

Σε σχέση με τον ΟΠΕΚΕΠΕ, το Κίνημά μας υποστηρίζει τη διατήρηση του ΟΠΕΚΕΠΕ, με ταυτόχρονη αναδιοργάνωση του, την απομάκρυνση των επίορκων υπαλλήλων με ταχύτατες διαδικασίες και τη λήψη άμεσης τεχνικής βοήθειας από την Ευρωπαϊκή Ένωση. Μόνο κατά το τελικό στάδιο των πληρωμών εμπλέκεται η ΑΑΔΕ, εννοώ να έχει τις απαραίτητες προσβάσεις σε δεδομένα και στοιχεία, ώστε να γίνονται οι απαιτούμενες διασταυρώσεις και έλεγχοι.

Σε σχέση με τον ΣΔΟΕ, ο διακριτός χαρακτήρας του, η υπαγωγή στο Υπουργείο Οικονομικών και η επιχειρησιακή του αυτοτέλεια αποτελούν θεσμικές εγγυήσεις για τη διεξαγωγή ουσιαστικών και αμερόληπτων ελέγχων στη χώρα μας, ειδικά τώρα που έχουμε τη στοχοποίηση από την Ευρωπαία Εισαγγελέα. Πρόκειται για μια υποτίμηση του έργου που έχει παραχθεί εδώ και τριάντα χρόνια, ενός έργου που βασίστηκε στις προανακριτικές αρμοδιότητες. Το Κίνημά μας διαφωνεί με την περαιτέρω γιγάντωση της ΑΑΔΕ, με την απορρόφηση του ΣΔΟΕ και του ΟΠΕΚΕΠΕ. Έτσι δημιουργείται μια ετερόκλητη ανεξάρτητη αρχή, ενώ ο διοικητής της θα έχει υπερεξουσίες και αρμοδιότητες, χωρίς να υπόκειται σε ουσιαστικό έλεγχο.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βορύλλα.

Τον λόγο έχει ο κ. Στυλιανός Φωτόπουλος, ειδικός αγορητής από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θέλω να αγιάσω και δεν με αφήνετε, κύριε Υπουργέ. Τι να κάνουμε; Χτες μίλησα και αναφέρθηκα στο θέμα των τεκμηρίων και τις αδικίες τις οποίες επιβάλατε, την αναστάτωση την οποία επιφέρατε, το γεγονός ότι πολλοί ελεύθεροι επαγγελματίες έκλεισαν τα βιβλία τους κυρίως στον κλάδο των λαϊκών αγορών για να εισπράξετε 400 εκατομμύρια, όταν οι πολυεθνικές δεν αποδίδουν σύμφωνα με μελέτες φόρους 8 δισεκατομμύρια τα τελευταία χρόνια.

Και σήμερα διαβάζω από το «Taxheaven» μια περίπτωση γυναίκας, η οποία γέννησε το 2023. Προσέξτε τώρα, έχει σημασία ο λόγος για τον οποίον αμφισβήτησε το τεκμαρτό εισόδημα. Λέμε ότι το μεγαλύτερο πρόβλημα του έθνους είναι το δημογραφικό. Και εδώ έχουμε ελεύθερο επαγγελματία η οποία γέννησε, η οποία φορολογήθηκε με το τεκμαρτό και επιβαρύνθηκε με φόρο εισοδήματος χιλίων 1.919 ευρώ. Το αμφισβήτησε. Πήρε όλο αυτό το πακέτο με τα δικαιολογητικά και πήγε. Η προσφυγή και η ενδικοφανή προσφυγή την οποία έκανε, κυρίες και κύριοι συνάδελφοι, απορρίφθηκε. Απορρίφθηκε με τις εξής δικαιολογίες, κύριε Υπουργέ. Ξέρω ότι δεν είστε ευχαριστημένος με αυτό που θα ακούσετε. Ξέρω ότι σας ενοχλεί, αλλά έτσι λειτουργεί το δημόσιο και αυτό το δημόσιο πρέπει να το διορθώσουμε.

Η απόφαση, λοιπόν, της επιτροπής απέρριψε την προσφυγή της γυναίκας -η οποία γέννησε επαναλαμβάνω- για τους εξής λόγους: Πρώτον, ότι έκοψε τιμολόγια συνολικής αξίας 1170 ευρώ μετά τον τοκετό. Δεν ήξερε να κόψει τα τιμολόγια πριν και μετά να πάει να γεννήσει. Την τιμωρούμε γι’ αυτό. Δεύτερον, δεν προσκόμισε βεβαίωση κυοφορίας από την ΗΔΙΚΑ, αλλά μόνο τη ληξιαρχική πράξη γέννησης του παιδιού. Σοβαρά μιλάμε; Σοβαρά μιλάμε;

Το νούμερο ένα το οποίο θα έπρεπε να είναι και να περάσει αυτή η απόφαση και να αμφισβητηθούν τα τεκμήρια και να φορολογηθεί η ελεύθερη επαγγελματίας –ελάτε, κύριε Λαζαρίδη, να τα ακούσετε και εσείς- με βάση το πραγματικό της εισόδημα και όχι το τεκμαρτό, είναι γιατί μια γυναίκα γέννησε και έφυγε από τη δουλειά της, όπως θα έκανε κάθε γυναίκα είτε είναι ιδιωτική είτε δημόσια υπάλληλος. Σε αυτή την ελεύθερη επαγγελματία, λοιπόν, της φορτώσαμε 1920 ευρώ φόρο και δεν της το αναγνωρίζουμε από τη Διεύθυνση Επίλυσης Διαφορών και συνεχίζουμε και την φορολογούμε.

Αυτά τα πράγματα είναι τραγικά! Δεν ξέρω τι θα πρέπει να γίνει. Προφανώς, όπως καταλαβαίνετε, μετά τη Διεύθυνση Επίλυσης Διαφορών, θα πρέπει να πάει σε διοικητικό δικαστήριο. Πιάσε το αυγό και κούρευ’ το. Και είναι για 1920 ευρώ, τα οποία για εμάς μπορεί να φαίνονται λίγα, αλλά για εκείνη μπορεί να είναι παρά πολλά, να είναι το γάλα του παιδιού της.

Είναι τρέλα. Αναφέρθηκα και χθες. Δεν είναι μόνο στο δικό σας Υπουργείο. Είναι και στο Υπουργείο Ανάπτυξης. Πριν είκοσι μέρες ανακοινώθηκαν τα πρόστιμα για το ΓΕΜΗ. Δεν μιλάμε για πρόστιμα φορολογικής παράβασης. Δεν μιλάμε για απόκρυψη φορολογητέας ύλης. Μιλάμε για απλές παραβάσεις, δηλαδή μια μη δημοσίευση μιας οικονομικής κατάστασης στο ΓΕΜΗ, το οποίο έχει κι άλλες παραμέτρους και θα τις πω παρακάτω. Από φέτος για πρώτη χρονιά για τις πολύ μικρές επιχειρήσεις –κρατήστε το αυτό- είναι 10.000 ευρώ. Για μία μέρα καθυστέρησης των οικονομικών καταστάσεων τα πρόστιμα, τα οποία ανακοίνωσε το Υπουργείο Ανάπτυξης, θα είναι 10.000 ευρώ. Και φτάνουν για τις μικρές, τις μεσαίες, τις μεγάλες και τις εισηγμένες στα 100.000.

Για τις εισηγμένες είναι λίγο δύσκολο, υπό την έννοια ότι έχουν οργανωμένα τμήματα, υπό την έννοια ότι ελέγχονται από το χρηματιστήριο. Αλλά για μια πολύ μικρή επιχείρηση, μία ΙΚΕ, μία μονοπρόσωπη μια ανώνυμη, 10.000 ευρώ για μία οικονομική κατάσταση η οποία δεν παράγει αποτέλεσμα, έχει την έννοια της ανακοίνωσης και της γνωστοποίησης στο επενδυτικό κοινό. Εντάξει. Δεν είναι, όμως, φορολογική παράβαση. Δεν είναι απόκρυψη φορολογητέας ύλης. Και σε συνδυασμό με το γεγονός ότι αναγκάζεται ο επιχειρηματίας, ο μικρός ελεύθερος επαγγελματίας, ο φοροτεχνικός να δημοσιεύει και στο ΓΕΜΗ και στην Τράπεζα της Ελλάδος -την οποία εσείς ως Κυβέρνηση μετά από έξι χρόνια δεν την έχετε υποχρεώσει αυτές τις οικονομικές καταστάσεις να τις παίρνει και να κάνει χρήση- την ίδια οικονομική κατάσταση, έχει άλλα δέκα χιλιάρικα και από την Τράπεζα της Ελλάδος. Γιατί; Για ποιο λόγο; Από πού προκύπτει την ίδια οικονομική κατάσταση δύο φορές; Από τη δυσκολία σας να επιβάλλετε να παίρνει η Τράπεζα της Ελλάδας αυτόματα τα στοιχεία από το ΓΕΜΗ. Αυτό είναι. Δεν είναι κάτι άλλο. Δέκα και δέκα μας κάνει είκοσι. Το έκλεισε το μαγαζί και πάει σπίτι του.

Για τα αλκοολούχα ποτά τα ακούσατε και στη διάρκεια των επιτροπών. Δεν είναι δυνατόν να υποχρεώνουμε μικρές επιχειρήσεις όπως είναι αυτές που σας είπα και προχτές για το ποτοποιείο στις Σέρρες -γιατί το μεγαλύτερο μέρος των επιχειρήσεων αυτών, η περίφημη ραχοκοκαλιά της ελληνικής οικονομίας είναι μικρές οικογενειακές επιχειρήσεις- σε κάθε φιάλη, σε κάθε φιάλη επαναλαμβάνω, να αναγράφουν lot number.

Ακόμα και τα σούπερ μάρκετ τα οποία είναι κολοσσοί και τα οποία έχουν ταμειακές δυνατότητες και κερδοφορίες οι οποίες είναι ασύλληπτες σε σχέση με τους άλλους τομείς της ελληνικής οικονομίας, σας λένε ότι στην περίπτωση που πρέπει να εκδώσουν ένα τιμολόγιο που δεν απευθύνεται σε λιανική πώληση και θα πρέπει να αναγράψουν σε κάθε φιάλη το lot number στο τιμολόγιο, αυτό τους δημιουργεί πρόβλημα.

Αν νομίζετε ότι εμείς τα λέμε για να κάνουμε αντιπολιτευτική τακτική, νομίζω ότι κάτι δεν έχετε καταλάβει καλά.

Όσο αφορά τον ΦΠΑ, έχετε στηλώσει τα πόδια, όχι εσείς, ο ΣΥΡΙΖΑ. Είναι η μοναδική περίπτωση στην οποία έχετε στηλώσει τα πόδια στην τρόικα, στους θεσμούς, όπως θέλετε πείτε το. Είναι δυνατόν να φορολογείς τον ελεύθερο επαγγελματία για τεκμαρτό εισόδημα 15, 16, 17, 18 χιλιάδων και αντίστοιχα στον ΦΠΑ να του ορίζεις το όριο στα 10.000. Για ποιο λόγο; Τι δημοσιονομικό κόστος έχει αυτό; Δεν το καταλαβαίνετε ότι θα απελευθερώσετε αυτούς ανθρώπους από ένα διοικητικό κόστος; Για τι μιλάμε; Για ανθρώπους με μπλοκάκι μιλάμε ως επί το πλείστον. Γιατί θα πρέπει να υπάγονται σε καθεστώς ΦΠΑ;

Ο μέσος όρος της Ευρωπαϊκής Ένωσης για το όριο απαλλαγής ΦΠΑ ξέρετε πάρα πολύ καλά ότι είναι γύρω στα 35.000 με 40.000. Να πάμε εκεί. Δεν σας λέω να πάμε σε χώρες όπως είναι η Γαλλία, η Ιταλία, γιατί μπορεί να πάθετε σοκ. Είναι τα 39.000 που έχει η Κροατία, τα 40.000 που έχει η Εσθονία. Αυτός είναι ο μέσος όρος. Εκεί θα πρέπει να πάμε. Γιατί δηλαδή σε άλλες περιπτώσεις είμαστε υπέρ του ευρωπαϊκού κεκτημένου και τα εφαρμόζουμε άκριτα και εδώ στηλώνουμε τα πόδια; Τι είδους λογική είναι αυτή; Δεν θα κερδίσουμε τίποτα.

Εμείς ως Ελληνική Λύση έχουμε και μια προωθημένη πρόταση όσον αφορά το κομμάτι του ΦΠΑ. Αλλά αυτό είναι ένα θέμα, το οποίο είναι δομικό και είναι σε συνδυασμό και με την μελέτη, που έχουμε κάνει και με το πρόγραμμα που έχουμε κάνει για την εφαρμογή του flat tax με πλήρη αναγνώριση δαπανών για ελεύθερους επαγγελματίες και για ιδιώτες στα πάντα και φορολόγηση με 15% σε αυτό το οποίο τους απομένει σαν φορολογητέο εισόδημα. Η σκέψη μας και η λογική μας και για το ΦΠΑ είναι ανατρεπτική. Και θα έπρεπε κάποια στιγμή να συζητήσουμε για το ΦΠΑ στις B2B και B2G συναλλαγές. Να αφαιρεθεί από τις B2B συναλλαγές και να είναι μόνο στις λιανικές.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Θα απελευθερώσει τις επιχειρήσεις από ένα τεράστιο διοικητικό κόστος. Θα γλιτώσουμε συστήματα τύπου καρουζέλ, θα γλιτώσουμε έξοδα, λογιστήρια, ώρες. Και θα απελευθερώσει και κρίσιμους τομείς του δημοσίου για να μπουν στη διαδικασία του ελέγχου. Αλλά το πολύ βασικό -σας λέω- είναι ότι θα γλιτώσουμε το φαινόμενο των καρουζέλ και των πλαστών και εικονικών.

Νομίζω ότι στη διάρκεια των επιτροπών κάναμε όσο μπορούσαμε καλύτερη ανάλυση. Εμείς ως Ελληνική Λύση θα καταψηφίσουμε το σημερινό νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ζητήσει ο κ. Γερουλάνος από το ΠΑΣΟΚ-Κίνημα Αλλαγής για μια παρέμβαση.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Άκουσα από λίγο τον κ. Λαζαρίδη και αναφέρθηκε στο ΠΑΣΟΚ. Νομίζει, κύριε Πρόεδρε, ότι εμείς στο ΠΑΣΟΚ φοβόμαστε τον έλεγχο, όπως εκείνοι φοβούνται το πόρισμα της Ευρωπαϊκής Εισαγγελίας. Αντίθετα εμείς ξέρετε τον θέλουμε τον έλεγχο και το εξήγησε αυτό και πολύ ξεκάθαρα και ο Πρόεδρός μας. Και καλούμε αρχές, εθνικές και ευρωπαϊκές, να τον κάνουν και να τον κάνουν για όλους. Να ψάξουν όποιον θέλουν, να ψάξουν όσο θέλουν.

Κανείς δεν κρατάει εμάς. Κανείς δεν φοβίζει εμάς. Και αν υπάρξει δικογραφία για οποιοδήποτε στέλεχος του ΠΑΣΟΚ, σας διαβεβαιώ ότι απέναντι σε αυτό το στέλεχος θα συμπεριφερθούμε ακριβώς με ό,τι ζητάμε από τη Νέα Δημοκρατία να κάνει, όποιος και αν είναι.

Πλην όμως τώρα, αυτήν την ώρα που μιλάμε, έχουμε στα χέρια μας μια συγκεκριμένη δικογραφία. Η Ευρωπαϊκή Εισαγγελία δεν μιλάει για διαχρονικές ευθύνες, δεν μιλάει θολά, δεν ρίχνει λάσπη στον ανεμιστήρα. Μιλάει για εγκληματική οργάνωση που λυμαινόταν τις επιδοτήσεις του ΟΠΕΚΕΠΕ και οργανώθηκε και λειτούργησε επί Κυβέρνησης Μητσοτάκη. Σε εισαγωγικά «Εξετάζονται τα εξής αδικήματα: συμμετοχή σε εγκληματική οργάνωση, υπεξαίρεση ευρωπαϊκών κονδυλίων, συνδρομή σε υπεξαίρεση και υποκίνηση», λέει, «στη διάπραξη των παραπάνω αδικημάτων».

Η Ευρωπαϊκή Εισαγγελία δεν μιλάει γενικά και αόριστα. Μιλάει πάρα πολύ συγκεκριμένα για εγκληματική οργάνωση. Ούτε τσουβαλιάζει όλους στη Νέα Δημοκρατία. Αναφέρει έξι ονόματα τα οποία στα κανάλια δεν με έχουν αφήσει ποτέ να ολοκληρώσω, αλλά ελπίζω εσείς να με αφήσετε. Ο γνωστός ως «φραπές», αγροτοσυνδικαλιστής της Νέας Δημοκρατίας. Ο γνωστός ως «χασάπης», υποψήφιος Βουλευτής της Νέας Δημοκρατίας και σύμβουλος του Υπουργού Αγροτικής Ανάπτυξης, του κ. Βορίδη. Ο κ. Μελάς, πρώην πρόεδρος του ΟΠΕΚΕΠΕ και υποψήφιος Ευρωβουλευτής της Νέας Δημοκρατίας. Δεν τα ξεχνάει τα παιδιά της η Νέα Δημοκρατία. Ο κ. Μπαμπασίδης, πρώην πρόεδρος του ΟΠΕΚΕΠΕ, πρώην υποψήφιος Βουλευτής της Νέας Δημοκρατίας, πρώην μέλος της Πολιτικής Επιτροπής της Νέας Δημοκρατίας. Ο κ. Ζερβός, πρώην αντιπρόεδρος του ΟΠΕΚΕΠΕ, πρώην μέλος της Πολιτικής Επιτροπής της Νέας Δημοκρατίας. Και ο κ. Στρατάκος πρώην Γενικός Γραμματέας Ανάπτυξης και Τροφίμων επί Νέας Δημοκρατίας. Είναι πάρα πολύ συγκεκριμένα ονόματα, πάρα πολύ συγκεκριμένες ιδιότητες.

Και εισαγωγικά αναφέρει «Προέκυψαν στοιχεία τα οποία σχετίζονται με τους πρώην Υπουργούς Αγροτικής Ανάπτυξης Μάκη Βορίδη και Λευτέρη Αυγενάκη για το αδίκημα της συνεργασίας με απιστία σε βάρος των οικονομικών συμφερόντων της Ευρωπαϊκής Ένωσης και της ηθικής αυτουργίας σε απιστία σε βάρος των οικονομικών συμφερόντων της Ευρωπαϊκής Ένωσης», πάλι συγκεκριμένα. Αυτά τα αδικήματα μπορεί να τα διερευνήσει μόνο προανακριτική. Αυτά είναι τα στοιχεία, αυτά λέει η δικογραφία. Και εσείς αντί να τους στείλετε στη δικαιοσύνη, τους προστατεύετε. Γιατί τους φοβάστε; Γιατί φοβάστε την έρευνα, ακόμα και την έρευνα;

Το δικό μας κούτελο είναι καθαρό. Το δικό σας; Γιατί εσείς κυβερνάτε έξι χρόνια. Αναλάβετε επιτέλους τις ευθύνες. Δεν είναι ώρα;

Αλλά κάτι τελευταίο και για μένα το πιο σημαντικό. Δεν υπάρχει τίποτα πιο ωραίο στη δημοκρατία από μία κυβέρνηση η οποία μας εξυψώνει όλους και δεν υπάρχει τίποτα πιο άχαρο, τίποτα πιο επικίνδυνο, από μια κυβέρνηση που θέλει όλους, αντιπάλους της, πολίτες, το έθνος, να μας σύρει στον βούρκο μόνο και μόνο για να διασωθεί. Οι κύριοι και οι κυρίες της Κυβέρνησης επέλεξαν τον δεύτερο δρόμο. Αυτός ο δρόμος είναι εξαιρετικά επικίνδυνος και τους καθιστά τους ίδιους επικίνδυνους για τον τόπο, για τη δημοκρατία μας και για τον εαυτό τους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Έχει ζητήσει τον λόγο ο κ. Μπάρκας, Κοινοβουλευτικός Εκπρόσωπος του ΣΥΡΙΖΑ και στη συνέχεια ο κ. Λαζαρίδης.

Παρακαλώ, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, ευχαριστώ πολύ.

Η Ελληνική Δημοκρατία, κύριε Πρόεδρε, χθες γιόρτασε τα πενήντα ένα χρόνια από την εγκαθίδρυσή της και δυστυχώς το σκηνικό στο οποίο ζούμε θα έλεγε κανείς ότι είναι πέρα και έξω από την υπεράσπιση αυτού που σε αυτό όλοι ορκιζόμαστε, δηλαδή την υπεράσπιση του Συντάγματος και της δημοκρατίας στη χώρα μας.

Το λέω αυτό, κύριε Πρόεδρε, διότι η Νέα Δημοκρατία αυτό που εξάγει παρά πολύ καλά το τελευταίο διάστημα είναι η διαφθορά. Δυστυχώς, κύριε Πρόεδρε, η χώρα μας ελέγχεται για περιπτώσεις διαφθοράς και στην ηγεσία της, στη διακυβέρνηση της χώρας, βρίσκεται η Νέα Δημοκρατία. Είναι κακό για τη χώρα μας, κύριε Πρόεδρε.

Και δεν θέλω να το κάνω, αλλά επειδή έχετε υπάρξει Υπουργός Αγροτικής Ανάπτυξης, άρα της παραγωγικής ανασυγκρότησης της χώρας, είναι κακό, κύριε Πρόεδρε, αυτήν τη στιγμή η χώρα μας να ελέγχεται για το γεγονός ότι χρήματα τα οποία θα έπρεπε να πάνε για την παραγωγική ανασυγκρότηση της χώρας μας πήγαν στις τσέπες συγκεκριμένων ανθρώπων οι οποίοι έκαναν το ακριβώς αντίθετο. Και αυτό το έκαναν με τις πλάτες της Νέας Δημοκρατίας.

Το λέω αυτό, κύριε Πρόεδρε, γιατί στο Μαξίμου ζούσαν και εργάζονταν άνθρωποι οι οποίοι διορίστηκαν από την Κυβέρνηση και από τον κ. Μητσοτάκη ακριβώς για αυτόν τον λόγο, για να μπορούν να δίνουν και με καλό τρόπο, με διαφάνεια, τις επιδοτήσεις.

Η Νέα Δημοκρατία πέρα από την εξαγωγή της διαφθοράς δεν έχει καμία εμπιστοσύνη στην ελληνική δικαιοσύνη και θέλει να καλύψει την υποχρέωση της Βουλής, την υποχρέωσή μας απέναντι στο Σύνταγμα, απέναντι στη δημοκρατία, αλλά και στους Έλληνες πολίτες, να δούμε αν έχουν ευθύνη, σύμφωνα με το άρθρο 86, δύο Υπουργοί της, δύο πρώην συνάδελφοί σας στο Υπουργείο Αγροτικής Ανάπτυξης, για τους οποίους η Ευρωπαϊκή Εισαγγελία κάνει σαφή αναφορά.

Και το λέω αυτό, κύριε Πρόεδρε, γιατί το παραπεμπτικό της δικογραφίας η οποία βρίσκεται στη Βουλή λέει ότι η Ευρωπαϊκή Εισαγγελία διατυπώνει -το διαβάζω ακριβώς- διατυπώνει την καταγγελία για τη λειτουργία εγκληματικής οργάνωσης στον ΟΠΕΚΕΠΕ. Με ποιες κατηγορίες, κύριε Πρόεδρε; Με τρεις: Συμμετοχή σε εγκληματική οργάνωση, υπεξαίρεση ευρωπαϊκών κονδυλίων, συνδρομή σε υπεξαίρεση ευρωπαϊκών κονδυλίων.

Πώς γίνεται, κύριε Πρόεδρε, για επικαλεστώ τώρα και την ιδιότητά σας, δηλαδή τις σπουδές σας ως δικηγόρου, ο έλεγχος των δύο Υπουργών οι οποίοι αναφέρονται σε αυτό το πόρισμα; Μόνο με τη λειτουργία προανακριτικής επιτροπής, για να ελέγξουμε τυχόν –τυχόν λέω- ποινικές ευθύνες. Εσείς όμως θέλετε να κάνετε ένα ξέπλυμα αυτών των κατηγοριών.

Είναι λοιπόν ένα βαθιά διεφθαρμένο κόμμα η Νέα Δημοκρατία. Συνεχίζει τη διαφθορά. Καταλαβαίνω τον κ. Μητσοτάκη, ο οποίος δεν μπορεί να ζήσει, λέει, σε ένα τέτοιο τοξικό περιβάλλον, αλλά είναι το περιβάλλον το οποίο έχει διαμορφώσει ο ίδιος, οι Υπουργοί του και όλα τα στελέχη τα οποία έβαλε σε διάφορους οργανισμούς.

Εγώ, κύριε Πρόεδρε, τώρα θα σας μιλήσω ως πρώην δημοσιογράφος διότι δεν είμαι δημοσιογράφος, δεν ασκώ το επάγγελμα αυτό. Δεν περίμενα, κύριε Πρόεδρε, τον κ. Σκέρτσο για να δω πώς εκβιάζει το Μαξίμου τους δημοσιογράφους όταν αυτοί δεν κάνουν τη δουλειά τους. Δεν περίμενα αυτό, κύριε Πρόεδρε. Περιμένω όμως από τη Βουλή να καταδικάσει τέτοιου είδους πρακτικές έναντι δημοσιογράφων οι οποίοι έχουν και οι δημοσιογράφοι πολιτική ταυτότητα, οι οποίοι όμως είναι ελεύθεροι επαγγελματίες και μπορούν να κάνουν τη δουλειά τους. Δεν περίμενα αυτό εγώ.

Περιμένω, κύριε Εκπρόσωπε της Νέας Δημοκρατίας, μιας και είμαστε πρώην συνάδελφοι, εννοώ είσαστε και εσείς πρώην δημοσιογράφος, περιμένω να καταδικάσετε τέτοιου είδους πρακτικές. Γιατί η δημοσιογραφία θα πρέπει να είναι αυτή που ασκεί έλεγχο στην Κυβέρνηση και στα πεπραγμένα της.

Κύριε Πρόεδρε, η υπεράσπιση της δημοκρατίας και του Συντάγματος δεν γίνεται α λα καρτ, αλλά γίνεται εξ ολοκλήρου και καθ’ ολοκληρία και θα πρέπει αυτό να το κάνουμε ως Βουλή. Είμαι πεπεισμένος ότι οι Βουλευτές της Νέας Δημοκρατίας το τριήμερο αυτό το οποίο τους δίνεται, δηλαδή μέχρι την Τρίτη, όπου θα ξεκινήσουμε τη συζήτηση για το αν θα κάνουμε εξεταστική επιτροπή ή προανακριτική επιτροπή, θα βρουν τον χρόνο να διαβάσουν τη δικογραφία, η οποία βρίσκεται στη Βουλή, και θα έρθουν διαβασμένοι να αποφασίσουμε να πράξουμε κατά το Σύνταγμα τα δέοντα, να κάνουμε προανακριτική επιτροπή, για να ελέγξουμε τυχόν ποινικές ευθύνες των δύο Υπουργών οι οποίοι ελέγχονται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Μακάριος Λαζαρίδης Κοινοβουλευτικός Εκπρόσωπος της Νέας Δημοκρατίας έχει τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Θα ξεκινήσω από πού συμφωνώ με τον κ. Γερουλάνο. Συμφωνούμε, κύριε Γερουλάνε, και το είπα και στην ομιλία μου και το έχει πει και ο Πρωθυπουργός, το έχουν πει όλα τα στελέχη μας, ότι σε ό,τι αφορά την υπόθεση του ΟΠΕΚΕΠΕ όλα στο φως. Άρα λοιπόν όποιος εντοπίζεται να έχει διαπράξει παράνομες πράξεις προφανώς θα πάει στον εισαγγελέα.

Άλλωστε εσείς ως ΠΑΣΟΚ έχετε πολύ μεγάλη εμπειρία σε εισαγγελείς και σε καταδικασμένα πρώην στελέχη σας, θυμίζω για να φρεσκάρω λίγο τη μνήμη σας Αθανασόπουλος, Τσοχατζόπουλος, Παπαντωνίου και άλλοι.

Και ξέρετε κάτι, κύριε Γερουλάνε; Εγώ δεν το λέω αυτό για να συμψηφίσω. Μακριά από μένα τέτοιες εξισώσεις. Το λέω απλά για να αναδείξω την ανάγκη της σύστασης της εξεταστικής επιτροπής από το 1998 μέχρι σήμερα, όπως είπα και στην ομιλία μου, για να δούμε, κύριε Γερουλάνε, ευθύνες ηγεσιών του ΟΠΕΚΕΠΕ, να δούμε ευθύνες Υπουργών, να δούμε τις ευθύνες των δύο εταιρειών, της Gaia Επιχειρείν και της εταιρείας του κ. Γαργαλάκου και της κόρης του, που, απ’ ό,τι φαίνεται, ειδικά στο ζήτημα της Gaia Επιχειρείν της Τράπεζας Πειραιώς, αποτελεί τη μήτρα του προβλήματος μέσα από τα κέντρα υποδοχής δηλώσεων.

Κανένας σε αυτή την Αίθουσα, κύριε Πρόεδρε, κανένα κόμμα, κανένας Βουλευτής, κανένας πολιτικός αρχηγός, δεν έχει πει κουβέντα. Δεν τολμάτε να πείτε κουβέντα γι’ αυτές τις δύο εταιρείες.

Εκείνο όμως το οποίο με άφησε ενεό είναι το γεγονός, κύριε Γερουλάνο, ότι δεν έχετε το θάρρος να απαντήσετε –και είπα ότι δεν έχετε το πολιτικό ούτε το ηθικό ανάστημα στο ΠΑΣΟΚ- και κατηγορείτε τη Νέα Δημοκρατία και την Κυβέρνηση της Νέας Δημοκρατίας ως καμόρα, όπως έκανε την περασμένη Τρίτη ο Αρχηγός σας εδώ από το Βήμα της Βουλής. Κατέθεσα την ομιλία του στα Πρακτικά. Συμφωνείτε με τέτοιου είδους δηλώσεις;

Όπως είπα στην ομιλία μου, το να το λέει η Πλεύση Ελευθερίας, εντάξει, το να το λέει ο ΣΥΡΙΖΑ, μπορώ να το καταλάβω, γιατί αυτός είναι ο τοξικός και πολωτικός και διχαστικός του λόγος όλα τα προηγούμενα χρόνια, δεν θα αλλάξει τώρα με Αρχηγό τον κ. Φάμελλο. Αλλά, να το λέει το ΠΑΣΟΚ, το οποίο θέλει να κυβερνήσει ξανά τον τόπο; Και εσείς να μην απαντάτε;

Ξέρετε πάρα πολύ καλά και την εκτίμηση και τον σεβασμό που έχω στο πρόσωπό σας. Καταλαβαίνω ότι έχετε παρασυρθεί και εσείς από τη γενικότερη πολιτική στρατηγική του ΠΑΣΟΚ, που, μεταξύ μας, δεν οδηγεί πουθενά και φαίνεται δημοσκοπικά και θα φανεί και στις εκλογές του 2027.

Εγώ είμαι βέβαιος, επειδή σας ξέρω κύριε Γερουλάνο, ότι αν εσείς είχατε εκλεγεί Πρόεδρος στο ΠΑΣΟΚ - Κίνημα Αλλαγής, το ΠΑΣΟΚ δεν θα είχε τέτοιες συμπεριφορές που έχει σήμερα.

Σας ευχαριστώ πολύ.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω τον λόγο για ένα λεπτό. Δεν είναι επί προσωπικού.

**ΠΑΥΛΟΣ ΓΕΡΟΥΛΑΝΟΣ:** Δεν ζήτησα τον λόγο επί προσωπικού. Πολιτικά μίλησα και πολιτικά θα μιλήσω.

Κύριε Πρόεδρε, η πραγματικότητα είναι ότι όταν είμαστε πανικόβλητοι για το δικό μας αύριο, συνήθως κοιτάμε να χτυπήσουμε το χθες κάποιου άλλου και το κάνουμε όσο μακριά και να πάει, με ό,τι στοιχείο μπορώ να φέρω, για να στείλω λάσπη στον ανεμιστήρα, ότι λίγο ως πολύ όλοι ίδιοι είναι.

Η πραγματικότητα είναι ότι ο Πρόεδρος δεν είπε ποτέ την Κυβέρνηση καμόρα. Μίλησε για συμπεριφορές, οι οποίες είναι, νομίζω, πολύ ξεκάθαρες. Όποιος έψαχνε κάτι στον ΟΠΕΚΕΠΕ, έφευγε. Όποιος κοίταζε να βάλει τάξη στον ΟΠΕΚΕΠΕ, έφευγε. Όποιος βοηθούσε, έμενε και ανέβαινε.

Πού βρέθηκαν κάποιοι από τους ανθρώπους που εμπλέχτηκαν με τον ΟΠΕΚΕΠΕ; Να πάρουμε τον κ. Βάρα; Ο κ. Βάρας προσπάθησε να βάλει τάξη στον ΟΠΕΚΕΠΕ. Και πού είναι τώρα; Σύμβουλος στο Μαξίμου. Ο κ. Βορίδης ήταν Υπουργός Αγροτικής Ανάπτυξης. Πού ήταν πριν; Στο Μαξίμου. Δεν βρέθηκαν ποτέ μαζί; Δεν συζήτησαν; Δεν μίλησαν στον Πρωθυπουργό για τα πράγματα τα οποία συμβαίνουν στον ΟΠΕΚΕΠΕ και τι μπορεί να γίνει;

Η περιγραφή είναι συγκεκριμένη και είναι για συγκεκριμένες περιγραφές. Αυτές είναι. Αλλά, δεν μπορεί κανείς να τις αμφισβητήσει.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, συνεχίζουμε με τις δευτερολογίες.

Τον λόγο έχει από το Κομμουνιστικό Κόμμα Ελλάδας ο κ. Τσοκάνης.

Παρακαλώ, κύριε συνάδελφε.

**ΧΡΗΣΤΟΣ ΤΣΟΚΑΝΗΣ:** Ευχαριστώ πολύ, κύριε Πρόεδρε.

Τοποθετηθήκαμε και στην πρωτολογία μας για τον ρόλο και τον χαρακτήρα του νομοσχεδίου -το παραδέχτηκε και ο Υπουργός-, που είναι να ανεβάσει ταχύτητα στους ρυθμούς εξυπηρέτησης των συμφερόντων των ομίλων, των πολυεθνικών, του μεγάλου κεφαλαίου, και να την ανεβάσει στις πλάτες του ελληνικού λαού, στις πλάτες των εργαζομένων μέσα στους χώρους των τελωνείων, αφού ο λαός βάζει ακόμα πιο βαθιά το χέρι στην τσέπη πληρώνοντας το μάρμαρο καθημερινά.

Βάζει το ζήτημα της ενίσχυσης του ψηφιακού κράτους: Ηλεκτρονικά τιμολόγια τάχαμου με κίνητρα, ηλεκτρονικές αποδείξεις λιανικής πώλησης, ψηφιακό πελατολόγιο. Και σήμερα η Βουλή καλείται να ψηφίσει με χειρόγραφο τρόπο, για να μην δυσκολευτούμε σε αυτή τη διαδικασία, ενώ καλείτε χιλιάδες ελεύθερους αυτοαπασχολούμενους, δεκάδες χιλιάδες νοικοκυριά να συμμετέχουν σε έναν ψηφιακό λαβύρινθο για να ικανοποιηθεί η κερδοφορία όλων των λογισμικών εταιρειών που έχουν επενδύσει, για να κερδίσετε από τα πρόστιμα και τα λάθη τους.

Να η μια πλευρά, να και η άλλη. Λέω ψέματα; Δεν λέω ψέματα. Έτσι είναι τα πράγματα.

Μιλήσατε όλοι για τις τράπεζες. Ξέρετε τι γίνεται στο Κοινοβούλιο; Σας έχει βάλει η αστική τάξη, το κεφάλαιο, τα μονοπώλια σε κάποια πλαίσια και σας λέει: Ξεζουμίστε τον λαό, αυτοαπασχολούμενους, μισθωτούς, συνταξιούχους. Αρπάξτε του τα όσο μπορείτε, βρείτε τρόπους να τον πείσετε ότι το κάνετε για το καλό του, για να μπορέσετε να τα δώσετε με τη μορφή επιδοτήσεων και επιχορηγήσεων στο μεγάλο κεφάλαιο. Είναι ή δεν είναι έτσι;

Μιλάμε για κυνήγι της φοροδιαφυγής και το κλίνετε όλοι σας σε όλους τους τόνους, αλλά δεν μιλάτε για τον αναβαλλόμενο φόρο των τραπεζών. Δεν μιλάτε για τις φοροαπαλλαγές και τις εισφοροαπαλλαγές των στρατηγικών επενδυτών. Δεν μιλάτε για τις δεκάδες φοροαπαλλαγές των εφοπλιστών, των βιομηχάνων, των ενεργειακών ομίλων. Μιλάτε μόνο για ένα ανελέητο φοροκυνηγητό και εισφοροκυνηγητό που έχετε εξαπολύσει στις πλάτες του λαού.

Πάμε στις τράπεζες. Διαφωνεί κανένα κόμμα από εδώ πέρα, πλην ΚΚΕ, σε όλο αυτό το γαϊτανάκι που έχει στηθεί χρόνια τώρα με τη χρήση του πλαστικού χρήματος, έτσι ώστε να αυξάνονται τα κέρδη γεωμετρικά καθημερινά στις τράπεζες; Κανείς δε διαφωνεί πλην ΚΚΕ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς διαφωνούμε.

**ΧΡΗΣΤΟΣ ΤΣΟΚΑΝΗΣ:** Ίσα-ίσα που είχατε και την αγωνία για την έγκαιρη διασύνδεση POS και ταμειακών μηχανών και όλου αυτού του συστήματος που έχετε φορτώσει στις πλάτες του λαού.

Πόσος ήταν ο φόρος μερίσματος στις τράπεζες τη δεκαετία του 1980; 40%. Πόσο είναι τώρα, με ευθύνη όλων των κομμάτων που κυβέρνησαν, διαχειρίστηκαν την εξουσία του κεφαλαίου στην πατρίδα μας; Από 15% πήγε στο 10% και τώρα είναι στο 5%. Μειώσατε λοιπόν τον φόρο στα μερίσματα των τραπεζών.

Μιλάτε για φορολόγηση των κερδών και των υπερκερδών. Μάλιστα, άλλοτε ο ΣΥΡΙΖΑ και άλλοτε το ΠΑΣΟΚ βάζουν και πλαφόν αφορολόγητου 400 εκατομμύρια, συντελεστή 5%, τη στιγμή που μισθωτοί, συνταξιούχοι, ελεύθεροι αυτοαπασχολούμενοι, φορολογούνται με συντελεστή 40%.

Παρουσιάζετε μία τροπολογία – μούφα, γιατί γνωρίζετε καλά ότι το κεφάλαιο έχει τη δυνατότητα σήμερα να κερδίσει με πολλούς και διάφορους τρόπους, περνώντας την επιβάρυνση διπλά και τριπλά αλλού. Γι’ αυτό λοιπόν λέμε ότι είναι υποκριτική η παρουσία σας και η τροπολογία που καταθέσατε στο Κοινοβούλιο.

Για να μην μιλήσω και για τους πλειστηριασμούς, όπου στρώσατε όλοι το έδαφος, διευκολύνοντας, ψηφιοποιώντας και δίνοντας όλα τα εργαλεία, ποινικοποιώντας και τη δράση αυτών που αγωνίζονται,

Βγαίνετε όλοι και μιλάτε για τον ΟΠΕΚΕΠΕ, ότι πέσατε από τα σύννεφα για το πέρασμα του ΟΠΕΚΕΠΕ στην ΑΑΔΕ κ.λπ.. Το 2019, αλλά και όλες τις δεκαετίες που αγρότες, κτηνοτρόφοι κινητοποιούνταν και αναδείκνυαν όλο αυτό το κομφούζιο που γινόταν μέσα στον ΟΠΕΚΕΠΕ με τις επιδοτήσεις, που είναι λεφτά των ευρωπαϊκών λαών, και διαχειρίζονταν τρώγοντάς τα οι μεσάζοντες, δημιουργώντας πελατειακές σχέσεις με τον κόσμο, τους αντιμετωπίζατε με τι τρόπο; Με τα ΜΑΤ.

Με ΜΑΤ δεν τους αντιμετώπισε η Κυβέρνηση του ΠΑΣΟΚ; Με ΜΑΤ δεν τους αντιμετώπισε η κυβέρνηση ΣΥΡΙΖΑ; Το 2019 στην Περιφέρεια της Κρήτης, όπου συνεδρίαζε μαζί με περιφερειακούς συμβούλους, στελέχη της κυβέρνησης του ΣΥΡΙΖΑ ,και διαμαρτύρονταν οι αγρότες, με ΜΑΤ δεν τους αντιμετωπίσατε; Έτσι δεν αντιμετωπίζετε όλους αυτούς που αγωνίζονται καθημερινά για να βελτιώσουν τη ζωή τους; Δεν μπορώ να αντιληφθώ όλο αυτό το υποκριτικό παιχνίδι.

Πάμε ακόμα και στις αποζημιώσεις και στις οφειλές που έχουν οι αγρότες και οι κτηνοτρόφοι λόγω της καταστροφής του Daniel. Είναι δυνατόν να μιλάτε για ρύθμιση και όχι για διαγραφή των χρεών εδώ και τώρα;

Να δούμε ένα άλλο ζήτημα το οποίο για εμάς είναι πολύ σημαντικό. Μιλάει πράγματι ο Υπουργός για ταχύτητα και αποτελεσματικότητα του κράτους, για λειτουργικό κράτος. Λειτουργικό κράτος να σου βάζει πρόστιμα, λειτουργικό κράτος να σου βάζει φόρους, λειτουργικό κράτος να σε αποκλείει από πλατφόρμες γιατί δεν έχεις τη δυνατότητα και τις γνώσεις να έχεις πρόσβαση.

Ας δούμε όμως το λειτουργικό κράτος. Είναι μέρες καύσωνα και οι εργαζόμενοι κανονικά από τις 12 μέχρι τις 5 σε εξωτερικούς χώρους δουλειάς, σε εργοτάξια και γιαπιά δεν θα έπρεπε να δουλεύουν. Έκανε ή δεν έκανε παρέμβαση το ΠΑΜΕ και οι Ομοσπονδίες των οικοδόμων, έτσι ώστε να σταματήσει αυτό; Πού ήταν η στελέχωση του Σώματος Επιθεώρησης Εργασίας που το έχετε υποστελεχώσει όλο το προηγούμενο διάστημα; Συγκεκριμένα κιόλας στο εργοτάξιο του Ελληνικού μετά από παρέμβαση των συνδικαλιστών του ΠΑΜΕ, των οικοδόμων, διακόπηκε η εργασία σε μέρες καύσωνα. Στον Ασπρόπυργο μετά από παρέμβαση της Λαϊκής Συσπείρωσης διακόπηκε η εργασία χθες με 44 και 45 βαθμούς μέσα σε συνθήκες καύσωνα.

Ένα κράτος, λοιπόν, το οποίο είναι αποτελεσματικό για την κερδοφορία του κεφαλαίου, όχι όμως για τις ανάγκες του ελληνικού λαού. Το ίδιο βλέπουμε στα νοσοκομεία, το ίδιο βλέπουμε στα σχολεία και στις σχολές που κάνουν οι μαθητές και οι φοιτητές μάθημα ή στις εστίες χωρίς ψύξη τώρα και χωρίς θέρμανση τον χειμώνα. Τα είπαμε και στην πρωτολογία.

Μία επισήμανση θέλουμε να κάνουμε που για εμάς είναι πολύ σημαντική, επειδή ακούγονται διάφορα. Στην περιοχή λοιπόν της Δυτικής Αττικής –αυτή είναι η γνώμη μας, μπορείτε να διαφωνείτε, μπορείτε και να συμφωνείτε- το ένα κόμμα κάνει πάσα στο άλλο. Στο αναπτυξιακό συνέδριο του 2017 η κυβέρνηση του ΣΥΡΙΖΑ με τη σύμφωνη γνώμη ΠΑΣΟΚ και Νέας Δημοκρατίας είπε ότι όλη η Δυτική Αττική θα είναι ένα απέραντο logistic, απέραντα κέντρα ανακύκλωσης βεβαίως…

**ΓΕΩΡΓΙΟΣ ΚΑΡΑΜΕΡΟΣ:** Αυτό κατάλαβες; Να δω τι θα ψηφίσεις για τα ΑΤΜ τώρα!

**ΧΡΗΣΤΟΣ ΤΣΟΚΑΝΗΣ:** Διαβάστε το. Έτσι λοιπόν, αφού πήρατε την απόφαση να μετατρέψετε όλη τη Δυτική Αττική σ’ ένα απέραντο logistic, όπου δεν μπορείς να κυκλοφορήσεις λόγω της υπερβολικής κίνησης και των κινδύνων από τη μία πλευρά στην άλλη από τα φορτηγά, αφού χειροκροτήθηκε τότε η κυβέρνηση από τη Νέα Δημοκρατία και το ΠΑΣΟΚ, πήρε τη σκυτάλη η Νέα Δημοκρατία και υλοποίησε αυτήν την εγκληματική πολιτική σήμερα, παραδίδοντας υποδομές σε λιμάνια για λογαριασμό συμφερόντων αμερικάνικων.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΧΡΗΣΤΟΣ ΤΣΟΚΑΝΗΣ:** Τελειώνω.

Τι κάνει σήμερα ο ΣΥΡΙΖΑ; Καταθέτει μια τροπολογία, δίνοντας πάσα στη Νέα Δημοκρατία για ένα μικρό κομμάτι του παραλιακού μετώπου.

Εμείς λέμε ότι όλο το παραλιακό μέτωπο πρέπει να παραδοθεί στον λαό της δυτικής Αττικής, ο οποίος δεν μπορεί να ανασάνει, δεν μπορεί να κυκλοφορήσει, ζει με τον κίνδυνο μεγάλου βιομηχανικού ατυχήματος. Έχουν εγκληματικές ευθύνες όλες οι κυβερνήσεις που έχουν διαχειριστεί την καπιταλιστική ανάπτυξη σε βάρος του λαού της Ελευσίνας, σε βάρος του λαού του Ασπροπύργου, της Μάνδρας, των Μεγάρων, γιατί έχουν παραδώσει όλη την περιοχή, τις ζωές των κατοίκων και των εργαζομένων στον βωμό της καπιταλιστικής κερδοφορίας, δημιουργώντας τεράστια προβλήματα υγείας, δημιουργώντας τεράστια προβλήματα κυκλοφορίας, δημιουργώντας μεγάλο κίνδυνο για τις ζωές των εργαζομένων.

Έτσι λοιπόν ο δρόμος δεν είναι άλλος από τον ξεσηκωμό του ελληνικού λαού, από τον οργανωμένο αγώνα της ρήξης και της ανατροπής απέναντι σε μια πολιτική βάρβαρη και απάνθρωπη που δεν μπορεί σήμερα να εξυπηρετήσει τα συμφέροντα και τις ανάγκες του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει για τη δευτερολογία του ο ειδικός αγορητής από τον ΣΥΡΙΖΑ κ. Καραμέρος

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Κυρίες Βουλεύτριες και κύριοι Βουλευτές, θα ήθελα να ξεκινήσω σήμερα την τοποθέτησή μου δείχνοντάς σας αυτό το πρωτοσέλιδο της «Εφημερίδας των Συντακτών» και διαβάζοντάς σας τι συμβαίνει στη Γάζα. «Ούτε νεκροί ούτε ζωντανοί, 100.000 γυναικόπαιδα στα πρόθυρα λιμοκτονίας». Ο ΟΗΕ λέει: «Οι άνθρωποι στη Γάζα είναι κινούμενα πτώματα. Αμερικανοί ράμπο ρίχνουν χημικά σε όσους αναζητούν τρόφιμα. Η Γαλλία θα αναγνωρίσει το παλαιστινιακό κράτος».

Η ελληνική Κυβέρνηση, που δεν είναι στη σωστή πλευρά της ιστορίας, πώς απαντά σε όσα κάνει η διεθνής κοινότητα ή οι Γάλλοι με προσαγωγές φιλάθλων της ΑΕΚ που κρατούσαν μια παλαιστινιακή σημαία και με αποκλεισμούς από το Προεδρικό Μέγαρο; Θα σας στοιχειώνει η στάση σας για τη γενοκτονία στη Γάζα και μένω σε αυτό.

Εμείς καταθέσαμε τρεις τροπολογίες και αρνηθήκατε να ανταποκριθείτε. Η πρώτη τροπολογία ήταν για την καταβολή της δέκατης τρίτης σύνταξης, την κατάργηση της εισφοράς αλληλεγγύης και της προσωπικής διαφοράς για τους συνταξιούχους, κοστολογημένη πρόταση, τη στιγμή που εσείς σε 42 από 270 άρθρα του νομοσχεδίου δεν έχετε καν κοστολόγηση. Αρνείστε.

Αρνείστε επίσης να ρυθμίσετε τις οφειλές και τα προβλήματα των πραγματικών κτηνοτρόφων, όχι των απατεώνων συνδαιτυμόνων σας, αλλά των πραγματικών κτηνοτρόφων της Θεσσαλίας που έχουν μείνει χωρίς επάγγελμα λόγω της ευλογιάς, προκειμένου να ρυθμιστούν χρέη από ασφαλιστικές και άλλες οφειλές τους.

Τέλος με μία ακόμα τροπολογία. Αρνείστε με διάφορες προφάσεις να παραχωρήσετε στους δήμους της Δυτικής Αττικής απαραίτητες εκτάσεις και ελεύθερους χώρους του Οργανισμού Λιμένος Ελευσίνας. Αρνείστε να ανταποκριθείτε στα αιτήματα των πολλών της ελληνικής κοινωνίας.

Την ίδια ώρα, σε αυτά τα 270 άρθρα που φέρνετε θα αναδείξω ένα -και θα πω για τα βασικά-, ένα το οποίο πέρασε στα ψιλά. Στο άρθρο 236 η Κυβέρνηση της Νέας Δημοκρατίας μειώνει τον Φόρο Προστιθέμενης Αξίας. Καταπληκτικό! Θεωρεί κανείς ότι ανταποκρίθηκε στο κοινωνικό αίτημα και τη βασική απαίτηση της Αντιπολίτευσης να μειώσετε τον Φόρο Προστιθέμενης Αξίας σε είδη πρώτης ανάγκης και τρόφιμα.

Όχι, δεν μειώνετε εκεί τον ΦΠΑ. Τον μειώνετε στις αρχαιολογικές και άλλες καλλιτεχνικές συλλογές και στα αντικείμενα ιδιαίτερης αξίας ως προς την εισαγωγή τους, από 13% σε 6%. Συγχαρητήρια! Είναι σαν και αυτούς τους 72 φόρους που μειώσατε για τους πλούσιους κυρίως που μας λέτε στα πάνελ. Μία μείωση ακόμα, αυτό φέρνετε στο άρθρο 236.

Κάνετε και κάτι ακόμα. Το λέω αυτό πριν πάω στα σοβαρά. Μας φέρνετε 59 νομοθετικές βελτιώσεις λίγα λεπτά πριν ψηφίσουμε, 60 νομοθετικές βελτιώσεις –υποτίθεται- που αλλάζετε κάποιες λέξεις, κάποιες προτάσεις. Μπορούμε ως κοινωνία, όχι ως κόμματα της Αντιπολίτευσης, να σας έχουμε εμπιστοσύνη ότι μέσα σ’ αυτά δεν κρύβετε και τίποτε άλλο για να εξυπηρετήσετε τους φίλους σας και τους χορηγούς σας;

Θέλω να σταθώ σε κάτι ακόμα. Είκοσι τέσσερις ώρες τώρα και ο κ. Σκέρτσος παραμένει στη θέση του. Ο κ. Σκέρτσος, ο οποίος έξι χρόνια είναι στη νομή της εξουσίας και δεξί χέρι του κ. Μητσοτάκη χωρίς να έχει εκλεγεί από τον ελληνικό λαό, έξι χρόνια σε θέση ευθύνης, επειδή δεν μπορεί –με δεδομένο ότι δεν είναι εκλεγμένος- να μπει στην Αίθουσα «Παύλος Μπακογιάννης» και θα διαβάσει τους διαλόγους των φραπέδων και των χασάπηδών σας για τον ΟΠΕΚΕΠΕ, θέλησε να κάνει τους δικούς του διαλόγους στη δημόσια σφαίρα και να εκβιάσει, να απειλήσει τη δημοσιογράφο, πολιτική αναλύτρια και ιδιοκτήτρια εταιρείας επικοινωνίας κ. Μαριάννα Πυργιώτη.

Ξέρετε τι μου θυμίζετε, κύριοι της Κυβέρνησης της Νέας Δημοκρατίας; Ένα ιταλικό γουέστερν είναι η Κυβέρνηση Μητσοτάκη. Θυμάστε εκείνα τα γουέστερν της δεκαετίας του ’70; Αυτό το γουέστερν ξεκίνησε με τον κ. Μητσοτάκη σ’ έναν αγρό να μιλάει με έναν αγρότη καβαλάρη –τον θυμάστε;-, συνεχίστηκε με τον κ. Μητσοτάκη να μιλάει σε κάποιους ψηφοφόρους του που κάθονταν πάνω σε σανό και στη συνέχεια χάσαμε τα επεισόδια, έπεσε «μαύρο» στην εικόνα.

Τώρα σιγά-σιγά ξέρετε τι αποκαλύπτεται; Ότι είσαστε σαν και εκείνα τα γουέστερν με τους ληστές του τρένου που πηγαίνουν αριστοτεχνικά με ένα τέλειο σχέδιο, ληστεύουν το τρένο και στη συνέχεια ανεβαίνουν σε ένα λόφο με έρημο, με κάκτους, με εκείνους τους θάμνους που κυλάνε -δεν έχουμε εδώ στην Ελλάδα αλλά με την κλιματική κρίση μπορεί να αποκτήσουμε- τους tumbleweed τους θάμνους, με μουσική Morricone και αρχίζει και σκοτώνει ο ένας τον άλλον. Σκοτώνει, καθαρίζει, χτυπάει. Αυτό το γουέστερν είστε. Η Ελλάδα αξίζει καλύτερα, προκειμένου το τρένο να ξαναμπεί στις ράγες και να σταματήσει η διαφθορά.

Πάω επί της ουσίας. Να πούμε ξανά στους Έλληνες πολίτες τι κάνετε σ’ αυτό το νομοσχέδιο. Καταργείτε το ΣΔΟΕ για να καλύψετε τα ποινικά σας ίχνη στην υπόθεση του ΟΠΕΚΕΠΕ. Βάζετε χαράτσι 5% στους ιδιοκτήτες ακινήτων όταν δεν καταβάλλει ο ενοικιαστής το ενοίκιο μέσω τραπέζης. Κάνετε τα πρόστιμα εξοντωτικά, 1.000 ευρώ, 10.000 ευρώ, για μια καθυστέρηση υποβολής για τις μικρές και μεσαίες επιχειρήσεις εφαρμόζοντας την έκθεση Πισσαρίδη που λέει ότι οι μικρομεσαίες επιχειρήσεις κατά την ιδεολογία σας αποτελούν ανάχωμα και ανάσχεση για την ανάπτυξη της ελληνικής οικονομίας. Θέλετε να τους κλείσετε. Τους εξοντώνετε. Εξοντώνετε την ελληνική κοινωνία. Φτάνουν, φαντάζομαι, στα γραφεία όλων σας τα παράπονα με διάφορα πρόστιμα που έχετε επιβάλλει και είναι εξοντωτικά, αναντίστοιχα με τις αντοχές της ελληνικής κοινωνίας.

Και επίσης, για να κλείσω, τι άλλο κάνετε; Φέρνετε την τροπολογία για τις τράπεζες και τα ATM. Στην πραγματικότητα νομιμοποιείτε με αυτή την τροπολογία τη δυνατότητα των τραπεζών να εκχωρήσουν σε ιδιωτικές εταιρείες τα ATM που είναι απομακρυσμένα από τα υποκαταστήματά τους, σε νοσοκομεία, σε απομακρυσμένες περιοχές, σε σούπερ μάρκετ, σε εμπορικά κέντρα, σε φαρμακεία και εκεί οριζόντια να πληρώνουν οι πολίτες χαράτσι 1,5% δεδομένου ότι έχει συρρικνωθεί πάρα πολύ το δίκτυο των ATM των τραπεζών. Και θα συρρικνωθεί έτι περαιτέρω. Και εμείς θα σας πω τι θα ψηφίσουμε.

Με έκπληξή μου οφείλω να πω ότι μολονότι έδινε και δίνει τη μάχη ο κ. Γερουλάνος και ο κ. Κουκουλόπουλος για το νομοσχέδιο, ήρθε χθες η ηγεσία του ΠΑΣΟΚ, ο κ. Ανδρουλάκης και ενώ είχε καταθέσει, έστω εκπρόθεσμη, τροπολογία όπου περνούσε γενεές δεκατέσσερις τις τράπεζες τελικά θα ψηφίσει «Ναι» στην τροπολογία Μητσοτάκη-Πιερρακάκη για τις τράπεζες, για το καρτέλ των τραπεζών. Το ξανάζησα αυτό πέρσι τον Ιούλιο με την εκχώρηση του κρίσιμου ποσοστού του δημοσίου από το Ταμείο Χρηματοπιστωτικής Σταθερότητας της Attica Bank σε ιδιώτη. Πάλι φωνάζατε και ψηφίσατε «Ναι». Δεν γίνεται έτσι αντιπολίτευση και υπάρχει πρόβλημα και στο Κοινοβούλιο και στο ελληνικό πολιτικό σύστημα, δεδομένου ότι υπάρχει ανατροπή των αριθμητικών ισορροπιών και δεν εκφράζεται η λαϊκή βούληση των εκλογών του καλοκαιριού του 2023.

Λυπάμαι, κύριοι, που ψηφίζετε «Ναι». Η ηγεσία του ΠΑΣΟΚ επέλεξε να ψηφίσει «Ναι» στην τροπολογία για τις τράπεζες. «Ναι», μαζί Νέα Δημοκρατία και ΠΑΣΟΚ. Αναμένουμε τη στάση των άλλων κομμάτων. Εμείς θα είμαστε αρνητικοί στο καρτέλ των τραπεζών και σε αυτό που κάνετε, να νομιμοποιείτε την εκχώρηση των ATM στους παρόχους παρακλάδια, αλλάζοντας μετοχικές συνθέσεις των τραπεζών.

Φυσικά στο νομοσχέδιο θα είμαστε «Όχι» επί της αρχής και θετικοί σε μεμονωμένα άρθρα που έχουν να κάνουν με την κωδικοποίηση της νομοθεσίας και κάποια θετικά που πνίγονται μέσα στις μπιστολιές άρθρα που φέρνετε για μια σειρά ζητημάτων.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το ΠΑΣΟΚ-Κίνημα Αλλαγής ο εισηγητής ο κ. Πάρις Κουκουλόπουλος. Παρακαλώ, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Θα ξεκινήσω από την τροπολογία, όχι γιατί αναφέρθηκε ο κ. Καραμέρος σε εμάς. Να πούμε καταρχάς ότι φυσικά την ψηφίζουμε αλλά έχουμε επιφύλαξη σε συγκεκριμένο άρθρο της που αναφέρεται στην κεφαλαιαγορά και ψηφίζουμε παρ’ όλα αυτά. Και την ψηφίζουμε, κυρίες και κύριοι συνάδελφοι, γιατί θα επαναλάβω για πολλοστή φορά αυτό που είπα και στις επιτροπές και χθες στην Ολομέλεια. Το ζήτημα της αποκατάστασης μιας σχέσης κράτους τραπεζών με το κράτος να έχει το πάνω χέρι, είναι το πολιτικό ζήτημα που έχουμε βάλει από την αρχή ζητώντας την έκτακτη φορολόγηση. Κάθε φορά που έρχεται κάτι που βελτιώνει τα πράγματα εμείς το ψηφίζουμε. Το ίδιο κάναμε και πριν λίγους μήνες, το ίδιο κάνουμε και τώρα. Δεν είμαστε ικανοποιημένοι. Το έχουμε δείξει με την τροπολογία που καταθέσαμε. Κι αυτόν τον αγώνα θα τον συνεχίσουμε. Πολιτικό είναι το ζήτημα. Δεν αρνούμαστε καμία από τις βελτιώσεις, δεν την υποβαθμίζουμε, δεν την υποτιμούμε, αλλά έχουμε ξεκάθαρη στόχευση να ανατραπεί η σχέση κράτους τραπεζών. Το κράτος, η πολιτική πρέπει να πάρει το πάνω χέρι. Αυτό είναι το πολιτικό ζήτημα. Δεν θα σταματήσουμε να δίνουμε αυτόν τον αγώνα μέχρι να φτάσουμε στον τελικό σκοπό.

Θέλω, επίσης, να κάνω σαφές –δεν πρόλαβα, το παρέλειψα στην πρωτομιλία μου- ότι είμαστε αρνητικοί και καταψηφίζουμε τη διάταξη του τέλους επιτηδεύματος που συγκεντρώνει την καθολική διαφωνία της ΠΟΜΙΔΑ και του συνδέσμου του Airbnb. Είναι πολύ οριζόντια, άρα άδικη η διάταξη. Όπως, επίσης, είμαστε πολύ επιφυλακτικοί και δεν ψηφίζουμε την διάταξη για την υποχρεωτικότητα να πληρώνεται ηλεκτρονικά το ενοίκιο. Είμαστε υπέρ των ηλεκτρονικών συναλλαγών. Αυτό είναι γνωστό τοις πάσι αλλά, όπως σας παρατήρησε το Επιστημονικό Συμβούλιο, δεν υπάρχει κάποιο αντικείμενο φοροδιαφυγής σε αυτό το θέμα. Άλλα είναι τα ζητήματα και νομίζω ότι δεν υπάρχει λόγος να πάμε σε κανέναν ψηφιακό καταναγκασμό. Το λέμε ξεκάθαρα, εμείς που στηρίζουμε την ψηφιοποίηση γενικότερα. Επίσης, μένοντας στο νομοσχέδιο θέλω να ξεκαθαρίσω ότι καταψηφίζουμε τη διάταξη του άρθρου 252 που αφορά στον ΟΠΕΚΕΠΕ και την ΑΑΔΕ. Το είχα κάνει σαφές από την πρώτη συνεδρίασή μας. Αν διαβάσει κανείς το άρθρο θα αναρωτηθεί «μα, γιατί καταψηφίζει ένα άρθρο που λέει η ΑΑΔΕ να ολοκληρώσει πληρωμές και να διενεργήσει έλεγχο; Είστε αντίθετοι με αυτό;». Όχι βέβαια, αλλά το καταψηφίζουμε γιατί στην αιτιολογική έκθεση αναφέρει με σαφήνεια ότι με τη συγκεκριμένη διάταξη κάνει την προετοιμασία προκειμένου σε επίπεδο συστημάτων αρχείων και οργάνωσης να προωθηθεί ο οργανισμός του ΟΠΕΚΕΠΕ από την ΑΑΔΕ. Είναι σαφές. Το είχα κάνει σαφές και από την πρώτη συνεδρίαση. Γι’ αυτό και την καταψηφίζουμε, όχι για το λεκτικό της, για τη διατύπωση της. Για να είμαι σαφής και να μην έχουμε παρεξηγήσεις μεταξύ μας.

Κυρίες και κύριοι συνάδελφοι, προχωράω με ένα ζήτημα στο οποίο έδωσα μεγάλη έμφαση αλλά έδωσαν και οι φορείς από την πρώτη συνεδρίαση. Έδωσαν και οι φορείς στην ακρόαση φοβερά μεγάλη έκταση και έμφαση. Είναι η προστιμολαγνεία που χαρακτηρίζει την Κυβέρνηση. Υπερβολική αύξηση προστίμων που απειλούν την επιχειρηματική δραστηριότητα. Κρούει τον κώδωνα του κινδύνου η ΓΣΕΒΕΕ. Τα αντίστοιχα μάς λέει η ΠΟΦΕΕ, η ομοσπονδία των φοροτεχνικών. Φτάνετε στον διπλασιασμό των προστίμων. Είπε κάποια πράγματα ο Υπουργός, θα αναφέρετε κι εσείς φαντάζομαι, κύριε Υπουργέ, στο κλείσιμο. Ποια είναι η αιτιολογική βάση να δεκαπλασιάζετε ένα πρόστιμο που επιβλήθηκε πριν 15 μήνες; Δεν μας εξηγείτε για ποιο λόγο το δεκαπλασιάζετε μετά από 15 μήνες. Δεν υπάρχει καμία αιτιολογική βάση παρά μόνο προστιμολαγνεία. Τίποτα άλλο. Υπάρχει εξοντωτικό πρόστιμο δέκα χιλιάδων και είκοσι χιλιάδων που είναι απείρως μεγαλύτερο, όπως μας είπαν με επιχειρήματα οι φορείς, ακόμα και από τον ίδιο τον κύκλο εργασιών της συγκεκριμένης εταιρείας που μπορεί να υποστεί αυτή την ποινή. Πρέπει να το δείτε συνολικά. Εγώ σημειώνω ότι ο κ. Κώτσηρας στην τελευταία συνεδρίαση της επιτροπής αναγνώρισε ότι πρέπει να δούμε τα πρόστιμα. Όχι αυτά των τελωνειακά. Τα ξεχωρίσατε. Υπάρχει γενικότερα ένα θέμα με τα πρόστιμα. Τι να λέμε τώρα; Για εκπρόθεσμη υποβολή μισού ευρώ τέλους ανθεκτικότητας, να έχει 250 ή 500 ευρώ πρόστιμο, ανάλογα τα βιβλία; Ή να πω τη γνωστή μας τροπολογία με την οποία έχουμε ζητήσει, συστηματικά εδώ και 2 χρόνια σχεδόν, να ακολουθήσει τη μείωση των προστίμων ο τόκος υπερημερίας στις τροποποιητικές; Κάνει τον συμβιβασμό με την εφορία στην τροποποιητική ο επαγγελματίας, του ανακοινώνουν το ποσό, λέει «ναι» και του λένε «ξέρεις είναι και άλλα 80 χιλιάρικα ο τόκος, μένει ως έχει» και τον παίρνω με το φορείο;

Δεν μπορείτε να καταλάβετε ότι δεν έχει καμία λογική; Όπως τα επιτόκια των τόκων υπερημερίας με τα οποία επιβαρύνονται, αν δει κανείς τα ληξιπρόθεσμα και πώς εξελίσσονται και τι ποσά από τα οφειλόμενα είναι τέτοιου τύπου, θα καταλάβει ακριβώς για τι μιλάμε. Εμείς αυτό το θέμα θα το επαναφέρουμε οργανωμένα και συνολικά και πιστεύω να βρούμε ευήκοα ώτα.

Και κλείνω, κυρίες και κύριοι συνάδελφοι, με ένα θέμα πολύ συγκεκριμένο, το οποίο είναι σε γνώση -εδώ και μία μέρα, νομίζω- της πολιτικής ηγεσίας του γραφείου του κ. Πιερρακάκη. Απευθύνομαι και παρακαλώ την προσοχή όλων των συναδέλφων γιατί πιθανόν να χρειαστούμε τη συνδρομή, σε αυτό που θα πω, όλων των κομμάτων για να τελειώσει μια μεγάλη ταλαιπωρία.

Ένα λεπτό, θέλω, κύριε Πρόεδρε. Δεν θέλω παραπάνω. Το 2013 με απόφαση της Τράπεζας της Ελλάδος ανακλήθηκε η άδεια λειτουργίας της Συνεταιριστικής Τράπεζας Δυτικής Μακεδονίας και πήγε σε εκκαθάριση. Ο εκκαθαριστής ένα συγκεκριμένο καταθετικό προϊόν το πέρασε τότε στην κατηγορία των μερισμάτων -μετοχών δηλαδή- κατά συνέπεια χάθηκε για τους δικαιούχους, οι οποίοι ξεκίνησαν έναν δικαστικό αγώνα που έφτασε σε αίσιο τέλος φέτος. Με δύο διαδοχικές αποφάσεις τελεσίδικες, σε επίπεδο Αρείου Πάγου και του Συμβουλίου της Επικρατείας, δικαιώθηκαν γιατί αναγνωρίστηκε ως καταθετικό προϊόν. Μιλάμε για ένα ποσό που είναι μικρότερο των 5 εκατομμυρίων, είναι περίπου 4,5 εκατομμύρια ευρώ το ποσό που πρέπει να επιστραφεί στους ανθρώπους γιατί ήταν κατάθεση.

Έχω ασχοληθεί χρόνια με αυτό το θέμα με επανειλημμένες επισκέψεις στην Τράπεζα της Ελλάδος, γιατί είναι στην αρμοδιότητα της. Στις 10 Ιουλίου έγινε και μια σχετική συνάντηση με τις υπηρεσίες και την υποδιοικήτρια και τον κύριο διοικητή και κλείσαμε το θέμα, παρόντων και των δικηγόρων των συγκεκριμένων πολιτών -των 250 πολιτών που είχαν προσφύγει στα δικαστήρια, διότι 48 άτομα δεν είχαν κάνει προσφυγή- όπου συμφωνήθηκε ότι η εκκρεμότητα λήγει και μέσω του ΤΕΚΕ θα πρέπει αυτοί οι άνθρωποι να πάρουν τα λεφτά τους πίσω. Το ποσό δεν είναι μεγάλο, οι δικαιούχοι είναι συνολικά 300.

Έχει σημασία ότι αυτό που έχει ετοιμάσει η Τράπεζα της Ελλάδος τους συμπεριλαμβάνει όλους και αυτούς που δεν έχουν προσφύγει και ζητάει με τροπολογία να καλυφθεί και το ποσό άνω των 100.000 που καλύπτει το ΤΕΚΕ -αυτό λέει η τροπολογία που έχει στείλει στο Υπουργείο η Τράπεζα της Ελλάδος- μιλάμε για μικροποσά τώρα. Δηλαδή, η δημοσιονομική δαπάνη της τροπολογίας είναι γύρω στις 100.000 κάτι τέτοιο. Αν κάνει κανείς τον μέσο όρο 4,5 εκατομμυρίων με 300 δικαιούχους, καταλαβαίνει ότι μιλάμε για περίπου 15.000 ανά μερίδα. Δηλαδή, καταλαβαίνετε ότι μιλάμε για κλασικούς χαμηλομεσαίους καταθέτες.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, κύριε Πρόεδρε, κλείνω και ευχαριστώ για την ανοχή σας.

Εγώ απευθύνθηκα σε όλα τα κόμματα. Προφανώς δεν ζητάω να μπει καθ’ υπέρβαση κάθε κοινοβουλευτικής δεοντολογίας τώρα. Το συζητήσαμε και χθες με το νομικό γραφείο του Υπουργού και είπαμε ότι δεν υπήρχε ο χρόνος. Δεν θα ζητούσα εγώ να κατατεθεί εκπρόθεσμα. Υπάρχει ένας προσανατολισμός για τον Σεπτέμβριο από το Υπουργείο, αλλά έχει κοινοβουλευτική διαδικασία και την άλλη βδομάδα, έχει την Πέμπτη νομοσχέδιο. Θα μου πείτε, να το προτείνουμε σε άσχετο νομοσχέδιο; Εγώ, επειδή γνωρίζω το θέμα άριστα και έχω ασχοληθεί χρόνια όπως σας είπα με το ζήτημα, αναλαμβάνω τη δέσμευση να πειστούν όλα τα κόμματα, παρότι δεν θα είναι σχετικό το νομοσχέδιο, και να ψηφιστεί η τροπολογία. Να την κάνουμε τώρα. Έχουν ταλαιπωρηθεί πάρα πολύ οι άνθρωποι για να περιμένουν το επόμενο νομοσχέδιο του Υπουργείου Οικονομικών. Θερμή παράκληση να το λύσουμε αυτό το θέμα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τις τοποθετήσεις των εισηγητών, με τη δευτερολογία του εισηγητή της Νέας Δημοκρατίας, του κ. Λιβανού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Έχω ζητήσει και εγώ τον λόγο μετά.

**ΠΡΟΕΔΡΕΥΩΝ (Γεώργιος Γεωργαντάς):** Τους εισηγητές είπα ότι ολοκληρώνουμε. Μετά, βεβαίως, είστε εσείς και κλείνει και ο Υφυπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εγώ, η ακατανόμαστη. Πείτε το όνομά μου, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, επειδή μιλάω μαζί σας, γι’ αυτό αναφέρθηκα έτσι.

Η κυρία Κωνσταντοπούλου έχει μετά τον λόγο και ο Υφυπουργός ο κ. Κώτσηρας θα κλείσει.

Κύριε Λιβανέ, έχετε τον λόγο.

**ΜΙΧΑΗΛ ΛΙΒΑΝΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν είχα σκοπό να πάρω τον λόγο γιατί όσον αφορά αυτό καθ’ εαυτό το νομοσχέδιο μίλησε και σε πολλαπλά επίπεδα ο κοινοβουλευτικός μας εκπρόσωπος ο κ. Λαζαρίδης, θα μιλήσουν και οι δύο Υπουργοί. Όμως, ειπώθηκαν κάποια πράγματα τα οποία αξίζουν διευκρινίσεων, όπως ίσως θα άξιζαν διευκρινίσεων και κάποια προσβλητικά πράγματα τα οποία ακούστηκαν.

Εγώ σέβομαι και εκτιμώ ιδιαίτερα τη συνάδελφο, την εισηγήτρια της Πλεύσης Ελευθερίας, όμως το να ειπωθεί ότι δεν έχουμε μελετήσει το νομοσχέδιο ή ότι εξαγοράζουμε την ψήφο μας με τα προνόμια τα βουλευτικά, όσον αφορά την ψήφο μας σε ένα νομοσχέδιο νομίζω ότι δεν περιποιεί τιμή κανέναν μας. Εγώ το αντιπαρέρχομαι αυτό και θεωρώ, επίσης, ότι το γεγονός για κάποιους συναδέλφους, οι οποίοι δεν έχουν τη νομική ιδιότητα ως επαγγελματική, αλλά έχουν κάποια άλλη επαγγελματική ιδιότητα και πολλές φορές αναγκάζονται να καταναλώσουν –αλλά αυτή είναι η ευθύνη και το καθήκον τους- πολύ περισσότερο χρόνο λόγω της μη επιστημονικής τους ιδιότητας στη μελέτη ενός νομοσχεδίου, καταλαβαίνετε ότι αυτό δεν είναι μια εύκολη διαδικασία και ιδιαίτερα για νέους συναδέλφους, όπως είστε και εσείς, οι οποίοι για πρώτη φορά έρχονται στο Κοινοβούλιο και προσπαθούν να ανταποκριθούν με τον καλύτερο δυνατό τρόπο στα καθήκοντά τους.

Επομένως, θα ήθελα σε αυτό να είμαστε λίγο προσεκτικοί και να καταλαβαίνουμε ότι η άποψή μας και η ψήφος μας δεν εξαρτάται από κάτι άλλο, πέρα από τις αρχές μας, από τον τρόπο σκέψης, από τη νοοτροπία, από την ιδεολογική μας αναφορά, από τον τρόπο με τον οποίον έχουμε μάθει όλοι να λειτουργούμε. Αυτό ήθελα να πω και δεν προχωρώ παραπέρα.

Μιλήσαμε πολύ με τους κυρίους συναδέλφους εδώ και συζητήσαμε για αρκετά μεγάλο διάστημα, όσον αφορά το θέμα των προστίμων.

Πρώτα απ’ όλα συζητάμε για τα πρόστιμα στον Τελωνειακό Κώδικα. Όπως έδειξε η πρόσφατη επικαιρότητα, κύριε Πρόεδρε, στα τελωνεία υπήρχε και υπάρχει παραβατικότητα η οποία πρέπει να καταπολεμηθεί. Και για να καταπολεμηθεί η παραβατικότητα το μήνυμα το οποίο θα πρέπει να σταλεί είναι ότι, δυστυχώς, χωρίς να είμαστε προστιμολάγνοι, πρέπει να υπάρχουν πρόστιμα. Και γενικότερα η νοοτροπία που πρέπει να δημιουργήσουμε σιγά-σιγά στον κόσμο της αγοράς είναι ότι το πρόστιμο υπάρχει και επιβάλλεται με αυστηρό τρόπο, εφόσον δεν τηρούμε τους κανόνες. Γιατί αυτό θα είναι ένα πολύ σημαντικό εργαλείο για να υπάρξει η νομιμότητα και να επιβληθεί τελικά η νομιμότητα.

Κανένας δεν αρέσκεται στο να βάζει πρόστιμα, σε καμία περίπτωση, αλλά τα πρόστιμα είναι η ασφαλιστική δικλείδα στο να εφαρμόζεται περισσότερο και καλύτερα ο νόμος, μαζί με τα τεχνικά εργαλεία κάθε φορά, όπως είναι αυτά τα οποία ρυθμίζονται μέσα στον Τελωνειακό Κώδικα.

Επίσης, μιλήσατε για το Μητρώο Ακινήτων. Το Μητρώο Ακινήτων αυτό ακριβώς προσπαθεί να εξυπηρετήσει. Δηλαδή, προσπαθεί να εξυπηρετήσει το γεγονός ότι θα καταγραφούν με έναν πολύ καλύτερο τρόπο, ψηφιοποιημένο, τα στοιχεία των ακινήτων και αυτά θα μπορούν να διασταυρωθούν και τελικά να ελεγχθούν και να λυθούν ζητήματα που υπάρχουν και μέσα στο Κτηματολόγιο.

Από εκεί και πέρα, θα ήθελα να κάνω και μια αναφορά στο κομμάτι των τραπεζών, για τα οποία είναι σαφέστατη η παρέμβαση η οποία γίνεται στα ΑΤΜ. Ξέρουμε ότι πληρωνόντουσαν, πρώτα απ’ όλα, πολύ μεγαλύτερες χρεώσεις στα ήδη υπάρχοντα ΑΤΜ, ακόμη και των τρίτων παρόχων στα οποία μπαίνει ένα πλαφόν πολύ μικρότερο. Πληρώναμε χρεώσεις 2,5 ευρώ, 3 ευρώ, 4 ευρώ και το πλαφόν πια είναι 1,5 ευρώ. Επίσης, σε όλα τα ΑΤΜ τα οποία ανήκουν στο σύστημα ΔΙΑΣ όλων των τραπεζών θα είναι μηδενικές οι χρεώσεις, για όποια τράπεζα και αν είναι ο λογαριασμός μας. Αυτό είναι ξεκάθαρο.

Και επειδή άκουσα πάρα πολλά όσον αφορά τις παρεμβάσεις των τραπεζών, κατά καιρούς έχουμε ακούσει δεκάδες κραυγές, φωνές, λόγια επικριτικά για τις τράπεζες. Πράγματι, οι τράπεζες πολλές φορές λειτουργούν και καταχρηστικά και δυσκολεύουν τη ζωή και της αγοράς και των πολιτών και αυτών οι οποίοι θέλουν να έχουν ρευστότητα και αυτών οι οποίοι θέλουν να αποκτήσουν ένα σπίτι. Είναι δύσκολες οι διαδικασίες πραγματικά και ταλαιπωρούν τον κόσμο. Όμως, ποιοι έκαναν, τελικά, πραγματικά παρεμβάσεις στις τράπεζες; Ποιοι προσπαθούν, σε ένα σύστημα το οποίο είναι εκτός του ελέγχου της Κυβέρνησης, να κάνουν πραγματικά παρεμβάσεις και να νομοθετήσουν; Ας το σκεφτούμε και ας προβληματιστούμε, σε αυτά τα έξι χρόνια ποιοι έκαναν πραγματικές παρεμβάσεις με κοινωνικό αποτύπωμα απέναντι στους πολίτες, στις τράπεζες;

Επίσης, απευθυνόμενος στον συνάδελφο της Νέας Αριστεράς τον κ. Ηλιόπουλο, ο οποίος μίλησε για την ΑΑΔΕ και είπε ότι επιβλήθηκε στη χώρα, θα ήθελα να του υπενθυμίσω ότι στην ίδια την Επιτροπή, την οποία κάναμε πριν λίγες ημέρες, ο κ. Τσακαλώτος είπε ότι δεν επιβλήθηκε ποτέ στη χώρα. Ήταν μια ιδέα την οποία την πρότεινε ο κ. Βαρουφάκης, προκειμένου να δοθεί στην Τρόικα και προκειμένου να έχουμε ένα εργαλείο διαπραγμάτευσης μαζί τους. Άρα, δεν επιβλήθηκε η ΑΑΔΕ στη χώρα. Την φτιάξαμε και την προτείναμε μόνοι μας. Η προηγούμενη Κυβέρνηση το έκανε.

Και από εκεί και πέρα, εάν αυτή η ΑΑΔΕ -ασχέτως ποιος την πρότεινε, ποιος την εφάρμοσε, ποιος την έφερε- λειτουργεί σωστά ή όχι, είναι ένα ζήτημα το οποίο πρέπει να το εξετάσουμε. Τον έλεγχό της, επίσης, είναι ένα ζήτημα που πρέπει να τον εξετάσουμε και τον κοινοβουλευτικό έλεγχό της πρέπει να τον εξετάσουμε και να το συζητήσουμε. Αλλά, αυτό είναι ένα άλλο θέμα.

Αυτήν τη στιγμή και επί πολλά χρόνια η ΑΑΔΕ λειτουργούσε και ως ελεγκτής και ως ελεγχόμενος -γιατί και αυτό το κατήγγειλε το ΠΑΣΟΚ- αλλά το έκανε με μια πρακτική η οποία βοηθούσε και τους πολίτες και την εφαρμογή της φορολογικής πολιτικής και στο να είναι δίκαιη και ακριβής σε αυτά τα οποία εισπράττει και ελέγχει, σε πολλαπλά παραδείγματα όπως έχουμε δει μέχρι σήμερα. Τα υπόλοιπα είναι ένα φιλοσοφικό και ένα ουσιαστικό ζήτημα, τα οποία θα μπορούσαμε να κάνουμε σε μια άλλη συζήτηση.

Και κάτι τελευταίο, όσον αφορά αυτά τα οποία ακούστηκαν σε σχέση με το ΣΔΟΕ. Το ΣΔΟΕ μπαίνει σε μια Ανεξάρτητη Αρχή. Από εποχής διακυβέρνησης του ΣΥΡΙΖΑ ξεκίνησε ένα μεγάλο κομμάτι του ΣΔΟΕ και μπήκε στη Γενική Γραμματεία Δημοσίων Εσόδων. Επίσης, το γεγονός ότι ενσωματώνεται ως Διεύθυνση -δεν καταργείται, επαναλαμβάνω- και αυτό είναι ξεκάθαρο μέσα στο νομοσχέδιο, θα συνεχίσει να λειτουργεί κανονικά όπως λειτουργούσε, χωρίς καμία απολύτως πρόθεση να παραμεριστεί, με την ίδια παρεμβατικότητα που μπορεί να κάνει η εισαγγελία απέναντι στους προανακριτικούς και ανακριτικούς υπαλλήλους που είναι -και συνεχίζουν να είναι- οι υπάλληλοι του ΣΔΟΕ.

Επομένως, το γεγονός ότι ο έλεγχος του ΣΔΟΕ περνάει σε μια Ανεξάρτητη Αρχή, μακριά από τον έλεγχο της κεντρικής εξουσίας και της Κυβέρνησης, αυτό νομίζω είναι προς το δημόσιο συμφέρον και όχι προς το συμφέρον της εκάστοτε κυβέρνησης που μπορεί να το χρησιμοποιήσει δυνητικά, αθέμιτα και ανήθικα.

Κλείνω, κύριε Πρόεδρε και με μια μικρή αναφορά για το θέμα του χθεσινοβραδινού αγώνα και αυτά τα οποία ακούστηκαν. Πρώτα απ’ όλα, το προνόμιο της ευαισθησίας δεν υπάρχει για κανέναν. Όλοι είμαστε ευαίσθητοι και αλληλέγγυοι σε αυτό που συμβαίνει στη Γάζα, απέναντι στον Παλαιστινιακό λαό. Όλοι έχουμε τις ίδιες ευαισθησίες και για όλους μας είναι ενοχλητικό να βλέπουμε τέτοιες τραγικές εικόνες. Όμως, όταν διεξάγεται ένας αθλητικός αγώνας και στον αθλητικό αγώνα συμμετέχουν αθλητές οι οποίοι θα πρέπει να προστατευθούν, το γεγονός ότι η Αστυνομία προσπαθεί να προστατέψει, κατά την έξοδο των αθλητών, τους αθλητές αυτούς, δεν είναι κάτι το οποίο θα έπρεπε να μας ερεθίζει και θα έπρεπε να μας διεγείρει αρνητικά απέναντί τους.

**ΓΕΩΡΓΙΟΣ ΚΑΡΑΜΕΡΟΣ:** Δεν είπα αυτό εγώ.

**ΜΙΧΑΗΛ ΛΙΒΑΝΟΣ:** Ναι, επειδή είπε για προσαγωγές ο κ. Ηλιόπουλος και συλλήψεις. Ό,τι έγινε και η ένταση η οποία υπήρξε, ήταν κατά την έξοδο των αθλητών, κύριε Ηλιόπουλε, στην οποία…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Όχι, οι προσαγωγές έγιναν πριν μπουν στο γήπεδο.

**ΜΙΧΑΗΛ ΛΙΒΑΝΟΣ:** Δεν το ξέρω αυτό. Εντάξει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μην διακόπτετε.

**ΜΙΧΑΗΛ ΛΙΒΑΝΟΣ:** Αυτά τα οποία δημοσιοποιήθηκαν, πάντως, στα Μέσα Ενημέρωσης ήταν κυρίως κατά την έξοδο των αθλητών.

Επομένως, αυτό έχει σημασία, ότι όλοι οι άνθρωποι απ’ όπου είναι οι αθλητές, σε όποια εθνικότητα και αν ανήκουν, οφείλουν να προστατευθούν. Όπως και όλοι οι τουρίστες, όλοι οι άνθρωποι οι οποίοι επισκέπτονται την Ελλάδα, θα πρέπει να προστατευτούν, ανεξαρτήτως του από πού προέρχονται. Δεν είναι πολιτικό θέμα αυτό, ένα αθλητικό γεγονός.

Ευχαριστώ πολύ, κύριε Πρόεδρε, για την παρέμβαση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα έχει η Πρόεδρος της Πλεύσης Ελευθερίας κυρία Κωνσταντοπούλου. Θα ολοκληρώσουμε με την τοποθέτηση του Υφυπουργού Οικονομικών, κ. Κώτσηρα.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Εχθές επέλεξα να αναφερθώ αποκλειστικά και μόνο στη Δημοκρατία, στην αποκατάστασή της που παραμένει ατελής μέχρι και σήμερα, στην επιλογή να μην παρασταθώ σε αυτή την εκδήλωση δεξίωσης που έγινε και στην επιλογή μου να βρίσκομαι την ίδια ώρα στην συγκέντρωση που πραγματοποίησαν στο Σύνταγμα οργανώσεις, κινήματα, η παλαιστινιακή κοινότητα, αλληλέγγυοι, για τον λαό της Παλαιστίνης, που έχει ανάγκη όσο ποτέ την αλληλεγγύη όλων μας, έχει ανάγκη όσο ποτέ να κινητοποιήσουμε με κάθε τρόπο, με κάθε μέσο, κάθε δύναμη για να πάψουν να πεθαίνουν παιδιά, τα οποία δεν χάνουν τη ζωή τους από κάποιο φυσικό φαινόμενο για να μας λέτε ότι λυπάστε. Διαπράττεται έγκλημα.

Διαπράττεται έγκλημα και το έγκλημα αυτό το διαπράττουν κυβερνητικές κρατικές δυνάμεις της κυβέρνησης Νετανιάχου, του κράτους του Ισραήλ, με το οποίο διαπλέκεται η Κυβέρνηση της Νέας Δημοκρατίας, συναλλάσσεται η Κυβέρνηση της Νέας Δημοκρατίας και ελέγχεται η Κυβέρνηση της Νέας Δημοκρατίας και ο ίδιος ο Πρωθυπουργός γιατί παρέχει κάλυψη στον διεθνή εγκληματία Νετανιάχου, που είναι και καταζητούμενος από το Διεθνές Ποινικό Δικαστήριο.

Τέσσερις Αρχηγοί κοινοβουλευτικών κομμάτων απευθύναμε εδώ και μήνες επιστολή στον Πρωθυπουργό για να σταματήσουν οι στρατιωτικές σχέσεις με το Ισραήλ και δεν έχουν σταματήσει. Η δική μας άποψη, της Πλεύσης Ελευθερίας, την οποία διατυπώσαμε από την αρχή, από τον Οκτώβριο του 2023, είναι να διακοπούν και οι διπλωματικές και οι εμπορικές σχέσεις. Στηρίζουμε το κίνημα BDS, Boycott Divest Sanctions, μποϊκοτάζ στα ισραηλινά προϊόντα, αποεπένδυση και κυρώσεις.

Περιμένουμε μια αξιόπιστη απάντηση -ρώτησα και τον κ. Μητσοτάκη και έπεσε μπλόκο στα μέσα ενημέρωσης επί ενάμισι μήνα- ποιος σας πληρώνει. Ποιος σας πληρώνει; Ποιος σας πληρώνει για να μη λέτε λέξη για αυτή τη γενοκτονία; Ποιος σας πληρώνει για να κάθεστε ήσυχα την ώρα που βλέπουμε να πεθαίνουν σκελετωμένα μωρά και παιδιά από την πείνα, να βλέπουμε δηλαδή εικόνες του Β΄ Παγκοσμίου Πολέμου, κύριοι. Εικόνες Ολοκαυτώματος βλέπουμε και δεν αντιδράτε.

Λυπάστε λέτε; Τι κάνετε; Πώς πιέζετε τον Πρωθυπουργό και την Κυβέρνηση, αν λυπάστε; Απευθύνομαι στον μοναδικό παριστάμενο Βουλευτή της Νέας Δημοκρατίας που είναι και εισηγητής και έχει πράγματι ένα άλλο ήθος στις τοποθετήσεις του κι εμένα μου αρέσει να διακρίνω τους ανθρώπους. Το ότι λυπάστε δεν αρκεί. Ούτε να μας λέτε ότι δεν σας αρέσουν οι εικόνες και σας λυπούν. Τι κάνετε; Διότι μπορείτε να κάνετε πράγματα. Έχετε την πρόσβαση να κάνετε πράγματα και να πιέσετε τον κ. Μητσοτάκη και να του πείτε αυτό το οποίο λένε οι πολίτες του Ισραήλ και οι Εβραίοι σε όλον τον κόσμο, «όχι στο όνομά μας», κύριοι. Όχι στο όνομά μας. Γιατί στο όνομά σας γίνεται η γενοκτονία. Το καταλαβαίνετε;

Εσείς στηρίζετε αυτή την κυβέρνηση. Εσείς τη στηρίζετε και της δίνετε το όπλο και το εργαλείο για να διευκολύνει τον Νετανιάχου και βεβαίως αποδείχθηκε. Υπήρξε δημόσια ανακοίνωση της Φραντσέσκα Αλμπανέζε, αυτής της ηρωικής γυναίκας που είναι στοχοποιημένη επειδή ως ειδική εμπειρογνώμονας του ΟΗΕ λέει την αλήθεια για τη γενοκτονία, που είπε ότι οφείλουν απαντήσεις και εξηγήσεις οι κυβερνήσεις Ελλάδας, Ιταλίας, Γαλλίας, γιατί επέτρεψαν την υπέρπτηση του Νετανιάχου από τον εναέριο χώρο τους. Δηλαδή, επέτρεψαν να διέλθει και δεν συνέλαβαν καταζητούμενο από το Διεθνές Ποινικό Δικαστήριο.

Ο κ. Γεραπετρίτης μου απάντησε επισήμως στο Εθνικό Συμβούλιο Εξωτερικής Πολιτικής που έγινε τη Δευτέρα: «Δεν γνωρίζαμε ότι ήταν ο Νετανιάχου μέσα». Έτσι το εξήγησε, ότι δεν γνώριζε ότι ήταν ο Νετανιάχου. Τώρα γνωρίζουμε όμως. Τώρα γνωρίζουμε. Ο Γενικός Γραμματέας του ΟΗΕ απευθύνει καθημερινές εκκλήσεις για την προστασία των παιδιών. Αν δεν ορρωδείτε και αν δεν είστε ευαίσθητοι για γυναίκες, άνδρες και γέροντες, για τα παιδιά, επιτέλους, δεν συγκινείστε; Τι πρέπει να γίνει; Τι πρέπει να γίνει; Τι θα πείτε στα παιδιά σας; Τι κάνατε; Έχετε εσείς την απόλυτη εξουσία, την απόλυτη πρόσβαση. Γιατί το επιτρέπετε;

Η Γαλλία δήλωσε ότι τον Σεπτέμβριο θα αναγνωρίσει το παλαιστινιακό κράτος. Βεβαίως, το γαλλικό κράτος έχει μεγάλες αμαρτίες σε σχέση με το παλαιστινιακό, όπως και άλλα κράτη. Όμως διαφοροποιούνται. Η Ισπανία έχει πάρει πια θέση. Εσείς γιατί; Γιατί σύρετε τη χώρα σε αυτήν την ντροπιαστική και ανίερη συμμαχία που δεν εκφράζει τον ελληνικό λαό; Ο κ. Τασούλας, που πια είναι οικοδεσπότης στο Προεδρικό Μέγαρο, είναι αυτός που φώτισε τη Βουλή των Ελλήνων με τη σημαία του κράτους του Ισραήλ όταν ξεκίνησε η κλιμάκωση των διεθνών εγκλημάτων που διαπράττονται εδώ και δεκαετίες και αναβιβάστηκαν σε ενεργή και κλιμακούμενη γενοκτονία.

Ο ελληνικός λαός ποτέ δεν νομιμοποίησε αυτά τα εγκλήματα. Ήταν πάντα αλληλέγγυος στους Παλαιστινίους, που είναι ένας αδελφός λαός. Και τους χρωστάμε στήριξη και αλληλεγγύη. Τους την οφείλουμε ως άνθρωποι. Ο δικός μας λαός δέχτηκε και στηρίχθηκε στη διεθνή αλληλεγγύη κάθε φορά που συγκρούσθηκε με τέρατα.

Χθες εμείς επιλέξαμε να είμαστε σε αυτήν την διαδήλωση και όχι σε ένα περίκλειστο περιβάλλον, που μου προξένησε και πολλά συναισθήματα όταν είδα τις εικόνες. Και επιλέξαμε μετά να περάσουμε το υπόλοιπο της ημέρας της 24 Ιουλίου με έναν πραγματικό αγωνιστή του αντιδικτατορικού αγώνα, τον Νίκο Κωνσταντόπουλο, έναν άνθρωπο που συνελήφθη, φυλακίστηκε, βασανίστηκε άγρια. Ουδέποτε λύγισε, ουδέποτε υπέστειλε τη σημαία του αγώνα, ουδέποτε πρόδωσε τους συντρόφους του, ουδέποτε εξαργύρωσε τους αγώνες του. Είναι η ζωντανή ιστορία της αγωνιστικής αντιδικτατορικής δράσης για την οποία στην ομιλία του χθες ο Πρόεδρος της Δημοκρατίας Τασούλας δεν είχε μια λέξη να πει. Δεν είχε μια λέξη.

Μίλησε ο Πρόεδρος της Δημοκρατίας για την αποκατάσταση της Δημοκρατίας και νομίζαμε ότι αποκατέστησε τη Δημοκρατία ο Καραμανλής και η Νέα Δημοκρατία. Αυτά ακριβώς είπα χτες όταν εξήγησα γιατί δεν θα είμαι σε αυτή την εκδήλωση. Αλήθεια; Ο Καραμανλής αποκατέστησε τη Δημοκρατία; Είναι έργο κομματικό; Δεν δώσανε τη ζωή τους και την ελευθερία τους τόσοι άνθρωποι που βασανίστηκαν και άλλοι δολοφονήθηκαν, εκτελέσθηκαν; Καμία αναφορά. Δεν υπήρξε Πολυτεχνείο, δεν υπήρξαν αγωνιστές, δεν υπήρξε τίποτα. Υπήρξε ο Καραμανλής που ήρθε και αποκατέστησε τις ανωμαλίες. Αυτό ακούσαμε χτες από τον κ. Τασούλα. Είναι πραγματικά προκλητική αυτή η προσπάθεια παραποίησης και παραχάραξης της ιστορίας που έφτασε να συνδέει, τελικώς, την αποκατάσταση της Δημοκρατίας με την κομματική σας διαδρομή. Μα, για όνομα του Θεού! Για όνομα του Θεού! Πού θα σταματήσετε; Πού θα σταματήσετε;

Νομιμοποίησε -λέει- το ΚΚΕ. Ποιος το είχε στην παρανομία; Ο ίδιος δεν το είχε στην παρανομία; Για να θυμόμαστε και τις πραγματικότητες.

Αλλά εμένα μου έκανε εντύπωση και η αναφορά στην Κύπρο, γιατί σε καμία από τις εκδηλώσεις μνήμης για το πραξικόπημα και την εισβολή και κατοχή δεν παρέστη ο Πρόεδρος Δημοκρατίας και κανένας Υπουργός. Σε επίπεδο Υφυπουργού και Βουλευτή εκπροσωπήθηκε η Κυβέρνησή σας. Αλλά και ο Φάκελος της Κύπρου, που πήρα την απόφαση το 2015 -κρατιόταν επτασφράγιστος σαράντα χρόνια τότε, είναι ο φάκελος που αποδεικνύει την προδοσία, κρατιόταν εδώ στη Βουλή σαράντα χρόνια- ως Πρόεδρος της Βουλής αυτούς τους έξι μήνες της θητείας μου, οκτώ με τα διαστήματα της προεκλογικής περιόδου, αποφάσισα αυτό που δεν είχε αποφασιστεί σαράντα χρόνια, μαζί με τον ομόλογό μου, τον Γιαννάκη Ομήρου, τον Πρόεδρο της Βουλής των Αντιπροσώπων. Έχουν περάσει δέκα χρόνια και ο Φάκελος δεν έχει δοθεί πλήρως στη δημοσιότητα. Σε τόμους τον δημοσιοποιούν λίγο-λίγο, ο επόμενος Πρόεδρος Βούτσης και ο μεθεπόμενος Τασούλας, που λογόκρινε και το περιεχόμενο, τι θα δημοσιευτεί τι δεν θα δημοσιευθεί.

Μου έκανε πραγματικά μεγάλη εντύπωση αυτό που άκουσα και αυτό που είδα χθες, όπως μου έκανε εντύπωση -δεν μπορώ να μην το πω- και η παρουσία του κ. Χατζηδάκη ως πολιτικού αρχηγού ανάμεσα στον κ. Ανδρουλάκη και τον κ. Κουτσούμπα. Τι συμβολίζει η παρουσία Χατζηδάκη εκεί, ενός παρακολουθούμενου Υπουργού, που δεν άνοιξε το στόμα του να πει τίποτε για την παρακολούθησή του; Δηλαδή, είναι η ζωντανή απόδειξη. Ούτε άσκησε τα δικαιώματά του. Και όποτε τον ρωτήσαμε, ψέλλιζε ότι είναι αναρμόδιος και ότι έχει απαντήσει, ενώ δεν απάντησε ποτέ. Παρακολουθούμενος ίσον εκβιαζόμενος. Τι συμβολίζει αυτή η παρουσία χθες; Πόσο πραγματικά δηλωτική είναι;

Εμείς, λοιπόν, νομίζω ότι είχαμε και σωστή επιλογή και καλύτερη παρέα εχθές ανάμεσα στους ανθρώπους, ανάμεσα στους αλληλέγγυους στην Παλαιστίνη, στους Παλαιστίνιους της παλαιστινιακής παροικίας εδώ στην Ελλάδα, στους ανθρώπους των κινημάτων και στη συνέχεια με τον Νίκο Κωνσταντόπουλο, οπότε δεν το μετανιώνουμε. Νομίζω ότι καλό είναι να κρατάει κανείς την αλήθεια του και να μην ενδίδει σε αυτήν την αμπαλαρισμένη με ωραίο περιτύλιγμα ψεύτικη πραγματικότητα.

Για το νομοσχέδιο θα ήθελα να κάνω κάποιες επισημάνσεις, αφού πρώτα δώσω μια απάντηση στον αγαπητό Υπουργό Οικονομικών που ήταν χθες εδώ στην ομιλία μου. Δεν ήμουν εγώ το πρωί στη δική του, αλλά τον άκουσα χθες να λέει ότι ανάμεσα στο δίλημμα Τσίπρας ή Πιτσιλής επιλέγουμε Πιτσιλή, είπε ο κ. Πιερρακάκης. Με τη διαφορά, όμως, ότι Τσίπρας ίσον Πιτσιλής, γιατί το είπε και αυτό ο κ. Πιερρακάκης. Τον Πιτσιλή ο Τσίπρας τον έβαλε και αυτό είναι το πιο δηλωτικό του τι πραγματικά συμβαίνει. Ο Πιτσιλής πάντως είναι ο επικεφαλής της ΑΑΔΕ, ο οποίος δεν έχει ασκήσει μέχρι σήμερα καμία διαδικασία για τις αξιώσεις της χώρας έναντι του γερμανικού κράτους, ενώ έχει στα χέρια του την έκθεση του Γενικού Λογιστηρίου του κράτους για τις γερμανικές οφειλές. Δεν έχει ασκήσει -και αυτό είναι απιστία σε βάρος του δημοσίου- αρμοδιότητες για εκείνα τα οποία οφείλει. Συνολικά θα έλεγα ότι η στάση της ΑΑΔΕ, της υποτιθέμενης Ανεξάρτητης Αρχής Δημοσίων Εσόδων -που μόνο ανεξάρτητη δεν είναι, είναι το όργανο της τρόικας των δανειστών στην Ελλάδα με τους οποίους συνηλλάγησαν όλες οι κυβερνήσεις και η σημερινή και όλοι οι πρωθυπουργοί και ο σημερινός- είναι η πρώτη υπεύθυνη για το όργιο στον ΟΠΕΚΕΠΕ, η πρώτη μετά τον κ. Μητσοτάκη. Είναι η πρώτη υπεύθυνη. Πώς κάνανε βόλτα ιδιοκτησίες και άλλαζαν ονόματα τα Ε9 και δηλώναν ιδιοκτήτες βοσκοτοπιών διάφοροι άσχετοι και γνωστοί και μη εξαιρετέοι από εσάς και δεν το έπαιρνε μυρωδιά η ΑΑΔΕ;

Άρα, η υπαγωγή του ΟΠΕΚΕΠΕ στην ΑΑΔΕ είναι «βάλαμε τον λύκο να φυλάει τα πρόβατα» κατά κυριολεξία. Είναι προκλητικό να μας λέει ο κ. Μητσοτάκης και να έρχεται το νομοσχέδιο αυτό να φέρνει την επισημοποίηση της βάσης της διαπλοκής και των σκανδάλων. Επειδή εμείς θα ψηφίσουμε την εξεταστική επιτροπή και θα επιμείνουμε να γίνει και προανακριτική επιτροπή, όταν θα συγκροτηθεί η εξεταστική επιτροπή, ετοιμαστείτε να απαντήσετε αν θα έρθει πρώτος ο κ. Μητσοτάκης να καταθέσει. Γιατί το μέγα ερώτημα είναι γιατί άλλαζε τους διοικητές, τους προέδρους του ΟΠΕΚΕΠΕ και τους Υπουργούς Αγροτικής Ανάπτυξης επί έξι χρόνια σαν τα πουκάμισα. Γιατί τους άλλαζε; Μα γιατί αυτή είναι μια πάρα πολύ πρόσφορη τεχνική για να συντηρείς μια οικονομική εγκληματικότητα δομημένη και να κρατάς ομήρους όλους τους εμπλεκόμενους. Οπότε θα πρέπει να ετοιμαστείτε.

Είναι βεβαίως προκλητικές οι δηλώσεις του Κυβερνητικού Εκπροσώπου Μαρινάκη, ότι διώκονται οι καημένοι, ο κ. Βορίδης και ο κ. Αυγενάκης, γιατί εφαρμόσανε -λέει- την τεχνική λύση των νόμων του ΣΥΡΙΖΑ. Όχι, δεν διώκονται γι’ αυτό. Διώκονται γιατί οργίασε η διασπάθιση δημοσίου χρήματος που προοριζόταν για πραγματικούς αγρότες και πήγε στα γαλάζια στελέχη και στους φίλους του κ. Μητσοτάκη και στους τοπάρχες, κομματάρχες, γαλάζιους συνδικαλιστές, στους οποίους επαφέθηκε ο κ. Μητσοτάκης για να αυξήσει τα εκλογικά ποσοστά της Νέας Δημοκρατίας. Και αυτό το ομολόγησε, απλώς είπε ότι ήταν για λίγες ψήφους, ενώ είναι σαφές ότι έγινε και για πολλές ψήφους, αλλά και με τεράστια ανταλλάγματα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω**,** κύριεΠρόεδρε.

Εμείς δεν θέλουμε να είμαστε ισοπεδωτικοί. Καλωσορίζουμε αρκετές διατάξεις και πρωτοβουλίες που έχουν αναληφθεί. Καλωσορίζουμε την πρωτοβουλία για παραίτηση του ελληνικού δημοσίου από εφέσεις που αφορούν υποθέσεις κρατικών εγκλημάτων, όπως το έγκλημα στο Μάτι και το έγκλημα στη Μάνδρα, αλλά περιμένουμε να κάνετε το ίδιο και με το έγκλημα στα Τέμπη χωρίς να χρειάζεται να διέλθουν από τη δικαστική εξουθένωση της εξάντλησης των ενδίκων μέσων τα θύματα.

Θα περιμέναμε επίσης και περιμένουμε και θα το ζητήσουμε μια ενεργή πρωτοβουλία του Υπουργείου Οικονομικών σε σχέση με τις αξιώσεις του ελληνικού δημοσίου για όλα τα οικονομικά εγκλήματα, για όλα τα οικονομικά εγκλήματα σε βάρος του δημοσίου, που δεν ασκεί δυστυχώς ούτε αγωγές και κάποιες φορές ασκεί προσχηματικές αγωγές που απορρίπτονται.

Πρέπει να δούμε τι έγινε με την υπόθεση Novartis. Πρέπει να δούμε τι γίνεται με αυτές τις μείζονες υποθέσεις της Siemens, των εξοπλιστικών, της σύμβασης 717, της βαριάς εγκληματικότητας σε βάρος του Δημοσίου, που το Δημόσιο χάνει τις προθεσμίες, δεν παρίσταται, δεν εμφανίζεται, χάνει τη δίκη και δεν ασκεί το ένδικο μέσο την ώρα που ξεθυμαίνει εναντίον των απλών πολιτών.

Η Πλεύση Ελευθερίας -κωδικοποιημένα θα τα πω για να κλείσω- έχει καταθέσει συγκεκριμένες προτάσεις για το φορολογικό, που δεν έχετε ακόμα ούτε εξετάσει ούτε απαντήσει. Βεβαίως, έχουν αλλάξει οι Υπουργοί και στο Υπουργείο αυτό και περιμένουμε για λίγο.

Έχουμε καταθέσει ειδικές προτάσεις για την απαλλαγή από το ΦΠΑ των ευάλωτων ομάδων, των πληγεισών και παραμεθόριων περιοχών, των νησιωτικών περιοχών, των πολύτεκνων και τρίτεκνων, των ατόμων με αναπηρία, αλλά και της νέας γενιάς και των νέων ζευγαριών. Τα έχουμε καταθέσει αναλυτικά επί προκατόχων σας. Μόνο ο κ. Πετραλιάς είναι εκεί σταθερός, γιατί είναι ο επίσης σταθερός αντεπιστέλλων των δανειστών. Περιμένουμε τις απαντήσεις.

Περιμένουμε τις απαντήσεις στην πρότασή μας, που κλείνει νομίζω ενάμιση χρόνο πια, για απόδοση -όχι απλώς φορολόγηση- των υπερκερδών των τραπεζών, που είναι 4 δισεκατομμύρια κάθε χρόνο, αλλά και επιστροφή από τις τράπεζες των χρημάτων των ανακεφαλαιοποιήσεων. Και περιμένω τα άλλα κόμματα τι θα πουν. Αυτά είναι χρήματα του ελληνικού λαού, είναι χρήματα του Ελληνικού Δημοσίου και θα πρέπει να επιστραφούν τώρα που οι τράπεζες πια κερδοσκοπούν αγρίως σε βάρος της κοινωνίας και των πολιτών.

Σωστή η πρωτοβουλία να ανασχεθεί η αισχροκέρδεια, που παρατηρήθηκε στα ATM, αλλά αυτό είναι η κορυφή του παγόβουνου σε σχέση με την καταδυνάστευση του πολίτη από τις τράπεζες και σε σχέση με το όργιο των κατασχέσεων και εξώσεων μετά από πλειστηριασμούς με επισπεύδοντα αυτά τα μορφώματα, τα funds -που όλοι μαζί τα δημιουργήσατε οι συγκυβερνήσαντες και παρακυβερνήσαντες- τα οποία δεν έχουν καμία νομική βάση ούτε συνταγματική νομιμοποίηση και αλωνίζουν στη χώρα σαν να τους ανήκει.

Κυρίες και κύριοι, η Πλεύση Ελευθερίας θα συνεχίσει να πιέζει. Πρέπει να πω ότι -και αυτό το οφείλω στην Ευρωβουλευτίνα μας, τη Μαρία Ζαχαρία- η Μαρία η Ζαχαρία, η Ευρωβουλευτίνα, που είναι μόνη της χωρίς να ανήκει σε ομάδα χωρίς τα προνόμια των ομάδων, αλλά με την αποφασιστικότητα της Πλεύσης Ελευθερίας, αυτή που μας χαρακτηρίζει, είναι εκείνη η οποία αποκάλυψε τη μη συμμόρφωση της Ελλάδας με την Οδηγία για την απαλλαγή ΦΠΑ.

Και κύριοι του ΣΥΡΙΖΑ, που επαίρεστε και την αναφέρετε, θα έπρεπε να πείτε και ποιος είναι αυτός που το αποκάλυψε. Δεν διεκδικούμε κάποια πνευματικά δικαιώματα, αλλά το πολιτικό fair play προϋποθέτει όταν γίνεται οτιδήποτε καλό από οποιονδήποτε να το λέμε. Όπως κάνουμε εμείς, που δεν διστάζουμε, ακόμα και στην Κυβέρνηση άμα κάνει κάτι καλό, που δεν κάνει πολύ συχνά, αλλά και στην Κυβέρνηση όταν κάνει κάτι καλό, της το πιστώνουμε και στα άλλα κόμματα. Τι το κρύβετε τόσο καιρό; Μιλάτε, μιλάτε, μιλάτε. Πείτε, η Ευρωβουλευτίνα της Πλεύσης Ελευθερίας το ανέδειξε με ερώτησή της στην Κομισιόν, που απαντήθηκε από την Κομισιόν και τώρα τρέχει η Ελλάδα να συμμορφωθεί.

Κυρίες και κύριοι, η δημοκρατία είναι υπόθεση καθημερινή. Ο αγώνας για τη διαφάνεια είναι αγώνας καθημερινός. Η δική μας θέση και στάση είναι διαφανής και η κοινωνία, παρά τις προσπάθειες της Κυβέρνησης, παραμένει αισιόδοξη και στο τέλος θα νικήσει.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συνεδρίαση με την τοποθέτηση του Υφυπουργού Εθνικής Οικονομίας και Οικονομικών, του κ. Κώτσηρα.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά από μία ενδελεχή συζήτηση του νομοσχεδίου που έγινε και στις επιτροπές, αλλά και στην Ολομέλεια κατά τη διάρκεια των δύο αυτών ημερών, νομίζω ότι έχουν ειπωθεί σχεδόν τα πάντα. Έχει γίνει μια σοβαρή ανάλυση των ζητημάτων ενός σημαντικού νομοθετήματος, όπως είναι ο Εθνικός Τελωνειακός Κώδικας, ένα νομοθέτημα το οποίο μετά από δύο και πλέον δεκαετίες αναμορφώνει ένα σύνθετο νομικό περιβάλλον, όπως είναι το περιβάλλον της τελωνειακής νομοθεσίας, ενισχύοντας τον ψηφιακό μετασχηματισμό, ενισχύοντας την επιτάχυνση των τελωνειακών διαδικασιών, την απλοποίηση αυτών, την εξυπηρέτηση των πολιτών, των επιχειρήσεων, την μείωση του διοικητικού φόρτου για τους πολίτες και τις επιχειρήσεις.

Είναι, επίσης, δεδομένο και θα συμφωνήσω με τους συναδέλφους, που το έθεσαν, ότι είναι ένα μεγάλο νομοσχέδιο, το οποίο έχει το βάρος να μπορέσει ταυτοχρόνως να κωδικοποιήσει, να μπορέσει να ενισχύσει τη διαφάνεια, να μπορέσει να προσαρμοστεί με τον ενωσιακό κανονισμό και την ενωσιακή νομοθεσία, αλλά παραλλήλως να μπορέσει να ενισχύσει τη διαφάνεια των συναλλαγών, την ασφάλεια αυτών, την πάταξη της φοροδιαφυγής, τους μηχανισμούς ελέγχου του λαθρεμπορίου και παράλληλα, να μπορέσει να στηρίξει φορολογικές παρεμβάσεις, οι οποίες επιλύουν ζητήματα ετών, τα οποία έχουν έντονο κοινωνικό πρόσημο.

Ο εισηγητής της Νέας Δημοκρατίας, ο κ. Λιβανός αναφέρθηκε με πολύ μεγάλη ενάργεια και λεπτομέρεια στο συγκεκριμένο νομοσχέδιο, αναφέροντας πολλές από τις διατάξεις, οι οποίες είναι πράγματι κρίσιμες και πράγματι κωδικοποιούν σημαντικά ζητήματα της τελωνειακής νομοθεσίας. Επίσης, επιφέρουν και ουσιαστικές αλλαγές για τις επιχειρήσεις και τους πολίτες.

Η εισαγωγή της ψηφιοποιημένης ιδιόχειρης υπογραφής ελεγκτή και ελεγχόμενου, η ηλεκτρονική κοινοποίηση των πράξεων επιβολής προστίμων, η διεύρυνση του ωραρίου της λειτουργίας των τελωνείων καθώς και η ψηφιοποίηση της διαδικασίας εφοδιασμού πλοίων είναι διατάξεις οι οποίες ουσιωδώς στην καθημερινότητα διευκολύνουν και το κράτος στο να κάνει καλύτερα τη δουλειά του, αλλά και τις επιχειρήσεις και τους πολίτες στις συναλλαγές με τα τελωνεία.

Είναι δεδομένο -και το είπε και ο Υπουργός το πρωί- ότι η τελωνειακή νομοθεσία και ό,τι έχει να κάνει με τις τελωνειακές συναλλαγές είναι έντονα συνδεδεμένο και συνυφασμένο με την ευρωπαϊκή νομοθεσία, με τους δασμούς, με την είσπραξη από το κράτος συγκεκριμένων ποσών, αλλά και με τη διαφάνεια και την καταπολέμηση παραβατικών συμπεριφορών.

Θέλω να το συνδέσω αυτό, κυρίες και κύριοι συνάδελφοι, με μία συζήτηση που ανέκυψε και στις συνεδριάσεις στις επιτροπές, αλλά και στην Ολομέλεια, σε σχέση και με την ψηφιοποίηση των διαδικασιών, αλλά και με την αυστηρή κυρωτική διαδικασία, που έχει ειδικά αυτό το νομοσχέδιο. Όταν μιλάμε για την ψηφιοποίηση των διαδικασιών είναι δεδομένο ότι προσπαθούμε να επιτύχουμε δύο στόχους.

Πρώτος στόχος είναι να διευκολύνουμε τους πολίτες και τις επιχειρήσεις στις συναλλαγές τους με το Δημόσιο, στις συναλλαγές τους με το κράτος. Γνωρίζετε πολύ καλά ότι αυτό έχει γίνει σε πολύ μεγάλη έκταση στην ελληνική δημόσια διοίκηση και είναι μία μεγάλη εθνική κατάκτηση, στην οποία πάνω της οφείλουμε να χτίσουμε, προκειμένου να μπορέσουμε να πάμε σε ένα πιο σύγχρονο περιβάλλον εργασίας.

Είναι, επίσης, δεδομένο ότι η ψηφιοποίηση των διαδικασιών, ειδικά σε ό,τι έχει να κάνει με τη φορολογική συμμόρφωση και ειδικά σε ό,τι έχει να κάνει με την τελωνειακή διαδικασία, στοχεύουν και στην καταπολέμηση της φοροδιαφυγής και του λαθρεμπορίου.

Γίνεται μία τέτοια εθνική προσπάθεια, η οποία βλέπουμε ότι έχει σημαντικά αποτελέσματα. Ήδη, τον προηγούμενο χρόνο είχαμε δύο δισεκατομμύρια ευρώ παραπάνω έσοδα, προκειμένου να μπορέσουμε να εφαρμόσουμε κοινωνικές πολιτικές και να γυρίσει πίσω στην κοινωνία αυτό το φορολογικό μέρισμα -θα το ονόμαζα- από την καταπολέμηση της φοροδιαφυγής, ένα ζήτημα βαθιάς κοινωνικής δικαιοσύνης και βαθιάς κοινωνικής συνοχής. Θα περίμενα, αν μη τι άλλο, να αναγνωριστεί ότι αυτή η προσπάθεια έχει συγκεκριμένα κοινωνικά χαρακτηριστικά, κοινωνικής δικαιοσύνης και κοινωνικής ισότητας.

Διότι δεν μπορούμε να συζητάμε εδώ για ζητήματα που αφορούν στην πραγμάτωση της κοινωνικής δικαιοσύνης και της ισότητας, μια προσπάθεια που κάνουμε να μην υπάρχουν πολίτες δύο κατηγοριών, όπου κάποιοι νομίζουν ότι είναι έξυπνοι έναντι του δημοσίου ταμείου και κάποιοι είναι βλάκες έναντι του δημοσίου ταμείου. Το ίδιο και στις επιχειρήσεις να μην είναι δύο ειδών επιχειρήσεις, κάποιες που θα βρίσκουν τον τρόπο να εκφεύγουν των διαδικασιών που προβλέπει η εθνική νομοθεσία, για να μπορέσουν να είναι σε αναντίστοιχη ανταγωνιστική κατάσταση με κάποιες άλλες. Η ισότητα, λοιπόν, και στο επιχειρείν, αλλά και στην αντιμετώπιση του πολίτη ως προς τη συμπεριφορά έναντι του κράτους οφείλει να είναι ισότιμη και η ψηφιοποίηση της διαδικασίας, αναμφίβολα, συμβάλλει σε αυτή την κατεύθυνση.

Είναι, επίσης, δεδομένο –και το είπα και στις επιτροπές και δεν έχει κανείς αντίρρηση επ’ αυτού- ότι όλες οι μεταβάσεις σε ψηφιοποιημένες διαδικασίες θέλουν χρόνο και θέλουν εμπέδωση και από τη διοίκηση και από τους πολίτες για να μπορέσουν να εφαρμοστούν στην πλήρη τους διάσταση. Όμως, βλέπουμε τι πρόοδος έχει επιτευχθεί αυτά τα χρόνια με τις ηλεκτρονικές συναλλαγές σε πάρα πολλά επίπεδα της οικονομικής ζωής. Βλέπουμε πόσο και οι ίδιοι οι πολίτες αρχίζουν πλέον και προσαρμόζονται σε αυτά τα δεδομένα και αυτό θα συνεχίσουμε να κάνουμε. Διότι είναι ένα μείζον ζήτημα, πάνω στο οποίο θα μπορέσουμε να χτίσουμε πιο διάφανο κράτος, πιο εύκολη εξυπηρέτηση των πολιτών και προφανώς, περισσότερα έσοδα τα οποία θα γυρίζουν στους πολίτες. Δεν υπάρχει μεγαλύτερη έκφανση κοινωνικής δικαιοσύνης και ισότητας από τη μάχη κατά της φοροδιαφυγής και τη μάχη κατά του λαθρεμπορίου, για τα οποία με το νομοσχέδιο αυτό κάνουμε ένα σημαντικό βήμα σε ένα πολυσύνθετο περιβάλλον.

Άκουσα, επίσης, μια συζήτηση για το θέμα των προστίμων. Το είπαμε και στις επιτροπές. Το ανέφερε ο κ. Κουκουλόπουλος. Αν θέλουμε να κάνουμε τη συζήτηση γενικά στην πορεία της κοινοβουλευτικής αυτής της διαδικασίας, θα έχει ενδιαφέρον. Όμως, εδώ μιλάμε για ένα νομοσχέδιο για το οποίο κατηγορηθήκαμε από κάποιες πλευρές για αυστηρότερες ποινές σε ζητήματα που έχουν να κάνουν κυρίως με θέματα λαθρεμπορίου.

Όταν μιλάμε για τη διάταξη που την ανέφερε ο Υπουργός χθες, για τη δέουσα επιμέλεια, μιλάμε για μία αυστηρή διάταξη. Μιλάμε για μια διάταξη η οποία έχει σοβαρές συνέπειες στην παραβατικότητα, όταν δεν τηρούνται τα μέτρα δέουσας επιμέλειας, σε σχέση με πρατήρια καυσίμων. Μου έκανε, επίσης, εντύπωση όταν μιλάμε εδώ για θέματα προστίμων σε θέματα νοθείας ποτών ή ζητήματα που αφορούν το εμπόριο καυσίμων, θα έπρεπε να είμαστε όλοι συντεταγμένοι ότι χρειαζόμαστε πιο αυστηρό και πιο θεσμικό πλαίσιο.

Δεν μπορούμε να βρίσκουμε τρόπους που μπορεί να είναι επιθυμητοί από κάποια κομμάτια για πιο εύκολες διαδικασίες, όταν αυτή η απλοποίηση των διαδικασιών μπορεί να ανοίξει κενά που έχουν να κάνουν με τη νόθευση των ποτών ή με το λαθρεμπόριο.

Νομίζω ότι η συγκεκριμένη νομοθετική πρωτοβουλία έχει και σε επίπεδο ψηφιοποίησης και σε επίπεδο αυστηροποίησης του νομικού πλαισίου ένα πολύ σημαντικό συμβολικό και ουσιαστικό μήνυμα, το οποίο διευκολύνει το εμπόριο, διευκολύνει τους πολίτες, αλλά ταυτοχρόνως δημιουργεί και ένα αυστηρό διαφανές πλαίσιο. Είναι μια παρακαταθήκη στην οποία προφανώς και στην πορεία θα πρέπει να προσαρμοστούμε εκ νέου. Διότι, όπως είπε ο κ. Πιερρακάκης το πρωί, η συζήτηση της ενωσιακής νομοθεσίας εξελίσσεται και σε επίπεδο Ευρωπαϊκής Ένωσης.

Υπάρχουν πολλά σύνθετα ζητήματα τα οποία πρέπει και εμείς ως χώρα να μπορέσουμε να προσαρμοστούμε. Όμως, το ότι περνάμε σήμερα διάταξη όπου οι τελωνειακές αρχές αποκτούν τη δυνατότητα πρόσβασης σε πληροφοριακά συστήματα των άλλων δημόσιων διωκτικών αρχών, προκειμένου να συντονίζονται και να έχουν πολύ πιο άμεσους ελέγχους, νομίζω ότι είναι μια σημαντική παρακαταθήκη του ελεγκτικού μηχανισμού.

(Στο σημείο αυτό χτυπά το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, συνεχίζω και παρακαλώ να μου δώσετε λίγο χρόνο παραπάνω, αν είναι εύκολο, για να απαντήσω και σε κάποια ζητήματα που τέθηκαν.

Έχουμε –θέλω να το τονίσω αυτό- παρεμβάσεις που αφορούν στην φορολογική και πιο δίκαιη φορολόγηση. Η εξαίρεση από τον υπολογισμό του εισοδήματος από μισθωτή εργασία, της παροχής εργοδότη προς τον εργαζόμενο για την κάλυψη δαπανών νοσηλείας του εργαζομένου ή συγγενικού τους προσώπου είναι σημαντική φορολογική ρύθμιση ουσιώδους κοινωνικής σημασίας.

Η βελτίωση των κανόνων για τη χορήγηση απαλλαγής από το τέλος ταξινόμησης αυτοκινήτων σε τρίτεκνους και πολύτεκνους, έχει μια σημαντική φορολογική, κοινωνική αξία.

Η σημαντική πρόβλεψη για απαλλαγή των τελών ταξινόμησης σε εθελοντικές οργανώσεις που κάνουν μια τεράστια προσπάθεια, προκειμένου να μπορέσουν να ανταπεξέλθουν στα σύνθετα ζητήματα τα οποία αφορούν στην κλιματική αλλαγή και τις προκλήσεις που αντιμετωπίζει η χώρα, ήταν ένα αίτημα και κομμάτων και φορέων και πρωτοβουλία της Κυβέρνησης. Ενώσαμε δυνάμεις, προκειμένου να μπορέσουμε να φέρουμε διάταξη η οποία πραγματικά έχει σημαντική κοινωνική αξία.

Επίσης και η ασφάλεια που δημιουργείται με το μητρώο ιδιοκτησίας διαχείρισης ακινήτων, το οποίο θα είναι ένα πλαίσιο –επανέρχομαι και σε αυτό που είπα προηγουμένως- που θα μπορέσει να διασφαλίσει και να διευκολύνει το κράτος στο να υπάρχει μεγαλύτερη διαφάνεια.

Έχουμε διατάξεις που αφορούν κίνητρα για επιστροφή των Ελλήνων του εξωτερικού στην Ελλάδα. Έχουμε διατάξεις που διευκολύνουν το εμπόριο στις διαδικασίες εφοδιασμού πλοίων. Έχουμε διατάξεις οι οποίες αφορούν επιμέρους ζητήματα συνταξιοδοτικής φύσεως, τα οποία επιλύονται.

Μάλιστα με αφορμή αυτό, να αναφέρω και ένα αίτημα που έχει κάνει η ΠΟΑΣΥ επί του άρθρου του συγκεκριμένου, το 269, αν δεν κάνω λάθος. Σε συνεργασία και σε συνεννόηση με τον κ. Πετραλιά, θα επανέλθουμε εφόσον κάνουμε μία εκ νέου προσπάθεια με το Ελεγκτικό Συνέδριο, προκειμένου να δούμε αν μπορεί να τύχει περαιτέρω βελτίωσης. Είναι, λοιπόν, ένα νομοσχέδιο το οποίο έχει πολλές διατάξεις, και διατάξεις οι οποίες είναι ουσιωδώς κοινωνικές.

Άκουσα αρκετούς συναδέλφους να αναφέρονται σε επιμέρους προβλήματα, όπως ο κ. Φωτόπουλος έθεσε επιμέρους ζητήματα που προκύπτουν τυχόν από την ψηφιοποίηση της διαδικασίας. Πράγματι, υπάρχουν ακόμα νησίδες προβληματικές στη δημόσια διοίκηση τις οποίες πρέπει να αντιμετωπίσουμε. Αυτό θα συνεχίσουμε να κάνουμε και αυτό κάνουμε σε κάθε νομοσχέδιο με αυτή τη στόχευση: βελτίωση της καθημερινότητας του πολίτη, διαφάνεια, καλύτερη είσπραξη εσόδων, επαναφορά αυτών, ειδικά αυτών που είναι από τη φοροδιαφυγή στους πολίτες.

Πάω, κύριε Πρόεδρε, και σε ζητήματα που εκ νέου τέθηκαν και έλαβαν μία περαιτέρω πολιτική διάσταση. Συζητήθηκαν τα υπόλοιπα χθες και με τους πολιτικούς Αρχηγούς και τον Υπουργό, αλλά θα επανέλθω λίγο στο θέμα του ΣΔΟΕ καθότι νομίζω ότι γίνεται μία προσπάθεια να περάσουμε λάθος μηνύματα. Εάν άκουγε κάποιος τη συζήτηση και στις επιτροπές και εδώ θα νόμιζε, κυρίες και κύριοι συνάδελφοι, ότι η Κυβέρνηση μια ανεξάρτητη αρχή την παίρνει και την θέτει υπό τον ελεγκτικό της μηχανισμό.

Εδώ γίνεται το ακριβώς αντίθετο. Η διάταξη είναι πάρα πολύ σαφής και οργανωτικά και υπηρεσιακά και νομικά. Έναν μηχανισμό που έχει προσφέρει πραγματικά στην ελληνική οικονομία και στην ελληνική κοινωνία, τον μεταφέρουμε σε μία ανεξάρτητη αρχή. Ένας μηχανισμός, λοιπόν, ο οποίος ανήκει στην ελληνική Κυβέρνηση, αυτή τη στιγμή μεταφέρεται στην Ανεξάρτητη Αρχή Δημοσίων Εσόδων. Το εάν και κατά πόσον τα κόμματα τα οποία κυβέρνησαν το 2015-2019 συμφωνούν με τον τρόπο δημιουργίας της -ποιος την πρότεινε, πώς δημιουργήθηκε- είναι ένα άλλο θέμα, αλλά δεν θέλουμε εδώ να μπούμε σε μία λογική επιχειρημάτων άνευ αντικειμένου και άνευ υπόβαθρου. Τα δεδομένα παραθέτουμε και ποια είναι τα δεδομένα αυτά;

Το 2015, λοιπόν –επειδή πρέπει να το επαναλάβουμε, γιατί επαναλαμβάνεται συνεχώς και από τους συναδέλφους της Αντιπολίτευσης- ποια ήταν η πρώτη κίνηση που έκανε η κυβέρνηση ΣΥΡΙΖΑ-ΑΝΕΛ εκείνη την περίοδο; Να υπάγει τον επιχειρησιακό έλεγχο του ΣΔΟΕ και άλλων ελεγκτικών μηχανισμών στον Υπουργό Επικρατείας, προφανώς λοιπόν, στον κεντρικό πυρήνα άσκησης της δημόσιας εξουσίας. Και μάλιστα, με το ν. 4320…

**ΓΕΩΡΓΙΟΣ ΚΑΡΑΜΕΡΟΣ:** Επειδή ήταν ο κ. Νικολούδης Εισαγγελέας…

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ενοχλεί, κύριε Καραμέρο, γιατί βλέπω ότι αναπαράγετε ένα αφήγημα το οποίο δεν αντιστοιχεί στην πραγματικότητα.

**ΓΕΩΡΓΙΟΣ ΚΑΡΑΜΕΡΟΣ:.**… ήλεγχε τη διαφθορά!

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ακούσαμε με πάρα πολύ προσοχή.

**ΓΕΩΡΓΙΟΣ ΚΑΡΑΜΕΡΟΣ:** Κι εγώ! Κι εγώ σας άκουσα.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ο ν. 4320/2015, λοιπόν –Μάρτιος, δύο μήνες μετά την ανάληψη της εξουσίας από την Κυβέρνηση ΣΥΡΙΖΑ- τι αναφέρει; Ο αρμόδιος για την καταπολέμηση της διαφθοράς και του οικονομικού εγκλήματος Υπουργός Επικρατείας, μεταξύ άλλων, ασκεί τον επιχειρησιακό έλεγχο της Οικονομικής Αστυνομίας, του Σώματος Δίωξης Οικονομικού Εγκλήματος, των υπηρεσιών εσωτερικού ελέγχου των Υπουργείων και άλλων αρχών.

Τι συνεχίζει και λέει η διάταξη αυτή; Συντονίζει και εποπτεύει τη δράση τους, καθορίζει τις προτεραιότητες των ελεγκτικών του δράσεων και τους αναθέτει τη διενέργεια συντονισμένων ή επιμέρους ελέγχων και διορίζει από κοινού με τους συναρμόδιους Υπουργούς τον Ειδικό Γραμματέα ΣΔΟΕ.

Μιλάμε για έναν οργανισμό ο οποίος ανήκε στον Υπουργό Επικρατείας, δηλαδή, στον στενό πυρήνα άσκησης της εξουσίας και ο οποίος μάλιστα μπορούσε βάσει της νομοθεσίας αυτής να αναθέτει τη διενέργεια ελέγχων.

Και έρχεται σήμερα η Αντιπολίτευση και κυρίως τα κόμματα, τα οποία αναφέρονται σε εκείνη την περίοδο διακυβέρνησης, για να πουν στη δική μας Κυβέρνηση που μεταφέρει το ΣΔΟΕ σε μία ανεξάρτητη αρχή ότι κάνει κάτι το οποίο δήθεν έχει κάποιο δράκο πίσω από το παραμύθι.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κλείνω κύριε Πρόεδρε. Θα μου δώσετε ένα λεπτό.

Κλείνω με το εξής: Ακούστηκαν ζητήματα που αφορούν την εξωτερική πολιτική. Ο κύριος Υπουργός των Εξωτερικών έχει αναφερθεί και έχει απαντήσει επανειλημμένως σε ερωτήσεις και στην κυρία Πρόεδρο και στον Πρόεδρο της Νέας Αριστεράς για τις πρωτοβουλίες που έχει λάβει η χώρα μας σε σχέση με την μεγάλη ανθρωπιστική κρίση, που υπάρχει στην Παλαιστίνη, για την προσπάθεια που ανέλαβε ως μη μόνιμο μέλος του Συμβουλίου Ασφαλείας του ΟΗΕ με 80 κράτη, προκειμένου να υπάρξει κοινή δήλωση με πρωτοβουλία της Ελλάδας της χώρας μας για όλα αυτά που λαμβάνουν χώρα, για την προστασία των αμάχων, για την ανθρωπιστική βοήθεια που έχουμε στηρίξει, όλες πρωτοβουλίες, για την πρωτοβουλία της ελληνικής Κυβέρνησης να αναλάβουν τα κράτη μέλη της Ευρωπαϊκής Ένωσης να περιθάλψουν παιδιά από την Παλαιστίνη. Και η Ελλάδα ήδη έχει αναλάβει τέτοιες πρωτοβουλίες.

Οπότε νομίζω ότι η επιλεκτική ευαισθησία εδώ δεν έχει κανένας. Η χώρα μας ασκεί μια υπεύθυνη εξωτερική πολιτική με πίστη στο ανθρωπισμό και με πρωτοβουλίες που έχουν ληφθεί από τον ίδιο τον Υπουργό Εξωτερικών της Ελλάδας και στο πλαίσιο του ρόλου μας ως χώρα ως μη μόνιμο μέλος του Συμβουλίου Ασφαλείας του ΟΗΕ.

Πριν κλείσω, να πω το εξής. Γίνεται μια συζήτηση και έγινε και από την πλευρά του ΣΥΡΙΖΑ και από την πλευρά του συναδέλφου μου στη δυτική Αττική του κ. Τσοκάνη. Κοιτάξτε, η Κυβέρνηση αυτή έχει αναλάβει πρωτοβουλίες για τη δυτική Αττική όλα αυτά τα χρόνια πολύ σημαντικές. Μεγάλα έργα υποδομής εξελίσσονται σε μεγάλη αναντιστοιχία με αυτό που υπήρχε την περίοδο διακυβέρνησης του ΣΥΡΙΖΑ. Αυτό θα συνεχίσουμε να κάνουμε. Με νομοθετική πρωτοβουλία που θα έρθει από το Υπουργείο Οικονομικών και από τη Γενική Γραμματεία Δημόσιας Περιουσίας θα προχωρήσει η διαδικασία για τη συνέχιση της πρωτοβουλίας που ολοκληρώθηκε επί της δικής μας Κυβέρνησης για τον αποχαρακτηρισμό των εκτάσεων στο παραλιακό μέτωπο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, πρέπει απλά να απαντήσω αρκετά θέματα.

**ΠΡΟΕΔΡΕΥΩΝ (Γεώργιος Γεωργαντάς):** Πρέπει να ιεραρχείτε το τι πρέπει να απαντήσετε. Δεν είναι κοινοβουλευτικός έλεγχος.

Παρακαλώ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Είναι επί ζητήματος που τέθηκε.

Και κλείνω, ευχαριστώντας τους συναδέλφους οι οποίοι συνέδραμαν στην προσπάθεια αυτή που έγινε αυτό το χρονικό διάστημα για να ολοκληρωθεί το νομοσχέδιο. Και ευχαριστώ και τα στελέχη του Υπουργείου Οικονομικών, τη Γενική Γραμματεία, τα υπηρεσιακά στελέχη του Υπουργείου, το νομικό γραφείο του κυρίου Υπουργού, προκειμένου να μπορέσουμε να φτάσουμε σε ένα νομοσχέδιο, το οποίο κατά την άποψή μας είναι άρτιο νομοθετικά με σημαντικό νομικό υπόβαθρο. Διευκολύνει τις εμπορικές συναλλαγές, τη διαφάνεια, την προάσπιση του δημοσίου συμφέροντος. Και ελπίζω να το ψηφίσουν όσο το δυνατόν περισσότερα κόμματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις – συνταξιοδοτικές διατάξεις».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 270 άρθρα, μία τροπολογία, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλούμε τους εισηγητές και τους ειδικούς αγορητές να καταθέσουν στο Προεδρείο τα έγγραφα με την ψήφο τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Μετά την ολοκλήρωση της ψηφοφορίας το σχέδιο νόμου του Υπουργείου Εθνικής Οικονομίας και Οικονομικών: «Εθνικός Τελωνειακός Κώδικας και άλλες διατάξεις – συνταξιοδοτικές διατάξεις», έγινε δεκτό κατά πλειοψηφία σε μόνη συζήτηση επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Διακόπτουμε για λίγα λεπτά για να ξεκινήσει η συζήτηση των επίκαιρων ερωτήσεων.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, συνεχίζεται η διακοπείσα συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Γεώργιο Καραμέρο, Βουλευτή Α΄ Ανατολικής Αττικής, τα ακόλουθα:

Ο Βουλευτής Α΄ Θεσσαλονίκης της K.O. «ΝΕΑ ΔΗΜΟΚΡΑΤΙΑ» κ. Δημήτριος Κούβελας κατέθεσε αναφορά προς τον Υπουργό Εθνικής Οικονομίας & Οικονομικών, με την οποία η Παμποντιακή Ομοσπονδία Ελλάδος, ζητά την πλήρη διερεύνηση σχετικά με την αξιοποίηση των ευρωπαϊκών κονδυλίων, που διατέθηκαν για την αποκατάσταση των παλιννοστούντων ομογενών από την πρώην Σοβιετική ΄Ενωση, στο πλαίσιο του ν. 2790/2000 και αιτείται απάντησης.

Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κυρία Χριστίνα Αλεξοπούλου κατέθεσε αναφορά προς τον Υπουργό Προστασίας του Πολίτη, με την οποία η Ένωση Αστυνομικών Υπαλλήλων Αχαΐας, με υπόμνημα εκφράζει τη διαμαρτυρία της για την υποστελέχωση των Αστυνομικών Υπηρεσιών της Αχαΐας, λόγω καθημερινής μετακίνησης δέκα αστυνομικών, προκειμένου να στελεχωθεί το νεοϊδρυθέν Τμήμα Τροχαίας Αυτοκινητοδρόμων Ηλείας και αιτείται απάντησης.

Ο Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Φίλιππος Φόρτωμας κατέθεσε αναφορά προς τους Υπουργούς Υποδομών & Μεταφορών και Εθνικής Οικονομίας & Οικονομικών, με την οποία ο Δήμαρχος Πάρου, με επιστολή του ενημερώνει για την άμεση ανάγκη ανάπτυξης και βελτίωσης των υποδομών του νέου αεροδρομίου Πάρου και αιτείται απαντήσεων.

Ο Βουλευτής Βοιωτίας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεώργιος Μουλκιώτης κατέθεσε αναφορά προς τους Υπουργούς Υποδομών & Μεταφορών και Εσωτερικών, με την οποία ο Δήμος Ορχομενού του Νομού Βοιωτίας, με επιστολή του διαμαρτύρεται για τον υποβάθμιση του Δήμου και των Δημοτικών του Διαμερισμάτων, από τη νέα οδική σήμανση που τοποθετήθηκε εντός των ορίων του, στο πλαίσιο των παρεμβάσεων της ΝΕΑΣ ΟΔΟΥ στον οδικό άξονα Πάτρα, Αθήνα, Θεσσαλονίκη, Εύζωνοι.

Ο Βουλευτής Κέρκυρας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Δημήτριος Μπιάγκης κατέθεσε αναφορά προς τους Υπουργούς Εσωτερικών, Παιδείας, Θρησκευμάτων & Αθλητισμού, Υγείας και Εθνικής Οικονομίας & Οικονομικών, με την οποία η Ένωση Συλλόγων Γονέων & Κηδεμόνων του Δήμου Βόρειας Κέρκυρας, με επιστολή ενημερώνει για την ανάγκη ενίσχυσης της καθαριότητας, καθώς και τοποθέτηση σχολικών τροχονόμων στα σχολεία του Δήμου Βόρειας Κέρκυρας και αιτείται απαντήσεων.

Ο Βουλευτής Ηρακλείου της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπος (Χάρης) Μαμουλάκης κατέθεσε αναφορά προς τον Υπουργό Εθνικής Οικονομίας & Οικονομικών, με την οποία η Δημοσιοϋπαλληλική Ενότητα Τελωνειακών, με ανακοίνωσή της καταγγέλλει την απόφαση αναστολής όλων των αδειών του προσωπικού του Γ’ Τελωνείου Εισαγωγής Πειραιά, για διάστημα από 21 Ιουλίου 2025 έως 31 Αυγούστου 2025, λόγω άμεσων υπηρεσιακών αναγκών.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Ηρακλείου κ. Εμμανουήλ Συντυχάκης, Λέσβου κυρία Μαρία Κομνηνάκα και Β΄ Πειραιώς κυρία Διαμάντω Μανωλάκου κατέθεσαν αναφορά προς τους Υπουργούς Εθνικής Οικονομίας & Οικονομικών και Υγείας, με την οποία το Σωματείο Εργαζομένων του Πανεπιστημιακού Γενικού Νοσοκομείου Ηρακλείου, με Δελτίο Τύπου ζητά την άμεση επανατοποθέτηση του ΑΤΜ της Τράπεζας Πειραιώς, εντός του Νοσοκομείου, χωρίς χρεώσεις για τους μισθοδοτούμενους εργαζόμενους.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία (Σία) Αναγνωστοπούλου κατέθεσε αναφορά προς τους Υπουργούς Εθνικής Οικονομίας & Οικονομικών και Ναυτιλίας & Νησιωτικής Πολιτικής με την οποία ο Ναυτικός Αθλητικός Όμιλος «Άγιος Νικόλαος», ζητά την εφαρμογή της παραγράφου 5 του άρθρου 18 του ν. 5092/2024 για τη νομιμοποίηση του λιμανιού στο Κρυονέρι Αιγιαλείας του Νομού Αχαΐας.

Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης κατέθεσε αναφορά προς τον Υπουργό Υποδομών & Μεταφορών, με την οποία το Δημοτικό Συμβούλιο Δήμου Πατρέων, με επιστολή του ζητά την αντιπλημμυρική προστασία των Δημοτικών Ενοτήτων Βραχνεΐκων και Παραλίας Αχαΐας, μετά την κατασκευή του νέου αυτοκινητόδρομου Πατρών - Πύργου και θέτει πρόταση για συμπληρωματική απαλλοτρίωση βοηθητικής οδού στα Τσουκαλέικα Αχαΐας.

Ο Ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης κατέθεσε αναφορά προς τους Υπουργούς Εθνικής Οικονομίας & Οικονομικών και Εσωτερικών, με την οποία το Γεωτεχνικό Επιμελητήριο Ελλάδας, Περιφερειακό Παράρτημα Κεντρικής Μακεδονίας, με επιστολή του ζητά τη μετεγκατάσταση της Δ.Ε.Θ. στη Δυτική Θεσσαλονίκη και τη δημιουργία ενός Μητροπολιτικού πάρκου στο σημερινό χώρο της στο κέντρο της πόλης.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ, κύριε συνάδελφε.

Ολοκληρώθηκε η ανάγνωση των αναφορών.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνω σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου ότι την Παρασκευή 25 Ιουλίου 2025 οι επίκαιρες ερωτήσεις που θα συζητηθούν είναι οι εξής: η υπ’ αριθμ. 1228/21-7-2025, η υπ’ αριθμ. 1222/17-7-2025, η υπ’ αριθμ. 1218/16-7-2025 και 1230/21-7-2025, η υπ’ αριθμ. 1229/21-7-2025, η 1234/21-7-2025, η υπ’ αριθμ. 1235/21-7-2025, η υπ’ αριθμ. 1226/20-7-2025, η υπ’ αριθμ. 6024/11-6-2025, η υπ’ αριθμ. 1223/18-7-2025, 1224/18-7-2025 και 1332/21-7-2025.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων τη διαδικασία όσο και οι ερωτώντες Βουλευτές».

Πρώτη θα συζητηθεί η δεύτερη με αριθμό 1229/21-7-2025 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη προς τον Υπουργό Εσωτερικών με θέμα: «Άμεση αποκατάσταση της γέφυρας στην Τορώνη του Δήμου Σιθωνίας στην Περιφερειακή Ενότητα Χαλκιδικής.» Θα απαντηθεί από τον Υφυπουργό Εσωτερικών κ. Βασίλειο Σπανάκη.

Παρακαλώ, κύριε συνάδελφε, έχετε τον λόγο για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η γέφυρα στην Τορώνη του Δήμου Σιθωνίας στη Χαλκιδική κατέρρευσε τον Δεκέμβριο του 2024 λόγω της κακοκαιρίας “Bora”. Παραμένει ακόμα εκτός λειτουργίας και η προσωρινή στρατιωτική γέφυρα τύπου Bailey, που έχει τοποθετηθεί δεν μπορεί να χρησιμοποιηθεί ακόμα. Η τοποθέτηση της εν λόγω γέφυρας έχει ολοκληρωθεί από τις 3 Απριλίου 2025. Ωστόσο, για να λειτουργήσει απαιτείται η κατασκευή αναβαθμών, που έχουν γίνει, γιατί παρακολουθούμε το ζήτημα μέχρι και σήμερα πριν έρθουμε εδώ, από τον αρμόδιο φορέα. Μέχρι σήμερα όμως δεν έχει γίνει σηματοδότηση και δεν μπορεί λειτουργήσει.

Αυτό έχει σαν αποτέλεσμα η περιοχή να παραμένει διχοτομημένη, με την κυκλοφορία να εκτρέπεται μέσω του οικισμού της Τορώνης, δημιουργώντας κυκλοφοριακή συμφόρηση, που επιβαρύνει δραματικά τόσο τους κατοίκους και τους επαγγελματίες του οικισμού, όσο και τους χιλιάδες επισκέπτες της περιοχής, μιας και ήδη έχει αυξηθεί η επισκεψιμότητα, λόγω της τουριστικής περιόδου που διανύει η Χαλκιδική.

Η κρισιμότητα αυτής της οδικής σύνδεσης και της άμεσης αποκατάστασής της αναδείχθηκε, κύριε Υπουργέ, έντονα και με αφορμή και τη φωτιά που ξέσπασε στις 2 Ιούνη στη Βουρβουρού του Δήμου Σιθωνίας. Πιο συγκεκριμένα, χρειάστηκε να διακοπεί η κυκλοφορία σε τμήμα του οδικού δικτύου της Σιθωνίας στην περιοχή της πυρκαγιάς και να εκτραπεί τμήμα της με κατεύθυνση προς Τορώνη. Η κατάσταση θα μπορούσε να ήταν πολύ επικίνδυνη στην περίπτωση που θα χρειαζόταν να εκκενωθεί μαζικά και γρήγορα ο πληθυσμός, αφού δεν υπάρχει άλλος δρόμος διαφυγής προς αυτήν την κατεύθυνση.

Με βάση τα παραπάνω ερωτάστε, κύριε Υπουργέ, τι θα κάνει η Κυβέρνηση για να ολοκληρωθεί άμεσα η κατασκευή αναβαθμών, που έχουν γίνει, και η σχετική σηματοδότηση, που δεν έχει γίνει, για να καταστεί λειτουργική, σαν προσωρινή λύση, η στρατιωτική γέφυρα τύπου Bailey. Επίσης τι θα κάνετε για να χρηματοδοτηθεί άμεσα η κατασκευή, μέσα σε ένα σφιχτό χρονοδιάγραμμα, νέας γέφυρας στην Τορώνη του Δήμου Σιθωνίας, ώστε με ευθύνη του κράτους, να εξασφαλιστεί η ασφαλής μετακίνηση των κατοίκων και επισκεπτών της περιοχής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, οι δύο ερωτήσεις που έχετε υποβάλλει στην επίκαιρη ερώτηση και αφορούν την άμεση ολοκλήρωση της στρατιωτικής γέφυρας Bailey, καθώς επίσης και τη χρηματοδότηση και το χρονοδιάγραμμα που ρωτάτε, και τα δύο είναι αυτήν τη στιγμή σε εξέλιξη.

Θέλω πριν να απαντήσω με συγκεκριμένους χρόνους να επισημάνω ότι σε περιπτώσεις φυσικών καταστροφών ο κρατικός μηχανισμός δρα έγκαιρα και άμεσα για τη στήριξη των περιοχών της χώρας που πλήττονται από ακραία φαινόμενα. Αυτό έγινε και στην περιοχή της Τορώνης, που αναφέρετε στην ερώτησή σας, όπου το Νοέμβριο του 2024, λόγω της κακοκαιρίας Bora, κατέρρευσε η τοπική γέφυρα με αποτέλεσμα την εκτροπή της κυκλοφορίας μέσω του οικισμού της Τορώνης. Η γέφυρα αυτή συνδέει τους οικισμούς Τορώνη, Πόρτο Κουφό, Καλαμίτσι, Συκιά, Σάρτη με τη λοιπή Χαλκιδική.

Μετά από τα έντονα πλημμυρικά φαινόμενα η Γενική Γραμματεία Πολιτικής Προστασίας κήρυξε τους Δήμους Προποντίδας, Σιθωνίας, Κασσάνδρας, Αριστοτέλη και Πολυγύρου της Περιφερειακής Ενότητας Χαλκιδικής σε κατάσταση έκτακτης ανάγκης έως και τις 14 Οκτωβρίου του 2025. Δηλαδή σήμερα που μιλάμε είναι σε κατάσταση έκτακτης ανάγκης.

Το Υπουργείο Εθνικής Άμυνας, η Στρατιωτική Υπηρεσία, ανταποκρίθηκε άμεσα στο αίτημα της Γενικής Γραμματείας Πολιτικής Προστασίας για την τοποθέτηση γέφυρας τύπου Bailey στην Τορώνη Χαλκιδικής.

Μάλιστα, το όνομα Bailey το έχει πάρει από τον Donald Bailey, πολιτικό μηχανικό και υπάλληλο του Υπουργείου Πολέμου της Αγγλίας. Γιατί έχουμε αρκετές τέτοιες γέφυρες στη χώρα.

Λίγες ημέρες μετά, κλιμάκιο αξιωματικών του Μηχανικού μετέβη στο σημείο για εκτίμηση της κατάστασης και η σχετική απόφαση για κατασκευή της γέφυρας λήφθηκε μετά την αξιολόγηση των εκθέσεων αναγνώρισης. Η στρατιωτική υπηρεσία συνέταξε σχετική τεχνοοικονομική έκθεση, στην οποία συμπεριελήφθησαν όροι οι οποίοι έγιναν αποδεκτοί από την Περιφερειακή Ενότητα Χαλκιδικής.

Στους όρους αυτούς περιλαμβάνεται η κατασκευή των αναβαθμών της γέφυρας από σκυρόδεμα, η αποκοπή του δρομολογίου και η ρύθμιση ανάλογης οδικής κυκλοφορίας των οχημάτων εκ μέρους της Περιφερειακής Ενότητας Χαλκιδικής μετά το πέρας των εργασιών της στρατιωτικής υπηρεσίας.

Οι εργασίες τοποθέτησης της γέφυρας ολοκληρώθηκαν στις 3 Απριλίου του 2025 και η στρατιωτική υπηρεσία στις 7 Απριλίου ενημέρωσε την Περιφερειακή Ενότητα ότι μπορεί πλέον να αναλάβει τις εργασίες κατασκευής των αναβαθμών. Στο μεταξύ όμως, μετά από πρόσκρουση οχήματος σε σημείο της γέφυρας καταστράφηκε η ξύλινη βάση έδρασής της, χωρίς όμως να προκληθεί φθορά στον φορέα της. Η στρατιωτική υπηρεσία ολοκλήρωσε τις εργασίες αποκατάστασης στις 17 Ιουνίου.

Σύμφωνα με τα στοιχεία της Περιφέρειας Κεντρικής Μακεδονίας, σχετικά με την κατασκευή των αναβαθμών, το έργο με τίτλο «Είσοδος – έξοδος επί της γέφυρας τύπου Baily κατασκευή τοιχίων αντιστήριξης και προστασίας πρανών στη γέφυρα του οικισμού Τορώνης», συνολικού προϋπολογισμού 135.000 ευρώ μαζί με ΦΠΑ 24%, έχει ολοκληρωθεί.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. ΟΛΓΑ ΓΕΡΟΒΑΣΙΛΗ)

Οι εργασίες που έχουν ολοκληρωθεί αφορούν στην ασφαλτόστρωση στις ράμπες εισόδου - εξόδου της γέφυρας, την τοποθέτηση φωτεινών σηματοδοτών και οδοφωτισμού στην περιοχή της γέφυρας, ενώ ο ανάδοχος βρίσκεται στη φάση υλοποίησης της κατακόρυφης και οριζόντιας σήμανσης.

Απαντώ ότι μέχρι το τέλος του μήνα Ιουλίου, δηλαδή σε λίγες μέρες, η γέφυρα θα παραδοθεί προς χρήση. Μάλιστα, καταθέτω στα Πρακτικά και φωτογραφικό υλικό από την ασφαλτόστρωση πριν και μετά τη γέφυρα. Πλέον θα μπορούν όσοι επισκέπτονται τη Χαλκιδική και τις περιοχές που ανέφερα προηγουμένως να δουν ποια είναι η πραγματική κατάσταση.

(Στο σημείο αυτό ο Υπουργός κ. Βασίλειος-Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, προφανώς υπάρχει αναντιστοιχία μεταξύ μας στο θέμα της αντίληψης για το ποια είναι η ταχύτητα με την οποία πρέπει να γίνονται τα πράγματα και με βάση τις δυνατότητες. Έχει πολλούς μήνες αυτή η ιστορία. Δεν μπορούμε να μιλήσουμε για ανικανότητα, γιατί οι εργάτες, οι τεχνίτες, οι επιστήμονες κάνουν θαύματα.

Εδώ φαίνεται όμως ότι δεν σας καίγεται καρφί για την υγεία και τη ζωή του λαού μας. Το κύριο είναι ότι δεν θέλετε να δώσετε φράγκο. Είναι προσωρινή λύση μιας κατεύθυνσης, με πολύ αργή κίνηση. Μιλάμε σε σχέση με τα γεγονότα, τη φωτιά που ξέσπασε.

Κύριε Υπουργέ, γλιτώσατε σαν Κυβέρνηση το ενδεχόμενο ενός εφιάλτη. Χωρίς την πραγματική μάχη των πυροσβεστών, των εθελοντών και την τύχη να επικρατεί απόλυτη άπνοια, η φωτιά δεν πέρασε τη ράχη -γιατί από τη μια μεριά κόπηκε ο ένας δρόμος-, για να κοπεί και ο άλλος δρόμος. Ούτως ή άλλως, δεν υπήρχε η γέφυρα. Με έναν αντίστοιχο άνεμο θα κινδύνευαν με εγκλωβισμό δεκάδες χιλιάδες λαού και τουριστών, χωρίς η γέφυρα να υπάρχει ως διέξοδος διαφυγής. Ούτε όλος ο εμπορικός στόλος να ήταν εκεί για τη διάσωση, δεν θα μπορούσε να ανταπεξέλθει, κύριε Υπουργέ. Μιλάμε για δεκάδες χιλιάδες κόσμου.

Και πάλι όμως για εσάς δεν τρέχει τίποτα. Νιώθετε τόσο άτρωτοι τελικά -αυτό είναι το ερώτημα- επειδή ψηφίσατε μαζί με ΣΥΡΙΖΑ και ΠΑΣΟΚ το άρθρο 86 περί ευθύνης Υπουργών και προανακριτικές παρωδία για να σας βγάζουν λάδι; Δεν νομίζουμε ότι εξηγείται αλλιώς.

Το πόσο σάπιο όμως είναι το σύστημά σας, κύριε Υπουργέ, φάνηκε σε ένα άλλο έργο, το πολύτιμο για όλη τη Χαλκιδική φράγμα Χαβρία για την ύδρευση και άρδευση, που δεν έγινε ποτέ.

Ο Υπουργός σας σε απάντηση σε επίκαιρη ερώτηση είπε ότι δεν πέτυχε ο διαγωνισμός διότι οι εργολάβοι ήθελαν παραπάνω κέρδος. Δηλαδή, η ασφάλεια, η υγεία, η ίδια η ζωή ακόμα και δεκάδων χιλιάδων θα καλυφθεί μόνο αν ο εργολάβος βγάλει το κέρδος που γουστάρει -με συγχωρείτε για την έκφραση-, όταν έχεις οικοδόμους, τεχνίτες, επιστήμη και τεχνολογία για να φτιάξεις πόλη πλέον μέσα σε έναν μήνα.

Αυτό βέβαια είναι κατανοητό ότι χρειάζεται ενιαίο δημόσιο φορέα κατασκευών, που μόνο μια άλλη εξουσία, ένα άλλο κράτος, στα χέρια των εργαζομένων και του λαού μπορεί να υλοποιήσει. Και είναι καθαρές οι επιλογές του λαού μας.

Ακόμη και έτσι, κύριε Υπουργέ, και το έργο είναι αστείο και τα κόστη, ακόμα και με βάση τα καπιταλιστικά δεδομένα, είναι ψίχουλα μπροστά στα ατελείωτα δισεκατομμύρια που μοιράζετε στους κεφαλαιοκράτες για επενδύσεις και όπλα για πολέμους και τη μοιρασιά των αγορών.

Αν ψάχνετε για χρήματα, θα θυμίσουμε -προχθές είχαμε το νομοσχέδιο για το φορολογικό- τα 100 δισεκατομμύρια ανείσπρακτους φόρους μεγάλης ακίνητης περιουσίας, 87 δισεκατομμύρια ληξιπρόθεσμες οφειλές του μεγάλου κεφαλαίου, 15 δισεκατομμύρια κάθε χρόνο, όπως και στον τελευταίο προϋπολογισμό, επιδοτήσεις σε επιχειρηματικούς ομίλους, 7 δισεκατομμύρια στο δολοφονικό ΝΑΤΟ, ατελείωτα δισεκατομμύρια που δεν παίρνετε από τον αναβαλλόμενο φόρο στις τράπεζες και τους εφοπλιστές.

Μόνο τα υπερέσοδα των πλεονασμάτων φέτος, κύριε Υπουργέ, μπορούν να λύσουν όλες τις ελλείψεις σε υγεία, σε παιδεία, σε αντιπλημμυρικά, σε πολιτική προστασία, σε λαϊκή φοιτητική στέγη, σε δέκατο τρίτο και δέκατο τέταρτο μισθό και σύνταξη. Και εμείς μιλάμε για μια γέφυρα και για ταχύτητες μηνών, για να μην καταλήξουμε τελικά ούτε σε αυτά τα στοιχειώδη που χρειάζονται.

Κύριε Υπουργέ, αυτά είναι ένα μικρό κλάσμα του πλούτου ο οποίος παράγεται εδώ και παράγεται από τους εργαζόμενους. Και εσείς τον κατευθύνετε σε εκατό, διακόσιες τσέπες.

Αυτό χρειάζεται, αυτό λέμε. Για να ξεμπερδέψουν οι εργαζόμενοι με όλα αυτά, πρέπει να ξεμπερδέψουν με το κέρδος, για να απαλλαγούν και από φυσικούς κινδύνους και από φτώχεια και από εξαθλίωση και από πολέμους.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, εγώ συνηθίζω στις επίκαιρες ερωτήσεις, όπως και οι συνάδελφοί μου Υπουργοί και Υφυπουργοί, να απαντώ συγκεκριμένες ερωτήσεις.

Μια, όμως, και θίξατε θέματα φορολόγησης, που ξέρετε ότι είναι του αντικειμένου μου, ξεχάσατε να πείτε κάτι, ότι η Κυβέρνηση Μητσοτάκη έχει μειώσει εβδομήντα δύο φόρους, η Κυβέρνηση Μητσοτάκη έχει μειώσει τις ασφαλιστικές εισφορές και έχουμε αύξηση του μέσου μισθού που ξεπερνά το 34% και έχουμε κάνει συγκεκριμένες δεσμεύσεις απέναντι στον ελληνικό λαό για το πού θα φτάσει ο κατώτατος μισθός και ο μέσος μισθός μέχρι το τέλος της τετραετίας μας. Άρα, λοιπόν, υπάρχει χρόνος να κριθούμε όλοι επί του αποτελέσματος.

Επιτρέψτε μου, όμως, να επανέλθω στην ερώτησή σας.

Στην πρωτολογία μου ανέφερα αναλυτικά το χρονοδιάγραμμα υλοποίησης του έργου για την αποκατάσταση της γέφυρας Baily, η οποία θα διευκολύνει σημαντικά την κυκλοφορία των οχημάτων, ειδικά τους καλοκαιρινούς μήνες που σημειώνεται αύξηση της κίνησης λόγω της τουριστικής κίνησης.

Επιπλέον, το Υπουργείο Εσωτερικών στο πλαίσιο του Προγράμματος Ανάπτυξης 2021-2025 στον άξονα 2.4 για την πρόληψη και διαχείριση κινδύνων, αλλά και στο πλαίσιο του ειδικού προγράμματος φυσικών καταστροφών εξέδωσε, μετά και την εισήγηση της Κυβερνητικής Επιτροπής Κρατικής Αρωγής ΚΕΚΑ, όπως λέμε, προσκλήσεις, στις οποίες μεταξύ των δυνητικών δικαιούχων είναι και ο Δήμος Σιθωνίας, όπου υπάγεται η Τορώνη, για τα εξής: Αποκατάσταση ζημιών σε δίκτυα και υποδομές της Δημοτικής Ενότητας Τορώνης μετά από τη φυσική καταστροφή Bora συνολικού προϋπολογισμού 300.000 ευρώ. Αποκατάσταση ζημιών του Δήμου Σιθωνίας μετά από φυσικές καταστροφές, συνολικού προϋπολογισμού 1.300.000 ευρώ. Ο Δήμος Σιθωνίας κατέθεσε σχετική πρόταση, που βρίσκεται στο στάδιο της αξιολόγησης.

Επίσης, στο εν λόγω πρόγραμμα έχουν ενταχθεί και υλοποιούνται τα εξής έργα: Αποκαταστάσεις ζημιών από φυσικές καταστροφές στον Δήμο Σιθωνίας και αποκατάσταση υποδομών και δικτύων από φυσική καταστροφή στον ίδιο Δήμο συνολικού προϋπολογισμού 200.000 ευρώ και 800.000 ευρώ αντίστοιχα, δηλαδή έργα ενός εκατομμυρίου επιπλέον.

Πέραν αυτών, όπως γνωρίζετε, οι δήμοι για την εκπλήρωση της αποστολής τους και την άσκηση των αρμοδιοτήτων τους χρηματοδοτούνται και από τους Κεντρικούς Αυτοτελείς Πόρους. Για τον Δήμο Σιθωνίας έχει κατανεμηθεί από τους ΚΑΠ το 2024 ποσό 237.000 ευρώ για δαπάνες εκτέλεσης έργων και επενδυτικών δραστηριοτήτων. Το ίδιο ποσό έχει προγραμματισθεί να αποδοθεί και για το 2025. Θα σημειώσουμε ότι είχαμε και μια έκτακτη πρόσθετη ΚΑΠ.

Αυτό που θέλω να τονίσω είναι ότι η τοποθέτηση της γέφυρας Baily είναι μια προσωρινή λύση, όπως πολύ σωστά είπατε και εσείς στην τοποθέτησή σας, για την εξυπηρέτηση των πολιτών. Η αποκατάσταση της σύνδεσης του δρόμου με μόνιμη κατασκευή αποτελεί προτεραιότητα της Κυβέρνησής μας, δεδομένου ότι το περιφερειακό οδικό δίκτυο της περιοχής είναι ιδιαίτερα επιβαρυμένο.

Για τον λόγο αυτό, η Περιφέρεια Κεντρικής Μακεδονίας, σε συνεργασία με το Υπουργείο Εσωτερικών και τα συναρμόδια Υπουργεία, έχουν ήδη προβεί στην εκτίμηση του κόστους καθαίρεσης και απομάκρυνσης της παλαιάς γέφυρας, μελέτης και κατασκευής νέας, καθώς και των συνοδών αντιπλημμυρικών έργων που χρειάζονται στο συγκεκριμένο σημείο, το οποίο ανέρχεται σε ύψος περίπου 3,5 εκατομμυρίων ευρώ.

Η Περιφέρεια έχει ήδη διαβιβάσει στο Υπουργείο Εθνικής Οικονομίας και Οικονομικών σχετική πρόταση ένταξης του έργου αυτού στο υποπρόγραμμα ΟΤΑ Φυσικών Καταστροφών και βρίσκεται στο στάδιο της αξιολόγησης.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί η όγδοη με αριθμό 1234/21-7-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Εσωτερικών με θέμα: «Για τα προβλήματα μετακίνησης των μαθητών-τριών των Καλλιτεχνικών Σχολείων».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Ξέρετε, υπάρχουν δύο Κοινές Υπουργικές Αποφάσεις θετικές. Καμιά φορά υπογράφονται και θετικές υπουργικές αποφάσεις, σπάνια βέβαια, αλλά αυτές που αναφέρω ανήκουν σ’ αυτήν την κατηγορία. Η μία είναι το ’18 και η άλλη είναι το ’22. Σύμφωνα μ’ αυτές, η μεταφορά των μαθητών των μουσικών σχολείων που μεταφέρουν βαριά και ογκώδη μουσικά όργανα από τον τόπο διαμονής τους στο σχολείο και αντίστροφα, δύναται να πραγματοποιείται με δημόσια σύμβαση δωρεάν και βεβαίως ο διευθυντής της σχολικής μονάδας βεβαιώνει τη μεταφορά αυτών των βαρέων και ογκωδών μουσικών οργάνων. Αυτό ισχύει για τα μουσικά σχολεία, δεν ισχύει όμως για τα καλλιτεχνικά σχολεία, γιατί εκεί μπαίνει ένας επιπλέον περιορισμός, 3 χιλιόμετρα για τα γυμνάσια και 5 χιλιόμετρα για τα λύκεια. Το λέμε αυτό γιατί οι μαθητές και οι μαθήτριες που φοιτούν στα καλλιτεχνικά σχολεία δεν κουβαλάνε μονάχα την τσάντα με τα τετράδια και τα βιβλία τους, αλλά έχουν και τον εξοπλισμό τους, έχουν κασετίνες με χρώματα, έχουν πινέλα, έχουν βιβλία τέχνης, έχουν καβαλέτα, τελάρα ζωγραφικής, είδη ένδυσης και υπόδησης αν κάνουν χορό, πετσέτες, βιβλία σεναρίων, βαλίτσα-φάκελο σχεδίων με επιπλέον βάρος, εν πάση περιπτώσει έναν επιπλέον εξοπλισμό ο οποίος συχνά-πυκνά είναι βαρύς, όμως το δικαίωμα της δωρεάν μετακίνησης δεν τους αναγνωρίζεται από την πολιτεία. Εξαιρούνται.

Πρόκειται κατά την άποψή μας –και νομίζω και για κάθε λογικό άνθρωπο που το ακούει- για μια άδικη εξαίρεση η οποία προσθέτει σ’ αυτά τα παιδιά μια επιπλέον επιβάρυνση και μια ταλαιπωρία στη μετακίνησή τους.

Γι’ αυτό υποβάλαμε αυτήν την επίκαιρη ερώτηση, για να σας ρωτήσουμε τι σκοπεύετε να κάνετε -και αν κάνατε τέλος πάντων- για την άμεση εξίσωση του δικαιώματος της δωρεάν μετακίνησης των μαθητών των καλλιτεχνικών σχολείων με αυτούς των μουσικών σχολείων, δηλαδή να πηγαίνουν και να γυρνάνε στα απομακρυσμένα συνήθως σχολεία που φοιτούν δωρεάν με τη σύμβαση που προβλέπεται.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Εσωτερικών κ. Σπανάκης.

Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ, κυρία Πρόεδρε.

Επιτρέψτε μου να κάνω μια πολιτική αναφορά, γιατί με μπερδεύετε, κύριε Δελή, διότι ως κόμμα έρχεστε και καταψηφίζετε τον ν.4937/2022 που αφορά, μεταξύ άλλων, στο άρθρο 45 στη μεταφορά μαθητών από τον τόπο διαμονής τους στο σχολείο φοίτησης, συμπεριλαμβανομένων των μαθητών σχολείων ειδικής αγωγής, μουσικών, καλλιτεχνικών σχολείων, προτύπων και πειραματικών σχολείων, καθώς και των απαιτούμενων ενεργειών σε περίπτωση αδυναμίας πραγματοποίησης αυτής. Καταψηφίσατε τον νόμο αυτόν. Το καταθέτω για τα Πρακτικά.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταψηφίζετε το άρθρο 45, δηλαδή καταψηφίσατε και επί της αρχής και επί των άρθρων και έρχεστε και λέτε τώρα στην Αίθουσα αυτήν τι; Ότι οι ΚΥΑ είναι πολύ καλές. Μα, οι ΚΥΑ απορρέουν από διατάξεις του νόμου που εσείς καταψηφίσατε. Επιτέλους, αποφασίστε τελικά ως κόμμα με ποια πλευρά είστε, διότι έρχεστε εδώ και λέτε ότι καλώς έχουμε για τα μουσικά, αλλά να βάλουμε και τα καλλιτεχνικά σχολεία. Αυτό δεν μας λέτε σήμερα στην ερώτηση;

Ας δούμε όμως το συγκεκριμένο άρθρο της ΚΥΑ που επικαλείστε. Μιλάτε για δωρεάν μετακίνηση μαθητών-μαθητριών με δημόσια σύμβαση που ισχύει για τα μουσικά σχολεία και για δήθεν δυσμενή διάκριση σε βάρος των μαθητών που φοιτούν σε καλλιτεχνικά σχολεία. Μάλιστα.

Καταρχάς, η μεταφορά των μαθητών των μουσικών σχολείων δεν γίνεται δωρεάν σε όλες τις περιπτώσεις, όπως λέτε. Το ισχύον νομοθετικό πλαίσιο προβλέπει ότι η μεταφορά των μαθητών των μουσικών σχολείων που μεταφέρουν βαριά και ογκώδη μουσικά όργανα δύναται να πραγματοποιείται με δημόσιες συμβάσεις χωρίς τους χιλιομετρικούς περιορισμούς υπό την προϋπόθεση της επιλογής του πλησιέστερου της περιοχής του μαθητή αντίστοιχου σχολείου, όπως καθορίζεται από την αντίστοιχη Διεύθυνση Εκπαίδευσης. Για τους μαθητές των μουσικών σχολείων που δεν μεταφέρουν βαριά και ογκώδη μουσικά όργανα η δωρεάν μεταφορά από τον τόπο διαμονής τους στο σχολείο και αντίστοιχα ισχύει υπό τον χιλιομετρικό περιορισμό των 1.500 μέτρων και άνω και σύμφωνα με τη διαδικασία που ορίζει ο νομοθέτης. Σε κάθε περίπτωση, ο διευθυντής της σχολικής μονάδας είναι αυτός που βεβαιώνει τη μεταφορά βαρέων και ογκωδών μουσικών οργάνων.

Επομένως, κύριε συνάδελφε, δεν μετακινείται δωρεάν το σύνολο των μαθητών των μουσικών σχολείων, αλλά εκείνοι που πληρούν συγκεκριμένες προϋποθέσεις, σύμφωνα με τις εκπαιδευτικές ιδιομορφίες τους. Οι μαθητές των μουσικών σχολείων είναι υποχρεωμένοι από το ωρολόγιο πρόγραμμα να εξασκούνται τέσσερις φορές την εβδομάδα στο μουσικό όργανα επιλογής τους, που σημαίνει ότι πρέπει να το μεταφέρουν σχεδόν καθημερινά από το σπίτι στο σχολείο και αντίστροφα. Δεν είναι μια εύκολη διαδικασία. Σκεφτείτε λοιπόν τι σημαίνει για έναν μαθητή να μεταφέρει καθημερινά την τσάντα με τα βιβλία του και ταυτόχρονα να κουβαλά, για παράδειγμα, το τσέλο, βάρους περίπου τριών κιλών ή την τούμπα, βάρους περίπου επτά κιλών.

Η περίπτωση των μαθητών που φοιτούν στα καλλιτεχνικά σχολεία είναι τελείως διαφορετική από τους μαθητές που φοιτούν στα μουσικά σχολεία. Οι κατευθύνσεις που επιλέγουν είναι αυτές των εικαστικών, του χορού και του θεάτρου-κινηματογράφου. Υπάρχουν εργαστήρια εντός του σχολικού κτιρίου που διαθέτουν τον απαραίτητο εξοπλισμό και παρέχουν στους μαθητές τα εργαλεία για την εκπαίδευση και τη μόρφωσή τους.

Συνεπώς, δεν είναι συγκρίσιμες οι ανάγκες των μαθητών ακόμα και για τους μαθητές που φοιτούν στον ίδιο τύπο σχολείου. Με άλλα λόγια, άλλες ανάγκες έχει ο μαθητής που μεταφέρει το φλάουτο και άλλες ανάγκες ο μαθητής που μεταφέρει την τούμπα. Άλλες ανάγκες έχει το παιδί στο καλλιτεχνικό σχολείο που ακολουθεί την κατεύθυνση των εικαστικών και άλλες ανάγκες έχει ο μαθητής που επέλεξε το θέατρο.

Το Υπουργείο Εσωτερικών είναι όμως πάντα εδώ για να επιλύσει τα προβλήματα όλων των μαθητών, σύμφωνα με τις ανάγκες που αντιμετωπίζουμε κάθε φορά και ανάλογα και με τις ιδιαιτερότητες κάθε περιοχής.

Άρα λοιπόν είμαστε εδώ μαζί με τα συναρμόδια Υπουργεία –και το Υπουργείο Παιδείας φυσικά που έχει την αρμοδιότητα- για περαιτέρω στήριξη της εκπαιδευτικής διαδικασίας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Υπουργέ, δεν νομίζω ότι θα χρειαστεί να έχετε δευτερολογία, γιατί τα έχετε πει ήδη στην πρωτολογία σας. Αρνείστε να ικανοποιήσετε αυτό το δίκαιο αίτημα των μαθητών των καλλιτεχνικών σχολείων και αντί να απολογηθείτε γι’ αυτό -κάτι ψελλίσατε πριν από λίγο με κάποιες δικαιολογίες για κάποιες διαφορές και τα γνωστά-, έρχεστε και εγκαλείτε το ΚΚΕ γιατί –λέει- καταψήφισε το άρθρο 45 του ν.4937.

Δεν με ακούει ο Υπουργός. Θα ήθελα λίγο την προσοχή του.

Δεν ξέρω αν το ξέρετε, κύριε Υπουργέ, αλλά το ΚΚΕ δεν συνηθίζει να ψηφίζει θετικά σε διατάξεις νομοσχεδίων που ικανοποιούν λαϊκές κοινωνικές ανάγκες δίνοντας τη μεταφορά των μαθητών σε ιδιωτικούς φορείς. Αν δεν το ξέρετε αυτό –που θα έπρεπε να το ξέρατε κανονικά-, σας το λέω. Με βάση αυτήν την αρχή τοποθετούμαστε. Καταψηφίζουμε οποιαδήποτε διαδικασία outsourcing, όπως τη λέτε εσείς οι άριστοι.

Κανονικά θα έπρεπε, κύριε Υπουργέ, να είχατε έλθει εδώ κρατώντας υπογεγραμμένη αυτήν την Κοινή Υπουργική Απόφαση. Τέσσερα Υπουργεία είναι, Οικονομικών, Παιδείας, Εσωτερικών και Μεταφορών. Αυτό ζητάνε οι γονείς.

Θα σας πω και κάτι ακόμα που ζητάνε. Με δυο λέξεις να είναι συμπληρωμένη αυτή η ΚΥΑ, «και καλλιτεχνικών και επιπλέον εξοπλισμό» και θα είχε λυθεί το θέμα. Μιλάμε για τέσσερα καλλιτεχνικά σχολεία στην Αττική, στο Κερατσίνι, στον Γέρακα, στο Περιστέρι και στην Αθήνα, για τα καλλιτεχνικά σχολεία της Θεσσαλονίκης, της Κοζάνης, του Ηρακλείου Κρήτης. Πόσοι είναι αυτοί οι μαθητές;

Τόσο δύσκολο είναι να συνεννοηθείτε; Τελικά βέβαια το πρόβλημα δεν ήταν στη συνεννόηση όπως πριν από λίγο είπατε, ούτε στο επιτελικό κράτος που φτιάξατε. Ήταν στο ότι αρνείστε εν ψυχρώ και με κυνικό μάλιστα τρόπο τη δωρεάν μεταφορά αυτών των παιδιών που κουβαλάνε εκτός από την τσάντα τους και τα βιβλία τους και ένα σωρό άλλα πράγματα. Ούτε αυτό δεν μπορείτε να ικανοποιήσετε πια; Ούτε αυτό;

Οι γονείς, λοιπόν, σας ενημερώνουμε στη σύσκεψη που είχαν τα καλλιτεχνικά σχολεία της Αττικής και τα υπόλοιπα που αναφέρθηκαν ζητάνε επίσης να υπάρχουν και συνοδοί στα λεωφορεία για την ασφάλεια των παιδιών τους. Ζητάνε να υπάρχει και μία ρήτρα στη σύναψη των νέων συμβάσεων που θα υποχρεώνει το πρακτορείο που συνάπτει τη σύμβαση και μετά, για δικούς του λόγους, αποχωρεί. Συμβαίνουν και αυτά. Να μην του επιτρέπεται να υποβάλει αίτημα στο μέλλον για νέες συμβάσεις, όπως εσείς του επιτρέπετε.

Και βέβαια ζητάνε αυτό που ζητάει κάθε λογικός άνθρωπος. Το ζητάμε κι εμείς και γι’ αυτόν τον λόγο καταψηφίζουμε αυτές τις διατάξεις και μην κάνετε ότι δεν καταλαβαίνετε, κύριε Σπανάκη. Ζητάμε τη σύσταση κρατικού φορέα μεταφορών με συνοδούς και χωρίς χιλιομετρικούς περιορισμούς για όλα τα διαδημοτικά σχολεία. Το ξαναλέμε, κύριε Σπανάκη. Κρατικός φορέας μεταφορών. Αυτός χρειάζεται για να λυθεί ένα πρόβλημα το οποίο οξύνεται ολοένα και περισσότερο κάθε χρόνο σε όλη την Ελλάδα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο για τη δευτερολογία σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, είναι δικαίωμά σας να έχετε αυτήν τη θέση και αυτή τη στάση.

Όμως γνωρίζετε πάρα πολύ καλά ότι στο γραφείο μου δέχομαι επιστολές. Διαβάζουμε πολύ προσεκτικά με τους συνεργάτες μου τις επιστολές των συλλόγων, των φορέων, των δήμων, των κατοίκων, όλων των πολιτών που θέλουν να μας φέρουν ένα πρόβλημα, μια πρόταση. Στην ουσία ως κόμμα διαφωνείτε και με το Σύλλογο Γονέων και Κηδεμόνων του Καλλιτεχνικού Σχολείου Κερατσινίου-Δραπετσώνας. Στις 15 Μαΐου 2025 με επιστολή που στέλνει προς τα αρμόδια Υπουργεία λέει να προγραμματίσουμε τους διαγωνισμούς εγκαίρως κλπ. Εσείς λέτε ότι διαφωνούν. Μιλάει για διαγωνισμούς. Άρα, λοιπόν διαφωνείτε στην ουσία και με τους συλλόγους. Για να ξέρουμε τι λέμε σε αυτή την Αίθουσα.

Στην πρωτολογία μου σας ανέφερα ότι τα σχολεία διαφοροποιούνται ανάλογα με τις ανάγκες των μαθητών και την κατεύθυνση που επιλέγουν. Το Υπουργείο Εσωτερικών μεριμνά για την παροχή υπηρεσίας της μεταφοράς μαθητών των δημόσιων σχολείων από τον τόπο κατοικίας τους προς τις σχολικές μονάδες και αντίστροφα. Η μεταφορά αυτή όμως οργανώνεται και πραγματοποιείται από τις περιφέρειες σύμφωνα με τις διατάξεις της Κοινής Απόφασης των Υπουργών Εσωτερικών, Παιδείας και Θρησκευμάτων, Οικονομικών, Υποδομών, Μεταφορών που σας ανέφερα στην πρωτολογία. Οι περιφέρειες για την εκπλήρωση της αποστολής τους και την άσκηση των αρμοδιοτήτων τους στις οποίες συμπεριλαμβάνεται και η μεταφορά μαθητών χρηματοδοτούνται από τους ΚΑΠ.

**ΙΩΑΝΝΗΣ ΔΕΛΗΣ:** Το κάνετε χειρότερο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Για το 2024 κατανεμήθηκαν στις περιφέρειες της χώρας για τη μεταφορά μαθητών συνολικό ποσό ύψους 215 εκατομμυρίων ευρώ το οποίο ήταν αυξημένο κατά 15% σε σχέση με αυτό που χορηγήθηκε το 2023.

**ΙΩΑΝΝΗΣ ΔΕΛΗΣ:** Πάντως όχι των καλλιτεχνικών σχολείων.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μην έρχεστε, λοιπόν, σε αυτή την Αίθουσα και να λέτε ότι για τη μεταφορά μαθητών η Κυβέρνηση αυτή δεν κάνει κάτι. Το ίδιο ποσό έχει προγραμματιστεί και για το 2025.

Η Κυβέρνηση δίνει μεγάλη έμφαση στην παιδεία. Στο πλαίσιο αυτό ακούμε όλες τις προτάσεις. Θα είμαστε δίπλα στον αγώνα όλης της εκπαιδευτικής κοινότητας για ισότιμη και ανεμπόδιστη μάθηση των παιδιών μας. Προχθές μελετούσαμε με τους συνεργάτες μου το θέμα και το αίτημα που έχει τεθεί από τη Σιβιτανίδειο, από άλλα σχολεία, όταν ήταν και για τα πρότυπα και για όλα τα σχολεία.

Άρα, λοιπόν, αυτό το οποίο λέτε εσείς δεν ταυτίζεται με αυτό που λένε οι Σύλλογοι Γονέων και Κηδεμόνων. Να το ξεκαθαρίσουμε γιατί μας ακούν εδώ στον δημόσιο λόγο. Άλλο αυτό που λέτε εσείς και άλλο αυτό το οποίο λέμε εμείς. Κι εμείς κάνουμε μία προσπάθεια στην πράξη. Επαναλαμβάνω, έχουμε αυξημένα ποσά και αυξημένα κονδύλια για τη μεταφορά μαθητών από το 2023 στο 2024. Το ίδιο ποσό θα έχουμε και το 2025.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητήσουμε τώρα την πρώτη με αριθμό 1218/16-7-2025 επίκαιρη ερώτηση δεύτερου κύκλου της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Αδικαιολόγητες, πολυετείς καθυστερήσεις για την παραχώρηση κτιρίου του πρώην αστυνομικού τμήματος Εράτυρας στον Δήμο Βοΐου (Κοινότητα Εράτυρας)».

Κυρία Βέττα, έχετε τον λόγο για το ερώτημά σας.

**ΚΑΛΛΙΟΠΗ ΒΕΤΤΑ:** Ευχαριστώ, κυρία Πρόεδρε.

Κύριε Υπουργέ, εισαγωγικά να σας πω ότι σας έχω καταθέσει για το θέμα αυτό μία ερώτηση από τον Φλεβάρη του 2023. Απάντηση, βέβαια, δεν πήρα παρόλο που έχετε θεσμικά την υποχρέωση να μας απαντάτε στις ερωτήσεις. Ελπίζω ότι σήμερα θα δοθεί μια απάντηση συγκεκριμένη για τους ανθρώπους της κοινότητας Εράτυρας του Δήμου Βοΐου. Πρόκειται, όπως λέει ο τίτλος της ερώτησης, για ένα πέτρινο κτίσμα του 19ου αιώνα, το οποίο χρησιμοποιήθηκε ως το 1992 σαν αστυνομικό τοπικό τμήμα. Από τότε που σταμάτησε αυτή η χρήση το κτίριο ερημώνει, είναι κλειστό και έχει πάει στην ΕΤΑΔ, στην Εταιρεία Ακινήτων του Δημοσίου. Δεν έχει γίνει τίποτα απολύτως από τότε, δηλαδή, καμία αποκατάσταση, καμία μέριμνα, καμία αξιοποίηση. Πραγματικά ερημώνει και είναι και επικίνδυνο θα έλεγα.

Το 2021 η κοινότητα της Εράτυρας έκανε αίτημα στην ΕΤΑΔ για παραχώρηση στην κοινότητα για 25 χρόνια για κοινωφελή σκοπό, να χρησιμοποιηθεί δηλαδή για πολιτιστικές δράσεις και να στεγάσει ένα μουσείο για αυτή την ιστορική κωμόπολη. Μάλιστα ο Δήμος Βοΐου με απόφαση, την οποία σας έχω καταθέσει, αναλαμβάνει να αποκαταστήσει το κτίριο πλήρως και μετά από την χρήση αυτών των χρόνων να το δώσει πίσω σε άριστη κατάσταση.

Ωστόσο μετά από τέσσερα χρόνια διαβουλεύσεων δεν έχει γίνει τίποτα απολύτως, κύριε Υπουργέ. Αρχικά οι απαντήσεις της ΕΤΑΔ έθεταν παράλογους όρους. Δηλαδή, έθεταν όρους για προπληρωμή 18.000 ευρώ για να δοθεί αυτό το κτίριο για 15 μόνο χρόνια. Και μιλάμε για ένα κτίριο που είναι εγκαταλελειμμένο τριάντα χρόνια. Να το έχουμε αυτό στον νου μας.

Στη συνέχεια τον Μάιο του 2023 το δημοτικό συμβούλιο συμφώνησε και ενέκρινε κατόπιν άλλης πρότασης της ΕΤΑΔ τους όρους που ήθελε η ΕΤΑΔ. Δηλαδή, για είκοσι συν πέντε χρόνια με 900 ευρώ τον χρόνο και υποχρέωση για αποκατάσταση όπως σας είπα. Παρ’ όλα αυτά, παρ’ όλη αυτή τη συμφωνία και τους όρους και την ενημέρωση της ΕΤΑΔ, από τον Μάιο του 2023 δεν υπάρχει καμία απάντηση για την παραχώρηση. Εξακολουθεί, δηλαδή, αδικαιολόγητα επί δύο χρόνια, συν δύο χρόνια τα προηγούμενα, να μην υπάρχει καμία απάντηση.

Τελικά, κύριε Υπουργέ, υπάρχει η πρόθεση να δοθεί αυτό το κτίσμα στην τοπική κοινωνία της Εράτυρας για να αξιοποιηθεί εκεί από την τοπική κοινωνία και από τον Δήμο Βοΐου; Και πού οφείλονται αυτές οι αδικαιολόγητες καθυστερήσεις; Τέσσερα χρόνια καμία απάντηση ούτε από εσάς ούτε από την ΕΤΑΔ.

Η δική μας θέση είναι να παραχωρήσει δωρεάν αυτό το κτίσμα ή με ένα πολύ μικρό αντίτιμο, για να μπορέσει να το επισκευάσει και να το αποκαταστήσει –έχει μεγάλο κόστος- η Κοινότητα και ο Δήμος Βοΐου και έτσι να μπορέσει η Κοινότητα της Εράτυρας να το χρησιμοποιήσει για τους σκοπούς που θέλει.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει στην ερώτηση ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς.

Ορίστε, έχετε τον λόγο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Αξιότιμη κυρία Βέττα, θεωρώ κατ’ αρχήν ότι το ερώτημά σας είναι εύλογο. Εγώ ενημερώθηκα χθες για το ζήτημα ως προς το κτίριο και το όλο θέμα. Το ακίνητο στο οποίο αναφέρεστε και όπου στεγαζόταν το πρώην αστυνομικό τμήμα της Κοινότητας Εράτυρας του Νομού Κοζάνης έχει περιέλθει πράγματι στην Εταιρεία Ακινήτων του Δημοσίου και βρίσκεται υπό τη διαχείρισή της. Σύμφωνα με τα σχετικά στοιχεία της ΕΤΑΔ ο οικείος Δήμος Βοΐου έχει αιτηθεί τη μίσθωση του συγκεκριμένου ακινήτου, δηλαδή ενός οικοπέδου με διώροφο κτίσμα συνολικής έκτασης 108 τετραγωνικών -δεν είναι μεγάλο κτίριο, είναι ένα μικρό κτίριο- με προτεινόμενη χρήση τη λειτουργία του ακινήτου ως μουσείου της τοπικής Κοινότητας Εράτυρας.

Η ΕΤΑΔ εξέτασε το σχετικό αίτημα του Δήμου Βοΐου και ανταποκρίθηκε θετικά σε αυτό, προβαίνοντας σε γνωστοποίηση προς τον Δήμο της συγκεκριμένης πρότασης, στην οποία περιέχονται και οι βασικοί όροι της παραχώρησης, σύμφωνα με τα προβλεπόμενα στον κανονισμό εκμισθώσεων που έχει η ΕΤΑΔ, παραχωρήσεων κλπ. Στη συνέχεια, οι βασικοί αυτοί όροι της παραχώρησης τέθηκαν υπόψη του δημοτικού συμβουλίου του Δήμου Βοΐου και έχουν λάβει –σωστά το λέτε- περίπου τον Μάιο του 2023 την έγκριση αυτού, όπως αναφέρετε και στην ερώτησή σας.

Εμείς ρωτήσαμε χθες την ΕΤΑΔ και έχω εδώ την απάντησή σας. Στην παρούσα φάση, όπως διευκρινίζει η ΕΤΑΔ στο έγγραφο που θα σας το καταθέσω και προκειμένου να ολοκληρωθεί, λέει, η συγκεκριμένη παραχώρηση είναι ήδη σε εξέλιξη ο προβλεπόμενος νομικός και τεχνικός έλεγχος του ακινήτου που διενεργείται από την ΕΤΑΔ πριν από κάθε παραχώρηση και είναι απαραίτητος, καθώς θα πρέπει να καταγραφούν και να αποσαφηνιστούν τα ζητήματα που ενδέχεται να χρίζουν ειδικότερης διευθετήσεως κατά την παραχώρηση.

Θα σας καταθέσω το απαντητικό της ΕΤΑΔ να το έχετε και στη διάθεσή σας.

Σε κάθε περίπτωση, θέλω να επαναλάβω ότι το ερώτημά σας είναι εύλογο. Έχουμε θέσει στην ΕΤΑΔ γιατί υπάρχει αυτή η καθυστέρηση, με στόχο να επιλυθεί όσο γίνεται πιο γρήγορα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κύριε Υπουργέ, χαίρομαι που αναγνωρίζετε το δίκαιο αίτημα της Κοινότητας της Εράτυρας και του Δήμου Βοΐου. Το θέμα είναι ότι η ΕΤΑΔ τα γνωρίζει αυτά εδώ και τέσσερα χρόνια. Και μάλιστα πριν από δύο μήνες η Κοινότητα ξαναενόχλησε την ΕΤΑΔ. Ξέρετε ποια ήταν η απάντηση; «Να μας ξαναστείλετε πάλι τα έγγραφα». Εάν δεν τα έχετε τα έγγραφα, εγώ τα έχω, να σας τα καταθέσω. Δηλαδή, πάλι αυτή η απόφαση που λέτε ότι πάρθηκε είναι αόριστη, διότι δεν μας λέτε ούτε το χρονοδιάγραμμα. Πόσο χρόνο πια χρειάζεται για να δούμε αυτούς τους όρους; Εδώ και τέσσερα χρόνια τους έχει κατατεθεί αυτή η πρόταση.

Σε μια ευνομούμενη πολιτεία θα έπρεπε να αποτελεί προτεραιότητα η αποκατάσταση της εγκαταλελειμμένης δημόσιας περιουσίας και ειδικά όταν είναι για τοπικές κοινωνίες –που ξέρουμε ότι ερημώνουν αυτήν τη στιγμή- και για το δημόσιο συμφέρον. Και πραγματικά δεν καταλαβαίνω αυτή την καθυστέρηση και πρέπει και εσείς να πιέσετε σε αυτή την κατεύθυνση να δοθεί άμεσα η απάντηση και να λυθεί αυτό το θέμα. Διότι αυτό το κτίσμα καταρρέει και μέσα σε αυτά τα δύο χρόνια που μεσολάβησαν έπεσε και η σκεπή. Δηλαδή, τι θα πάρει ο Δήμος; Και πρέπει να πληρώσει και αντίτιμο και θα πρέπει και να το αποκαταστήσει, για ένα εύλογο ερώτημα και μία εύλογη απαίτηση. Να το χρησιμοποιήσει για τις ανάγκες της τοπικής κοινωνίας.

Θεωρώ ότι είναι υποχρέωση της πολιτείας -και δική σας- και να συνδράμει με ευνοϊκούς όρους στην ανάπτυξη και στην πρόοδο των τοπικών κοινωνιών, όπως σας είπα, και να ενθαρρύνει και να μην απαξιώνει τέτοιες πρωτοβουλίες. Διότι με αυτόν τον τρόπο αναδεικνύεται και ο πολιτιστικός πλούτος που έχουμε και ο ιστορικός μιας τοπικής κοινωνίας.

Ελπίζω ότι αυτή η κοροϊδία θα σταματήσει και ελπίζω και εσείς να συνδράμετε σε αυτή την κατεύθυνση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Πετραλιά.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Απλά να αναφέρω ότι και από την πλευρά μου, στον βαθμό των αρμοδιοτήτων μου, ήδη έχω ενημερώσει και ήδη έχουμε αναφέρει ότι πρέπει αυτό να τελειώσει το συντομότερο.

Θα σας καταθέσω και την απάντηση της ΕΤΑΔ.

Εντάξει, καταλαβαίνω, τον Μάιο του 2023 εγκρίθηκε από το δημοτικό συμβούλιο, ωστόσο, όντως, ο προβλεπόμενος νομικός και τεχνικός έλεγχος πρέπει να ολοκληρωθεί το συντομότερο και θα συνδράμουμε προς αυτήν…

**ΚΑΛΛΙΟΠΗ ΒΕΤΤΑ:** Δωρεάν να δοθεί.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Εντάξει, έχει όρους παραχώρησης η ΕΤΑΔ εκ του καταστατικού της.

**ΚΑΛΛΙΟΠΗ ΒΕΤΤΑ:** Ένα μικρό αντίτιμο.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αυτό που μπορώ να αναφέρω αυτήν τη στιγμή από την πλευρά μου, είναι ότι θα υνδράμουμε -και ήδη το έχω αναφέρει- να ολοκληρωθεί όσο γίνεται πιο γρήγορα γιατί είναι σωστό.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί τώρα η τέταρτη με αριθμό 1230/21-7-2025 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Τσοκάνη προς τον Υπουργό Εθνικής Οικονομίας και Οικονομικών με θέμα: «Διαγραφή των οφειλών στους Έλληνες ομογενείς από τις χώρες της πρώην ΕΣΣΔ για την επιχορήγηση που είχαν λάβει για την εγκατάσταση και την εξασφάλιση στέγης στην Ελλάδα.»

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κυρία Πρόεδρε.

Η σημερινή μας ερώτηση δεν είναι μόνο με ένα τέτοιο περιεχόμενο, είναι και παρέμβαση, είναι και μεταφορά των κατ’ επανάληψη ερωτημάτων που βάζει το οργανωμένο Ποντιακό Κίνημα και η Παμποντιακή Ομοσπονδία Ελλάδας.

Ξέρετε, μετά τις ανατροπές στην πρώην Σοβιετική Ένωση εκατοντάδες χιλιάδες συμπατριώτες μας ήρθαν στην πατρίδα, όπου είχαμε την υποχρέωση να συνδράμουμε με το μέγιστο δυνατό στη στεγαστική τους αποκατάσταση. Αντ’ αυτού -με ευθύνη όλων των κυβερνήσεων, διαχρονικά- τους φορτώσαμε με πρόστιμα, με φόρους, με παραβάσεις που δεν είχαν περιεχόμενο, με δάνεια και βρίσκονται σήμερα μπροστά σε μια κατάσταση που κινδυνεύουν να χάσουν τις κατοικίες τους, το βιός τους, με κατασχέσεις σε λογαριασμούς και πλειστηριασμούς.

Τα τελευταία χρόνια ως Κ.Κ.Ε βάζουμε διαρκώς στο Κοινοβούλιο το ζήτημα της στεγαστικής αποκατάστασης των Ελλήνων ομογενών από την πρώην Σοβιετική Ένωση, ακριβώς γιατί με τις νομοθεσίες όλων των κυβερνήσεων διευκολύνθηκαν funds, κοράκια και τράπεζες να προχωρούν σε κατασχέσεις και πλειστηριασμούς.

Μέχρι τώρα είχαμε φέρει στην επικαιρότητα το ζήτημα της διαγραφής κατά 85%, που ήταν πρόταση δική μας και του οργανωμένου Ποντιακού Κινήματος, όλων αυτών που ονόμασαν οι κυβερνήσεις διαχρονικά, δάνεια, προκειμένου να μπορέσουν να αποπληρώσουν το υπόλοιπο ποσό με πολύ ευνοϊκούς όρους και προϋποθέσεις. Και μάλιστα το Κ.Κ.Ε -και κατατέθηκε στα Πρακτικά- έχει προχωρήσει το προηγούμενο διάστημα και με τη συλλογή δεκάδων χιλιάδων υπογραφών σε αυτή την κατεύθυνση.

Έλα, όμως, που: «Χαρτί μιλήσει, καρδιά ραγίσει». Έχουμε καινούργια δεδομένα. Μετά από την παρέμβαση της Παμποντιακής Ομοσπονδίας ο Ευρωβουλευτής του Κ.Κ.Ε Λευτέρης Αλαβάνος έθεσε το ερώτημα στην Ευρωπαϊκή Επιτροπή, όπου πήρε την εξής απάντηση και την καταθέτουμε και αυτή στα Πρακτικά: Λέει λοιπόν ο κ. Ντομπρόβσκι, που συνδιαλέγεται η Κυβέρνηση και τα άλλα Κόμματα του ευρωμονόδρομου: «Η Επιτροπή θα ήθελε να ενημερώσει τον Ευρωβουλευτή ότι έχει δοθεί ήδη απάντηση σε παρόμοια γραπτή ερώτηση». Άρα, κάποιος άλλος που ρώτησε το ήξερε και το κουκούλωσαν από το 2023. Δεν είναι το θέμα μας. «Τα κονδύλια που χορηγήθηκαν μέσω του προϋπολογισμού Δημοσίων Επενδύσεων συνιστούσαν κρατική στήριξη» -όχι δάνεια- «με τη μορφή επιχορήγησης της εγκατάστασης και όχι δάνειο». «Η επιχορήγηση που χορηγήθηκε στο πλαίσιο του προγράμματος αποκατάστασης», λέει ο κ. Ντομπρόβσκις, «έλαβε κρατική εγγύηση». Τι σημαίνει αυτό; Ότι τα κονδύλια τα οποία διαθέτετε εγγυάται το κράτος για να τα διαθέσει για τη στεγαστική αποκατάσταση των Ελλήνων ομογενών.

Ως εκ τούτου, τυχόν αποφάσεις σχετικά με τη διαγραφή εκκρεμών υποχρεώσεων, το ετήσιο κόστος εξυπηρέτησης ή την αναστολή των μέτρων αναγκαστικής εκτέλεσης, εμπίπτουν στην αρμόδια των ελληνικών αρχών και όχι της επιτροπής.

Με βάση, λοιπόν, αυτό το καινούργιο δεδομένο -και ολοκληρώνω την πρώτη παρέμβασή μας- ερωτάται ο κ. Υπουργός τι μέτρα θα πάρει το Υπουργείο και η Κυβέρνηση έτσι ώστε να διαγραφούν στο 100% όλες αυτές οι στεγαστικές παροχές που βαφτίστηκαν δάνεια, από όλες διαχρονικά τις κυβερνήσεις.

Δεύτερον, τι μέτρα θα πάρει για την επιστροφή των χρημάτων που κατέβαλαν μέχρι τώρα τα λαϊκά νοικοκυριά των συμπατριωτών μας και που αυτήν τη στιγμή κινδυνεύουν με κατασχέσεις και πλειστηριασμούς.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Εθνικής Οικονομίας και Οικονομικών, ο κ. Αθανάσιος Πετραλιάς.

Ορίστε, έχετε τον λόγο, κύριε Πετραλιά.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Αξιότιμε κύριε Τσοκάνη, όπως γνωρίζετε ταυτόσημη ερώτησή σας με τον αριθμό 1040 έχει ήδη απαντηθεί στις 17 Μαΐου του 2024. Στο πλαίσιο ωστόσο και της παρούσης επίκαιρης ερώτησης και αφού επανήλθε το θέμα, θέτω τα εξής: Η εγγύηση δανείου του ελληνικού δημοσίου έχει ως στόχο να διευκολύνει τον οφειλέτη ώστε να χορηγηθεί δάνειο που σε αντίθετη περίπτωση, δηλαδή χωρίς την παροχή της εγγύησης, δεν θα πληρούσε τα οικονομικά κριτήρια για τη λήψη του. Η χορήγηση εγγύησης του ελληνικού δημοσίου δεν συνεπάγεται ότι ο δανειολήπτης θα απαλλαγεί από την υποχρέωση να πληρώνει προς την τράπεζα τις δόσεις του δανείου μέχρι την αποπληρωμή του. Αντιθέτως, σύμφωνα την ευρωπαϊκή και εθνική νομοθεσία, σε περίπτωση που ο οφειλέτης δεν είναι συνεπής ως προς την αποπληρωμή του, προβλέπονται ορισμένα μέτρα είσπραξης από τις τράπεζες προς τον δανειολήπτη.

Τι ισχύει λοιπόν και τι προσπαθήσαμε να κάνουμε. Όταν δίνει την εγγύηση το ελληνικό δημόσιο, αν δεν πληρώνει ο δανειολήπτης, ξεκινάει τα μέτρα είσπραξης η τράπεζα και έρχεται το δημόσιο –γι’ αυτό προχωρήσαμε σε δύο νομοθετικές ρυθμίσεις, να θυμίσω, τον ν. 5024/2023 άρθρο 44 και το άρθρο 101 του ν. 5104/2024, ώστε να πούμε ότι η εγγύηση του ελληνικού δημοσίου ισχύει για όλους τους δανειολήπτες αυτής της κατηγορίας, τους παλιννοστούντες. Παρόλο που ακόμη και αν δεν είχαν πλήρη δικαιολογητικά, ειδικά για την περίοδο Οκτωβρίου 2004 - Ιουλίου 2005 -θυμάστε το πρόβλημα- περάσαμε τις διατάξεις και έτσι καθαρίστηκαν όλες αυτές τις εγγυήσεις.

Πλήρωσε λοιπόν το ελληνικό δημόσιο τις τράπεζες, τις εξόφλησε και αυτά έχουν έρθει πλέον απαιτήσεις του δημοσίου έναντι των δανειοληπτών. Όπως συμβαίνει και με αυτήν την περίπτωση και με όλους τους άλλους τους δανειολήπτες, που έχουν λάβει εγγυήσεις του δημοσίου από φυσικές καταστροφές από κάθε περίπτωση, αυτές οι οφειλές με το που πληρώνονται στην τράπεζα βεβαιώνονται στην ΑΑΔΕ, έναντι του δανειολήπτη, γιατί είναι απαίτηση του ελληνικού δημοσίου και του ελληνικού λαού έναντι αυτών που δεν έχουν πληρώσει. Γιατί τα πλήρωσε το ελληνικό δημόσιο, τελικά, έναντι του δανειολήπτη.

Πριν αναφερθώ στο τι επιπλέον έχουμε κάνει, θέλω να πω, όσον αφορά αυτό το θέμα που αναφέρατε με το Πρόγραμμα Δημοσίων Επενδύσεων, ότι είναι δύο διαφορετικά πράγματα. Είναι άλλο πρόγραμμα αυτό που χρηματοδοτήθηκε μέσω του ΠΔΕ, του Προγράμματος Επενδύσεων και άλλο όλα αυτά τα δάνεια με εγγύηση του ελληνικού δημοσίου που δόθηκαν. Ήταν δάνεια που δόθηκαν μέσω της δανειοδοτικής διαδικασίας των εγγυήσεων. Άρα, στην ερώτησή σας και στην ερώτηση του ευρωβουλευτή σας μπλέκονται δύο διαφορετικά προγράμματα, δύο διαφορετικά πράγματα. Άλλο τα δάνεια και άλλο τα προγράμματα που είναι Πρόγραμμα Δημοσίων Επενδύσεων.

Τι κάνουμε λοιπόν; Περάσαμε τους δύο νόμους ώστε να μπορέσει να ολοκληρωθεί η εκκαθάριση, να σταματήσουν οι δανειολήπτες να έχουν σχέση με τις τράπεζες -να το πω έτσι- να εξοφληθούν και πλέον να έχουν σχέση μόνο με το δημόσιο. Και παράλληλα ήρθαμε, εφόσον λοιπόν πέρασαν οι οφειλές προς το δημόσιο, με το άρθρο 293 του ν.4738/2020 δόθηκε ειδική δυνατότητα να εξοφλήσουν ειδικά τους παλιννοστούντες ομογενείς από την πρώην Σοβιετική Ένωση, τα δάνεια αυτά με εγγύηση δημοσίου σε 120 δόσεις και επιπλέον έχουμε και τον εξωδικαστικό μηχανισμό, το άλλο μέτρο του ν.4738/2020, όπου δόθηκε η δυνατότητα ρύθμισης σε έως 240 δόσεις προς το δημόσιο.

Κατ’ αρχήν να πω ότι βασικό κομμάτι της ρύθμισης οφειλών αποτελεί και η μερική διαγραφή χρέους υπό τους όρους του εξωδικαστικού -που πρόσφατα διπλασίασαν και τα όρια- και αναλόγως της περιουσιακής κατάστασης του καθενός. Μάλιστα, προβλέπεται, αν κάποιος πραγματικά δεν έχει δυνατότητα και διαγραφή ως προς το 75% της οφειλής. Ανάλογα με τον αλγόριθμο που βγαίνουν τα περιουσιακά στοιχεία του καθενός.

Επιπροσθέτως, με το άρθρο 102 του ν. 5104/2024 διευκολύναμε επιπλέον την ένταξη στον εξωδικαστικό ακόμα και πριν βεβαιωθούν οι οφειλές στην ΑΑΔΕ, όσο ακόμα είναι στις τράπεζες δηλαδή. Αν και τώρα έχουμε σχεδόν ολοκληρώσει καθώς απομένουν λίγες περιπτώσεις, δηλαδή, τα έχουμε εκκαθαρίσει.

Άρα, κάνουμε πραγματικά το καλύτερο δυνατό γι’ αυτούς τους ανθρώπους, διευκολύνοντας τους, εφόσον δεν έχουν τη δυνατότητα, με δόσεις και διαγραφή μέρους των οφειλών, ώστε να μπορέσουν να αποπληρώσουν τις οφειλές τους. Όπως καταλαβαίνετε, χωρίς κανένα κριτήριο να πούμε «διαγραφή» είναι άδικο προς τους υπόλοιπους δανειολήπτες και τους υπόλοιπους ανθρώπους που έχουν πάρει δάνεια με εγγύηση του ελληνικού δημοσίου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσοκάνη, έχετε τρία λεπτά για τη δευτερολογία σας.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κυρία Πρόεδρε.

Δημιούργησαν το Ίδρυμα Αποκατάστασης Παλιννοστούντων Ομογενών. Σωστά; Σωστά. Το 1990, το οποίο το κλείσανε άρον άρον το 2002. Χρήματα τα οποία έπρεπε να δοθούν για τη στεγαστική αποκατάσταση των συμπατριωτών μας, βαφτίστηκαν δάνεια.

Θα σας πω εγώ τι έχει γίνει, κύριε Υπουργέ. Βαφτίστηκαν δάνεια, ενώ υπήρχε ο ν. 2790/2000 που λέει -και είναι σε ισχύ, δεν έχει καταργηθεί- ότι «για τη στεγαστική αποκατάσταση των Ελλήνων ομογενών το ελληνικό κράτος θα προβαίνει σε παραχώρηση οικοπέδων ή αγορά, σε δωρεάν άδειες οικοδομής, σε πληρωμή των ενοικίων έως ότου προχωρήσει η οικοδόμηση των κατοικιών και σε αγορά». Αντ’ αυτού του ν. 2790/2000, ήρθε το ελληνικό δημόσιο και έδωσε δάνεια για να κρύψει, κατά τη δική μας γνώμη, τις βρωμιές της μη εκχώρησης των ποσών και των κονδυλίων προς τους Έλληνες συμπατριώτες μας.

Για μας δεν είναι δάνεια ούτε για το οργανωμένο ποντιακό κίνημα, γι’ αυτό και έχει αποστείλει και στο Υπουργείο σας η Παμποντιακή Ομοσπονδία, όπως έστειλε και στους ευρωβουλευτές. Και η ερώτηση που υπέβαλε ο ευρωβουλευτής μας στο Ευρωκοινοβούλιο δεν μιλάει γενικά και αόριστα για δάνεια, μιλάει για τα συγκεκριμένα τα οποία έχετε βαφτίσει δάνεια, μιλάει για τον ν.2790/2000 που μιλάει για συγκεκριμένες παροχές και επί των συγκεκριμένων ερωτημάτων νίπτει τας χείρας του ο κ. Ντομπρόβσκις πετώντας το μπαλάκι στην εξέδρα, ρίχνοντας την ευθύνη σε εσάς.

Κι αφού, λοιπόν, εσάς έχουμε απέναντι μας κι αφού έχουμε και το οργανωμένο ποντιακό κίνημα που είναι στα κάγκελα και είναι αγανακτισμένο και πνιγμένο από το δίκιο, χωρίς να βάζουμε ζητήματα αντιπαράθεσης με άλλα δάνεια που κερδοσκοπούν στις πλάτες του εργαζόμενου λαού οι τράπεζες με την ανοχή όλων των κυβερνήσεων διαχρονικά, λέμε το εξής. Γιατί δεν προχωράτε εδώ και τώρα στην de facto διαγραφή των παροχών που τα βαφτίσατε δάνεια. Σας το λέμε όλοι. Σας το λέει το οργανωμένο παμποντιακό κίνημα, σας το λέει το ΚΚΕ σας το είπε και ένας με τον οποίον συνδιαλέγεστε και που μαζί μοιράζετε την πίτα στο κεφάλαιο, στα μονοπώλια και τις πολυεθνικές.

Δεύτερο στοιχείο. Υπάρχουν οι νόμοι, ο ν.2790 που είπα και πρωτύτερα, ο οποίος δεν είναι δεσμευτικός για όλες τις κυβερνήσεις να έδινε δωρεάν παροχή απέναντι στους Έλληνες που ήρθαν από την πρώην Σοβιετική Ένωση, ακριβώς λόγω των ανατροπών στη Σοβιετική Ένωση.

Τρίτον. Υπάρχει ένα μεγάλο πρόβλημα αυτή τη στιγμή. Δεν τους βαρύνει μόνο το δάνειο που λέτε. Τους βαρύνουν και οι πλειστηριασμοί. Τους βαρύνουν και οι κατασχέσεις. Δεν είναι ο εξωδικαστικός η λύση -αν θέλετε να μπούμε σε μια τέτοια διαδικασία, που δεν μπαίνουμε- ακριβώς να σας τα πω πώς είναι στην πράξη και όχι πώς είναι στα χαρτιά, μέσα στους νόμους. Ο εξωδικαστικός σου βάζει μια θηλιά. Αν αρρωστήσεις τρεις μήνες και χάσεις τις δόσεις, έμεινες εκτός. Αν πας στο νοσοκομείο γιατί έχεις καρκίνο και κάνεις χημειοθεραπείες, έμεινες εκτός. Ο εξωδικαστικός, για να το ξέρουν όλοι, βάζει και τόκο πάνω στον τόκο όταν σου κάνει τη ρύθμιση. Ο εξωδικαστικός δεν σου κάνει καμία διευκόλυνση όταν έχεις μια κατοικία και το ύψος του δανείου είναι χαμηλότερο από την κατοικία σου, γιατί ακριβώς είσαι το αγκιστρωμένο ψάρι.

Μην βρίσκετε λύσεις και κάνετε προτάσεις γιατί εμείς βάζουμε το ζήτημα ότι αφορά οικονομική παροχή για τη στεγαστική αποκατάστασή τους, που στηρίζεται και στον ν.2790, στηρίζεται και στη δημιουργία του Ιδρύματος Αποκατάστασης, αλλά και στην ανάγκη να μπορούσαν να στεγαστούν όλες αυτές οι οικογένειες.

Υπάρχει ένα άλλο ζήτημα, για να το γνωρίζει και ο κύριος Υπουργός, να το γνωρίζει και το Κοινοβούλιο, να το γνωρίζει και ο ελληνικός λαός. Όχι μόνο ένα μεγάλο κομμάτι του πληθυσμού εγκαταστάθηκαν και έχτισαν με τα χέρια τους κατοικίες σε εκτός σχεδίου περιοχές, ήρθε το κράτος και τους φόρτωσε και με πρόστιμα. Πρόστιμα από την πολεοδομία, πρόστιμα από το ΙΚΑ, πρόστιμα από την εφορία, με περισσότερες υποχρεώσεις απέναντι στο δημόσιο, άρα και τον κίνδυνο περισσότερων κατασχέσεων.

Αυτό, λοιπόν, κάπου πρέπει να σταματήσει και με τη διαγραφή και με την επιστροφή και με την de facto νομιμοποίηση όλων των κατοικιών ενός πληθυσμού που έχει γίνει αντικείμενο οικονομικής, πολιτικής και κοινωνικής εκμετάλλευσης όλα αυτά τα χρόνια.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχετε τον λόγο, κύριε Πετραλιά.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Πολύ σύντομα να πω ότι αυτά τα δάνεια έχουν δοθεί με νόμο, υπουργικές αποφάσεις, συμβάσεις. Είναι δάνεια. Νομικά, με κάθε τρόπο όπως είδαμε μάλιστα, εδώ και πάρα πολλά χρόνια, δεκαετίες, είναι δανειακές συμβάσεις. Δεν μπορούμε να τα βαφτίσουμε από το κεφάλι μας αλλιώς.

**ΧΡΗΣΤΟΣ ΤΣΟΚΑΝΗΣ:** Έχω τα έντυπα. Θα τα καταθέσω για τα Πρακτικά.

Το λέει ο κ. Ντομπροβσκις.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δεν είπε ο κ. Ντομπροβσκις ότι δεν είναι δάνεια.

Έχετε μπλέξει διαφορετικά προγράμματα. Τέλος πάντων. Κάποια δόθηκαν από το Πρόγραμμα Δημοσίων Επενδύσεων με τα δάνεια.

**ΧΡΗΣΤΟΣ ΤΣΟΚΑΝΗΣ:** Απάντησε στην ερώτηση της Παμποντιακής Ομοσπονδίας.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ναι, την ξέρω την ερώτηση, γιατί μας είχαν ρωτήσει. Είναι άλλα προγράμματα το ένα, και άλλο τα άλλα. Αυτό θέλω να αναφέρω.

Θέλω να πω ότι είστε σταθερά προσανατολισμένοι στη διακήρυξη ότι πρέπει να γίνει και εν προκειμένω μια οριζόντια διαγραφή των οφειλών, χωρίς κριτήρια. Δηλαδή, όταν έρχεται το ελληνικό δημόσιο και αποπληρώνει τις τράπεζες για έναν δανειολήπτη, γιατί αυτό έχει γίνει, με πάρα πολλά εκατομμύρια ευρώ -τα προηγούμενα τέσσερα χρόνια είχαμε πλάνο ακαθάριστων εγγυήσεων- και πληρώνουμε κάθε χρόνο 200-300 εκατομμύρια επειδή είχαν εγγυήσεις του δημοσίου, για τους δανειολήπτες με εγγυήσεις του δημοσίου των προηγούμενων δεκαετιών που δεν τα πλήρωναν οι δανειολήπτες και ήρθε λοιπόν και τα πλήρωσε το ελληνικό δημόσιο προς τις τράπεζες.

Ανέλαβε, λοιπόν, το δημόσιο να τα εισπράξει αυτά πίσω από τους δανειολήπτες γιατί είναι χρήματα του ελληνικού λαού. Δεν είναι ούτε δικά σας, ούτε δικά μου, ούτε κανενός. Χρήμα του ελληνικού λαού είναι αυτά που τα πλήρωσε στις τράπεζες και τα χρωστάνε οι δανειολήπτες τώρα προς στο δημόσιο. Αυτή είναι η αλήθεια. Δεν μπορώ να πω στους άλλους φορολογούμενους που πληρώνουν κανονικά τα δάνειά τους, σε αυτούς θα τα χαρίσω, εσείς κακώς τα πληρώνετε. Δεν είναι δίκαιο αυτό το πράγμα κοινωνικά.

**ΧΡΗΣΤΟΣ ΤΣΟΚΑΝΗΣ:** Είναι ειδική περίπτωση προσφυγιάς.

**ΘΑΝΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όλα είναι ειδική περίπτωση. Και οι πυρόπληκτοι και οι σεισμόπληκτοι, όλοι είναι ειδικές περιπτώσεις. Αυτοί είναι, όμως, οι άνθρωποι που παίρνουν εγγυήσεις του δημοσίου, οι ευάλωτοι.

Πάμε τώρα. Τι λέμε; Σταματάτε να έχετε σχέση με την τράπεζα, τα πληρώσαμε εμείς στην τράπεζα και έχετε σχέση πια μόνο με το δημόσιο, ακριβώς για να προστατεύεστε. Και τι ερχόμαστε και λέμε; Σας δίνουμε δύο επιλογές: Εξωδικαστικό, που δεν διευρύνουμε τα όρια, τα διπλασιάσουμε, να μπορείτε να μπείτε και μάλιστα με ειδικό νόμο ότι όλα τα δάνεια με εγγύηση του δημοσίου μπορούν να μπουν στον εξωδικαστικό. Έχουμε και την άλλη, αν δεν σας καλύψει ο εξωδικαστικός, τις εκατόν είκοσι δόσεις. Δύο επιλογές έχετε.

Ερχόμαστε, λοιπόν, και διευρύνουμε τα όρια με τον εξωδικαστικό, τα οποία, σας είπα και πριν, μπορεί ανάλογα με τη δυνατότητα και την περιουσιακή κατάσταση του καθενός να έχει παραγραφή που μπορεί να φτάσει και στο 75%, αν πραγματικά δεν έχει περιουσιακή κατάσταση. Εσείς λέτε να έχουμε πλήρη διαγραφή ανεξαρτήτως, ακόμη κι αν κάποιος έχει χρήματα. Αυτό δεν είναι κοινωνικά δίκαιο και νομίζω και η θέση του κόμματός σας δεν θα έπρεπε να είναι αυτή.

Απλά να αναφέρω κάποια στοιχεία. Μέχρι τις 30 Ιουνίου του τρέχοντος έτους έχουν υποβληθεί μέσω του εξωδικαστικού και έχουν επιτυχώς ρυθμιστεί τρεις χιλιάδες αιτήσεις που αφορούν σε δάνεια με την εγγύηση του ελληνικού δημοσίου με συνολικό ποσό 132 εκατομμύρια ευρώ. Άρα, έχουν αρχίσει και οι δανειολήπτες σε πάρα πολύ μεγάλο βαθμό και μπαίνουν πλέον στον εξωδικαστικό όπου δώσαμε αυτή τη δυνατότητα και το οποίο είναι κάτι δίκαιο. Όποιος, λοιπόν, όντως πραγματικά δεν έχει, ναι γίνεται και διαγραφή οφειλών και προσαυξήσεων και διακόσιες σαράντα δόσεις. Όποιος έχει, όμως, δηλαδή εις βάρος του ελληνικού λαού, να μην πληρώσει τα δάνειά του και να τα πληρώσει ο υπόλοιπος κόσμος;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Περνάμε στην πέμπτη με αριθμό 1235/21-7-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κυρίας Γεωργίας Κεφαλά προς την Υπουργό Παιδείας, Θρησκευμάτων και Αθλητισμού με θέμα: «Αποκλεισμός εμπειροτεχνών εκπαιδευτικών παραδοσιακής και βυζαντινής μουσικής (ΕΜ16) από διορισμούς σε Μουσικά σχολεία».

Κυρία Κεφαλά, έχετε τον λόγο για τα επόμενα δύο λεπτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κυρία Πρόεδρε.

Κύριε Βλάση, σας ευχαριστώ που είσαστε εδώ για να μας απαντήσετε σε αυτή την ερώτηση, η οποία για εμάς είναι πάρα πολύ σημαντική. Γιατί πραγματικά πιστεύουμε ότι είναι ντροπή για τη χώρα να έχουμε σε αυτό το καθεστώς επισφάλειας εκπαίδευσης μουσικής τους μαθητές και τους εκπαιδευτικούς που δουλεύουν σε αυτό τον τομέα, χωρίς να μπορέσουμε να τους βάλουμε σε ένα θεσμικό πλαίσιο, έχοντάς τους να τσακώνονται μεταξύ τους διότι έχουμε διαφόρων ταχυτήτων μουσικούς, εκπαιδευτές.

Δηλαδή, έχουμε ανθρώπους οι οποίοι είναι με πτυχίο από ωδεία το οποίο είναι και αυτό μη αναγνωρισμένο. Είναι αναγνωρισμένο μόνο από το Υπουργείο Πολιτισμού. Οι άνθρωποι δεν μπορούν να έχουν συνέχεια στις σπουδές τους ούτε συγκεκριμένα εργασιακά δικαιώματα, όπως είναι οι ΤΕ16, με τους εμπειροτέχνες που για χρόνια χρησιμοποιεί το δημόσιο, από το 1988, οι οποίοι ζουν σε ακόμα μεγαλύτερη επισφάλεια.

Θα ήθελα, λοιπόν, να σας πω ότι ακόμα το Υπουργείο τους αντιμετωπίζει ως εξής. Το 2024-2025 έχουμε διορίσει σε μουσικά σχολεία εκατόν δύο εκπαιδευτικούς κλάδου Πανεπιστημιακής Εκπαίδευσης και επτά εκπαιδευτικούς κλάδου ΤΕ16. Όπως καταλαβαίνετε για τα πενήντα δύο μουσικά σχολεία που υπάρχουν στη χώρα είναι λίγες οι προσλήψεις αυτές και μάλιστα πολλές από αυτές γίνονται καθυστερημένα. Έχω εγώ ίδια τα παιδιά μου στα σχολεία αυτά και βλέπουμε ότι για όργανο ταμπουρά που είναι υποχρεωτικό μέχρι την Γ΄ γυμνασίου οι καθηγητές έρχονται τον Φεβρουάριο και τον Μάρτιο με αποτέλεσμα να χάνουν ουσιαστικά τις σπουδές τους τα παιδιά.

Βλέπουμε, λοιπόν, ότι οι άνθρωποι αυτοί, πέρα από τους ελάχιστους διορισμούς και τη μεγάλη καθυστέρηση, στη συνέχεια για τη διδασκαλία των μαθημάτων ειδίκευσης παραδοσιακής και βυζαντινής μουσικής δεν έγινε στην αρχή του σχολικού έτους καμία πρόσκληση στους εμπειροτέχνες μουσικούς ΕΜ16 και μάλιστα αποκλείστηκαν από τις προκηρύξεις του ΑΣΕΠ στις 12 Ιουνίου 2024 και στη συνέχεια προσκλήθηκαν εμπειροτέχνες ιδιώτες μουσικοί να προσληφθούν με ωριαία αντιμισθία για τη διδασκαλία των μαθημάτων μουσικής ειδίκευσης σε περίπτωση έλλειψης υποψηφίων εκπαιδευτικών κλάδων μουσικής.

Καταλαβαίνετε ότι αυτοί οι άνθρωποι ζουν σε μια διαρκή επισφάλεια. Ουσιαστικά είναι σαν να τους λέει το Υπουργείο «δεν σας θέλουμε και κοιτάξτε να κατευθυνθείτε κάπου αλλού», αλλά δεν τους το λέτε και καθαρά από ό,τι καταλαβαίνουμε. Οι άνθρωποι πραγματικά πέραν του ότι έχουμε φτάσει στο θλιβερό σημείο να τσακώνονται μεταξύ τους οι κλάδοι για το τι είναι δίκαιο και τι όχι, πρέπει να μπουν σε κάποιο πλαίσιο, ώστε να ξεκαθαρίσει κάποια στιγμή το τοπίο και να μπορούν και αυτοί να απολαύσουν κάποια δικαιώματα που τα έχουν χρόνια τώρα. Τριάντα χρόνια λειτουργούν τα μουσικά σχολεία και ακόμα δεν έχουμε λύσει αυτά τα θέματα.

Θα ήθελα να ακούσω την τοποθέτησή σας.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Παιδείας, Θρησκευμάτων και Αθλητισμού κ. Βλάσης.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ,κυρία Πρόεδρε.

Κυρία Πρόεδρε, κυρίες και κύριοι συνάδελφοι, θα ήθελα καταρχάς να σας ευχαριστήσω για την επίκαιρη ερώτηση, πλην όμως κρίνεται αναγκαίο να προβώ σε μια σειρά διευκρινίσεων προς όλους τους συναδέλφους Βουλευτές και προς τους πολίτες που παρακολουθούν τη σημερινή μας συνεδρίαση αναφορικά με το ζήτημα των εκπαιδευτών του κλάδου ΤΕ16 εντός του οποίου περιλαμβάνονται και εμπειροτέχνες μουσικοί παραδοσιακών οργάνων κατ’ εφαρμογή της υπ’ αριθμ. 7275 της 10ης Ιανουαρίου του 2022 υπουργικής απόφασης του Υπουργείου Πολιτισμού. Αντίστοιχα και για τους εμπειροτέχνες εκπαιδευτικούς δημοτικής παραδοσιακής και βυζαντινής μουσικής. Αυτό το κάνω για να καταδειχθεί ενεργώς η στάση που επιδεικνύει το ΥΠΕΘΑ και εν γένει η παρούσα Κυβέρνηση ως προς το θέμα που αγγίζει την εκπαιδευτική πολιτική, αλλά και τον σεβασμό που έχουμε όλοι μας απέναντι στην πολιτιστική μας κληρονομιά.

Προς απόδειξη του τελευταίου, παρατίθενται τα στοιχεία των διορισμών εκπαιδευτικών μουσικής από το σχολικό έτος 2020-2021 έως και το 2024 ως το 2025: Στην πρωτοβάθμια γενική εκπαίδευση έχουμε διακόσιους πενήντα επτά διορισμούς ΠΕ79.01, στην πρωτοβάθμια ειδική αγωγή είκοσι έξι ΠΕ79.01 και δύο ΤΕ16, στη δευτεροβάθμια γενική εκπαίδευση εννιακόσιους δεκαέξι ΠΕ79.01, εκ των οποίων οι επτακόσιοι τριάντα πέντε σε μουσικά σχολεία και διακόσιοι εβδομήντα ένα ΤΕ16, στη δευτεροβάθμια ειδική αγωγή εβδομήντα πέντε ΠΕ79.01 και επτά ΤΕ16.

Αποτυπώνεται επομένως, κυρία συνάδελφε, η έντονη ενίσχυση των μουσικών σχολείων σε προσωπικό και βλέπουμε ότι το Υπουργείο αξιοποιεί και τον κλάδο ΤΕ16. Πρέπει να καταστεί σαφές, όμως, ότι υπάρχει ένα πολύ συγκεκριμένο πλαίσιο που αφορά στους διορισμούς στην εκπαίδευση το οποίο και εμείς οφείλουμε να τηρούμε.

Συγκεκριμένα, όπως πολύ καλά γνωρίζετε, οι διορισμοί πραγματοποιούνται αποκλειστικά μέσω ΑΣΕΠ βάσει των τυπικών προσόντων που ορίζει ο ν.4589/2019. Πλέον και κατόπιν εφαρμογής της υπουργικής απόφασης 7275 στις 10 Ιανουαρίου του 2022 υπουργικής απόφασης του Υπουργείου Πολιτισμού διορίζονται και εκπαιδευτικοί κλάδου ΤΕ16 παραδοσιακών οργάνων, δηλαδή πρώην εμπειροτέχνες ΕΜ16, οι οποίοι μετά από εξετάσεις στο Υπουργείο Πολιτισμού κατέχουν πια τίτλους σπουδών ο οποίος είναι προσόν διορισμού. Όσοι εμπειροτέχνες ΕΜ16 δεν συμμετείχαν στις εξετάσεις του Υπουργείου Πολιτισμού δεν έχουν δικαίωμα διορισμού δεδομένου ότι δεν έχουν αναγνωρισμένο τίτλο σπουδών. Παρ’ όλα αυτά το Υπουργείο Παιδείας συνεχίζει να τους δίνει τη δυνατότητα πρόσληψής τους με ωριαία αντιμισθία σε περιπτώσεις έλλειψης υποψηφίων με τυπικά προσόντα.

Σε αυτό το πλαίσιο, λοιπόν και προς αποφυγή οποιωνδήποτε παρεξηγήσεων θέλω να υπογραμμίσω ότι το Υπουργείο Παιδείας, Θρησκευμάτων και Αθλητισμού για πρώτη φορά έδωσε τη δυνατότητα σε υποψηφίους του κλάδου ΤΕ16 παραδοσιακών οργάνων, δηλαδή πρώην εμπειροτέχνες ΕΜ16 να καταθέσουν τους αναγνωρισμένους από το Υπουργείο Πολιτισμού τίτλους τους, προκειμένου να συμμετάσχουν στην προκήρυξη του ΑΣΕΠ.

Έτσι, λοιπόν, προκύπτει ότι η Κυβέρνησή μας επιδεικνύει στην πράξη τα δέοντα με σεβασμό στους εμπειροτέχνες μουσικούς και στον ρόλο που εκείνοι διαχρονικά επιτελούν στη χώρα μας και εν γένει στην καλλιέργεια της παραδοσιακής δημοτικής και βυζαντινής μουσικής. Δηλώνεται εκ του Βήματος, κυρία συνάδελφε, ότι η πρόθεση και η επιθυμία μας είναι για περαιτέρω αναβάθμιση της παραδοσιακής μουσικής στην εκπαίδευση, αλλά πάντα με υπευθυνότητα και σεβασμό απέναντι στο ισχύον θεσμικό πλαίσιο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κεφαλά, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Κύριε Υφυπουργέ, μου είπατε ότι σέβεστε τα δικαιώματα σύμφωνα με το πλαίσιο βέβαια πάντα των εμπειροτεχνών, αλλά πραγματικά αδυνατώ να το δω αυτό το πράγμα. Βλέπουμε ότι αυτοί οι άνθρωποι δεν είναι και πάρα πολλοί. Προσπαθούν από το 2010, βλέπουν εδώ υποσχέσεις -από την κ. Διαμαντοπούλου- ότι θα λυθεί το ζήτημα και δεν λύθηκε ποτέ. Αυτοί οι άνθρωποι, λοιπόν, μην θεωρηθεί ότι είναι απλά κάποιοι βιρτουόζοι στο όργανο οι οποίοι απαιτούν να διδάξουν. Οι σαράντα δύο είναι με πτυχία παιδαγωγικών τμημάτων ή καθηγητικών σχολών και οι σαράντα πέντε με πτυχία ΑΕΙ μη καθηγητικών σχολών και με ασύλληπτη εμπειρία.

Όταν λέτε εσείς ότι δίνονται πτυχία, καταλαβαίνετε ότι είναι πάρα πολύ δύσκολο για έναν επαγγελματία να πάει να φοιτήσει για δύο χρόνια. Γιατί απαιτείται και αυτό. Δεν είναι απλά ότι δίνετε πτυχία. Άμα δίνατε πτυχία με μια αξιολόγηση θα ήταν μια χαρά ίσως, αλλά χρειάζεται και φοίτηση δύο ετών. Είναι σαν να πάω εγώ τώρα που έχω καταθέσει τα διαπιστευτήρια μου -ας πούμε- στην τέχνη -αν γίνεται ποτέ αυτό, λέμε τώρα-, να πάω να με κρίνει κάποιος αν τραγουδάω καλά και να με μάθει κιόλας δύο χρόνια. Μην κρυβόμαστε πίσω από το δάχτυλό μας.

Το πρόβλημα είναι ότι δεν έχετε ποτέ αποφασίσει τι ακριβώς θέλετε στην καλλιτεχνική εκπαίδευση. Δηλαδή, θέλετε ιδιωτική εκπαίδευση; Θέλετε δημόσια; Θέλετε και τα δύο; Θα μπορούσαν να συμβούν και τα δύο που σε πολλές χώρες γίνονται. Υπάρχουν αξιόλογα ιδρύματα και ιδιωτικά και δημόσια.

Βλέπουμε ότι ακόμα και για τους ΤΕ, που έχουν πάρα πολλά προβλήματα και στην ειδική αγωγή -με καθυστέρηση στις εκδόσεις προκήρυξης, όπως και πριν λίγα χρόνια είχε επαναληφθεί αυτό- καθυστερούν οι προσλήψεις. Σημαίνει ότι τους πετάτε έξω σιγά-σιγά. Δεν βλέπετε τα προβλήματα. Γιατί αν γίνει ακαδημία τέχνης κάποια στιγμή με το καλό, τι ακριβώς θα πείτε στα ωδεία που θα έχουν πτυχία πολύ-πολύ κατώτερα, με δέκα και δώδεκα χρόνια σπουδών, πληρωμένων;

Βλέπουμε ότι όλο το περιβάλλον φωνάζει στα νέα παιδιά «μην γίνετε μουσικοί». Ο κ. Φωτήλας σε απάντηση που είχε δώσει εδώ, στη Βουλή των Εφήβων, σε μια έφηβη που τον ρώτησε γιατί δεν αναγνωρίζονται οι σπουδές με κάποιον τρόπο των μουσικών σχολείων, της είπε ότι δεν μαθαίνεις στα σχολεία μουσική, μαθαίνεις μόνο στα ωδεία. Αυτό είναι πάρα πολύ μεγάλο λάθος. Δεν ξέρω ούτε ένα παιδί που έχει βγει από τα μουσικά σχολεία που να μην ξέρει μουσική και μάλιστα με μια χαρά, έμπνευση και ομαδικό πνεύμα μέσα στα σχολεία που δεν συμβαίνει στα ωδεία.

Η δεξιοτεχνία δεν είναι το παν στην τέχνη. Το θέμα είναι η χαρά, η συμμετοχή, η έκφραση και αυτό στα σχολεία είναι καταπληκτικό. Θα έπρεπε με κάποιον τρόπο, λοιπόν, ακόμη και να αναγνωρίζονται οι σπουδές των παιδιών. Δεν γίνεται, όμως, τίποτα από όλα αυτά, γιατί πραγματικά δεν θέλετε να πάρετε την ευθύνη, δεν θέλετε να πάρετε πρωτοβουλία, να πείτε πώς ακριβώς θα ξεκαθαρίσει αυτός ο τομέας κάποια στιγμή, τριάντα χρόνια τώρα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βλάση, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κυρίασυνάδελφε, προφανώς δεν ακούσατε για τον αριθμό των διορισμών που κάναμε σε εκπαιδευτικούς μουσικής την τελευταία τετραετία, δηλαδή από το 2020-2021 μέχρι το 2024-2025 και μιλάμε για περίπου χίλιες πεντακόσιες προσλήψεις. Δεν υπάρχει προηγούμενο και είναι η δική μας διακυβέρνηση η οποία δείχνει έμπρακτα το πόσο στηρίζει αυτό τον θεσμό.

Από εκεί και πέρα, είπατε πώς θα ξεκαθαρίσει η κατάσταση. Εμείς αυτό ακριβώς κάνουμε, ότι προσπαθήσαμε και βάλαμε ένα θεσμικό πλαίσιο.

Γι’ αυτό και είπαμε ότι οι εμπειροτέχνες, που μπορούσαν και συμμετείχαν στις εξετάσεις του Υπουργείου Πολιτισμού, πήραν αναγνωρισμένο τίτλο σπουδών και μπορούν κανονικά να διοριστούν. Όσοι δεν το κάνουν, δεν μπορούν να διοριστούν, αλλά την ίδια στιγμή το ΥΠΕΘΑ τους δίνει τη δυνατότητα της πρόσληψής τους με ωριαία αντιμισθία, που σημαίνει ότι κανέναν δεν αφήνουμε στην άκρη. Ίσα - ίσα που αναγνωρίζουμε το έργο που έχουν κάνει.

Γι’ αυτό, λοιπόν, με σεβασμό και στους εμπειροτέχνες μουσικούς και στον ρόλο τους, που έχουν παίξει και παίζουν όλα αυτά τα χρόνια στην καλλιέργεια της παραδοσιακής μουσικής, πρέπει να αναφέρω ότι ναι μεν υπήρξαν πάντα και υπάρχουν και λειτουργούν ως διδάσκαλοι μουσικών, αλλά οφείλουν κάποια στιγμή να υπάρχουν και κάποια πτυχία από αναγνωρισμένα ιδρύματα.

Γι’ αυτόν τον λόγο η εκπαιδευτική πολιτική -και νομίζω αυτό δεν μπορεί κανείς να το αμφισβητήσει και να διαφωνήσει- οφείλει πάντα να λειτουργεί με θεσμοθετημένα και αντικειμενικά κριτήρια με τρόπο που πάντα -και αυτό θέλετε φαντάζομαι και εσείς- να διασφαλίζει και τη διαφάνεια, αλλά και τη δυνατότητα ελέγχου.

Επομένως, δεν μπορούμε να καταργήσουμε εκ των υστέρων τις απαιτήσεις για ακαδημαϊκά και παιδαγωγικά προσόντα στους διορισμούς χωρίς να δημιουργηθεί άνιση μεταχείριση έναντι άλλων υποψηφίων.

Προς το παρόν, επομένως, κυρία συνάδελφε, οι εμπειροτέχνες μουσικοί εξακολουθούν, όπως είπα, να καλούνται όπου υπάρχουν κενά με ωριαία αντιμισθία για διδασκαλία στα μουσικά σχολεία. Και τονίζω ότι αυτό αποτελεί έμπρακτη αναγνώριση της εξειδικευμένης γνώσης τους.

Πάντως είναι επιθυμία και στόχος μας να ενισχύσουμε τη βιωσιμότητα της παραδοσιακής μουσικής στην εκπαίδευση και το είπα με βάση τους διορισμούς που έχουμε κάνει, αλλά αυτό πρέπει να θυμάστε πάντα πρέπει να γίνεται με υπευθυνότητα, με θεσμική ευστάθεια και κυρίως με δικαιοσύνη προς όλους.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Συνεχίζουμε με την πέμπτη με αριθμό 1223/18-7-2025 επίκαιρη ερώτηση δεύτερου κύκλου του Βουλευτή Κορινθίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Ψυχογιούπρος τον Υπουργό Αγροτικής Ανάπτυξης καιΤροφίμωνμε θέμα: «Άμεση πληρωμή των γεωργο-περιβαλλοντικών μέτρων Προγράμματος Αγροτικής Ανάπτυξης (ΠΑΑ) που έληγαν 30.06.2025».

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, πριν μπω στο θέμα της σημερινής με ερώτησή μου θεωρώ σημαντικό να κάνω μια αναφορά, γιατί προ ολίγου είχαμε μία αναγκαστική προσθαλάσσωση Canadair στον Κορινθιακό Κόλπο, στο Βραχάτι, που επιχειρούσε στη μεγάλη φωτιά στη Στυμφαλίας και στο Φενεό. Να ευχηθούμε περαστικά στους πιλότους, που σύμφωνα με τις πληροφορίες μας είναι καλά στην υγεία τους. Και να επιμείνουμε και από αυτό το Βήμα στην ενίσχυση του Πυροσβεστικού Σώματος και της πολιτικής προστασίας και τη στήριξη του προσωπικού τους.

Η ερώτηση που κάνουμε σήμερα έχει και μία σύνδεση, διότι το επόμενο διάστημα θα σας κάνουμε κοινοβουλευτικό έλεγχο, διότι για άλλο ένα καλοκαίρι η Κορινθία έχει τεράστιες ζημιές και στις υποδομές και στα αγροτικά και στους κτηνοτρόφους και συγκεκριμένα στο δήμο Σικυωνίων, όπου είχε πληγεί και από τις ζωονόσους και από άλλα αίτια το προηγούμενο διάστημα.

Εισέρχομαι τώρα στην ερώτησή, που σας καταθέσαμε και η οποία έχει να κάνει ακριβώς με τις υποχρεώσεις του ΟΠΕΚΕΠΕ και τις επιδοτήσεις για το ’24, που περιμένουν οι παραγωγοί και οι οικογένειές τους.

Τον περασμένο Μάιο, μόλις δύο μήνες πριν, κύριε Υπουργέ, ο υπεύθυνος της DGAGRI, της Γενικής Διεύθυνσης Γεωργίας και Αγροτικής Ανάπτυξης της Ευρωπαϊκής Επιτροπής, συνέστησε στο Υπουργείο σας να ολοκληρώσει τις πληρωμές των γεωργο-περιβαλλοντικών μέτρων του ΠΑΑ 2024 μέχρι τις 30 Ιουνίου του 2025.

Δυστυχώς, φωνή βοώντος εν τη ερήμω. Μία Κυβέρνηση, η οποία δεν έχει καταφέρει μέχρι τώρα έξι χρόνια να τηρήσει καμία από τις προθεσμίες πληρωμών και μάλιστα σήμερα όταν βρίσκεται στο μικροσκόπιο της Ευρωπαϊκής Εισαγγελίας.

Την ώρα που η χώρα μετράει απανωτά πρόστιμα και βρίσκεται υπό επιτήρηση από το 2024, εξαιτίας ακριβώς αυτών των πολιτικών και πρακτικών στον ΟΠΕΚΕΠΕ, το κόστος παραγωγής έχει εκτιναχθεί, οι τιμές από το χωράφι στο ράφι έχουν πολύ μεγάλη απόσταση εις βάρος των παραγωγών, πολύ σημαντικές καλλιέργειες έμειναν εκτός, όπως η μαύρη κορινθιακή σταφίδα και η ελιά και οι ζημιές που γίνονται από τα ακραία φαινόμενα αργούν να πληρωθούν και γίνεται και πλημμελώς η όποια αποζημίωση, ερχόμαστε να μην πληρώνουμε και πολύ βασικά μέτρα του Προγράμματος Αγροτικής Ανάπτυξης.

Επειδή, λοιπόν, ακριβώς αυτές οι πληρωμές έπρεπε να έχουν γίνει 30 Ιουνίου του ’25, επειδή κάθε μέρα δημοσιεύεται και μια άλλη ημερομηνία πληρωμής και αυτό αποτελεί εμπαιγμό για τους παραγωγούς, για τις οικογένειές τους, που βρίσκονται σε διαρκή ανασφάλεια, αλλά είναι και κάτι ακόμα -και το γνωρίζετε αυτό κύριε Υπουργέ, γιατί είστε και εσείς από αγροτικό νομό- επειδή πολλοί από αυτούς έχουν αναγκαστεί να αναζητήσουν και άλλες εργασίες για να μπορέσουν να επιβιώσουν, γι’ αυτούς τους λόγους ζητάμε ξεκάθαρες απαντήσεις από το Υπουργείο σας και προς τον κόσμο που περιμένει να ακούσει.

Πότε θα γίνουν αυτές οι πληρωμές των μέτρων του ΠΑΑ για το ’24, καθώς και οι πληρωμές για ζημιές από τις νόσους της ευλογιάς στους κτηνοτρόφους που είχαν πληγεί; Καθώς, επίσης, και ποια θα είναι η επίπτωση στη χώρα από αυτές τις καθυστερήσεις;

Θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων, ο κ. Ιωάννης Ανδριανός.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Αξιότιμε κύριε συνάδελφε, θέλω και εγώ πραγματικά να εκφράσω τη συμπαράσταση και τις ευχές στους πιλότους μας. Πράγματι, η Κορινθία, όπως είπατε, πλήττεται και φέτος από τις πυρκαγιές. Πράγματι, λοιπόν, είμαστε δίπλα τους, όπως και σε όλους τους πυροσβέστες και όσους εμπλέκονται στην κατάσβεση πυρκαγιών, υποκλινόμαστε στο έργο τους.

Και βεβαίως, επειδή είπατε για ενίσχυση η Κυβέρνηση αυτή έχει ενισχύσει και το Πυροσβεστικό Σώμα και εξαντλούμε, βεβαίως, κάθε δημοσιονομικό περιθώριο να τους στηρίξουμε και τους πιλότους μας και όλους όσοι επιτελούν αυτό το σημαντικό έργο.

Τώρα θέσατε, βεβαίως, και κάποια άλλα ερωτήματα εκτός από την ερώτηση, προφανώς για το Μετρό 23. Σας έχω πει και έχω απαντήσει. Ήταν συγκεκριμένο μέτρο. Είχε συγκεκριμένο πλαίσιο. Δεν μπορούσαν να μπουν όλες οι καλλιέργειες. Έχουν μπει τα αμπέλια και το γνωρίζετε αυτό.

Κύριε συνάδελφε, πρόβλημα πληρωμών για τους έντιμους παραγωγούς δεν θα υπάρξει. Αυτή είναι και η ρητή δέσμευση και του Υπουργού Αγροτικής Ανάπτυξης, του κ. Τσιάρα και είναι και η αποδεδειγμένη βούληση της Κυβέρνησης. Οι όποιες εύλογες καθυστερήσεις οφείλονται στους ελέγχους που βρίσκονται σε εξέλιξη. Και αναφέρομαι, κυρίως, στην τελευταία εν εξελίξει και πολλών ημερών βεβαίως έρευνα από το λεγόμενο ελληνικό FBI στα κεντρικά γραφεία του ΟΠΕΚΕΠΕ για την κατάσχεση των σκληρών δίσκων. Επίσης, γνωρίζετε ότι είναι και η οικονομική αστυνομία που κάνει έρευνες και άλλες υπηρεσίες κάτω από την επίβλεψη και την εποπτεία του αρμόδιου εισαγγελέα.

Ο ΟΠΕΚΕΠΕ πάντα πλήρωνε στην ώρα του και μάλιστα παρά τα ιδιαίτερα προβλήματα, που υπήρξαν τα τελευταία χρόνια, προσπαθούσε πάντα να είναι σε κάποιο συγκεκριμένο χρονικό πλαίσιο οι πληρωμές. Πράγματι, προβλήματα πολλά, όπως η ελλιπής τεχνική υποστήριξη λόγω των συνεχών ακυρώσεων των διαγωνισμών -και νομίζω τα γνωρίζετε- από τις συμμετέχουσες εταιρίες.

Και φέτος, λοιπόν, τα γεωργο-περιβαλλοντικά μέτρα, στα οποία αναφέρεστε, βιολογικά, κομφούζιο, απονιτροποίηση, αυτόχθονες φυλές ήταν έτοιμα για πληρωμή επί πληρωμή στις 30-6-25, τον προηγούμενο μήνα. Και είχε ξεκινήσει η διαδικασία και μάλιστα με προτεραιότητα σε υπόλοιπα παλαιών ετών.

Η απολύτως αναγκαία, όμως, δέσμευση των πληροφορικών συστημάτων του ΟΠΕΚΕΠΕ από την οικονομική αστυνομία για τη διεξαγωγή των ελέγχων ανέστειλε όλες τις διαδικασίες πληρωμών και προφανώς αυτό ισοδυναμεί με καθυστέρηση. Θυμίζω ότι λίγες μέρες πριν τη δέσμευση αυτών των συστημάτων είχε γίνει πληρωμή από τον ΟΠΕΚΕΠΕ ύψους 49 εκατομμυρίων ευρώ, που αφορούσαν κυρίως συνδεδεμένες ενισχύσεις, αλλά και καθεστώτα των μικρών νησιών του Αιγαίου.

Συνεπώς, θα γίνουν μικρές τροποποιήσεις των χρονοδιαγραμμάτων. Η καταληκτική ημερομηνία της 30ης Ιουνίου είναι κανονιστική απαίτηση, αλλά η έρευνα της οικονομικής αστυνομίας συνιστά ανωτέρα βία, που δικαιολογεί την υπέρβασή της και νομίζω ότι και εσείς είστε σύμφωνος ότι πρέπει να γίνουν έλεγχοι σε βάθος, γιατί τα χρήματα πρέπει να πηγαίνουν στους πραγματικούς, στους αληθινούς παραγωγούς και όχι σε απατεώνες.

Με το τέλος, λοιπόν, του διεξαγόμενου ελέγχου από τα γεωργοπεριβαλλοντικά να πληρωθεί, είναι η βιολογική κτηνοτροφία και η μελισσοκομία, γιατί, όπως έχει ανακοινώσει ο Υπουργός -όπως γνωρίζετε- επειδή παρουσιάστηκαν πολλά προβλήματα και πολλές υπόνοιες, έχουμε ξεκινήσει λεπτομερείς ελέγχους. Έχω συστήσει επιτροπές και κλιμάκια σε όλη την Ελλάδα από στελέχη της ΔΑΟΠ ή τα ΤΑΑΕ κατά τόπους κι όπου χρειάζεται και με την Αστυνομία να κάνουν ελέγχους. Γιατί, πραγματικά, είμαστε όλοι -πιστεύω- σύμφωνοι εδώ στην Αίθουσα, ότι θα γίνουν εξαντλητικοί έλεγχοι, με στόχο οι πληρωμές να γίνουν μέχρι τις 15 Οκτωβρίου. Μιλάω για τα βιολογικά.

Στη δευτερολογία μου, θα αναφερθώ, βεβαίως, και στα υπόλοιπα στοιχεία της ερώτησής σας. Για πληρωμές μετά την 30η Ιουνίου συμμετέχει κατά 25% ο εθνικός προϋπολογισμός. Το περί ανωτέρας βίας είναι ένα στοιχείο που το λαμβάνουμε υπόψη και αυτό είναι ο έλεγχος που πρέπει να γίνει σε βάθος.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Ψυχογιός έχει τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κύριε Υπουργέ, επειδή παρακολουθώ τα αγροτικά πάρα πολύ κοντά, είναι και νόμος τέτοιος, αλλά είμαι και από μια περιοχή η οποία βασίζεται σε αυτό και όλη η οικονομία της και η κοινωνική λειτουργία, έχω να σας πω ότι στα έξι χρόνια της Κυβέρνησης της Νέας Δημοκρατίας οι αγρότες έχουν δει σημαντικές περικοπές σε επιδοτήσεις που έπαιρναν, λόγω της ανεπαρκέστατης διαπραγμάτευσης, οργάνωσης και προετοιμασίας που κάνατε για τη νέα ΚΑΠ, άρα είχαμε ήδη περικοπές, τις οποίες τις βιώσανε και τις ξέρουν. Μετά άρχισαν και άλλες περικοπές οι οποίες ήταν από το φαγοπότι που δικά σας στελέχη κάνανε στον ΟΠΕΚΕΠΕ και οι καθυστερήσεις ήταν διαρκείς εκτός πλάνων και εκτός σχεδίου συνεχώς. Δεν μπορούσε να κάνει κανέναν προγραμματισμό ο αγρότης για την οικογένειά του και για την καλλιέργειά του.

Επομένως, αυτά είναι γνωστά, είναι απαράδεκτα. Είναι τα απολύτως βασικά που η κυβέρνηση η δική μας τήρησε επακριβώς, δηλαδή τις προθεσμίες, τα προγράμματα και τις υποχρεώσεις του κράτους. Όσον αφορά το γεγονός ότι σήμερα υπάρχουν έλεγχοι, προφανώς και πρέπει να υπάρχουν έλεγχοι, αλλά όταν υπήρχε έλλειψη, όπως είπα, συντονισμού και στρατηγικής υλοποίησης, όταν πηγαίναμε για τα οικολογικά σχήματα ή για τα βιολογικά και τότε το ΓΕΩΤΕΕ, οι αγρότες, οι κτηνοτρόφοι με τα συλλογικά όργανα, άλλοι φορείς, εμείς ως ΣΥΡΙΖΑ-Προοδευτική Συμμαχία με προτάσεις μας μέσα και έξω από τη Βουλή με τους παραγωγούς, δεν τα λάβατε υπόψη για τους τεχνικούς συμβούλους κλπ., και εκτέθηκε η χώρα και πάμε πίσω τώρα με πρόστιμα, τα οποία ποιος επωμίζεται; Οι αγρότες και οι κτηνοτρόφοι της Κορινθίας και της χώρας συνολικά.

Νομίζω, λοιπόν, ότι τουλάχιστον για αυτά τα οποία ρωτάω εγώ τώρα -θα ακολουθήσει και άλλη ερώτηση απ’ ό,τι ξέρω από Βουλευτή του ΣΥΡΙΖΑ-Προοδευτική Συμμαχία- για τη βιολογική γεωργία και για το κομφούζιο, είναι τα απολύτως βασικά. Είναι αίτημα. Έπρεπε να έχουν καταβληθεί και όσο για τα υπόλοιπα, δεν μπορεί οι χιλιάδες αγρότες και κτηνοτρόφοι, οι έντιμοι που θέλουν να μείνουν στη γη τους, θέλουν να συντηρηθούν από αυτό, να επιβιώσουν να την πληρώνουν για τα ξερά, τα οποία εσείς δημιουργήσατε και καλύψατε.

Άρα, λοιπόν, ζητάμε πολύ συγκεκριμένες απαντήσεις, να μην μετατίθενται οι ημερομηνίες και οι παραγωγοί μπερδεύονται και δεν μπορούν να κάνουν κανένα προγραμματισμό για την επόμενη χρονιά -ίσα ίσα εγκαταλείπουν τα χωράφια τους αυτή τη στιγμή- και να μας πείτε και πώς θα εξασφαλίσετε όχι μόνο τις προθεσμίες, αυτές που είναι σημαντικές και κρίσιμες και όπως είπα τις έχετε και στο νομό σας, αλλά και από δω και πέρα την τήρηση των προθεσμιών για τον ΟΠΕΚΕΠΕ και τις υποχρεώσεις του.

Το ελάχιστο που έχετε να κάνετε, λοιπόν, μετά από όλα αυτά που παρακολουθεί ο κόσμος -και προκαλείτε για το σκάνδαλο του ΟΠΕΚΕΠΕ και τη λειτουργία μιας εγκληματικής οργάνωσης εκεί με κατάχρηση εκατοντάδων εκατομμυρίων ευρώ που στερήθηκαν οι πραγματικοί παραγωγοί- είναι να εξασφαλίσετε αυτό ακριβώς, την πληρωμή των υποχρεώσεων του ΟΠΕΚΕΠΕ και να μην την πληρώσουν, όπως είπα, τα χλωρά μαζί με τα ξερά.

Να αναλάβετε πρωτοβουλίες -είναι δική σας ευθύνη που φτάσαμε εδώ- και να εξασφαλίσετε ότι και από δω και πέρα δεν θα χάσουμε πάλι προθεσμίες, διότι αυτό είναι κρίσιμο, τη στιγμή μάλιστα, που ο ίδιος ο Ευρωπαίος Επίτροπος σε απάντηση δικού μας Ευρωβουλευτή, του κ. Αρβανίτη είπε ότι η μεταφορά του ΟΠΕΚΕΠΕ στην ΑΑΔΕ δεν υπάρχει ως πλήρες κείμενο και ενημέρωση της επιτροπής και χαλάει και το σχέδιο δράσης που είχε υποδείξει, όταν ήταν υπό επιτήρηση οργανισμός.

Όλα αυτά, λοιπόν, μας ανησυχούν. Θέλουμε καθαρές απαντήσεις, σαφείς απαντήσεις, δεν μπορείτε να εμπαίζετε άλλο τον αγροτικό κόσμο. Ο αγροτικός κόσμος επιμένει, παλεύει να μείνει στην παραγωγή, αλλά θα πρέπει να δώσετε πολύ συγκεκριμένες απαντήσεις, διαφορετικά η πορεία στη φτωχοποίηση που έχει οδηγηθεί εδώ και χρόνια -και δυστυχώς το λέω, γιατί είναι εθνικό στοίχημα η παραγωγική ανασυγκρότηση- ο πρωτογενής τομέας θα είναι χωρίς επιστροφή και αυτό θα είναι δική σας ευθύνη.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ανδριανέ, έχετε τρία λεπτά για τη δευτερολογία.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Τρία λεπτά εγώ, τέσσερα ο συνάδελφος, θα πάρω και κανένα λεπτάκι, έτσι παραπάνω.

**ΠΡΟΕΔΡΕΥΟΥΣΑ (Όλγα Γεροβασίλη):** Πήρατε και δύο πριν.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Εντάξει, ευχαριστώ, κυρία Πρόεδρε.

Καταρχήν να πω, κύριε συνάδελφε, για τις περικοπές που λέτε. Σας θυμίζω ότι ο ίδιος ο Πρωθυπουργός, ο Κυριάκος Μητσοτάκης, εξασφάλισε στην τρέχουσα περίοδο με τον αγώνα που έδωσε 19,3 δισεκατομμύρια και είμαστε από τις ελάχιστες χώρες που το πέτυχαν.

Τώρα, για τα προβλήματα που είπατε, για τα πρόστιμα, σας θυμίζω ότι από τα 415 εκατομμύρια ευρώ του διοικητικού προστίμου, τα 105 εκατομμύρια είναι για τις ημέρες της διακυβέρνησής σας. Επίσης, σας θυμίζω ότι ο ΟΠΕΚΕΠΕ δεν είναι σημερινός, ήταν και προχθεσινός και χθεσινός, δηλαδή ήταν και επί των ημερών σας.

Άρα, αυτό γιατί το λέω; Σε καμία περίπτωση για συμψηφισμό ευθυνών. Το λέω, όμως, γιατί πρέπει να αναγνωρίσουμε όλοι ότι είναι ένα διαχρονικό και επίμονο πρόβλημα, το οποίο πρέπει να το λύσουμε και είμαστε αποφασισμένοι να το ξεκαθαρίσουμε.

Τώρα, λέτε για τις αδικίες των αγροτών. Είμαστε οι τελευταίοι και εγώ προσωπικά και ο Υπουργός και ο Πρωθυπουργός που θα θέλαμε να αδικηθούν οι πραγματικοί παραγωγοί. Είπατε για τα χλωρά και τα ξερά. Αυτό κάνουμε. Ξεχωρίζουμε τα χλωρά από τα ξερά τώρα, για να στηρίξουμε αυτόν που παράγει. Γιατί την πρωτογενή παραγωγή μόνο έτσι θα τη σώσουμε, ξεχωρίζοντας τα χλωρά από τα ξερά.

Τώρα, επειδή αναφέρεστε στην ερώτησή σας σε καθυστερήσεις πληρωμών για ζημιές, είναι καλό να θυμόμαστε που ήμασταν και πού βρισκόμαστε σήμερα. Σας θυμίζω, λοιπόν, ότι επί αυτής της Κυβέρνησης οι ζημιές του ΕΛΓΑ πληρώνονται πλέον για τη συντριπτική πλειοψηφία των συμβάντων σε πολύ λίγους μήνες, μετά το ζημιογόνο αίτιο και σε μία μόνο δόση εφάπαξ. Αντιθέτως, επί διακυβέρνησης δικιά σας, η εξόφληση γινόταν έως και σε δεκαεπτά μήνες και μάλιστα, σε τρεις δόσεις.

Θυμίζω, επίσης, ότι επί Κυβέρνησης του Κυριάκου Μητσοτάκη με πολιτική απόφαση εφαρμόστηκαν σημαντικά ad hoc προγράμματα κρατικών ενισχύσεων, που με χρήματα του κρατικού προϋπολογισμού αποζημίωσαν καλλιέργειες που δεν καλύπτονταν ασφαλιστικά από τον ΕΛΓΑ, όπως για τον παγετό σε προανθικό στάδιο δένδρων, για τις πλημμύρες «Daniel» και «Elias» και πιο πρόσφατα για τα μήλα. Οι παραγωγοί, λοιπόν, θυμούνται, κρίνουν, συγκρίνουν και αξιολογούν όλους μας.

Σε ό,τι αφορά τώρα το μέτρο 23 -σας το είπα και πριν- γνωρίζετε καλά ότι έχει συγκεκριμένες προϋποθέσεις και προϋπολογισμό. Προφανώς, έμειναν καλλιέργειες εκτός του μέτρου. Στο πλαίσιο, λοιπόν, της αντικειμενικής ιεράρχησης των αναγκών και των δημοσιονομικών δυνατοτήτων -για παράδειγμα, έμειναν έξω καλλιέργειες που συγκριτικά με άλλες είναι χαμηλότερο το ποσοστό ζημιάς- όπως σταθερά κάνουμε, εξετάζουμε όλες τις διαθέσιμες δυνατότητες στήριξης των παραγωγών με άλλα εργαλεία.

Κύριε συνάδελφε, εξασφαλίζαμε πάντα την έγκαιρη πληρωμή των ενισχύσεων, παρά τις όποιες αντίξοες τεχνικές συνθήκες.

Και αν το κάναμε πριν με τα τόσα προβλήματα που υπήρχαν, είναι βέβαιο ότι θα το καταφέρουμε και τώρα. Όλες μας οι ενέργειες και πρωτοβουλίες από την παραπομπή υποθέσεων στη δικαιοσύνη έως και την υπαγωγή του ΟΠΕΚΕΠΕ στην ΑΑΔΕ, γίνεται για συγκεκριμένους λόγους. Γιατί η ΑΑΔΕ έχει δυνατότητες διασταύρωσης και ελέγχων σε βάθος και εύρος, για την πλήρη ομαλοποίηση και διαφάνεια των πληρωμών. Γιατί εμείς δεσμευόμαστε ότι η υπόθεση του ΟΠΕΚΕΠΕ θα διαλευκανθεί πλήρως και θα θωρακιστεί αποτελεσματικά το σύστημα πληρωμών και θα ξεριζωθούν οριστικά οι επίμονες παθογένειες, που υπήρχαν και στις δικές σας ημέρες. Θυμίζω -όπως είπα και πριν- τα 105 εκατομμύρια του πρόσφατου προστίμου, τα οποία αφορούν την εποχή της διακυβέρνησης ΣΥΡΙΖΑ.

Και θα συνεχίσει λοιπόν η ουσιαστική πολιτική στήριξη των παραγωγών μας, που με συνέπεια εφαρμόζει αυτή η Κυβέρνηση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ανακοινώνεται στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εθνικής Άμυνας «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων».

Περνάμε στην επόμενη ερώτηση. Είναι η έκτη με αριθμό 1232/21-7-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της ΚΟ «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Αγροτικής Ανάπτυξης και Τροφίμων με θέμα: «Η Κυβέρνηση της ΝΔ έχει τεράστιες ευθύνες για τη βιβλική καταστροφή που έχει προκαλέσει η ζωονόσος ευλογιά στους βιοπαλαιστές κτηνοτρόφους. Να πάρει έστω και αυτή την ύστατη στιγμή όλα τα απαραίτητα μέτρα ελέγχου της νόσου και να στηρίξει την παραμονή των κτηνοτρόφων στο επάγγελμα».

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Την περιγράψατε σχεδόν την ερώτηση με την εκφώνησή σας.

Πέρασε, κύριε Υπουργέ, κοντά ένας χρόνος και περισσότερο από το πρώτο κρούσμα της ευλογιάς των αιγοπροβάτων -περισσότερο των προβάτων και λιγότερο των αιγών αυτό είναι αλήθεια- μιας ζωονόσου η οποία έχει αποδεκατίσει κυριολεκτικά τους κτηνοτρόφους μας, μιας ζωονόσου η οποία όχι μονάχα δεν έχει περιοριστεί, αλλά τη βλέπουμε τώρα τελευταία να εξαπλώνεται και σε νέες περιοχές στα Τρίκαλα, τη Χαλκιδική, τις Σέρρες και προχθές στη Φλώρινα.

Εκ του αποτελέσματος, κύριε Υπουργέ, αποδεικνύεται ότι τα πρωτόκολλα που εφαρμόζει η Κυβέρνηση και τα οποία βεβαίως βασίζονται στην Κοινή Αγροτική Πολιτική της Ευρωπαϊκής Ένωσης δεν είναι πρωτόκολλα ελέγχου, αλλά στην πραγματικότητα αποδεικνύονται ως πρωτόκολλα διασποράς αυτής της ζωονόσου. Και αυτό δεν είναι παράξενο, γιατί βασίζονται σε αυτό το γνωστό, την ατομική ευθύνη, το φόρτωμα δηλαδή όλων των απαραίτητων μέτρων για τον περιορισμό αυτής της ζωονόσου στους ίδιους τους κτηνοτρόφους.

Ο έλεγχος, όμως, των ζωονόσων -και αυτό όλοι το καταλαβαίνουν- προϋποθέτει μέτρα οργανωμένα από το ίδιο το κράτος, προϋποθέτει πλήρως στελεχωμένες κρατικές κτηνιατρικές υπηρεσίες και εργαστήρια. Και όλα αυτά τα εργαστήρια έχουν φυσικά εξαϋλωθεί όλα τα τελευταία χρόνια από την γνωστή πολιτική των κυβερνήσεων.

Τώρα τελευταία, κυριολεκτικά την ύστατη στιγμή, έρχεται η Ευρωπαϊκή Ένωση και με σκοπό να ξεπλυθεί από τις δικές της ευθύνες, τις βαριές, συστήνει εμβολιασμό, τον οποίο βέβαια οι ίδιοι οι κανονισμοί της τον περιορίζουν ως έσχατο μέτρο και με επιπτώσεις που θα τις επωμιστούν και πάλι οι ίδιοι οι κτηνοτρόφοι.

Τώρα η Κυβέρνηση πώς συμπεριφέρεται; Θα σας ακούσουμε σε λίγο. Από τη μια υπερασπίζεται με πάθος το νομικό πλαίσιο της Ευρωπαϊκής Ένωσης και από την άλλη διαφωνεί η ελληνική Κυβέρνηση με το εμβόλιο, παρά το ότι υπάρχει θετικό παράδειγμα εμβολιασμού ζώων. Και μιλώ για τον σχετικά πρόσφατο εμβολιασμό πριν μερικά χρόνια κατά της ευλογιάς των βοοειδών για την οζώδη δερματίτιδα.

Βεβαίως, αυτή η αντίδραση της Κυβέρνησης δεν είναι περίεργη, γιατί κινείται με γνώμονα την εξωστρέφεια, την κερδοφορία καλύτερα, μιας χούφτας βιομηχάνων που θησαυρίζουν εξάγοντας φέτα, όταν ο ελληνικός λαός τη φέτα την χρυσοπληρώνει κυριολεκτικά. Και απορρίπτει μέχρι στιγμής -δεν ξέρω, θα δούμε τι θα μας πείτε- η Κυβέρνηση μετά βδελυγμίας μάλιστα το εμβόλιο, μήπως υπάρξουν κίνδυνοι και μπουν εμπόδια στις εξαγωγές.

Σας ρωτάμε λοιπόν: Τι σκοπεύει να κάνει η Κυβέρνηση για να ληφθούν όλα εκείνα τα απαραίτητα μέτρα για τον έλεγχο αυτής της ζωονόσου, να καλυφθούν όλες οι δαπάνες, να καλυφθούν τα κενά σε όλες τις κρατικές κτηνιατρικές υπηρεσίες -θα αναφερθώ λίγο περισσότερο αναλυτικά στη δευτερολογία- να καταργηθούν τα εμπόδια και να αναπτυχθεί ένα επιστημονικό πρόγραμμα εμβολιασμού, να αποζημιωθούν βεβαίως στο 100% οι κτηνοτρόφοι, να βοηθηθούν και να αναπληρώσουν πλήρως το κτηνοτροφικό τους κεφάλαιο με ελεγμένα ζώα και να καταβληθούν άμεσα οι ενισχύσεις για τις ζωοτροφές στους κτηνοτρόφους;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ανδριανέ, έχετε τον λόγο για την απάντησή σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Αξιότιμε κύριε συνάδελφε, είναι γεγονός ότι έχουμε έξαρση των κρουσμάτων της ευλογιάς. Αυτό που χρειάζεται αυτή τη στιγμή είναι η αυστηρή τήρηση των μέτρων που έχουν ληφθεί και η αποτελεσματική συνεργασία όλων των εμπλεκόμενων φορέων. Μόνο έτσι θα καταφέρουμε να εκριζώσουμε την ευλογιά, όπως κάναμε και με την πανώλη.

Λέτε, κύριε συνάδελφε, στο κείμενο της ερώτησής σας ότι τα πρωτόκολλα της Ευρωπαϊκής Ένωσης -τα είπατε και τώρα- και της ΚΑΠ, που εφαρμόζει η Κυβέρνηση δεν είναι πρωτόκολλα ελέγχου, αλλά διασποράς της νόσου, καθώς έχουν ως βάση το φόρτωμα όλων των μέτρων στους κτηνοτρόφους. Αυτό πώς προκύπτει ως συμπέρασμα; Τα μέτρα, που ελήφθησαν, είναι σύμφωνα με τα ευρωπαϊκά πρωτόκολλα και έχουν αποδειχθεί αποτελεσματικά και σε άλλες ζωονόσους, όπως η πανώλη.

Με το που υπήρξε στα τέλη Αυγούστου του 2024 η ενημέρωση για το πρώτο κρούσμα ευλογιάς στον Έβρο, εφαρμόστηκαν στο ακέραιο τα μέτρα που προβλέπονται στον ευρωπαϊκό Κανονισμό 2020/687. Το βασικότερο απ’ αυτά είναι η απαρέγκλιτη τήρηση των μέτρων βιοασφάλειας και η συνεργασία κτηνοτρόφων και κτηνιάτρων.

Ταυτόχρονα με τα προβλεπόμενα από τα ευρωπαϊκά πρωτόκολλα ελήφθησαν και εθνικά μέτρα στο πλαίσιο της στενής παρακολούθησης της πορείας της νόσου. Έτσι σε συμφωνία με την Ευρωπαϊκή Ένωση στις 16 Ιουλίου τα μέτρα αυστηροποιήθηκαν μέχρι νεωτέρας για την καλύτερη και αμεσότερη διαχείριση της νόσου, ενώ με πρωτοβουλία του Υπουργού κ. Τσιάρα στις 23 Ιουλίου ελήφθησαν επτά άμεσα μέτρα, μια δέσμη επτά άμεσων μέτρων, για την αντιμετώπιση της ευλογιάς των αιγοπροβάτων, τα οποία περιλαμβάνουν: Πρώτον, την κήρυξη σε κατάσταση ειδικής κινητοποίησης της πολιτικής προστασίας των περιφερειών δυτικής Ελλάδας, Περιφερειακή Ενότητα Αιτωλοακαρνανίας, Στερεάς Ελλάδας Περιφερειακή Ενότητα Φωκίδας, Θεσσαλίας Περιφερειακές Ενότητες Μαγνησίας Λάρισας Τρικάλων, δυτικής Μακεδονίας, Περιφερειακή Ενότητα Φλώρινας, κεντρικής Μακεδονίας, Περιφερειακής Ενότητας Σερρών και Χαλκιδικής και ανατολικής Μακεδονίας Θράκης, Περιφερειακές Ενότητες Ξάνθης, βόρειου Έβρου, Ροδόπης και Σαμοθράκης.

Δεύτερον, την εφαρμογή της καθολικής απαγόρευσης μετακινήσεων αιγοπροβάτων και επιτήρησης, στην οποία θα συνδράμει και η Ελληνική Αστυνομία.

Τρίτον, την κινητοποίηση όλων των κτηνιάτρων που υπηρετούν σε εποπτευόμενους φορείς του ΥΠΑΑΤ, προκειμένου να ενισχύσουν τις επιχειρησιακές δυνάμεις στο πεδίο.

Τέταρτον, την άμεση λήψη όλων των προβλεπόμενων μέτρων όπως η θανάτωση και υγειονομική ταφή των νεκρών νοσούντων ζώων.

Πέμπτον, τη συστηματική απολύμανση των δρόμων στις ζώνες προστασίας από τις περιφέρειες.

Έκτον, την άμεση επιβολή κυρώσεων για όλες τις σχετικές παραβάσεις.

Και έβδομον τη σύσταση ειδικής επιτροπής διαχείρισης της επιδημίας με τη συμμετοχή στελεχών της κτηνιατρικής υπηρεσίας του Υπουργείου, εκπροσώπων της Εθνικής Ένωσης Αγροτικών Συνεταιρισμών, εκπροσώπων των επαγγελματικών οργανώσεων κρέατος και φέτας, του Συνδέσμου Ελληνικών Βιομηχανιών Γαλακτοκομικών Προϊόντων, του Συνδέσμου Ελληνικής Κτηνοτροφίας, του ΕΛΓΟ-ΔΗΜΗΤΡΑ και του Τμήματος Κτηνιατρικής του Πανεπιστημίου Θεσσαλίας.

Όπως είμαι βέβαιος ότι γνωρίζετε, η κατάσταση εξελίσσεται και απαιτεί υπευθυνότητα από όλους μας. Όλοι οι εμπλεκόμενοι έχουν ευθύνη και αυτό πρέπει να γίνει σαφές. Για να μπορέσουν τα περιοριστικά μέτρα να αποδώσουν, θα πρέπει να υπάρξει συνεργασία και των κτηνοτρόφων και αυστηρή εφαρμογή της απαγόρευσης των μετακινήσεων των ζώων με τη συνδρομή των κατά τόπους περιφερειών και δήμων αλλά και της Ελληνικής Αστυνομίας.

Στη δευτερολογία μου θα απαντήσω και στα υπόλοιπα ερωτήματά σας για τις αποζημιώσεις και το εμβόλιο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κύριε Υπουργέ, μας ρωτήσατε για το πώς προκύπτει το συμπέρασμα ότι από πρωτόκολλα ελέγχου έχουν μετατραπεί σε πρωτόκολλα διασποράς. Εκ του αποτελέσματος, κύριε Υπουργέ, από το ότι αναγκάστηκε το Υπουργείο να πάρει επιπλέον μέτρα γιατί βλέπει ότι η ζωονόσος αυτή διασπείρεται. Άρα, τα πρωτόκολλα ελέγχου έχουν αποτύχει. Δεν χρειάζεται νομίζω να πούμε περισσότερα. Δεν είναι το ίδιο με την πανώλη, είναι διαφορετικές ζωονόσοι. Η ευλογιά είναι πολύ - πολύ μεταδοτικότερη.

Και μιλήσατε βεβαίως για τα επτά άμεσα μέτρα που εξαγγείλατε προχθές, με πρώτο - πρώτο να κηρύσσονται αυτές οι δέκα – δώδεκα περιοχές –πόσες είναι;- σε κατάσταση ειδικής κινητοποίησης της Πολιτικής Προστασίας στις Περιφέρειες Δυτικής Ελλάδας, Στερεάς, Θεσσαλίας, Δυτικής Μακεδονίας, Κεντρικής Μακεδονίας, Ανατολικής Μακεδονίας - Θράκης.

Όλα τα μέτρα όμως που εξαγγέλλετε, αν τα δει κάποιος προσεκτικά, κινούνται προσεκτικά, κινούνται στη γνωστή λογική της ατομικής ευθύνης. Παραδείγματος χάρη, τώρα, έναν χρόνο μετά, θα ξεκινήσουν οι περιφέρειες να κάνουν απολυμάνσεις. Θα ξεκινήσουν να κάνουν! Μέχρι τώρα υπεύθυνοι ήταν οι ίδιοι οι κτηνοτρόφοι στα μαντριά τους και τις κτηνοτροφικές τους μονάδες.

Αυτά εξακολουθούν να ισχύουν για την τήρηση των μέτρων βιοασφάλειας, στην οποία αναφερθήκατε, για την περίφραξη των εγκαταστάσεων, για το σκάψιμο της απολυμαντικής τάφρου, για τη χρήση των απολυμαντικών, για τις απολυμάνσεις των οχημάτων, την καταπολέμηση των εξωπαρασίτων. Όλα αυτά ποιος θα τα κάνει; Στους κτηνοτρόφους δεν τα αναθέτετε; Αυτό δεν είναι ατομική ευθύνη;

Εμείς, όμως, αναρωτιόμαστε. Αυτές τις απολυμαντικές τάφρους δεν θα μπορούσαν να τις ανοίξουν οι περιφέρειες ή οι δήμοι, που έχουν στο κάτω-κάτω και τα μηχανήματα για να το κάνουν; Δεν θα μπορούσαν αυτές οι υπηρεσίες -κρατικές υπηρεσίες είναι και αυτές- να υλοποιήσουν οργανωμένα προγράμματα απολύμανσης, μυοκτονίας, εντομοκτονίας; Γιατί η νόσος αυτή μεταδίδεται και με τα έντομα.

Εν τω μεταξύ, λέτε στους κτηνοτρόφους συχνά να ελέγξουν την προέλευση των ζωοτροφών που αγοράζουν. Μα, μπορούν να το κάνουν αυτοί οι ίδιοι; Τι είναι; Τι θα γίνουν αυτοί; Αστυνομικοί επιθεωρητές, χωρίς να έχουν τη βοήθεια των αρμόδιων κρατικών υπηρεσιών; Γι’ αυτό σας λέμε για ατομική ευθύνη.

Εν τω μεταξύ, αν πάμε τώρα στις κρατικές υπηρεσίες και τη στελέχωσή τους με το απαραίτητο προσωπικό, στα μέτρα που εξαγγέλθηκαν προχθές στις 23 Ιουλίου δεν έχουμε ούτε καν προσλήψεις έκτακτου προσωπικού, όπως θα περίμενε κανένας. Τι έχουμε; Το συνηθισμένο, μετακινήσεις προσωπικού από άλλες υπηρεσίες. Βουλώνουμε τρύπες δηλαδή εδώ και εκεί.

Κύριε Υπουργέ, γνωρίζετε, φαντάζομαι, ότι πολλές υπηρεσίες –για να μην πω όλες- έχουν πολύ λιγότερο προσωπικό σε σχέση με πέρσι που ξεκίνησε αυτή η ζωονόσος, για παράδειγμα, τα κτηνιατρικά εργαστήρια της Αθήνας, όπου γίνεται και η διάγνωση της νόσου, που από πέρυσι μέχρι φέτος έχουν χάσει πολύ μεγάλο τμήμα του προσωπικού τους, που ήταν συμβασιούχοι, και βρίσκονται τώρα σε άλλες υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό το καταγγέλλει και η ΠΟΓΕΔΥ, η Πανελλήνια Ομοσπονδία Γεωτεχνικών Δημοσίων Υπαλλήλων, μιλώντας για τις ανεπάρκειες του συστήματος και το τραγικό πρόβλημα υποστελέχωσης των κτηνιατρικών υπηρεσιών, που οδηγεί με μαθηματική ακρίβεια -ακούστε το, αυτό λένε οι άνθρωποι- στην έξαρση νοσημάτων των ζώων και σε εξαφάνιση της ελληνικής κτηνοτροφίας. Θα το καταθέσω αυτό.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι χαρακτηριστικό ότι το 2000 υπήρχαν στη χώρα μας παραπάνω από χίλιοι διακόσιοι κτηνίατροι στις κρατικές υπηρεσίες και σήμερα ζήτημα είναι αν φτάνουν τους πεντακόσιους. Μιλάμε για πολύ μεγάλη υποστελέχωση για αγροτικά κτηνιατρεία και άλλες υποδομές που έκλεισαν, για να μην αναφερθούμε βεβαίως και σε εκείνο τον θεσμό του ιδιώτη κτηνιάτρου εκτροφής. Δηλαδή, υποβαθμίζονται ακόμα περισσότερο.

Εν τω μεταξύ, περιμένουμε να ακούσουμε και την άποψη της Κυβέρνησης για τον εμβολιασμό. Γιατί, η ίδια η Ευρωπαϊκή Ένωση, που μουλαρώνει και δεν εφαρμόζει τον εμβολιασμό, όταν θίγονται άλλα συμφέροντα όπως, για παράδειγμα, τότε για τα βοοειδή και την οζώδη δερματίτιδα, επέτρεψε, για να μην πω επέβαλε, τον εμβολιασμό των βοοειδών στον Έβρο και σε άλλες χώρες βέβαια της βόρειας Ευρώπης. Είναι κάτι που δεν λέμε ότι θα εκριζώσει την ασθένεια, αλλά, εν πάση περιπτώσει, θα βοηθήσει στον έλεγχο αυτής της ζωονόσου.

Επίσης, περιμένουμε να πείτε κάτι και για την ανασύσταση του κτηνοτροφικού κεφαλαίου, για τη βοήθεια δηλαδή σε αυτούς τους ανθρώπους, οι οποίοι κυριολεκτικά είναι απελπισμένοι. Έχω συναντήσει ορισμένους από αυτούς στην Ξάνθη. Είναι πραγματικά απελπισμένοι οι άνθρωποι με τις οικογένειές τους…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Δελή.

**ΙΩΑΝΝΗΣ ΔΕΛΗΣ:** …ένα σωρό λογαριασμούς και δεν έχουν από πουθενά εισόδημα.

Επίσης, θα αναφέρω το περιβόητο εκείνο μέτρο, το 5.2, που πήγε άπατο και δεν εφαρμόστηκε ποτέ.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ανδριανέ, έχετε τον λόγο για τη δευτερολογία σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Αξιότιμε κύριε συνάδελφε, κατ’ αρχάς πιστεύω ότι δεν είστε κατά της ατομικής ευθύνης. Νομίζω, συμφωνούμε ότι πρέπει να υπάρχει ατομική ευθύνη. Νομίζω ότι είμαστε σύμφωνοι όλοι σε αυτό για οποιοδήποτε ζήτημα μιλάμε. Η ατομική ευθύνη, νομίζω, είναι το πρωτεύον.

Όσον αφορά το κείμενο της ερώτησής σας που κάνετε λόγο για τριάκοντα αργύρια των αποζημιώσεων στους κτηνοτρόφους, όπως γνωρίζετε, στην ΚΥΑ του 2024 και του 2025 προβλέπονται αυξήσεις που ξεπερνούν το 100% σε σχέση με την αντίστοιχη ΚΥΑ του 2023. Επίσης, ήδη έχουν δοθεί στις περιφέρειες τριάντα εκατομμύρια ευρώ, ενώ έπεται και συνέχεια.

Για τις ζωοτροφές, ήδη έχει εγκριθεί από το Υπουργείο Οικονομικών η ενίσχυση de minimis λόγω εγκλεισμού των ζώων και αυξημένου κόστους ζωοτροφών, ενώ επίκειται άμεσα η έκδοση ΚΥΑ για την κατανομή της χρηματοδότησης ανά περιοχή αναλογικά με τον χρόνο εγκλεισμού των ζώων.

Η στελέχωση των κτηνιατρικών υπηρεσιών των περιφερειών, στην οποία αναφέρεστε, ανήκει στο Υπουργείο Εσωτερικών. Βεβαίως, παντού υπάρχουν ανάγκες.

Παρ’ όλα αυτά, σας διαβεβαιώνω ότι γνωρίζουμε πολύ καλά αυτές τις ανάγκες στις κτηνιατρικές υπηρεσίες της χώρας και πιστεύω ότι δεν είναι κακό να μετακινούνται υπάλληλοι ή κτηνίατροι από μία υπηρεσία σε άλλη όταν υπάρχει μια έκτακτη ανάγκη. Εδώ συνιστά έκτακτες συνθήκες η συγκεκριμένη ζωονόσος. Και νομίζω πως θα συμφωνήσετε ότι καλώς μετακινούνται αυτοί οι επιστήμονες για να είναι κοντά στο πλευρό των κτηνοτρόφων.

Γι’ αυτό λοιπόν ακριβώς τον λόγο, για τη στελέχωση του Υπουργείου Αγροτικής Ανάπτυξης και Τροφίμων και των εποπτευόμενων φορέων κατά τα έτη 2020-2025 εγκρίθηκαν εξήντα εννέα θέσεις κτηνιάτρων, ενώ τριακόσιες πενήντα εννέα θέσεις κτηνιάτρων εγκρίθηκαν για τη στελέχωση των ΟΤΑ και των νομικών προσώπων.

Σε ό,τι αφορά το εμβόλιο, αναφέρετε στην ερώτησή σας ότι -σε εισαγωγικά- «η Κυβέρνηση απορρίπτει μετά βδελυγμίας το εμβόλιο λόγω κινδύνου να πληγούν τα κέρδη των μονοπωλίων».

**ΙΩΑΝΝΗΣ ΔΕΛΗΣ:** Των εξαγωγέων της φέτας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Πρόκειται για μια απλοϊκή -θα μου επιτρέψετε, κύριε συνάδελφε- και, πιστεύω, λανθασμένη ερμηνεία ενός σύνθετου προβλήματος και θα σας πω γιατί.

Ο εμβολιασμός των ζώων, εκτός του ότι παρουσιάζει πολλά πρακτικά προβλήματα στην εφαρμογή του, δεν συνεπάγεται παύση όλων των υπόλοιπων μέτρων για την εκρίζωση του νοσήματος και δεν είναι πανάκεια, όπως μας ενημέρωσαν επίσης επιστήμονες των αρμόδιων κτηνιατρικών υπηρεσιών.

Ενδεικτικά, μεταξύ των σοβαρών προβλημάτων που παρουσιάζει ο εμβολιασμός, αναφέρω τους περιορισμούς στις εξαγωγές για τα γαλακτοκομικά προϊόντα των προβάτων ιδίως, της φέτας. Επισημαίνω δε ότι το πρόγραμμα εκρίζωσης της βρουκέλλωσης με εμβολιασμό στη χώρα, που ξεκίνησε το 1977 και συνεχίζει σχεδόν πενήντα χρόνια μετά, δεν υπήρξε αποτελεσματικό. Αυτό καταδεικνύει τα όρια αυτής της προσέγγισης.

Κλείνοντας, θέλω να διαβεβαιώσω τους κτηνοτρόφους μας ότι κατανοούμε πλήρως την αγωνία τους και κάνουμε τα πάντα για να τους στηρίξουμε. Γι’ αυτό και από την πρώτη στιγμή, όπως ακριβώς δεσμευτήκαμε, σταθήκαμε δίπλα τους με υψηλές αποζημιώσεις και ενισχύσεις. Και θα συνεχίσουμε να το κάνουμε με τη συνεργασία όλων των εμπλεκομένων, των κτηνοτρόφων, των περιφερειών, των κτηνιάτρων, θα εκριζώσουμε την ευλογιά, όπως κάναμε και με την πανώλη. Αυτός είναι ο στόχος.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη είναι η έβδομη με αριθμό 1224/18-7-2025 επίκαιρη ερώτηση δεύτερου κύκλου του Βουλευτή Χανίων της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Παύλου Πολάκη προς τoν Υπουργό Αγροτικής Ανάπτυξης και Τροφίμων,με θέμα: «Καθυστερήσεις πληρωμών και ορατός ο κίνδυνος να μην πραγματοποιηθούν από τον ΟΠΕΚΕΠΕ οι πληρωμές του Οκτωβρίου 2025».

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, έχω στα χέρια μου την απάντηση του Επιτρόπου κ. Χάνσεν εξ ονόματος της Ευρωπαϊκής Επιτροπής προς τον Ευρωβουλευτή του ΣΥΡΙΖΑ κ. Αρβανίτη που τον ρώτησε τι γίνεται στη χώρα μας με την πιστοποίηση του ΟΠΕΚΕΠΕ και με την άρση της διαπίστευσης του Οργανισμού.

Απαντάει λοιπόν ο Επίτροπος τα εξής με δυο παραγράφους: «Πρώτον, λόγω ελλείψεων που εντοπίστηκαν όσον αφορά τη συμμόρφωση του Οργανισμού Πληρωμών ΟΠΕΚΕΠΕ με τα κριτήρια διαπίστευσης, η αρμόδια Αρχή ανέστειλε τη διαπίστευση του Οργανισμού Πληρωμών για περίοδο 12 μηνών, αρχής γενομένης από 10 Σεπτεμβρίου 2024 και εκπόνησε σχέδιο δράσης για την αποκατάσταση των εν λόγω ελλείψεων. Η Επιτροπή παρακολουθεί εκ του σύνεγγυς την εφαρμογή τού εν λόγω σχεδίου με βάση την ανάλυση των περιοδικών εκθέσεων που αποστέλλουν οι ελληνικές αρχές και σύμφωνα με το χρονοδιάγραμμα όλες οι διορθωτικές ενέργειες θα πρέπει να έχουν ολοκληρωθεί μέχρι 12 Σεπτεμβρίου του 2025». Υπενθυμίζω ότι είμαστε στον Ιούλιο του 25. Λέει: «Η Επιτροπή δεν μπορεί να διατυπώσει περαιτέρω σχόλια σχετικά με τους εν εξελίξει ελέγχους». Καλά κάνει.

Δεύτερη παράγραφος: «Η Επιτροπή συνεργάζεται στενά με τις ελληνικές αρχές για να διασφαλίσει την πλήρη και έγκαιρη εφαρμογή του σχεδίου δράσης, λαμβάνοντας υπόψιν τον πιθανό αντίκτυπο της αναγγελθείσας αλλαγής αρμοδιοτήτων του ΟΠΕΚΕΠΕ». Ποιες αλλαγές; Τον καταργείτε. «Το σχέδιο δράσης κάλυπτε την οργανωτική δομή του ΟΠΕΚΕΠΕ που υπήρχε και η Επιτροπή ανέμενε την ανάληψη σχετικών διορθωτικών ενεργειών. Μέχρι σήμερα η Επιτροπή δεν έχει λάβει στο πλαίσιο αυτό επίσημες κοινοποιήσεις των αποφάσεων σχετικά με τον Οργανισμό Πληρωμών ή τον ρόλο της Ανεξάρτητης Αρχής Δημοσίων Εσόδων σχετικά, δεδομένου ότι το νομικό πλαίσιο για τις αλλαγές βρίσκεται ακόμη στο στάδιο της επεξεργασίας».

Άρα –πρώτον- λέτε ψέματα και το Υπουργείο και ο κ. Τσιάρας και ο Πρωθυπουργός όταν λέτε «είμαστε σε συνεννόηση με την Ευρωπαϊκή Επιτροπή για να εντάξουμε τον ΟΠΕΚΕΠΕ στην ΑΑΔΕ». Εδώ λέει ο άνθρωπος «δεν έχουμε λάβει τίποτα επισήμως». Τίποτα απολύτως.

Δεύτερον: Είμαστε στον Ιούλιο του ’25. Εγώ δεν θα μιλήσω ούτε για χασάπηδες ούτε για φραπέδες. Εγώ θα σας πω το εξής: Επειδή εγώ είμαι γιος κτηνοτρόφου, ξέρω πάρα πολύ καλά ότι υπάρχει μια μεγάλη πλειοψηφία η οποία περιμένει τον Οκτώβρη, επειδή έχει πρόβατα, έχει χωράφια, παράγει γάλα, φτιάχνει φέτα, φτιάχνει τυρί, πουλά κρέας, παράγει στάρι, παράγει μπαμπάκια, παράγει κάποια προϊόντα, περιμένει να πάρει επιδότηση.

Με αυτήν την κατάσταση, με αυτήν την κακομοιριά, κύριε Ανδριανέ, εγγυάστε –θέλω αυτήν την έκφραση να την ακούσω- ότι τον Οκτώβρη οι πραγματικοί Έλληνες αγροτοκτηνοτρόφοι θα πάρουν την επιδότηση που πραγματικά δικαιούνται;

Σταματώ εδώ την πρώτη μου ομιλία.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κύριε συνάδελφε, επειδή μιλήσατε για κατάργηση του ΟΠΕΚΕΠΕ, είναι υπαγωγή του Οργανισμού στην ΑΑΔΕ και γίνεται λόγω των δυνατοτήτων που ξέρουμε ότι έχει η συγκεκριμένη Ανεξάρτητη Αρχή για διασταυρωτικούς ελέγχους, δυνατότητα ελέγχων σε βάθος και σε εύρος. Τα είπα και σε προηγούμενο συνάδελφο.

Αναφέρετε στο κείμενό σας ότι «οι έρευνες στα κεντρικά γραφεία του Οργανισμού έχουν ως συνέπεια να σημειώνονται νέες καθυστερήσεις στην καταβολή των επιδοτήσεων». Αυτό είναι αλήθεια. Πράγματι λοιπόν οι έρευνες, όπως είναι άλλωστε εύλογο, φέρνουν αναστάτωση και δυσχέρεια στη συνηθισμένη λειτουργία του Οργανισμού.

Θυμίζω όμως τους ελέγχους αυτούς που έκανε και υπηρεσία της Ελληνικής Αστυνομίας, το λεγόμενο ελληνικό FBI, με τον εποπτεύοντα εισαγγελέα στα γραφεία του ΟΠΕΚΕΠΕ, όπου και κατασχέθηκαν σκληροί δίσκοι. Θυμίζω επίσης τους διασταυρωτικούς ελέγχους από την ΑΑΔΕ και τη συμμετοχή της Ανεξάρτητης Αρχής για το ξέπλυμα μαύρου χρήματος. Η Οικονομική Αστυνομία είναι μέσα και κάνει ελέγχους.

Πιστεύω να συμφωνείτε ότι όλες αυτές οι έρευνες πρέπει να γίνουν. Όπως είπα πριν, πρέπει να ξεκαθαρίσουμε ποιοι δικαιούνται να παίρνουν τα χρήματα και ποιοι παράνομα έπαιρναν και δεν μπορεί να συνεχίζουν να τα παίρνουν. Επομένως πρέπει να γίνουν έρευνες σε βάθος και αυτό κάνουμε και ό,τι καταγγελία έρχεται που είναι σοβαρή, ο Υπουργός κ. Τσιάρας και εγώ τις στέλνουμε αμέσως στις αρμόδιες εισαγγελικές αρχές, στην Ευρωπαϊκή Εισαγγελία, στην Ανεξάρτητη Αρχή Δημοσίων Εσόδων, στην Οικονομική Αστυνομία. Δεν θα μείνει τίποτα το οποίο δεν θα ερευνηθεί και πιστεύω ότι και εσείς θέλετε να γίνουν αυτές οι έρευνες, γιατί είμαι σίγουρος ότι σε καμία περίπτωση δεν προτείνετε να μη γίνουν ή να σταματήσουν οι έλεγχοι ή να συνεχίσει ο ΟΠΕΚΕΠΕ να λειτουργεί όπως λειτουργούσε μέχρι σήμερα, λες και δεν συνέβη τίποτα. Εδώ υπάρχουν τεράστια προβλήματα, τεράστια ζητήματα, τα αναγνωρίζουμε όλοι μας, είναι διαχρονικά, είναι διακομματικά, αλλά πρέπει επιτέλους να ξεκαθαρίσει το τοπίο και να πάρουν τα χρήματα αυτοί που δικαιούνται και αυτοί πραγματικά που ιδρώνουν για να παράγουν και όχι αυτοί που κάθονται για να παίρνουν τις επιδοτήσεις.

Υπάρχουν λοιπόν οι καθυστερήσεις στις πληρωμές και εμείς θέλουμε να πληρωθούν οι πραγματικοί παραγωγοί, γιατί είναι ένα σημαντικό εργαλείο στήριξης αυτών των ανθρώπων της υπαίθρου.

Εγώ επίσης κατάγομαι από αγροτική οικογένεια, κύριε Πολάκη, όπως γνωρίζετε και ξέρω πολύ καλά τον μόχθο του Έλληνα αγρότη και του Έλληνα κτηνοτρόφου. Η βούληση της Κυβέρνησης είναι δεδομένη, η βούληση του Πρωθυπουργού και της πολιτικής ηγεσίας του Υπουργείου είναι δεδομένη, ώστε η υπόθεση αυτή να διαλευκανθεί πλήρως. Η ελληνική και η ευρωπαϊκή δικαιοσύνη θα συνεχίσει να κάνει απερίσπαστη τη δουλειά της.

Θυμίζω άλλωστε ότι αυτή η Κυβέρνηση άνοιξε το επίμονο και διαχρονικό ζήτημα του ΟΠΕΚΕΠΕ, στέλνοντας στον εισαγγελέα τις ύποπτες υποθέσεις, οπότε ναι, οι έρευνες θα συνεχιστούν σε βάθος. Δεν συγκαλύπτουμε ούτε συμβιβαζόμαστε. Οι πολίτες μάς εμπιστεύτηκαν να διορθώσουμε τα διαχρονικά, τα επίμονα κακώς κείμενα που δυστυχώς μέχρι σήμερα δεν τα αντιμετωπίσαμε και δεν τα αντιμετωπίσατε, τα κακώς κείμενα παντού, όπου αυτά υπάρχουν και αυτό κάνουμε και θα κάνουμε.

Ήδη ελέγχονται από τις υπηρεσίες και από την ελληνική δικαιοσύνη 5.200 φυσικά πρόσωπα, αλλά και νομικά πρόσωπα, πολλά απ’ αυτά για παράνομες πληρωμές με ψευδείς ένορκες βεβαιώσεις μετά το 2019, με καταγγελίες δηλαδή επί των δικών μας ημερών.

Θυμίζω ότι με απόφαση του Υπουργού το καλοκαίρι του ‘22 για 2.021 ΑΦΜ που είχαν δηλώσει βοσκοτόπια χωρίς ζώα, δεσμεύτηκε η πληρωμή τους και οι υποθέσεις τους προωθήθηκαν στη δικαιοσύνη. Οι αιτήσεις για άλλα 2.654 ΑΦΜ απορρίφθηκαν, καθώς δήλωναν ότι είχαν ζωικό κεφάλαιο, αλλά δεν παρέδωσαν ούτε γάλα ούτε κρέας, ενώ άλλες 10.000 αιτήσεις επίσης απορρίφθηκαν.

Θυμίζω επίσης τις καταδικαστικές προτάσεις και αποφάσεις που αντιμετωπίζουν φυσικά πρόσωπα και αυτό από την ελληνική δικαιοσύνη, δηλαδή πριν από την Ευρωπαϊκή Εισαγγελία που και αυτή επιτελεί σημαντικό έργο.

Καμία λοιπόν έκπτωση στη διαφάνεια και τη διαλεύκανση αυτής της υπόθεσης και αυτό είναι το μεγάλο στοίχημα για εμάς.

Δεύτερον, ο μηχανισμός καταβολής των ενισχύσεων θα θωρακιστεί αποφασιστικά, ώστε να εκλείψουν οριστικά τα «παραθυράκια» που επέτρεπαν σε επιτήδειους να παρανομούν εις βάρος του πραγματικού, του αληθινού αγρότη και του κοινωνικού συνόλου. Η υπαγωγή των αρμοδιοτήτων, των λειτουργιών του ΟΠΕΚΕΠΕ στην ΑΑΔΕ είναι μόνο ένα μέρος των αναγκαίων μεταρρυθμίσεων.

Σ’ αυτήν την κατεύθυνση στη δευτερολογία μου θα απαντήσω και σε αυτά που θέσατε για τη δέσμευση, για τις πληρωμές. Βεβαίως θα συνεχιστεί η ουσιαστική στήριξη των παραγωγών -και εδώ θέλω να είμαι σαφής- σε ό,τι αφορά την καταβολή των αγροτικών ενισχύσεων. Ο στόχος είναι να μην υπάρξει καμία οικονομική επιβάρυνση ή καθυστέρηση που θα μπορούσε να πλήξει τους έντιμους παραγωγούς και την αγροτική οικονομία της χώρας και αυτή, κύριε συνάδελφε, είναι και μια προσωπική δέσμευση.

Η βούλησή μας λοιπόν, η βούληση της Κυβέρνησης, του Πρωθυπουργού, του Υπουργού είναι να στηρίξουμε έμπρακτα και αποτελεσματικά τους Έλληνες αγρότες, διασφαλίζοντας την έγκαιρη, δίκαιη, ομαλή ροή των ευρωπαϊκών ενισχύσεων. Αυτή η βούληση είναι σταθερή και δεδομένη, γιατί αυτό απαιτούν και δικαιούνται οι Έλληνες αγρότες και κτηνοτρόφοι.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Κύριε Υπουργέ, κάνατε μία φιλότιμη προσπάθεια με κάποια ντριπλαρίσματα και απαντώντας σε κάποια πράγματα που δεν έχω ρωτήσει, ακόμα δεν απαντήσατε στο βασικό που σας έθεσα. Το βασικό ήταν το εξής: Η υπαγωγή -εγώ είπα κατάργηση- του ΟΠΕΚΕΠΕ στην ΑΑΔΕ, μία ΑΑΔΕ που τόσα χρόνια δεν πήρε χαμπάρι τίποτα. Δεν πήρε χαμπάρι από κάποια ΑΦΜ τα οποία δεν είχαν τίποτα, να παίρνουν δεκάδες, εκατοντάδες χιλιάδες ευρώ επιδότηση. Αυτή την ΑΑΔΕ θα τη βάλουμε να κάνει το βλεπάτορα, να ελέγξει και να αποκαλύψει το σκάνδαλο. Για να το κουκουλώσει θα το κάνει.

Ακούστε με. Δεν μου αρέσει η έννοια της διαχρονικότητας. Εντάξει, είπατε για το 2019. Ποτέ πριν, ποτέ, σε καμιά άλλη προηγούμενη Κυβέρνηση δεν καλλιεργήθηκε μπαμπάκι στην Κρήτη. Δεν υπήρξαν ποτέ σε καμία άλλη κυβέρνηση μεταξοσκώληκες στο Ηράκλειο, στον Μυλοπόταμο και στο Λασίθι. Δεν υπήρξε ποτέ άλλη κυβέρνηση που να έχει μπαμπάκια στο Μέτσοβο, ούτε μπανάνες στον Όλυμπο, ούτε στάρια και λιόφυτα στον Γράμμο και στο Βίτσι. Δεν υπήρχε ποτέ αυτό. Αφήστε αυτό το παραμύθι με το διαχρονικό. Εγώ θέλω να μου πείτε καθαρά ότι με τις αλλαγές που τονίζει και ο ίδιος ο Επίτροπος τον Οκτώβρη του 2025 η πρώτη δόση της βασικής ενίσχυσης θα δοθεί στους πραγματικούς αγροτοκτηνοτρόφους της χώρας μας, ναι ή όχι; Αυτό είναι το ένα ερώτημα.

Το δεύτερο ερώτημα. Προφανώς και βλέπω ότι φυσικά και πρέπει να ολοκληρωθεί ο έλεγχος του ελληνικού FBI, της εισαγγελίας κλπ. Δεν τα πήγατε εσείς. Έστειλε η Ευρωπαϊκή Εισαγγελία το πόρισμα, ορίζοντας συγκεκριμένες ευθύνες στον Αυγενάκη και στον Βορίδη, ορίζοντας συγκεκριμένες ευθύνες σε στελέχη του υπηρεσιακού μηχανισμού και στους γενικούς γραμματείς που έπαιρναν τηλέφωνο και λέγανε «φτιάξε μου αυτό και φτιάξε μου εκείνα» και μετά ξεκίνησαν αυτά. Αυτά που είπε δηλαδή ο κ. Μητσοτάκης προχθές στην κ. Κοσιώνη είναι λες και προσγειώθηκε το διαστημόπλοιό του προχτές από τον Άρη εδώ. Δηλαδή, να μας πει ότι αυτός το έκανε. Όχι δεν το έκανε. Έστειλε η Κοβέσι όλη τη φυλλιστόκα της δικογραφίας, ξεβρακώθηκε η δουλειά και μετά το κάνατε. Όχι «σκέφτηκα εγώ να το κάνω». Τίποτα δεν σκέφτηκε. Με αυτή τη διαδικασία εξαγοράζατε ψήφους και μοιράζατε τζάμπα χρήμα.

Δύο πράγματα ακόμα. Πρώτον, βλέπω και μου στείλανε ότι με το να γίνεται αυτός ο έλεγχος δεν πληρώνεται η εκκαθάριση 30% της ενίσχυσης για τα βιολογικά του 2024, περίπου 60.000.000 ευρώ, τα βιολογικά της φυτικής παραγωγής του 2025 που είναι περίπου 130 εκατομμύρια ευρώ, οι de minimis ενισχύσεις 63 εκατομμύρια ευρώ για την αγορά των ζωοτροφών. Και σε αυτά πρέπει να προστεθούν τα υπόλοιπα της βασικής ενίσχυσης των συνδεδεμένων ενισχύσεων του 2025, τα 413 εκατομμύρια που εκκρεμεί η πληρωμή τους από το 2024 και έπρεπε να καταβληθούν τέλη Ιουνίου. Γι’ αυτά είπατε κάποια πράγματα και στον κ. Ψυχογιό πριν. Και βέβαια η αναβολή στις πληρωμές για τη βιολογική κτηνοτροφία, βιολογική μελισσοκομία κλπ. Δύο πράγματα εδώ.

Εγώ βλέπω ότι μέχρι στιγμής οι δηλώσεις ΟΣΔΕ είναι 240.000 λιγότερες από αυτές που ήταν πέρυσι. Σκέφτεστε να δώσετε παράταση; Στις 31 Ιουλίου λήγει το θέμα. Σκέφτεστε να δώσετε παράταση; Γιατί εδώ τώρα τι συμβαίνει; Είναι πραγματικά ΑΦΜ αγροτών αυτά που δεν πρόλαβαν να κάνουν ή θα αποκαλυφθεί ότι τελικά τα ΑΦΜ αυτών που δεν είχαν καμία σχέση με το αγροτοκτηνοτροφικό επάγγελμαήταν παραπάνω από τα 150.000 με 180.000 που τα υπολόγιζα εγώ και το έχω πει και από το Βήμα της Βουλής και οι οποίοι επιδοτήθηκαν.

Δεύτερον και τελευταίο. Το είπατε και πριν σε μια άλλη απάντηση. Δεν νομίζω ότι πρέπει να υπερηφανεύεστε, κύριε Ανδριανέ, για το ότι έφερε ο Πρωθυπουργός κ. Μητσοτάκης 19,4 δισεκατομμύρια για το 2021-2027. Μισό λεπτό. Πόσα ήταν το 2014-2020, θυμάστε; Το παρουσιάσατε με μια λογική ότι αυτά που έφερε ο κ. Μητσοτάκης ήταν παραπάνω. Δεν ήταν παραπάνω. Ήταν λιγότερα. Δηλαδή, 19,4 ήταν το 2021-2027 και 19,8 ήταν το 2014-2020. Και προσέξτε το 2021-2027 τα 19,4 είναι μαζί και με τα έξτρα χρήματα της περιόδου της πανδημίας. Άρα, δεν φέρατε τίποτα. Απολύτως τίποτα. Απλά ήταν λίγη η μείωση λόγω των έξτρα χρημάτων της πανδημίας. Αν δεν υπήρχαν τα χρήματα της πανδημίας τα 19,8 του 2014-2020 θα ήταν κάτω από 17, 16,5 του 2021-2027. Και βέβαια, όπως βλέπουμε τώρα, με αυτούς τους έξτρα πόρους του 2020-2022 στήθηκε το πανηγυράκι μέσω των ΚΥΔ για να νοικιάζουν τη βόρεια Άνδρο από τη Μεσσαρά ή να νοικιάζουν Λαρισαίοι τον μισό Έβρο και δεν συμμαζεύεται.

Μια τελευταία ευρύτερη κουβέντα θα πω. Θεωρώ ότι με βάση και αυτή την κατάσταση που έχουμε φτάσει και αυτό το πανευρωπαϊκό πλέον ξεφτιλίκι που τραβάμε, θα πρέπει η χώρα μας να σηκώσει ένα ανάστημα και να πει ότι πρέπει να αλλάξει ο τρόπος που δίνονται οι επιδοτήσεις. Δεν ξέρω αν θα το κάνετε εσείς, δεν νομίζω ότι μπορείτε να το κάνετε. Από το ζωικό και φυτικό κεφάλαιο πρέπει να πάμε στο παραγόμενο προϊόν ή τον αριθμό των εκμεταλλεύσεων. Δεν γίνεται το 10% των εκμεταλλεύσεων να παίρνει το 45% των επιδοτήσεων και το 45% των εκμεταλλεύσεων, που είναι οι μικρομεσαίοι αγρότες, να παίρνει το 10% των επιδοτήσεων ή να τσιμπάει και κάτι άλλο ψεύτικο και κάποιοι άλλοι παραπάνω.

Θέλουμε την πραγματική παραγωγή. Και εκεί πρέπει να γυρίσουμε. Σήμερα υπάρχουν οι μηχανισμοί για να γίνει έλεγχος όταν υπάρχει η πολιτική βούληση για να γίνει ο έλεγχος. Γιατί η ατομική ευθύνη, κύριε Ανδριανέ, όταν η πολιτική βούληση είναι διαφορετική, κατευθύνεται εκεί που πρέπει. Αν την αφήνεις λυτή και λες «ελάτε παιδιά, απάνω του» όπου μπορεί και απάνω του να φάει, κάνει αυτό που κάνει.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ανδριανέ, ολοκληρώστε την απάντησή σας στα επόμενα λεπτά.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε. Ελπίζω να έχω κάποια ανοχή και εγώ.

Κύριε συνάδελφε, κατ’ αρχήν να πω και να ξεκαθαρίσω ότι η πολιτική βούληση υπάρχει και θα το δείτε στην πορεία. Και εδώ είμαστε.

Δεύτερον, θα πω ότι σε καμία περίπτωση ο Πρωθυπουργός δεν είπε την πραγματικότητα στη συνέντευξη που έδωσε στην κ. Κοσιώνη. Είπε αλήθειες. Οι εκδικάσεις που έγιναν -και γνωρίζετε πολύ καλά- οι αποφάσεις και οι εισαγγελικές προτάσεις ξεκίνησαν από την ελληνική δικαιοσύνη και δεν ξεκίνησαν λόγω του κυβερνητικού έργου.

**ΠΑΥΛΟΣ ΠΟΛΑΚΗΣ:** Είπατε «δεν είπε την πραγματικότητα ο Πρωθυπουργός».

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Όχι. Είπε την πραγματικότητα λέω.

**ΠΑΥΛΟΣ ΠΟΛΑΚΗΣ:** Διορθώστε το.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ο Πρωθυπουργός είπε την αλήθεια. Δεν είπε ψέματα, όπως είπατε εσείς. Ήταν ξεκάθαρος και νομίζω τα γεγονότα μιλούν από μόνα τους. Βεβαίως οι ευθύνες έχουν αναληφθεί και βεβαίως η Ευρωπαϊκή Εισαγγελία έχει πραγματικά συμβάλει καθοριστικά για να διαλευκάνουμε πραγματικά και να δούμε σε βάθος όλη αυτή την προβληματική κατάσταση. Όμως ο Πρωθυπουργός είπε ότι εμείς ξεκινήσαμε, η ελληνική δικαιοσύνη. Εμείς στείλαμε τις υποθέσεις πριν από την Ευρωπαία Εισαγγελέα και έχουμε εκδικάσει υποθέσεις. Υπήρξαν αυστηρές εισαγγελικές προτάσεις, αλλά και αποφάσεις πριν λίγες μέρες για 13 κατηγορουμένους, όπως γνωρίζετε.

Ως προς τα 19,3 και τα 19,8 δισεκατομμύρια που ήταν στην προηγούμενη περίοδο, σας θυμίζω ότι πολλές φορές τα δεδομένα αλλάζουν. Και υπήρξαν μειώσεις στη νέα ΚΑΠ. Στην ουσία εδώ δεν έγιναν μειώσεις. Μετά από προσωπικό αγώνα του Πρωθυπουργού καταφέραμε να πάρουμε 19,3 δισεκατομμύρια, κύριε συνάδελφε. Και είναι σημαντικό.

Η Κυβέρνηση, λοιπόν, έχει ήδη ανακοινώσει και προετοιμάσει το θεσμικό και τεχνικό πλαίσιο για την ενσωμάτωση των λειτουργιών πληρωμών του ΟΠΕΚΕΠΕ στην ΑΑΔΕ με στόχο τη διασφάλιση της διαφάνειας, της αποδοτικότητας και της συμβατότητας με τις ευρωπαϊκές απαιτήσεις. Στο πλαίσιο, λοιπόν, αυτό η Κυβέρνηση βρίσκεται σε συνεχή και στενή επικοινωνία με την Ευρωπαϊκή Επιτροπή. Άλλωστε είναι γνωστή η συνάντηση.

Αναφερθήκατε στην απάντηση του συναδέλφου σας Ευρωβουλευτή, στη συνάντηση που έλαβε χώρα στις 26 Ιουνίου 2025 μεταξύ του κ. Χατζηδάκη, του Αντιπροέδρου της Κυβέρνησης και του Επιτρόπου Γεωργίας, του κ. Χάνσεν, που αναφέρεται στην ερώτηση που έδωσε στον Ευρωβουλευτή σας με αποκλειστικό θέμα τον ΟΠΕΚΕΠΕ, την αντιμετώπιση των υφιστάμενων προβλημάτων και βεβαίως την υπαγωγή που είπαμε στην ΑΑΔΕ.

Η τελική επίσημη κοινοποίηση του αναθεωρημένου σχεδίου δράσης βρίσκεται στο στάδιο της ολοκλήρωσης και όλες οι ενέργειες γίνονται σε πλήρη συνεννόηση με τις αρμόδιες υπηρεσίες της Επιτροπής, προκειμένου να μην υπάρξει οποιοδήποτε ζήτημα στην ομαλή συνέχιση των πληρωμών και της χρηματοδότησης μετά τον Σεπτέμβριο του 2025. Υπενθυμίζω ότι το σχέδιο δράσης που συμφωνήθηκε με την Ευρωπαϊκή Επιτροπή τον Σεπτέμβριο του 2024, είναι ενεργό και έχει καταληκτική ημερομηνία τη 12η Σεπτεμβρίου του 2025. Ήδη έχουν γίνει επιτόπιοι έλεγχοι από τη Γενική Διεύθυνση Γεωργίας της Ευρωπαϊκής Επιτροπής τον Ιούνιο του 2025 και οι ελληνικές αρχές εργάζονται σε στενή συνεργασία με την Επιτροπή ώστε να ενσωματωθούν οι τελικές της παρατηρήσεις.

Μέχρι την καταληκτική ημερομηνία της 8ης Αυγούστου θα έχει υποβληθεί πλήρως επικαιροποιημένο πλάνο στο οποίο περιλαμβάνονται οι ενέργειες για τη διοικητική και τεχνική προσαρμογή του ΟΠΕΚΕΠΕ στη νέα δομή και ο οδικός χάρτης προτεραιοτήτων για την κάλυψη των τελευταίων ελλείψεων.

Επιπλέον, στο πλαίσιο αυτό, του σχεδιασμού, η Κυβέρνηση προχωρά και στην κατάθεση σχετικού νομοσχεδίου στη Βουλή προκειμένου να θεσπιστούν οι αναγκαίες νομοθετικές ρυθμίσεις που θα κατοχυρώσουν επίσημα τη μεταφορά των αρμοδιοτήτων και λειτουργία του ΟΠΕΚΕΠΕ στην ΑΑΔΕ και θα ρυθμίσουν τις λεπτομέρειες της μετάβασης, η οποία θα πραγματοποιηθεί με απόλυτη ασφάλεια, διαφάνεια και αποτελεσματικότητα.

Οι ελληνικές αρχές, κύριε συνάδελφε, συνεργάζονται στενά με τις υπηρεσίες της Ευρωπαϊκής Επιτροπής για την πλήρη εφαρμογή του πλάνου δράσης και όλων των μέτρων που περιλαμβάνονται σε αυτό. Εντός των προβλεπόμενων χρονοδιαγραμμάτων –επαναλαμβάνω- όλες οι ενέργειές μας συγκλίνουν με έναν και μοναδικό στόχο: Πλήρεις έγκαιρες και έγκυρες ενισχύσεις. Στην ερώτηση, λοιπόν, που είπατε για τη δέσμευση, σας απαντάμε ότι αυτό επιδιώκουμε: Έγκυρες και έγκαιρες ενισχύσεις των πραγματικών δικαιούχων παραγωγών στους προβλεπόμενους χρόνους και με πλήρη αξιοπιστία.

Και βεβαίως θα συμφωνήσω μαζί σας, κύριε συνάδελφε, στο γεγονός ότι πρέπει να αλλάξει το καθεστώς των επιδοτήσεων. Οι επιδοτήσεις, η στήριξη, πρέπει να πηγαίνει στην παραγωγή, στους πραγματικούς αγρότες και κτηνοτρόφους που μοχθούν και παράγουν και νομίζω αυτό θα πράξουμε.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η τρίτη με αριθμό 1228/21-7-2025 επίκαιρη ερώτηση πρώτου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Μαρίας Κομνηνάκα προς τον Υπουργό Υγείας με θέμα: «Άμεση κάλυψη του Νοσοκομείου Λήμνου με μόνιμους χειρούργους και άλλους υγειονομικούς».

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Παρά τις αντίθετες διακηρύξεις σας, κύριε Υπουργέ, οι τραγικές ελλείψεις σε μόνιμο ιατρικό προσωπικό στο Νοσοκομείο Λήμνου παραμένουν και τελικά οξύνονται.

Σήμερα, από τις σαράντα θέσεις ιατρών, διαφόρων ειδικοτήτων, που προβλέπονται στον υπάρχοντα, ελλιπή εμείς θα πούμε -και δεν το λέμε μόνο εμείς-οργανισμό, είναι καλυμμένες μόλις οι είκοσι πέντε και άλλοι έξι γιατροί έχουν ζητήσει να μετακινηθούν, μετά την τριετία που συμπληρώθηκε. Δηλαδή, μιλάμε για δεκαεννιά γιατρούς στο νοσοκομείο της Λήμνου. Ούτε το 50%. Σε σχέση τώρα με τις τρεις κενές οργανικές θέσεις χειρουργών, με βεβαίως απρόβλεπτες συνέπειες για τη ζωή και την ασφάλεια και των μόνιμων κατοίκων και των επισκεπτών -γιατί μιλάμε και για μια αυξημένη τουριστική περίοδο- επιμένοντας στην από χέρι και δεδομένη αποτυχημένη συνταγή της αποσπασματικής προκήρυξης, προκηρύξατε μία μόλις θέση από τις τρεις και αναμένουμε να δούμε αν και αυτή τελικά θα γίνει αποδεκτή.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Συνεχίζετε, αντίθετα, τις εμβαλωματικές ή και άκρως προβληματικές λύσεις είτε με την περιστασιακή αξιοποίηση ενός χειρουργού με μπλοκάκι είτε με την τοποθέτηση ορθοπεδικού χειρουργού σε θέση γενικού, ενώ γνωρίζετε –φαντάζομαι- ότι όχι μόνο Χειρουργική Κλινική δεν μπορεί να ονομαστεί, αλλά δεν πληροί και την ελάχιστη προϋπόθεση της ύπαρξης δύο τουλάχιστον γιατρών για να πραγματοποιηθεί ένα χειρουργείο με ασφάλεια.

Και βεβαίως, αυτή η κατάσταση του Νοσοκομείου της Λήμνου με τις ελλείψεις σε βασικές ειδικότητες ή με μια σειρά ειδικότητες να είναι μονήρεις, δηλαδή με εξαντλητικές συνθήκες εργασίας, δυστυχώς, δεν είναι εξαίρεση. Είναι η φωτογραφία της πολιτικής που εφαρμόζετε στην υγεία και εσείς και οι προηγούμενοι, που στην πραγματικότητα στόχο έχουν να προωθούν την υγεία-εμπόρευμα για χάρη των κερδών των επιχειρηματικών ομίλων που δραστηριοποιούνται στον χώρο της υγείας, αποψιλώνοντας όμως τελικά τα δημόσια νοσοκομεία από το μόνιμο ιατρικό προσωπικό.

Σας επαναλαμβάνουμε ότι για να διευκολύνεται η κάλυψη όλων αυτών των ελλείψεων σε προσωπικό, απαιτείται συνδυασμός μέτρων ενίσχυσης του εισοδήματος, διαμόρφωσης ανθρώπινων συνθηκών εργασίας, στήριξης των επιστημονικών και κοινωνικών αναγκών με κίνητρα προσέλκυσης στα νησιά. Διότι με τις σημερινές συνθήκες που έχετε διαμορφώσει -και εσείς και οι προηγούμενοι, βεβαίως- ουσιαστικά δημιουργούνται όροι απόρριψης και όχι αποδοχής, ακόμη κι αυτών των ελάχιστων προκηρύξεων που γίνονται.

Σας ρωτάμε, λοιπόν, αν σκοπεύετε να προχωρήσετε σε ανοικτή προκήρυξη για την άμεση κάλυψη και των τριών κενών οργανικών θέσεων με μόνιμους χειρουργούς, καθώς και για την πλήρη στελέχωση με όλο το απαραίτητο μόνιμο προσωπικό, πλήρους και αποκλειστικής απασχόλησης, για όλες τις ειδικότητες του νοσοκομείου, προκειμένου να καλύπτονται με επάρκεια οι ανάγκες του πληθυσμού τόσο του μόνιμου όσο και των επισκεπτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ, κύριε Πρόεδρε.

Κυρία συνάδελφε, ας πάμε πάλι να τα πούμε, για να ξέρουμε για τι πράγμα μιλάμε: Γενικό Νοσοκομείο Λήμνου, σήμερα είναι καλυμμένο το 88% των οργανικών του θέσεων. Οι οργανικές του θέσεις είναι 249, οι υπηρετούντες είναι 215, εκ των οποίων οι 165 με μόνιμη θέση εργασίας…

**ΜΑΡΙΑ ΚΟΜΝΗΝΑΚΑ:** Γιατρούς λέτε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Στο σύνολο λέω. Θα έρθω στους γιατρούς.

Είναι αυτοί που μετράτε εσείς και 50 ακόμη με άλλη σχέση εργασίας. Η μέση πληρότητα του νοσοκομείου αυτού, το οποίο έχει καλυμμένο το 88% του οργανισμού του, είναι 32%. Είναι, δηλαδή, ένα νοσοκομείο με πάρα πολύ χαμηλή προσέλευση. Σε σχέση με το 2019, υπηρετούν: Ένας επιπλέον γιατρός -34 σήμερα έναντι 33 το 2019- έντεκα επιπλέον νοσηλευτές -108 έναντι 97- αλλά έχουμε μείον τέσσερα άτομα στο λοιπό προσωπικό.

Κατά τα έτη 2019-2024 συνταξιοδοτήθηκαν είκοσι τρία άτομα, εκ των οποίων πέντε ήταν γιατροί. Την ίδια περίοδο, προκηρύχθηκαν είκοσι δύο θέσεις γιατρών -για τους πέντε που αποχώρησαν- εκ των οποίων ανέλαβαν οι έξι -πέντε αποχώρησαν, έξι ανέλαβαν εξ ου ο συν ένας αριθμός- ενώ οι δεκαέξι προσκλήσεις έχουν βγει άγονες. Επίσης, προκηρύχθηκαν δέκα θέσεις νοσηλευτικού προσωπικού, δώδεκα θέσεις λοιπού και επίκειται από τον ΑΣΕΠ η προκήρυξη επιπλέον τεσσάρων θέσεων λοιπού προσωπικού.

Στην τελευταία μας προκήρυξη, προκηρύξαμε μία θέση διευθυντού -είχαμε δύο αιτήσεις- και μία θέση διευθυντού χειρουργικής όπου είχαμε επίσης δύο αιτήσεις. Είναι σε διαδικασία διορισμού και οι δύο.

Ο Προϋπολογισμός του Νοσοκομείου Λήμνου το 2019, τη χρονιά που παραλάβαμε την διακυβέρνηση της χώρας, ήταν στα 3,2 εκατομμύρια ευρώ. Το 2024 έφτασε στα 4,1 εκατομμύρια ευρώ, παρουσιάζοντας αύξηση 58,4%. Το 2025 πλησιάζει τα 5 εκατομμύρια ευρώ, άρα πάει σε αύξηση περίπου 70%.

Το εντάξαμε πέρυσι τον Σεπτέμβριο σε προβληματική και άγονη περιοχή κατηγορίας Α και οι ειδικότητες των γιατρών που υπηρετούν στο νοσοκομείο αυτό, λαμβάνουν τον χρόνο επιπλέον 7.500 ευρώ.

Άρα, για την τελευταία μας προκήρυξη έχουμε αιτήσεις. Κίνητρα για άγονα που είπατε, θεσπίσαμε και το έχουμε εντάξει. Το προσωπικό του νοσοκομείου δεν είναι λιγότερο απ’ ότι ήταν στο παρελθόν. Δεν λειτουργεί χειρότερα απ’ ότι στο παρελθόν, λειτουργεί λίγο καλύτερα -όχι υπερβολικά καλύτερα, αλλά λίγο καλύτερα. Να πω ότι ειδικά στο Νοσοκομείο αυτό κάναμε αποδεκτή και μια δωρεά και έχουμε ένα από τα πιο υπερσύγχρονα συστήματα τεχνητού νεφρού στην Ελλάδα, το οποίο πηγαίνει πάρα πολύ καλά και λειτουργεί με υποδειγματικό τρόπο.

Προφανώς έχουμε προβλήματα στις προσκλήσεις. Για ποιον λόγο; Το κυριότερο πρόβλημα που έχω εντοπίσει και στο νησί αυτό -και μου έκανε εντύπωση- είναι το κόστος κατοικίας. Είναι πάρα πολύ δύσκολο για έναν γιατρό να βρει σπίτι ή για έναν νοσηλευτή, καθώς κατά τους θερινούς μήνες το σύνολο των διαθέσιμων κατοικιών δίνεται για τουριστικούς λόγους ή για Airbnb και έτσι είναι πολύ δύσκολο για κάποιον να βρει σπίτι για δωδεκάμηνη κατοικία. Και είναι ένα από τα νησιά που προσπαθούμε να βρούμε λύση για το σοβαρό αυτό οικιστικό ζήτημα του προσωπικού μας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ορίστε, κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κύριε Υπουργέ έχετε μια τάση, το έχω παρακολουθήσει και από άλλες απαντήσεις, να χρησιμοποιείτε κατά πώς σας βολεύουν τα μαθηματικά για να μην απαντάτε στα συγκεκριμένα.

Είναι αναληθές ότι από τις σαράντα θέσεις διαφόρων ειδικοτήτων που προβλέπονται να υπηρετούν στο νοσοκομείο μόνιμα είναι καλυμμένες οι είκοσι πέντε και έξι από αυτούς έχουν ζητήσει να μετακινηθούν; Δεν μίλησα για τη συνολική πληρότητα. Γιατί ακόμα κι εκεί, επειδή πρόσφατα μίλησα και με τον νέο Διοικητή του νοσοκομείου, μπορεί σαν συνολική πληρότητα και υγειονομικού προσωπικού κλπ., να φαίνεται ότι είναι καλά, αλλά αν μπεις στα επιμέρους να δεις σε Τμήματα, για παράδειγμα στο Ακτινολογικό, τα παραϊατρικά κλπ., βλέπεις ότι υπάρχουν περιπτώσεις που μπορεί ένας εργαζόμενος να τεντώνεται και να δουλεύει σε συνεχείς συνθήκες εφημερίας για να μπορέσει να βγει υπηρεσία. Δεν μπήκα σε αυτά. Μίλησα για συγκεκριμένα. Είναι αναληθές ότι μια σειρά από βασικές ειδικότητες είναι μονήρεις, ότι είναι ένας γιατρός ανά ειδικότητα;

Κάνετε μια λαθροχειρία, που την κάνατε και στην κινητοποίηση που κάναμε στο Υπουργείο. Βέβαια, δεν ήσασταν εσείς, γιατί κανένας Υπουργός δεν καταδέχτηκε όταν ήρθαν φορείς από όλα τα νησιά του Αιγαίου, αλλά αφήσατε τη Γενική Γραμματεία. Λέτε ότι η πληρότητα του νοσοκομείου είναι χαμηλή, οι αεροδιακομιδές είναι λίγες. Γιατί; Γιατί είναι μια γνωστή κατάσταση στους κατοίκους του νησιού. Ξέρουν για παράδειγμα ότι μια σειρά ειδικότητες δεν μπορούν να τις βρουν εκεί. Αρά, προλαμβάνουν. Τι κάνουν; Φεύγουν κατευθείαν στην Αθήνα ή στη Θεσσαλονίκη, βάζοντας βαθιά το χέρι στην τσέπη, γιατί ειδικά όταν φύγουν με αυτόν τον τρόπο δεν καλύπτονται και οι μετακινήσεις, και μπαίνουν σε έναν άλλον κυκεώνα να αναζητούν κενές θέσεις στα νοσοκομεία, ραντεβού στην Αθήνα, στη Θεσσαλονίκη κλπ.

Το ότι δεν έχει πληρότητα το νοσοκομείο δεν αποδεικνύει ότι δουλεύουν όλα ρολόι. Αποδεικνύει ότι ένα νοσοκομείο που σε λίγο θα μείνει με γιατρούς ειδικοτήτων κάτω από το 50% προφανώς και δεν θα έχει πληρότητα. Γιατί όταν ξέρουν οι κάτοικοι ότι δεν θα βρουν αυτή την ειδικότητα, θα φροντίσουν να μετακινηθούν εγκαίρως, πριν χρειαστεί να πάνε στο έκτακτο περιστατικό.

Τι άλλο συνεχίζετε να μην βλέπετε; Συνεχίζετε να αρνείστε να δείτε ή να μιλήσετε για τη μεγάλη εικόνα. Γιατί λέτε «κάνουμε προκηρύξεις». Να δούμε, όμως, αν θα πάμε. Γιατί, ξέρετε, υπάρχουν και καταγγελίες και για άλλες περιπτώσεις, όπως με την αγροτική ιατρό Ατσικής, που πήγε με δεδομένο ότι θα βρει σπίτι και το σπίτι αυτό είναι μη κατοικήσιμο και με δεδομένο ότι θα παίρνει επίδομα, αλλά δεν δίνεται αυτό από την Περιφέρεια Βορείου Αιγαίου. Δεν θα μπω σε αυτά.

Όμως, δεν βλέπετε τι είναι αυτό που λειτουργεί αποτρεπτικά για να καλυφθούν οι θέσεις. Πρώτον ότι συνεχίζετε να κάνετε τη δειγματοληπτική, να το πω έτσι, προκήρυξη. Από τις τρεις κενές προκηρύσσεται η μία ή από το σύνολο των κενών του νοσοκομείου προκηρύσσονται σταδιακά μία εδώ μία εκεί και ο γιατρός που θα πάει ξέρει ότι θα υπερεφημερεύει. Γιατί ποιο είναι ένα άλλο βασικό ζήτημα για τους γιατρούς πέρα από το να μην αναλαμβάνει δυσανάλογους κινδύνους; Γιατί όταν μιλάμε ότι ένας γιατρός αποτελεί ένα τμήμα ή μια μονάδα, αναλαμβάνει και κινδύνους επιστημονικούς, ιατρικούς και άλλους που πολλοί δεν θέλουν να ρισκάρουν -και σωστά- να τις αναλάβουν. Ποιο είναι ένα από τα βασικά ζητήματα; Η επιστημονική του επάρκεια. Να μην νιώθει την επιστημονική απομόνωση του νησιού. Πώς θα πάρει ένας γιατρός άδεια για να πάει να παρακολουθήσει για παράδειγμα ένα επιστημονικό συνέδριο, να κάνει ένα μεταπτυχιακό κλπ., όταν είναι ένας που κρατάει όλο το τμήμα και το ξέρει θα το κάνει αυτό; Γιατί να επιλέξει, λοιπόν, ο γιατρός αυτός να πάει σε αυτά τα νοσοκομεία.

Πέρα, βεβαίως, από τα μισθολογικά και το κόστος ζωής που είναι απρόσιτο για τα νησιά. Κι αυτό βεβαίως αφορά όλο τον πληθυσμό και όχι μόνο τους γιατρούς ή και άλλες ειδικότητες. Και όλα αυτά σε συνθήκες βεβαίως που οι μισθολογικές περικοπές των γιατρών, παρότι έχουν κριθεί και με δικαστική απόφαση αντισυνταγματικές, παραμένουν ξεχασμένες και γραμμένες στον πάγο. Δέκατο τρίτο και δέκατο τέταρτο μισθό δεν παίρνουν. Και βεβαίως τα όποια υποτίθεται επιδόματα ή κίνητρα δίνετε αποδεικνύεται ότι είναι πολύ λίγα σε συνθήκες ακρίβειας, σε συνθήκες παγωμένων μισθών και σε συνθήκες υπερφορολόγησης κλπ. Και βεβαίως τη στιγμή που δεν αντιμετωπίζονται και άλλοι κοινωνικοί λόγοι που καθιστούν τις θέσεις στα νοσοκομεία των νησιών μη ελκυστικές, συνθήκες εκπαίδευσης για τα παιδιά, αποστάσεις, συνυπηρέτηση κλπ. Όλα αυτά δεν έχουν αντιμετωπιστεί.

Γι’ αυτό, λοιπόν, λέμε ότι η συνολική κυβερνητική πολιτική λειτουργεί αποτρεπτικά. Σας καλούμε να δοκιμάσετε να προκηρύξετε το σύνολο των κενών οργανικών θέσεων στα νοσοκομεία και να συζητήσουμε μετά αν αυτές μένουν γόνιμες ή άγονες. Και βεβαίως, το κυριότερο είναι το πού θέλουμε να φτάσουμε. Θέλετε να υπάρχει μια αποκλειστικά δημόσια και δωρεάν υψηλού επιπέδου παροχή υγείας, ένα σύστημα υγείας που θα είναι πλήρως στελεχωμένο σε όλες του τις βαθμίδες, από τα αγροτικά, τα περιφερειακά, τα κέντρα υγείας και τα νοσοκομεία ή όχι. Ή θέλετε να δημιουργείτε παράλληλα πεδίο κερδοφορίας για τον ιδιωτικό τομέα;

Όσο αυτό παραμένει τέτοιο πάντα και οι πολιτικές που θα τα κάνετε θα ανοίγουν στην πραγματικότητα την πόρτα για να φεύγουν οι γιατροί από τα νοσοκομεία και όχι να πηγαίνουν. Γιατί ακόμα κι αυτοί οι λίγοι που πάνε, αν πάνε, παράλληλα προσπαθούν να πάρουν άδεια για να φεύγουν και να κάνουν ιδιωτικά ιατρεία. Τελικά, δηλαδή, δεν αντιμετωπίζεται η κάλυψη των αναγκών υγείας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο με άνεση για την απάντησή σας, όπως άνεση είχε και η κ. Κομνηνάκα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, να ξεκινήσω με κάτι που μου έκανε εντύπωση. Μου αρέσει η ευαισθησία του Κομμουνιστικού Κόμματος Ελλάδας για το Σύνταγμα και το αν εφαρμόζουμε τις αποφάσεις του έχουν κριθεί αντισυνταγματικές. Το λέω διότι και στην πρωτολογία σας μου είπατε να γίνουν όλοι μόνιμοι. Όσοι είναι επικουρικοί να γίνουν όλοι μόνιμοι. Εκεί, όμως, δεν σας ενδιαφέρει το ελληνικό Σύνταγμα που απαγορεύει τη μονιμοποίηση χωρίς ΑΣΕΠ. Το ελληνικό Σύνταγμα σας ενδιαφέρει μόνο όπου σας βολεύει. Αυτό είναι ίδιον των κομμουνιστών γιατί στην πραγματικότητα δεν ενδιαφέρει καθόλου το ελληνικό Σύνταγμα, για να μην κοροϊδευόμαστε. Δεν πιστεύετε σε αυτό. Είσαστε κομμουνιστές. Και αυτή είναι η βασική μας διαφορά.

Πάμε τώρα στην ερώτησή. Σας απέδειξα με τα στοιχεία -και δεν είναι θέμα ότι παρουσιάζω όπως θέλω τους αριθμούς, οι αριθμοί είναι όπως είναι- ότι έχουμε περισσότερους γιατρούς και περισσότερους νοσηλευτές απ’ ό,τι είχαμε το 2019. Άρα, το Νοσοκομείο της Λήμνου σήμερα δουλεύει καλύτερα απ’ ό,τι δούλευε το 2019 που παραλάβαμε τη διακυβέρνηση τη χώρας και έχουμε σχεδόν διπλασιάσει τον προϋπολογισμό του. Άρα, δίνουμε πολύ περισσότερα χρήματα. Για να έχουμε προσλάβει περισσότερους γιατρούς και περισσότερους νοσηλευτές και να ξοδεύουμε 70% περισσότερα χρήματα, προφανώς μας ενδιαφέρει το νοσοκομείο αυτό και καθόλου δεν αδιαφορούμε για τους κατοίκους της Λήμνου.

Θέσατε, όμως, στη συνέχεια μια άλλη παράμετρο. Αν αυτό το νοσοκομείο μπορεί να παρέχει τα πάντα στη Λήμνο έτσι ώστε να παρέλκει κάθε ανάγκη ενός ασθενούς από το νησί αυτό ή από άλλα νησιά να πάει στην Αθήνα, στη Θεσσαλονίκη ή σε κάποιο άλλο μεγάλο νοσοκομείο. Όχι, αυτό δεν το παρέχουμε και δεν μπορούμε να το παράσχουμε. Κάποιος που μένει σε ένα νησί ξέρει ότι με τις δεδομένες δυνατότητες του κράτους για τις παρεχόμενες υπηρεσίες υγείας είναι αυτές που αναλογούν σε ένα νησί, δυστυχώς. Μακάρι να μπορούσαμε να έχουμε ένα παραδείγματος χάρη Αττικό Νοσοκομείο σε κάθε νησί του Αιγαίου. Αυτό δεν μπορεί να γίνει.

Το είναι το ερώτημα: Το Νοσοκομείο Της Λήμνου τώρα είναι ένα λειτουργικό νοσοκομείο; Σας διαβεβαιώ ότι είναι ένα απολύτως λειτουργικό νοσοκομείο. Και έργα έχουμε εντάξει από το Ταμείο Ανάκαμψης όπου το κάνουμε καινούργιο και μηχανήματα νεφρού πήγαμε σήμερα καινούργια και δουλεύουν με υποδειγματικό τρόπο. Τώρα πάνε δύο ακόμα επικουρικοί που μας ζήτησαν στο λοιπό προσωπικό που θα έχουν πιάσει δουλειά την άλλη εβδομάδα. Οι δύο θέσεις που βγάλαμε δεν κρίθηκαν άγονες, αλλά βρήκαν ενδιαφέρον.

Να πω και κάτι ακόμα, επειδή αυτό που είπατε είναι λάθος. Είπατε: «Τα κίνητρα που θεσπίσατε δεν δουλεύουν». Κάνετε λάθος. Τα κίνητρα που θεσπίσαμε ήταν με νόμο που ψήφισα πέρυσι το καλοκαίρι, τον Ιούλιο, έχουν κλείσει ένα χρόνο ακριβώς, και με μία κοινή υπουργική απόφαση με τον Υπουργό Οικονομικών που την εκδώσαμε τον Σεπτέμβριο. Από τότε έχουμε κάνει τρεις προσκλήσεις όπου μαζέψαμε όλες τις θέσεις που έβγαιναν άγονες στα περιφερειακά νοσοκομεία επί μια πενταετία τουλάχιστον. Τις κάναμε ένα καλάθι. Ήταν περίπου τριακόσιες στο σύνολο. Τις βγάλαμε μία φορά, δεύτερη φορά, τρίτη φορά.

Στην τελευταία πρόσκληση που τελείωσε τον μήνα Μάιο, αυτή για την οποία μιλάμε τώρα εδώ που γίνονται τώρα οι δύο διορισμοί, είχαμε ενδιαφέρον, αιτήσεις συμμετοχής δηλαδή, στο σύνολο 82%.

Δηλαδή, 82% από τις θέσεις που βγαίνανε επί πέντε χρόνια άγονες 100%, έχουν καλυφθεί. Από αυτό καταλαβαίνετε εσείς ότι τα μέτρα που πήραμε δεν λειτουργούν; Γιατί εγώ καταλαβαίνω το ακριβώς αντίθετο, ότι λειτουργούν. Θα μου πείτε ότι δεν έχουμε φτάσει στο 100%. Θέλω να είμαι ειλικρινής, δεν είχα ελπίδα ότι θα φτάσω στο 100%, γιατί καμία πολιτική δεν φτάνει στο 100%. Είναι, όμως, ένα πολύ μεγάλο ποσοστό επιτυχίας και δεσμεύομαι -και το έχω αποδείξει- ότι μόλις ολοκληρωθεί η διαδικασία διορισμού αυτής πρόσκλησης -μέχρι το τέλος Ιουλίου θα έχει ολοκληρωθεί σε όλα τα νοσοκομεία-, με το που γυρνάμε από διακοπές τον Σεπτέμβριο θα ξανακάνουμε προκήρυξη τις θέσεις που είναι άγονες. Αν με αυτόν τον ρυθμό συνεχίσουμε να καλύπτουμε θέσεις, του χρόνου το καλοκαίρι θα είμαστε πολύ καλύτερα από ό,τι είμαστε φέτος.

Αντιθέτως δεν αναγνωρίσατε, ποτέ, κανένα από τα κόμματα της αντιπολιτεύσεως, ότι η κατάσταση στα νησιά με τα κενά στα νοσοκομεία πέρσι με φέτος είναι πολύ καλύτερη. Το έχουν παραδεχθεί δημοσίως μέχρι και συνδικαλιστές που δεν με συμπαθούν και ιδιαίτερα, γιατί πράγματι τα κίνητρα που θεσπίσαμε δουλεύουν. Γενικά αυτή η προσπάθεια να τα παρουσιάζετε όλα μαύρα -δικαίωμά σας είναι, δεν θα σας υποδείξω εγώ τι θα πείτε- δεν έχει πολύ μέλλον, γιατί ο κόσμος βλέπει πως πηγαίνει το πράγμα στην υγεία.

Λέω ένα τελευταίο άσχετο με την ερώτηση -γιατί θέλω να το πω-, χθες βγήκαν τα στοιχεία του Clawback στα διαγνωστικά εργαστήρια του πρώτου εξαμήνου του 2025. Απλώς το λέω, γιατί πέρσι είχαν κάνει -αν θυμάστε- μια απεργία διαρκείας τα διαγνωστικά κέντρα λόγω του Clawback. Το Clawback 2024-2025 στα διαγνωστικά κέντρα, με τα μέτρα που ψήφισα σε αυτήν τη Βουλή μόνος μου -εννοώ με τη Νέα Δημοκρατία, χωρίς κανένα άλλο κόμμα της αντιπολιτεύσεως να συνδράμει- έχουν ρίξει το Clawback κατά είκοσι πέντε μονάδες μεσοσταθμικά. Είτε τώρα εσείς φωνάζετε, είτε δεν φωνάζετε, αυτός που έχει διαγνωστικό κέντρο ξέρει ότι πληρώνει είκοσι πέντε μονάδες μικρότερο Clawback από ό,τι πλήρωνε πριν από έναν χρόνο.

Άρα, τα μέτρα που λαμβάνουμε, δουλεύουν, όσο και να φωνάζετε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με την τρίτη με αριθμό 1222/17-7-2025 επίκαιρη ερώτηση δεύτερου κύκλου του Βουλευτή Α’ Ανατολικής Αττικής της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υπουργό Υποδομών και Μεταφορών με θέμα: «Επ’ αόριστον κατάργηση των τοπικών δρομολογίων του Προαστιακού Σιδηρόδρομου Αθηνών από Λιόσια προς Κάντζα».

Θα απαντήσει ο Αναπληρωτής Υπουργός Υποδομών και Μεταφορών, ο κ Κωνσταντίνος Κυρανάκης.

Κύριε Καραμέρο, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, από τις 14 Ιουλίου στο τμήμα Ανω Λιόσια - Κάντζα και αντίστροφα σύμφωνα με την ανακοίνωση της Hellenic Train και κατόπιν εντολής του Διαχειριστή Υποδομής ΟΣΕ έχουμε μείνει χωρίς δρομολόγια ή για την ακρίβεια δεν γνωρίζουμε πότε θα επαναλειτουργήσει ο προαστιακός και η μετακίνηση των επιβατών γίνεται με λεωφορεία, όπως έχουμε ενημερώσει.

Θέλουμε, λοιπόν, επειδή αυτή η εξέλιξη επηρεάζει τις καθημερινές μετακινήσεις ενός σημαντικού μεγέθους του επιβατικού κοινού, προκαλώντας αβεβαιότητα στον προγραμματισμό των μετακινήσεων, εν μέσω μάλιστα καλοκαιρινής περιόδου και υψηλών θερμοκρασιών, αφορά δε μια βασική διαδρομή του αστικού σιδηροδρομικού δικτύου της Αττικής που καλύπτει μια μεγάλη περιοχή και συμπεριλαμβάνει τους σταθμούς Άνω Λιόσια, Σιδηροδρομικού Κέντρου Αχαρνών, Μεταμόρφωσης, Ηρακλείου, Νερατζιώτισσας, Κηφισίας, Πεντέλης, Δουκίσης Πλακεντίας, Παλλήνης και Παιανίας-Κάντζας, να μας πείτε:

Ποιοι λόγοι υπαγόρευσαν την κατάργηση των ως άνω τοπικών δρομολογίων; Υπάρχει συγκεκριμένο χρονοδιάγραμμα επαναλειτουργίας; Πότε σχεδιάζετε με ασφάλεια αυτή; Επίσης, να μας πείτε αν υπάρχουν τμήματα του σιδηρόδρομου Αθηνών που ακόμα δεν λειτουργεί το σύστημα σηματοδότησης και πώς αυτό σχετίζεται επιχειρησιακά με την πολυδιαφημιζόμενη ολοκλήρωση του ενιαίου κέντρου εποπτείας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Καραμέρο.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Να ενημερώσω το κοινό ότι δεν ισχύει αυτό το οποίο ανέφερε ο συνάδελφος συνολικά. Η λειτουργία του προαστιακού -πλην ενός δρομολογίου που διακόπηκε για λόγους που θα εξηγήσω- συνεχίζει, δηλαδή τα δρομολόγια εκτελούνται κανονικά. Υπάρχουν τα δρομολόγια αυτήν τη στιγμή για όποιον θέλει να εξυπηρετηθεί από τον προαστιακό. Ωστόσο μετά από μια βλάβη στη σηματοδότηση της Νερατζιώτισσας σταμάτησε ένα συγκεκριμένο τοπικό δρομολόγιο για λόγους ασφαλείας. Το πρόβλημα αυτό θα αποκατασταθεί την επόμενη βδομάδα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Καραμέρο, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΜΕΡΟΣ:** Λέτε ότι δεν ισχύει. Εγώ πήρα τα στοιχεία από τις επίσημες ανακοινώσεις. Μιλάμε για τα τοπικά δρομολόγια για το τμήμα Άνω Λιόσια - Κάντζα 4200, 4204, 4208, 4212, 4232, 4236, 4240 και 4244 και για το τμήμα Κάντζα - Άνω Λιόσια 4205, 4209, 4213, 4217, 4237, 4241, 4245 και 4249. Αν αποκαταστάθηκε καλώς, αλλά μην μας λέτε ότι δεν ισχύει.

Επίσης, κύριε Υπουργέ, επειδή δεν μου απαντήσατε στα ερωτήματά μου, αν μέρος της πιθανής απάντησή σας είναι ότι οι πολίτες όταν δεν διεξάγονται δρομολόγια με τον σιδηρόδρομο αυτά αντικαθίστανται από λεωφορεία, επειδή έχω τη χαρά και την ευκαιρία να σας έχω πάλι εδώ στη Βουλή -βέβαια χαρά και ευκαιρία δεν έχουν οι πολίτες της Ανατολικής και της Δυτικής Αττικής που εξυπηρετούνται από αυτές τις λεόντειες συμβάσεις με την Κοινοπραξία Συγκοινωνιών Αττικής-, είχαμε καινούργιο περιστατικό. Μετά τη Βούλα στις 4 και στις 9 Ιουλίου, στις 23 Ιουλίου προχτές λεωφορείο προσέκρουσε σε ψητοπωλείο στο Μενίδι με ζημιές σε αυτοκίνητα και δώδεκα επιβάτες. Αυτήν τη φορά δεν είχε κατέβει προς νερού του ο επιβάτης, ούτε είχε -δεν ξέρω αν είχε- συμβεί κάτι -όπως την προηγούμενη φορά, θα μάθουμε ελπίζω- με τα ωράρια της οδηγού. Αυτήν τη φορά κατέβηκε να κάνει κάτι άλλο. Τι θα γίνει με αυτήν την ιστορία της Κοινοπραξίας Συγκοινωνιών Αττικής, κύριε Υπουργέ; Γιατί αυτό το κονσόρτσιουμ πήρε 385 εκατομμύρια ευρώ για οκτώ χρόνια –ακούτε, κύριε Μπούρα, που ξέρετε και καλά τη Δυτική Αττική- έγιναν νοματαίοι, αγόρασαν ιδιώτες καινούργια ηλεκτρικά λεωφορεία και κάθε πέντε μέρες έχουμε και ένα παράδοξο. Ευτυχώς, δηλαδή, η Αγία Άννα που γιόρταζε προχθές στο Μενίδι πρέπει να μας φυλάει, κύριε Μπούρα, για να μην έχουμε κάποια απώλεια.

Δείτε το, κύριε Υπουργέ και σε επόμενη ερώτηση που θα σας ταλαιπωρήσω να σας ξαναφέρω εδώ να μας πείτε αναλυτικά και τα στοιχεία των συμβάσεων.

Να πω και κάτι τελευταίο για να είμαι δίκαιος. Ο ΟΑΣΑ με αφορμή τα δύο ατυχήματα στη Βούλα επέβαλε βάσει της ποινικής ρήτρας πρόστιμο 40.000 ευρώ στην Κοινοπραξία. Για ένα ατύχημα με σαράντα επτά τραυματίες, 40.000 ευρώ. Μπροστά στα 385 εκατομμύρια ευρώ για οκτώ χρόνια και δεδομένου του κομφούζιο που υπάρχει στις συγκοινωνίες με τα αλλεπάλληλα και επαναλαμβανόμενα ατυχήματα νομίζω ότι αυτό είναι ένα πραγματικό χάδι.

Απαντήστε μου, αν θέλετε, εν συνόλω, εκτός αν δεν ισχύουν και αυτά που σας έδειξα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Καταλαβαίνω ότι έχουμε φύγει από το θέμα της ερώτηση που κατέθεσε ο κ. Καραμέρος και έρχεται σε ένα άλλο θέμα εκτός ημερήσιας διάταξης.

Ωστόσο αυτό το περιστατικό στο Μενίδι, όπως και τα υπόλοιπα δύο είναι πάρα πολύ σοβαρά, γι’ αυτό διεξάγεται και αστυνομική έρευνα για τα αίτια και καλά κάνετε και το φέρνετε στη Βουλή. Φαίνεται από τη μέχρι τώρα ανακριτική διαδικασία ότι ο οδηγός δεν έβαλε χειρόφρενο ως όφειλε και έτσι, λοιπόν, έβαλε σε κίνδυνο τους επιβάτες, οι οποίοι ήταν σε ένα ανεξέλεγκτο λεωφορείο και το οποίο χτύπησε μια τοπική επιχείρηση. Οφείλουμε να ζητήσουμε ένα μεγάλο συγγνώμη από την τοπική επιχείρηση και την τοπική κοινωνία γι’ αυτό. Είναι ένα πάρα πολύ σοβαρό περιστατικό που προστίθεται σε δύο ακόμη της Κοινοπραξίας.

Το πρόστιμο το οποίο επιβλήθηκε αφορά το ένα από τα τρία περιστατικά, όχι και τα τρία. Η έρευνα για το περιστατικό το οποίο προκάλεσε σαράντα επτά τραυματισμούς, μεταξύ των οποίων και παιδιά, διερευνάται ακόμα και θα υπάρξουν πιο σοβαρές συνέπειες.

Προφανώς περιμένουμε από επαγγελματίες του χώρου να αντιλαμβάνονται την αίσθηση του καθήκοντος, να αντιλαμβάνονται ότι διαχειρίζονται ανθρώπινες ζωές, ότι μεταφέρουν ανθρώπους και νέα παιδιά και ανηλίκους μέσα από τα δρομολόγιά τους και άρα, λοιπόν, θα εξαντλήσουμε την αυστηρότητά μας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Προχωράμε στην πρώτη με αριθμό 6024/11-6-2025 ερώτηση εκ του κύκλου των αναφορών – ερωτήσεων της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να αποδοθούν ευθύνες για τη μη λειτουργία του βρεφονηπιακού σταθμού της Γιάννουλης στη Λάρισα και για την κατασπατάληση δημόσιου χρήματος που προκαλούν οι αποφάσεις της διοίκησης της Δημόσιας Υπηρεσίας Απασχόλησης (ΔΥΠΑ)».

Στην ερώτηση θα απαντήσει ο Υφυπουργός Εργασίας και Κοινωνικής Ασφάλισης, ο κ. Καραγκούνης.

Ορίστε, κυρία Φωτίου, έχετε τον λόγο για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, στις 11 Ιουνίου καταθέσαμε οκτώ Βουλευτές της Νέας Αριστεράς μια ερώτηση για να ελέγξετε, ως οφείλετε, γιατί είσαστε το αρμόδιο Υπουργείο, τις ευθύνες της ΔΥΠΑ, πρώην ΟΑΕΔ, διότι από το ’23 μέχρι σήμερα προφανώς δεν λειτουργεί ο βρεφονηπιακός σταθμός της Γιάννουλης. Ο σταθμός ανήκε στον Οργανισμό Εργατικής Εστίας σε κτίριο που είχε ανεγείρει και την παραχώρησε ο πρώην ΟΕΚ και ο οποίος και ανήκει στην ΔΥΠΑ. Το λέω αυτό, γιατί θα δείτε το ενδιαφέρον των υπαλλήλων που ήταν σε αυτούς τους δύο οργανισμούς στη συνέχεια.

Τώρα, κατά τη γνώμη σας τακτική για θέματα ειδικά, που αφορούν την ΔΥΠΑ, δεν απαντήσατε και έτσι ενάμιση μήνα μετά έρχομαι σήμερα εδώ με την ερώτηση να έχει γίνει επίκαιρη και ρωτάμε τι συνέβη ακριβώς. Πρώτα-– πρώτα, όπως σας είπα πριν, με καταγγελίες των Συλλόγων Υπαλλήλων ΟΑΕΔ από την πρώην Εργατική Εστία και από τον πρώην ΟΕΚ ο βρεφονηπιακός σταθμός στον οικισμό Γιάννουλης είχε υποστεί πολλές ζημιές λόγω των πλημμυρών του «Daniel» και αυτά είχαν γίνει το Σεπτέμβριο του ’23, όπως θυμόμαστε όλοι. Χρειαζόταν εκτεταμένες επισκευές.

Αντί να κάνει τον απαιτούμενο ανοικτό διαγωνισμό η διοίκηση της ΔΥΠΑ προχώρησε ένα χρόνο μετά την καταστροφή, δηλαδή τον Ιούνιο του ’24, σε διαδικασία διαπραγμάτευσης για έργο προϋπολογισμού 1.335.000 ευρώ. Αυτά ήταν τα χρήματα για τις εκτεταμένες επισκευές. Και τον Ιούλιο του ’24 το ανέθεσε αυτό σε εταιρεία με έκπτωση 3%. Λίγο να είσαι στην πιάτσα, ξέρεις ότι αυτά δεν ισχύουν 3% έκπτωση, δηλαδή με κόστος 1.296.000 ευρώ.

Και παρ’ όλες τις καταγγελίες του Συλλόγου και τις αρνητικές εισηγήσεις των τμημάτων του Ελεγκτικού Συνεδρίου η διοίκηση της ΔΥΠΑ επέμεινε σε αυτή την ανάθεση μέχρι τον Οκτώβριο του ’23 για τη νομιμότητα αυτής της διαδικασίας. Και είχαν δίκιο οι άνθρωποι, είχαν δίκιο δηλαδή οι υπάλληλοι. Γιατί τον Νοέμβριο του ’24 το Ελεγκτικό Συνέδριο αποφάσισε οριστικά ότι οι διαδικασίες ανάθεσης ήταν έκνομες και η ΔΥΠΑ έπρεπε να είχε κάνει ανοικτό διαγωνισμό, αυτό που της έλεγαν μέχρι εκείνη την ώρα.

Αναγκαστικά -τι να κάνει;- η διοίκηση συμμορφώθηκε. Και κάνει πάλι τον διαγωνισμό και αναθέτει το έργο τον Ιούνιο του ’25 -τώρα- σε άλλη εταιρεία έναντι 839.000 ευρώ, δηλαδή 35% φθηνότερα, δηλαδή πήγαιναν να κατασπαταληθούν 450.000 ευρώ.

Με αυτές τις έκνομες ενέργειες η ΔΥΠΑ καθυστέρησε δύο χρόνια, έτσι το έργο δεν θα είναι έτοιμο ούτε για φέτος προφανώς. Άρα, τα παιδιά, οι γονείς πίσω - μπρος θα εξυπηρετηθούν σε σταθμούς μακριά από το σπίτι τους.

Όμως η διοίκηση της ΔΥΠΑ προσφεύγει σχεδόν μονίμως σε λύσεις που παραβιάζουν τη νομοθεσία περί δημοσίων έργων, προμηθειών και υπηρεσιών κατασπαταλώντας το δημόσιο χρήμα με μόνη έγνοια να ενισχύει ιδιώτες επιχειρηματίες της αρεσκείας της. Είναι πάμπολλες οι κατηγορίες των Συλλόγων των εργαζομένων του τέως ΟΑΕΔ και τα σχετικά δημοσιεύματα και τα έντυπα στον ηλεκτρονικό τύπο και στα ηλεκτρονικά ΜΜΕ χωρίς ποτέ, όμως, το Υπουργείο σας να λάβει κανένα μέτρο ούτε να κάνει κανέναν έλεγχο.

Άρα, σας ρωτάω: Πότε και πώς θα αποδώσετε, επιτέλους, ευθύνες για την ταλαιπωρία που υπέστησαν και θα υφίστανται και φέτος τα παιδιά και οικογένειες της Γιάννουλης από το κλείσιμο του συγκεκριμένου βρεφονηπιακού σταθμού λόγω έκνομων ενεργειών της διοίκησης της ΔΥΠΑ, που περιλάμβαναν υπερκοστολογήσεις κατά 60%, περίπου, της ανακαίνισης; Και τι έχετε κάνει για να ελέγξετε όλες τις καταγγελίες των Συλλόγων των υπαλλήλων που σας έχουν γίνει;

Και έχω εδώ τις καταγγελίες και θα σας τις καταθέσω και θα σας μιλήσω για αυτές στην δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την απάντησή σας

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε και ευχαριστώ και τη συνάδελφο για την ερώτηση.

Θα έχω προφανώς την ευκαιρία να μεταφέρω την επίσημη ενημέρωση από την Δημόσια Υπηρεσία Απασχόλησης για τις ενέργειες, τις οποίες έχουν γίνει και να σας πω ότι αυτό το οποίο μας ενημερώνει είναι το εξής. Από την πρώτη στιγμή, που η κακοκαιρία «Daniel» προκάλεσε, πράγματι, πολύ σοβαρές ζημιές στον βρεφονηπιακό σταθμό της Γιάννουλης στη Λάρισα, η ΔΥΠΑ κινήθηκε αμέσως, θέτοντας ως απόλυτη προτεραιότητα την ασφάλεια των παιδιών. Έκανε συνεργασία με το δήμο Λαρισαίων. Όλα τα παιδιά και το προσωπικό φιλοξενήθηκαν σε κατάλληλες δημοτικές δομές, υπήρχε δηλαδή συνεργασία με το δήμο, χωρίς να μείνει -και αυτό, βεβαίως, τονίζεται ιδιαίτερα- κανένα παιδί χωρίς φροντίδα. Παράλληλα, λόγω της έκτακτης κατάστασης η ΔΥΠΑ προχώρησε στη διαδικασία διαπραγμάτευσης χωρίς προηγούμενη δημοσίευση, πράγματι δηλαδή, όπως επιτρέπει ρητά το άρθρο 32, παράγραφος γ του ν.4412/2016, ένας νόμος τον οποίον βεβαίως ψηφίσατε και φέρατε όταν πρόκειται για κατεπείγουσες ανάγκες, που απορρέουν από απρόβλεπτα γεγονότα.

Υπενθυμίζεται ότι η περιοχή παρέμεινε σε κατάσταση έκτακτης ανάγκης ως και στις 4 Σεπτεμβρίου του 2024. Ακόμα και σε αυτή, βεβαίως, την κατεπείγουσα διαδικασία η ΔΥΠΑ δεν περιορίστηκε στον ελάχιστο αριθμό τριών οικονομικών φορέων, αλλά κάλεσε πέντε εταιρείες για να εξασφαλιστεί ο υγιής ανταγωνισμός. Επιπλέον, είχε προβλεφθεί τμηματική παράδοση του σταθμού, ώστε είκοσι οκτώ παιδιά να φιλοξενηθούν, ήδη, από το Σεπτέμβρη του ’24 στον πρώτο όροφο και τα υπόλοιπα από τον Γενάρη του ’25

Ωστόσο, κατά τον προσυμβατικό έλεγχο, όπως και εσείς αναφέρατε, κυρία συνάδελφε, η επίτροπος του Ελεγκτικού Συνεδρίου εξέφρασε επιφυλάξεις για τη συγκεκριμένη διαγωνιστική διαδικασία. Η ΔΥΠΑ πεπεισμένη για τη νομιμότητα της επιλογής της προσέφυγε στα αρμόδια τμήματα του Ελεγκτικού Συνεδρίου. Παρά τις διαδοχικές προσφυγές η τελική απόφαση της Ολομέλειας, που δημοσιεύτηκε στις 4 Δεκεμβρίου ’24, έκρινε ότι πρέπει να γίνει ανοικτός διαγωνισμός. Η ΔΥΠΑ σεβόμενη απολύτως την απόφαση επανεκκίνησε αμέσως τη διαγωνιστική διαδικασία δημοσίευσε νέο διαγωνισμό το Δεκέμβρη και τον Γενάρη με προθεσμία υποβολής προσφορών τον Μάρτιο του ’25.

Σημειώνεται ότι το ύψος του προϋπολογισμού του διαγωνισμού απαίτησε τη διενέργεια προσυμβατικού ελέγχου, ο οποίος απέβη θετικός. Ουδέποτε ασκήθηκε κατά της εν λόγω διαγωνιστικής διαδικασίας προδικαστική προσφυγή.

Κατόπιν όλων των απαιτούμενων ενεργειών τον Ιούλιο του ’25 εκδόθηκε πρόσκληση υπογραφής σύμβασης έτσι άμεσα και αυτό μπορώ να σας το πω, κυρία συνάδελφε, διότι έχουμε την επίσημη ενημέρωση από την ΔΥΠΑ. Άμεσα αναμένεται υπογραφή της εργολαβικής, συμβάσεως για να ξεκινήσουν οι εργασίες, ώστε να λειτουργήσει ο σταθμός με πλήρη ασφάλεια και προφανώς, όπως προβλέπεται, ενεργειακή αναβάθμιση.

Υπογραμμίζεται, επίσης, με σαφήνεια το εξής: Η ΔΥΠΑ δεν εγκατέλειψε ποτέ τα παιδιά και τις οικογένειες, αντιθέτως εξασφάλισε προσωρινές θέσεις φιλοξενίας -αυτό γιατί κάνατε μία αναφορά για το μπρος-πίσω- και τι φροντίδα έχουν τα παιδιά όλο αυτό το διάστημα.

Εξασφάλισε, λοιπόν, προσωρινές θέσεις φιλοξενίας, κινήθηκε άμεσα και σεβάστηκε πλήρως τις αποφάσεις της δικαιοσύνης.

Τώρα, επειδή βλέπω ότι ο χρόνος τελειώνει, θα αναφερθώ στη συνέχεια και για τα υπόλοιπα ζητήματα τα οποία θέσατε και θα έχουμε τον χρόνο να τα πούμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Η κ. Φωτίου έχει το λόγο για τη δευτερολογία.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, δεν έχω καταλάβει, τι μου απαντήσατε; Μου είπατε ακριβώς αυτά που σας είπα. Εγώ, όμως, σας ρώτησα κάτι. Θεωρούσατε εσείς ως Υπουργείο ότι έπρεπε να ελέγξετε τη ΔΥΠΑ για όλα αυτά που έκανε και τα οποία το συμβούλιο του κράτους τα θεώρησε έκνομες ενέργειες; Εσείς θεωρείτε ότι έχετε καμία υποχρέωση; Ή ήρθατε εδώ να μου πείτε το ημερολόγιο, το οποίο σας το είπα εγώ. Δηλαδή, τι μου είπατε; Ότι δεν κάναμε τίποτα, ούτε ασχοληθήκαμε με το αν έπρεπε ή δεν έπρεπε να ακολουθήσει η ΔΥΠΑ αυτή τη διαδικασία. Δεν καταλάβαμε τίποτα. Επικύρωσε έναν διαγωνισμό με 3% μόνο μείωση. Δηλαδή, θα πλήρωνε το δημόσιο 1.300.000 ευρώ, ενώ μετά από όλη αυτή τη διαδικασία πλήρωσε 450.000 ευρώ λιγότερα και μου λέτε, κυρία Φωτίου, μην ανησυχείτε έκανε και ο Δήμος αυτό που έπρεπε και τα παιδάκια πήγαν στα διάφορα νηπιαγωγεία και βρεφονηπιακούς; Μπράβο σας! Αυτό το ξέραμε και πάλι καλά που το έκανε και ο Δήμος. Είναι σωστό αυτό που έγινε; Εγώ σας ρωτάω για το αν βλάφθηκε ή δεν βλάφθηκε το δημόσιο από όλα αυτά που έκανε η ΔΥΠΑ.

Να πάμε λίγο παρακάτω. Στο ίδιο διάστημα έχει δημοσιοποιηθεί και ένα άλλο μεγαλύτερο σκάνδαλο που έφερε τη σφραγίδα του κ. Πρωτοψάλτη, αλλά βαραίνει άμεσα και το Υπουργείο που συνυπογράφει την τεκμηρίωση για ένταξη του έργου στο Ταμείο Ανάκαμψης και Ανθεκτικότητας. Εδώ μπαίνουμε τώρα στα χοντρά χωράφια του Ταμείου Ανάκαμψης και Ανθεκτικότητας. Τι αφορά αυτό; Αυτό αφορά αγορά 45 εκατομμυρίων ευρώ από πόρους του Ταμείου Ανάκαμψης και Ανθεκτικότητας, ενός αχρείαστου νέου κτηρίου υπηρεσιών της διοίκησης της ΔΥΠΑ για την οποία επελέγη ένα τελείως ακατάλληλο κτήριο στην περιοχή του Ρουφ. Το κτήριο που επελέγη δεν πληρούσε καν τις προδιαγραφές του διαγωνισμού. Απέκλειε την πρόσβαση σε ανάπηρα άτομα και βρισκόταν δίπλα σε πρατήριο καυσίμων. Η δε διαδικασία επιλογής του παραβίαζε τους όρους των δημόσιων διαγωνισμών ως προς το άνοιγμα της οικονομικής προσφοράς. Κάναμε και ερώτηση γι’ αυτό πάλι ως Νέα Αριστερά την 1η Ιουλίου. Έχετε να μας πείτε κάτι τώρα γι’ αυτό το νέο σκάνδαλο;

Ξέρω ότι ο Σύλλογος των Υπαλλήλων ΟΑΕΔ αυτή τη φορά δεν περιορίστηκε σε δημόσιες καταγγελίες, αλλά υπέβαλε αίτημα διερεύνησης στην Ευρωπαϊκή Επιτροπή και την Ευρωπαϊκή Εισαγγελία. Εμείς πιστεύουμε ότι η μετακίνηση του κ. Πρωτοψάλτη στη θέση του Γενικού Γραμματέα Αγροτικής Ανάπτυξης δεν είναι άσχετη με αυτό το δεύτερο υπό διερεύνηση σκάνδαλο. Σε κάθε περίπτωση, η διοίκηση της ΔΥΠΑ δεν είναι το μονοπρόσωπο όργανο και η απομάκρυνση του κ. Πρωτοψάλτη δεν αποτελεί καμία απάντηση, παρ’ όλο που θα μου πείτε άλλα λόγια να αγαπιόμαστε στο θέμα του κ. Πρωτοψάλτη γιατί πήγε εκεί που πήγε.

Γι’ αυτό σας το ξαναρωτάω και διευρύνω την ερώτησή μου και συγχρόνως θα σας καταθέσω την καταγγελία από την ΠΑΝΣΥΠΟ στις 4-6-2025 και την καταγγελία στις 16-2-2025. Πόσες καταγγελίες θέλετε για να πείτε κάτι σαν υπεύθυνο Υπουργείο Εργασίας; Να διερευνήσετε κάτι, να αποδώσετε ευθύνες κάπου. Τίποτα, όλα καλά βαίνουν;

Θα κρατήσω την απάντησή σας, κύριε Υπουργέ, γιατί μπορεί αυτή η ιστορία να έχει μεγάλη ουρά και για να θυμόμαστε πάντα ότι μου έχετε απαντήσει ότι όλα βαίνουν καλά και να μην ανησυχώ.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Κύριε Πρόεδρε, θα επιμείνω να απαντήσω σε αυτά που ρωτάει και αυτά που έχει θέσει ως ερωτήματα στην επίκαιρη ερώτηση που κατέθεσε η κυρία συνάδελφος. Και προφανώς, θα απαντήσω σε αυτά που με ρωτήσετε, κυρία συνάδελφε.

Να επανέλθω, λοιπόν, σε αυτά τα οποία είπατε. Σας το είπα και νωρίτερα, ανέφερα αυτό που μας μετέφερε και ενημερώνει και εσάς η ΔΥΠΑ. Το ανέγνωσα νωρίτερα και το επαναλαμβάνω: Η διαδικασία διαπραγμάτευσης χωρίς δημοσίευση -γιατί σε αυτό μείνατε- δεν ήταν μια αυθαίρετη επιλογή αλλά ήταν μια νόμιμη πρόβλεψη σε περίπτωση έκτακτης ανάγκης. Σας μετέφερα αυτό το οποίο είπε η ΔΥΠΑ. Και βεβαίως, αυτό εκπορεύεται από νόμο, τον οποίο εσείς ψηφίσατε. Το λέω, απλά για να ξέρουμε λίγο τη διαδικασία.

**ΘΕΑΝΩ ΦΩΤΙΟΥ:** Κύριε Υπουργέ, υπήρχε απόφαση…

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Αυτή είναι η διαδικασία. Προβλέφθηκε μια διαδικασία, προχώρησε η ΔΥΠΑ σε μια διαδικασία, ακριβώς ακολουθώντας τον νόμο, τον οποίο εσείς προβλέψατε.

**ΘΕΑΝΩ ΦΩΤΙΟΥ:** Ναι, αλλά υπήρχε τελεσίδικη απόφαση του Ελεγκτικού Συνεδρίου;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Δεν είναι η ώρα να μιλήσετε. Σας άκουσα.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Ήσασταν αναλυτική στα ερωτήματα.

**ΘΕΑΝΩ ΦΩΤΙΟΥ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Εσείς ρωτήσατε και ο Υπουργός απαντά με τον τρόπο που θέλει.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ακούστε τι θα πω. Μετά τις αποφάσεις του Ελεγκτικού Συνεδρίου, κινήθηκε μια διαδικασία. Μετά τις αποφάσεις του Ελεγκτικού Συνεδρίου, η ΔΥΠΑ προχώρησε στη διαδικασία του ανοιχτού διαγωνισμού, όπως έκρινε το Ελεγκτικό Συνέδριο, χωρίς καμία χρονοτριβή. Οπότε, προφανώς, δεν βλάφθηκε το δημόσιο συμφέρον. Γιατί λέτε: Βλάφθηκε το δημόσιο συμφέρον; Προφανώς, δεν βλάφθηκε, όπως το περιγράφετε, διότι υπήρξε πλήρης συμμόρφωση με τις αποφάσεις του Ελεγκτικού Συνεδρίου. Η διαδικασία, όμως, που ακολουθήθηκε, κυρία συνάδελφε, ήταν βάσει και της νομοθεσίας, την οποία εσείς εισφέρατε.

Πάμε τώρα στο άλλο ερώτημα που έχετε θέσει με την ερώτησή σας, σε σχέση με την καταγγελία για καθαρισμό αγροτεμαχίου, κόστους 2,7 εκατομμυρίων ευρώ στη Θεσσαλονίκη.

Εκεί, λοιπόν, διευκρινίζεται ότι δεν αφορά στη Θεσσαλονίκη αλλά οικόπεδο ιδιοκτησίας της ΔΥΠΑ στη Νέα Καλλικράτεια Χαλκιδικής. Εκεί απαιτήθηκε ειδική διαχείριση επικίνδυνων αποβλήτων που είχαν αποτεθεί παράνομα, βάσει πλάνου διορθωτικών ενεργειών,το οποίο εκδόθηκε από τις αρμόδιες περιβαλλοντικές αρχές. Επομένως, το ποσό αντανακλά στο κόστος απορρύπανσης και όχι ενός απλού καθαρισμού.

Τρίτον, σε ό,τι αφορά τις καταγγελίες για κατάρτιση διαφημιστικών συμβάσεων, η ΔΥΠΑ, επίσης, ενημερώνει ότι προχώρησε σε κατανομή ανά περιφερειακή διεύθυνση, ώστε να διασφαλίζεται η στοχευμένη τοπική ενημέρωση. Πρόκειται για διαδικασία που ελέγχεται διαρκώς από τις αρμόδιες υπηρεσίες και δημοσιεύεται στη «Διαύγεια» με απόλυτη διαφάνεια.

Κυρία συνάδελφε, θα σας πω και το εξής: Καμία καταγγελία εργαζομένου δεν παραβλέπεται. Σας απαντώ, επειδή το είπατε. Όλες θα εξεταστούν και εξετάζονται θεσμικά. Όπου εντοπίζονται παραλείψεις, λαμβάνονται μέτρα και διορθώνονται και θεραπεύονται, εάν απαιτηθεί.

Εν προκειμένω, η αλήθεια είναι ότι παρά τις αντικειμενικές καθυστερήσεις -επανέρχομαι στο πρώτο θέμα-, κανένα παιδί δεν έμεινε χωρίς φροντίδα, για να μείνουμε και στην ουσία της απάντησης. Κανένα ευρώ του δημοσίου χρήματος δεν κατασπαταλήθηκε εκτός νομίμων διαδικασιών και κάθε κρίση της δικαιοσύνης -γι’ αυτό αναφέρθηκα- έγινε απολύτως σεβαστή.

Προφανώς, η ΔΥΠΑ θα συνεχίσει να βρίσκεται στο πλευρό των οικογενειών. Προφανώς και μας ενδιαφέρει η διαφάνεια -αυτό είναι σαφές- και οι δομές της να λειτουργούν με ασφάλεια και με νομιμότητα και κυρίως, αυτό το οποίο βεβαίως έχει αποδείξει η ΔΥΠΑ, με κοινωνική ευθύνη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Να ανακοινώσω ότι δεν θα συζητηθούν λόγω κωλύματος των Υπουργών οι κάτωθι επίκαιρες ερωτήσεις:

Η έβδομη με αριθμό 1220/17-7-2025 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλέξανδρου-Χρήστου Αυλωνίτη προς τον Υπουργό Περιβάλλοντος και Ενέργειας με θέμα: «Εγκατάλειψη του έργου «Ύδρευση Κέρκυρας» και σχεδιασμοί για ιδιωτικοποίηση του νερού της Κέρκυρας;»

Η πρώτη με αριθμό 1233/21-7-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Φραγκίσκου Παρασύρη προς την Υπουργό Πολιτισμού με θέμα: «Ανάδειξη και προστασία του αρχαιολογικού χώρου στην Παπούρα του Καστελλίου».

Η έκτη με αριθμό 1215/14-7-2025 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς τον Υπουργό Εθνικής Οικονομίας και Οικονομικών με θέμα: «Εξηγήσεις σχετικά με τα φυσικά αποθέματα του νομισματικού χρυσού της Ελλάδος».

Η τέταρτη με αριθμό 1236/21-7-2025 επίκαιρη ερώτηση πρώτου κύκλου της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας Αναγνωστοπούλου προς την Υπουργό Παιδείας, Θρησκευμάτων και Αθλητισμού με θέμα: «Πειθαρχικό παράπτωμα για το Υπουργείο Παιδείας η ελευθερία του λόγου. Σε ΕΔΕ κλήθηκε η εκπαιδευτικός που ανέβασε το έργο "Η Άννα Φρανκ συνομιλεί με τα παιδιά της Παλαιστίνης."».

Επίσης, δεν θα συζητηθεί κατόπιν συνεννόησης η δεύτερη με αριθμό 1217/16-7-2025 επίκαιρη ερώτηση πρώτου κύκλου του Βουλευτή Ευβοίας της ΚΟ «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Συμεών Κεδίκογλου προς τον Υπουργό Ναυτιλίας και Νησιωτικής Πολιτικής με θέμα: «Σημαντικά προβλήματα και εκκρεμότητες εντοπίζονται σε ζητήματα που αφορούν στην ακτοπλοϊκή σύνδεση της Εύβοιας με άλλες νησιωτικές περιοχές, καθώς και με την ηπειρωτική χώρα».

Συνεχίζουμε με την τελευταία για σήμερα επίκαιρη ερώτηση στην οποία θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος. Είναι η όγδοη με αριθμό 1226/20-7-2025 επίκαιρη ερώτηση πρώτου κύκλου της Ανεξάρτητης Βουλευτού Β3΄Νοτίου Τομέα Αθηνών κυρίας Ραλλίας Χρηστίδου προς τον Υπουργό Περιβάλλοντος και Ενέργειας με θέμα: «Ο Έβρος στερεύει: Λειψυδρία, αδιαφάνεια και περιβαλλοντική κατάρρευση απειλούν την επιβίωση αγροτών και οικοσυστημάτων».

Ορίστε, κυρία Χρηστίδου, έχετε τον λόγο για την πρωτολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ, πολύ κύριε Πρόεδρε.

Αξιότιμε κύριε Υπουργέ, ευχαριστώ πάρα πολύ, που είστε εδώ. Αυτή η ερώτηση είναι η τέταρτη σε σειρά επίκαιρη ερώτηση, που αφορά ζητήματα που έχουν να κάνουν με τον Έβρο. Η πρώτη ήταν, αν δεν απατώμαι, τον Μάρτιο την οποία την απηύθυνα στον Υπουργό Εσωτερικών. Ακολούθησε ο Υπουργός Αγροτικής Ανάπτυξης στις 12 Μαΐου. Και μετά απάντησε ο κ. Κυρανάκης την τρίτη ερώτηση. Τώρα είναι η σειρά σας. Οπότε σας ευχαριστώ πολύ, που είστε εδώ.

Αυτό, γιατί το λέω εισαγωγικά; Το λέω εισαγωγικά, διότι μόνο και μόνο το γεγονός ότι μέσα σε λιγότερο από τρεις μήνες απευθύνω επίκαιρες ερωτήσεις προς την Κυβέρνηση για την περιοχή του Έβρου -που να σημειώσουμε ότι δεν είναι η εκλογική μου περιφέρεια, δεν εκλέγομαι εκεί Βουλευτής, εκλέγομαι στο Β’3 τρία στον Νότιο Τομέα και μάλιστα ανεξάρτητη Βουλευτής ενταγμένη στο Κίνημα Δημοκρατίας- καταλαβαίνετε ότι αυτό που περιέγραψα στους Υπουργούς και αυτό που θα περιγράψω και σήμερα σε εσάς, δεν είναι της φαντασίας μας. Είναι μία πραγματικότητα. Είναι μια κραυγή αγωνίας, την οποία εκφράζουν οι κάτοικοι στον Έβρο, οι πολίτες του Έβρου και ζητούν από εσάς και από την Κυβέρνησή σας απαντήσεις.

Ο Έβρος, κύριε Υπουργέ, βρίσκεται αντιμέτωπος με τη σοβαρότερη περιβαλλοντική κρίση της σύγχρονης ιστορίας του, μία κρίση υπαρξιακού χαρακτήρα, που απειλεί ευθέως τη βιωσιμότητα όλου του οικοσυστήματος, τη διατήρηση της αγροτικής οικονομίας και τη συνέχιση της ζωής στις τοπικές κοινωνίες.

Η κλιματική κρίση, η παρατεταμένη ανομβρία, η ανεπάρκεια λειτουργικών υποδομών διαχείρισης νερού σε συνδυασμό με την κρατική αμέλεια, έχουν οδηγήσει σε εξάντληση των υδατικών αποθεμάτων και σε δραματική μείωση του νερού του ποταμού. Ο ποταμός παρουσιάζει εικόνα πλήρους αποξήρανσης σε εκτεταμένα τμήματά του με δραματικές συνέπειες για τη γεωργία, την κτηνοτροφία, την αλιεία και συνολικά για όλες τις παραγωγικές δραστηριότητες του νομού.

Η συμφωνία με τη Βουλγαρία για τον Άρδα παρ’ ότι προβλέπει πενταετή ροή, παραμένει αδιευκρίνιστη ως προς τους τεχνικούς της όρους. Καμία επίσημη ενημέρωση δεν έχει δοθεί στους τοπικούς οργανισμούς εγγείων βελτιώσεων και τους εμπλεκόμενους φορείς σχετικά με τις ποσότητες, τη συχνότητα ή το χρονοδιάγραμμα παροχής νερού, με αποτέλεσμα να καθίσταται εξαιρετικά δυσχερής ακόμα και ο ελάχιστος προγραμματισμός των αρδεύσεων.

Παράλληλα, η Τουρκία ελέγχει τη ροή του ποταμού Έβρου μέσω φραγμάτων, στερώντας κρίσιμες ποσότητες γλυκού νερού από τα καλλιεργήσιμα εδάφη και τον προστατευόμενο υδροβιότοπο και προκαλώντας συνεχή αβεβαιότητα στους αγρότες που δίνουν καθημερινά –καθημερινά, κύριε Υπουργέ!- τη μάχη της επιβίωσης.

Κατόπιν τούτου, σας ρωτώ: Ποιος είναι ο σχεδιασμός του Υπουργείου για τη διαχείριση των υδατικών πόρων στον Έβρο, ώστε να αντιμετωπιστεί η λειψυδρία, να εξασφαλιστεί σταθερή και επαρκής ροή ύδατος και να διασφαλιστεί η επιβίωση της αγροτικής παραγωγής;

Δεύτερον: Γιατί παρά τη σύναψη νέας συμφωνίας με τη Βουλγαρία για την παροχή υδάτων από τον ποταμό Άρδα, η παροχή παραμένει εξαιρετικά περιορισμένη και ασυνεπής; Και γιατί μέχρι σήμερα δεν έχουν δημοσιοποιηθεί οι τεχνικοί όροι της συμφωνίας;

Τρίτο και τελευταίο: Ποιες πρωτοβουλίες έχουν αναληφθεί, προκειμένου να υπάρξει αντίστοιχη συμφωνία με την Τουρκία, προκειμένου να διασφαλιστεί η επαρκής και σταθερή ροή του νερού στον ποταμό;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Χρηστίδου.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε. Και σας ευχαριστώ, κυρία Βουλευτά, για την ερώτηση.

Όπως επισημάνατε κι εσείς, είναι ένα από τα πιο σημαντικά προβλήματα τα οποία θα αντιμετωπίσει η χώρα μας τις ερχόμενες δεκαετίες, διότι, όπως επισημάνατε κι εσείς, το πρόβλημα της διαθεσιμότητας του νερού είναι κάτι που σχετίζεται άμεσα και με την κλιματική αλλαγή. Και φέτος βλέπουμε μια πάρα πολύ κακή χρονιά. Να πω ότι στον χώρο της ενέργειας, τα αποθέματα στα φράγματα της ΔΕΗ είναι περίπου 30% κάτω από αυτό που ήταν πριν από δύο χρόνια. Στο αντίστοιχο νούμερο για την ΕΥΔΑΠ είναι ακόμα μεγαλύτερο το κενό. Και αυτό που βλέπουμε είναι ότι κάποιες χρόνιες παθογένειες στον χώρο της διαχείρισης των υδάτων, όπως κατακερματισμένες αρμοδιότητες και μεγάλες απώλειες, όλα αυτά έρχονται στην επιφάνεια σε μια περίοδο που δεν υπάρχει όσο νερό υπήρχε στο παρελθόν.

Όπως επισημάνατε κι εσείς για τον Έβρο υπάρχει μια επιπλέον πολυπλοκότητα διότι καλούμαστε να διαχειριστούμε μια ροή που σχετίζεται και με άλλες δύο χώρες. Για τη Βουλγαρία, όπως είπατε, υπάρχει μία συμφωνία και υπάρχουν κάποια επιμέρους τεχνικά στοιχεία τα οποία εξειδικεύονται και τα οποία ελπίζουμε να ολοκληρωθούν άμεσα. Για το θέμα της Τουρκίας υπήρχε μια συζήτηση να επανενεργοποιηθεί μια ομάδα εμπειρογνωμόνων η οποία υπήρχε στο παρελθόν και η οποία είχε πάψει να λειτουργεί. Αυτή είναι μια πρωτοβουλία του Υπουργείου Εξωτερικών, οπότε δεν θα μιλήσω εκ μέρους του Υπουργείου Εξωτερικών.

Άρα καλούμαστε, πέρα από τον μακροχρόνιο σχεδιασμό -και γι’ αυτό έχει ανοίξει δέσμες και στη χώρα μας μια πολύ σοβαρή συζήτηση για το μέλλον της διαχείρισης των υδάτων στη χώρα- να διαχειριστούμε και σε διπλωματικό και τεχνικό επίπεδο σχέσεις με δύο διαφορετικές χώρες που επηρεάζουν τη ροή στην περιοχή.

Όπως είπα είναι ένα πάρα πολύ σημαντικό θέμα, το οποίο δεν έχει πάρα πολλές βραχυπρόθεσμες λύσεις, αλλά έχουμε ένα διάλογο και με τους δύο γείτονές μας και η κατάσταση που περιγράφετε αναδεικνύει και την ανάγκη για μια συνολικότερη και ευρύτερη συζήτηση για το πώς θα χειριστούμε, διότι τα νούμερα που βλέπουμε φέτος πολύ πιθανό να προμηνύουν την πραγματικότητα την οποία θα ζήσουμε τις επόμενες δεκαετίες.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρία Χρηστίδου, έχετε τον λόγο για τη δευτερολογία σας.

**ΡΑΛΛΙΑ ΧΡΗΣΤΙΔΟΥ:** Αξιότιμε κύριε Πρόεδρε, ευχαριστώ πάρα πολύ.

Κύριε Υπουργέ, δεν απευθύνεστε σε Βουλευτή της Συμπολίτευσης. Απευθύνεστε σε Βουλευτή, σε Βουλεύτρια της Αντιπολίτευσης. Αυτό γιατί σας το λέω; Σε αντίθεση με –ποιον να πω;- το κορυφαίο παράδειγμα τον Υπουργό Μεταφορών, ο οποίος ήταν εδώ πριν λίγο και ο οποίος έχω παρατηρήσει ότι το συνηθίζει σε όσους Βουλευτές του απευθύνουν επίκαιρες ερωτήσεις, να απαντά σε στιλ «Δεν ξέρω. Δεν ισχύουν αυτά που λέτε. Είστε εκτός θέματος κλπ.», εσείς προς τιμήν σας, στην πρωτολογία σας είπατε εν ολίγοις ότι έχω δίκιο σε αυτά που λέω, σε όλα.

Αυτό, όμως, τι φανερώνει, κύριε Υπουργέ; Σας το λέω με συμπάθεια, γιατί αντιλαμβάνομαι ότι ταλαιπωρείστε πάρα πολύ το Υπουργείο που είστε, ιδίως αυτές τις μέρες με τον καύσωνα και τις τιμές ενέργειας και καταλαβαίνω ότι τρέχετε και σας τιμά που είσαστε εδώ, το επαναλαμβάνω.

Τι καταλαβαίνουμε, όμως; Καταλαβαίνουμε ότι, πρώτον, έξι χρόνια η Κυβέρνηση της Νέας Δημοκρατίας δεν έχει μακροπρόθεσμο σχεδιασμό γι’ αυτά τα ζητήματα. Διότι για να μιλάμε για μακροπρόθεσμο σχεδιασμό, μιλάμε τουλάχιστον για ένα διάστημα τριών, τεσσάρων ετών. Σωστά; Αυτό σημαίνει στρατηγικός σχεδιασμός. Εδώ τι έχουμε; Έξι χρόνια Κυβέρνηση και έρχεστε εδώ να μου πείτε ότι: «Δεν έχουμε ακόμα σχέδιο και όντως υπάρχει το πρόβλημα. Είναι πολύ σημαντικό πολύ σοβαρό, αλλά δεν έχουμε ακόμα σχέδιο». Ένα το κρατούμενο.

Δεύτερον, τι άλλο είπατε; Ότι είναι διαχρονικό πρόβλημα, διαχρονική παθογένεια. Κύριε Υπουργέ, με όλον τον σεβασμό στο αξίωμά σας, έξι χρόνια είστε Κυβέρνηση, κύριε Υπουργέ, δεν μπορείτε να αντιτείνετε μονίμως και να προσπαθείτε να διαχέετε τις ευθύνες σε ένα αόριστο παρελθόν το οποίο προκαλεί σημαντική αβεβαιότητα στο παρόν και κυρίως στο μέλλον γι’ αυτήν εδώ τη χώρα. Είστε έξι χρόνια και πάτε στον έβδομο χρόνο διακυβέρνησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ζητήσω μισό λεπτό, να μου δώσετε, κύριε Πρόεδρε.

Καταθέτω εδώ στα Πρακτικά πλήθος δημοσιευμάτων για την κατάσταση στο Νότιο Έβρο.

(Στο σημείο αυτό η Βουλευτής κυρια Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι παραγωγοί δηλώνουν αδυναμία να προγραμματίσουν ακόμα και τις πιο βασικές αγροτικές εργασίες και σε πολλές περιπτώσεις αναγκάζονται να εγκαταλείψουν τα χωράφια. Αδυνατούν να τα ποτίσουν. Οι απώλειες στην παραγωγή υπολογίζονται σε ποσοστά που προσεγγίζουν και υπερβαίνουν το 80%, με καλλιέργειες όπως ο ηλίανθος, το βαμβάκι, το καλαμπόκι να βρίσκονται στα πρόθυρα ολοκληρωτικής καταστροφής, κύριε Υπουργέ.

Το ενδεχόμενο οικονομικής ζημιάς δεκάδων εκατομμυρίων ευρώ δεν είναι πλέον υποθετικό, αλλά είναι απολύτως ρεαλιστικό, απειλώντας την επιβίωση των παραγωγών, τη βιωσιμότητα ολόκληρου του αγροδιατροφικού τομέα της περιοχής.

Και πέρα από τη γεωργία, η παρατεταμένη ξηρασία, σε συνδυασμό με την υφαλμύρωση των υδάτων και τη μείωση της ροής του ποταμού, έχει οδηγήσει σε γενικευμένη κατάρρευση του υγροτοπικού οικοσυστήματος. Τα ψάρια του γλυκού νερού εξαφανίζονται. Τα εναπομείναντα άγρια ζώα, όπως τα άγρια άλογα που βλέπεις εικόνες και πονάει η ψυχή σου –από τα εμβληματικά είδη της περιοχής και σύμβολο της τοπικής βιοποικιλότητας- αργοπεθαίνουν.

Γι’ αυτό, λοιπόν, σας ρωτώ συγκεκριμένα. Όχι ευχολόγια! Ποια μέτρα προτίθεται να λάβει η Κυβέρνηση για την άμεση οικονομική ενίσχυση των αγροτών, των αλιέων και των κτηνοτρόφων στον Έβρο, οι οποίοι καταστρέφονται οικονομικά από την έλλειψη γλυκού νερού; Δεύτερον, σε ποιο σημείο βρίσκεται η πρόοδος των κρίσιμων τεχνικών έργων για τη διαχείριση των υδάτων στον Έβρο, όπως η αναβάθμιση του φράγματος των Θεραπειό και η αξιοποίηση του υδατοταμιευτήρα Κομάρων, ώστε να ενισχυθεί η υδατική επάρκεια της περιοχής; Και τρίτον, υπάρχει σχέδιο -που ήδη έχετε απαντήσει ότι δεν υπάρχει σχέδιο, αλλά ας το επαναλάβω- αντιμετώπισης της οικολογικής καταστροφής στον υδροβιότοπο του Δέλτα του Έβρου; Προτίθεται το Υπουργείο να υλοποιήσει δράσεις για την επιβίωση της μοναδικής του πανίδας, όπως είναι τα άγρια άλογα;

Κύριε Πρόεδρε, ευχαριστώ για την ανοχή.

Και μια μικρή υποσημείωση, ένας αστερίσκος: Είμαι ακριβώς στο σώμα της ερώτησης, γιατί την προηγούμενη φορά ο κ. Κυρανάκης μού είχε πει ότι «άλλα ρωτάτε και άλλα λέει η ερώτηση». Το ίδιο απηύθυνε και σε άλλο Βουλευτή σήμερα. Είμαι ακριβώς στο κείμενο.

Σας ευχαριστώ θερμά, κύριε Υπουργέ, για την παρουσία σας εδώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ. Αλίμονο!

Κύριε Υπουργέ, έχετε τον λόγο να δευτερολογήσετε.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε και κυρία Βουλευτά.

Θέλω να ξεκινήσω από τον στρατηγικό σχεδιασμό, διότι νομίζω αυτό που πρέπει να αντιληφθούμε με ειλικρίνεια είναι ότι τα φαινόμενα τα οποία βλέπουμε επιδεινώνονται ταχύτερα από όσο μπορούσαμε να προβλέψουμε. Άρα όταν λέμε για μακροχρόνιο σχεδιασμό, ο μακροχρόνιος σχεδιασμός γίνεται με κάποιες παραδοχές, γίνεται με κάποια αντίληψη για το τι θα γίνει στο μέλλον.

Αυτό που βλέπουμε σε πολλούς τομείς και κυρίως στη διαθεσιμότητα του νερού είναι τα φαινόμενα της κλιματικής αλλαγής και η επίπτωσή τους στη διαθεσιμότητα του νερού αλλάζουν πολύ πιο γρήγορα από αυτό που οι περισσότεροι περιμέναμε. Άρα, αυτό που εσείς ονομάζετε έλλειψη στρατηγικού σχεδιασμού, εγώ θα το έβλεπα ως μια προσαρμογή της στρατηγικής μας, καθώς το περιβάλλον στο οποίο λειτουργούμε αλλάζει και επιδεινώνεται πολύ πιο γρήγορα από αυτό που περιμέναμε.

Αυτός είναι ο λόγος -και το ανέφερα και στην πρωτολογία μου- που έχει ανοίξει αυτή η Κυβέρνηση μια πολύ στοχευμένη συζήτηση για τη διαχείριση των υδάτων και για την ανάγκη μιας συνολικής στρατηγικής, όχι μόνο φυσικά για τον Έβρο, αλλά και για όλη τη χώρα.

Μιλήσατε και για συγκεκριμένα έργα και έχουμε μεριμνήσει για χρηματοδότηση στην περιφέρεια για την επισκευή του φράγματος στο Θεραπειό. Αυτό είναι το ένα και υπάρχουν και άλλα έργα, στα οποία δεν θα μπω στη λεπτομέρεια, τα οποία προχωράει η περιφέρεια.

Υπάρχουν επιμέρους έργα, απλά πρέπει πάντα να αντιληφθούμε ότι στο θέμα του νερού το τι μπορείς να κάνεις για τους επόμενους τρεις, έξι, δώδεκα μήνες είναι σχετικά περιορισμένο, διότι τα έργα τα οποία χρειαζόμαστε ως χώρα είναι έργα τα οποία θα αποδώσουν καρπούς σε μεγαλύτερο χρονοδιάγραμμα.

Όσο για τη στήριξη του παραγωγικού τομέα και των αγροτών, αυτό θα το αφήσω στο αρμόδιο Υπουργείο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 16.47΄ λύεται η συνεδρίαση για ημέρα Δευτέρα 28 Ιουλίου 2025 και ώρα 10.00΄, με αντικείμενο εργασιών του Σώματος α) κοινοβουλευτικό έλεγχο, σύμφωνα με την ειδική ημερήσια διάταξη που θα διανεμηθεί, σχετικά με την επαναληπτική κλήρωση ενώπιον της Ολομέλειας της Βουλής μελών του Δικαστικού Συμβουλίου, καθώς και του ασκούντος καθήκοντα Εισαγγελέα, σύμφωνα με τα άρθρα 86 παράγραφος 4 του Συντάγματος, 158 παράγραφος 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών», όπως ισχύουν, μετά την από 11 Απριλίου 2025 απόφαση της Ολομέλειας της Βουλής για την άσκηση ποινικής δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον ως άνω πρώην Υφυπουργό κατά την άσκηση των καθηκόντων του και β) ώρα 11.00΄, νομοθετική εργασία, σύμφωνα με την ημερήσια διάταξη που θα διανεμηθεί.

Καλό απόγευμα. Καλό τριήμερο. Πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**